
I. ETNOLOGIE, ETNOGRAFIE ŞI FOLCLOR 
1. DEFINIRE.DOMENIU DE CERCETARE 


Termenul „etnografie”(gr.ethnos +graphos)denumeşte o ştiinţă care s-a 
impus în spațiul european în prima jumătate a secolului al XIX-lea(prin lucrarea lui 
A.Balbi, Atlas etnografic al globului, 1824), când materialul adunat începe să fie 
sistematizat pe baza unor metode şi principii proprii. 


Despre lucrări sau capitole cu specific etnografic se poate vorbi încă din 
Antichitate, la Tacitus, Pausanias şi le întâlnim chiar şi la istoricii Herodot şi 
Strabon, unde etnografia este văzută ca „anexă a istoriei”!.Mai târziu, în Evul 
mediu şi în perioada marilor descoperiri geografice, în lumea europeană pătrund 
tot mai multe informaţii despre popoarele şi civilizația din Asia şi Extremul Orient. 

Primele cărți cu adevărat caracter etnografic se scriu însă în secolul al XVII- 
lea: Histoire naturelle de VHomme de Buffon(Paris,1749),De lOrigine des Lois, 
des Arts et des Sciences,et leurs progrès chez les anciens peuples de 
A.Y.Goguet(Paris, 1758),Prezentarea unei istorii universale de 
A.C.Schiizer(1772), în care este folosit cuvântul „etnografic”ș.a. 

Termenul etnologie a început să fie utilizat din anul 1893, când a apărut în 
denumirea Societăţii Etnologice din Paris (Societe Ethnologique de Paris), fiind 
datorat naturalistului Edward care căuta un nou semnificant pentru o „ştiinţă 
raţională a popoarelor”, nemulţumit fiind de caracterul descriptiv al etnografiei?. 

Cercetătorul francez M.Th.Gollier, în L'erhnographie et l'expansion 
civilatrice(1905), stabileşte următoarea deosebire între cele două discipline: 
„Etnografia propriu-zisă, asemenea tuturor ştiinţelor al căror nume se termină cu — 
grafie, este o ştiinţă prin esenţă concretă şi descriptivă, studiind fenomenele umane 
la un loc determinat şi într-o epocă particulară.Etnologia, ca toate ştiinţele ce se 
termină în —logie, este o ştiinţă abstractă, studiind relaţiile care unesc fenomenele 
similare în toate timpurile şi în toate locurile”. 

Una dintre cele mai clare şi mai complete definiri ale etnologiei considerăm 
că este cea formulată de către Romulus Vuia în Studii de etnografie şi folclor, vol.I, 
1975.Potrivit opiniei cercetătorului român, „etnologia este ştiinţa care studiază 
din punct de vedere general şi unitar elementele vieţii economice, sociale şi 
culturale la toate popoarele.Deoarece cu diferitele ramuri din viața 
popoarelor şi mai ales ale celor civilizate se ocupă în mod special şi alte ştiinţe, 
ca istoria culturală, sociologia, ştiinţele economice etc., etnologia are ca obiect 
1 Romulus Vuia, Studii de etnografie şi folclor, vol.I, Editura Minerva, Bucureşti, 1975, p.3 


“Ibidem, p.4 
3Apud Ibidem, p.6 


special al cercetărilor sale studiul comparat al vieţii şi civilizaţiei popoarelor 
primitive, semicivilizate şi aspectul popular al grupărilor etnice civilizate, deci 
a popoarelor sau straturilor care şi-au păstrat încă individualitatea etnică faţă 
de curentul nivelator al civilizaţiei moderne”. 

O judecată corectă şi cu mult mai cuprinzătoare, care are în vedere şi 
etnografia şi etnologia, este formulată de către Romulus Vulcănescu: „În secolul al 
XX-lea, termenul de etnologie, cu toate reticenţele, implicaţiile, incertitudinile 
şi contradicţiile lui, pătrunde şi în literatura română de specialitate, unde 
acoperă parţial când domeniul etnografiei, când pe cel al folcloristicii, când al 
ştiinţei artei populare.În etapa finală a autonomiei etnologiei în secolul al XX- 
lea, asistăm la precizarea obiectului etnologiei faţă de disciplinele 
etnologice(etnografie, foleloristică şi ştiinţa artei populare).Precizarea are loc 
întâi între etnologie şi etnografie.Etnologia se detaşează acum ca o logic, adică 
o ştiinţă teoretică de fundamentare epistemologică şi de sinteză integratoare, 
care urmăreşte să descopere şi să formuleze principii, relaţii intra- şi 
interetnice şi legi de dezvoltare ale unităţilor sociale de tip etnic, în timp şi 
spaţiu. iar etnografia se menţine ca o grafie, adică o ştiinţă de constatare a 
prezenţei, frecvenţei şi difuziunii fenomenelor şi faptelor de civilizaţie şi 
cultură etnică în baza observaţiei, descrierii şi clasificării tipologice[...] 
Etnologia consideră etnografia drept o parte constitutivă şi inalienabilă a ei, 
care îndeplineşte un rol precis în economia cercetării ei ştiinţifice.Etnografia 
furnizează etnologiei cantitatea necesară de materie primă pentru a fi 
prelucrată şi, implicit, pentru a stabili legile de dezvoltare ale comunităţilor 
etnice.Situaţia este similară pentru foleloristică şi ştiinţa artei populare, 
deoarece şi aceste două discipline etnologice sunt ştiinţe de constatare a 
prezenţei. frecvenţei şi difuziunii datelor, elementelor şi faptelor de civilizaţie 
şi cultură tradiţională populară, ale căror rezultate şi materiale servesc şi ele 
elaborărilor sintetice ale etnologiei””. 

Dincolo de numeroasele definiri formulate în timp, de accente şi terminologii 
diferite, trebuie menţionat că etnografia, etnologia, dar şi folclorul sunt de 
permanentă actualitate şi ele se circumscriu unei vaste familii a ştiinţelor 
etnologice. 

Într-un curs publicat în 2001, cu titlul Etnografie şi folclor românesc, 
Nicolae Constantinescu şi Alexandru Dobre propun următoarea clasificare (pe care 
o considerăm cea mai reprezentativă de până acum) a disciplinelor(şi a 
subramurilor cuprinse în cadrul acestora) care formează familia ştiinţelor 
etnologice: 

I.FOLCLORISTICA g 

1.FOLCLORISTICA LITERARA-literatura 
Populară folclorul literar 
2. FOLCLORISTICA MUZICALA-muzica 
Populară, folclorul muzical 
3.FOLCLORISTICA COREGRAFICA-dansul popular 


* Ibidem, p.12 
* Romulus Vulcănescu(coordonator), Introducere în etnologie, Editura Academiei, București, 1980,p.19 

4. TEATRUL POPULAR-teatrul laic şi religios jocurile 
Cu măşti, teatrul de păpuşi 
S.ISTORIA FOLCLORULUI 
6.ISTORIA FOLCLORISTICII ŞI ETNOGRAFIEI 
7.CRITICA FOLCLORISTICĂ ŞI ETNOGRAFICĂ 
8.METODA DE CERCETARE ŞI CULEGERE 
9.INSTRUMENTELE DE LUCRU 
10.LITERATURĂ POPULARĂ-LITERATURĂ DE 
AUTOR, INDIVIDUALĂ: 
ajliteratură populară orală-literaturăpopulară 
scrisă 
b) “scriitorii ”de basme şi poveşti 
c)basmul cult 
d)lectura etnologică a textului literar 
11. FOLCLORUL RURAL-FOLCLORUL URBAN 
12. FOLCLORUL RELIGIOS- ETNOLOGIA RELIGIEI 


II.ETNOGRAFIA 

1. LOCUINŢA 

2.AȘEZĂRI ŞI GOSPODĂRII 
3. SATUL, VALEA, „ ŢARA” 
4. OCUPAŢII 

5. MEŞTEŞUGURI 

6. UNELTELE 

7. INDUSTRIA CASNICĂ 

8. INSTALAŢIILE TEHNICE 


IIL.OBICEIURILE 
1. OBICEIURI FAMILIALE 
2. OBICEIURI CALENDARISTICE(cu dată fixă,cu dată 
Mobilă) 


IV.RELAȚIILE SOCIALE 
1. RUDENIA, NEAMUL, OBŞTEA 
2. CUTUMA, DREPTUL CUTUMIAR 


V.ARTA POPULARĂ 
1.PORTUL TRADIȚIONAL 
2. ARTELE APLICATE 
3.ORNAMENTICA TRADIȚIONALĂ 


VI.ARHITECTURA POPULARĂ 
1. CONSTRUCŢII ȘI MOMUMENTE RELIGIOASE 


ȘI CIVILE 


VIL.”ŞTIINȚELE” POPULARE 
I.ASTRONOMIA 
2.METEOROLOGIA 
3.METROLOGIA 


4. CROMATICA 
5.BOTANICA, ETNOBOTANICA 


6.ZOOLOGIA, ETNOZOOLOGIA 

7.MEDICINA POPULARĂÂ,E TNOMEDICINA 
a)magia 

3.IGIENA POPULARĂ 

9 ALIMENTAŢIA 


VIII. MITOLOGIA POPULARĂ ROMÂNEASCĂ 
1.MITUL PRIMITIV 
2.MITUL FOLCLORIC 
3.MITUL LITERAR 
4.FIINŢE,PERSONAJE MITOLOGICE 


IX. ETNOLOGIA 
1.ETNOLOGIA CA ŞTIINŢĂ A FENOMENULUI ETNOFOLCLORIC 
2.PERSPECTIVA ETNOLOGICĂ DE ABORDARE A CULTURII 
POPULARE 
3.RACORDAREA CERCETĂRII ROMÂNEŞTI LA CERINŢELE 
EUROPENE ŞI NORD-AMERICANE 
4.RAMURI:ETNOLOGIA URBANĂ, REGIONALĂ, JURIDICĂ 


X. ANTROPOLOGIA 
1.ANTROPOLOGIA SOCIALĂ 
2.ANTROPOLOGIA CULTURALĂ 
3.ANTROPOLOGIA FIZICĂ etc. 


2. Folelorul şi cultura populară 


a. Folclorul. Concept şi evoluţie 


Cuvântul folclor, care denumeşte obiectul studiat, a început să fie folosit abia din 
secolul al XIX-lea. Deci, descoperirea semnificantului în raport cu semnificaţia denumită este 
foarte târzie,ca şi în cazul etnologiei. Până atunci, expresii şi cuvinte precum „tradizioni 
popolari”, „traditions populaires”, „saber popular”, „laografie”, „demopsihologie”, „demologie”, 
„demopsihologie” etc. defineau ceea ce cuprinde creaţia populară sau tradițională. Terminologia 
eterogenă necesita o înlocuire care s-a produs o dată cu publicarea scrisorii arheologului englez 
William John Thoms, semnate sub pseudonimul Ambrose Merton, în revista „The Atheneum”, 
numărul din 22 august 1846, prin care solicita schimbarea sintagmei „popular antiquities” 
(„antiquites populaires”) cu termenul „folklore” (< folk = popor + lore = ştiinţă, înţelepciune), 
mult mai potrivit şi mai cuprinzător. Acesta s-a impus treptat şi s-a răspândit în ţările europene. 
Popoarele germanice au introdus echivalentul Volkskunde (< Volk = popor + Kunde = ştiinţă). În 
spaţiul românesc, Ionescu — Gion a folosit prima oară cuvântul „folclor” în 1882, care apoi s-a 
răspândit, mai ales prin lucrarea lui Gr. Gr. Tocilescu, Materialuri folkloristice (1900). 

Fenomenele de cultură populară fiind deosebit de complexe, materialul folcloric 


deosebit de vast, era firesc ca semnificației termenului să i se acorde diverse accepţiuni. Astfel, 

cercetătorii englezi (Andrew Lang, Ch. S. Bourne) au considerat folclorul o ştiinţă a tradiției 
populare, ce conţine rămăşiţe („survivals”) ale unei foarte vechi civilizaţii, conservate şi 
transmise de-a lungul timpului, prin viu grai, din generaţie în generaţie. Acelaşi punct de vedere 
l-a avut şi folcloristul francez Paul Sébillot (Le Folk-Lore, Paris, 1913) care vedea în folclor „un 
fel de enciclopedie a tradiţiunilor...claselor populare sau a naţiunilor puţin înaintate în 
evoluţie...examenul survivenţelor care...urcă adeseori până la primele timpuri ale omenirii 
şi s-au conservat mai mult sau mai puţin alterate, până la popoarele cele mai civilizate...”* 

O viziune cu totul nouă a adus, în primele decenii ale secolului al XX-lea, Arnold van 
Gennep (Le Folklore, Paris, 1924), pentru care folclorul nu mai constituia o sumă a rudimentelor, 
deci o ştiinţă a trecutului, ci o ştiinţă a prezentului ce studiază faptele vii ale existenţei din 
mediul rural. 

În România, înaintea lui van Gennep, Ovid Densusianu (Folclorul. Cum trebuie înţeles, 
1909) deschide perspectiva de înţelegere ştiinţifică a folclorului, văzut ca totalitate a creaţiilor 
prin care se reliefează modul de a gândi, de a simţi, de a se manifesta al oamenilor din popor. El 
distinge în folclor două categorii de „producţii”: cele raportate la sfera superioară de gândire şi 
simţire (basme, poezii, legende) şi cele legate de existenţa cotidiană, practică (obiceiuri, credinţe, 
superstiții). O idee cu totul novatoare pe care Densusianu a exprimat-o în 1909 a fost aceea a 
studierii faptelor folclorice atât diacronic, cât şi sincronic: „Cercetătorul trebuie să cuprindă în 
câmpul lui de observație şi actualitatea şi trecutul; mintea lui trebuie să fie veşnic gata să 
cunoască şi ce se întâmplă şi ce s-a întâmplat altădată, pentru că nimic nu poate fi pătruns în 
toate tainele lui dacă e izolat în timp, ca şi în spațiu; fapte de azi pot fi mai bine înţelese dacă le 
cunoaştem şi pe cele din timpuri depărtate, după cum trecutul ne apare mai limpede la lumina 
prezentului. Între ce este şi ce a fost, mintea noastră trebuie să întindă mereu punți de lumină — 
şi numai cine înțelege aceasta este adevărat om de ştiinţă; ceilalți, care nu văd decât o parte 
mică din infinitatea de fapte, care iau în samă ori numai prezentul ori numai trecutul — aceia 
sunt «jumătate-învățați», ca «jumătate-oameni», despre care vorbesc basmele ”.” 

Un rol semnificativ în evoluţia şi lămurirea conceptului de folclor l-au avut şi alți 
cercetători din Europa. ltalianul Pitr6, coordonator al renumitei colecţii „Biblioteca delle 
tradizioni popolari”, era de părere că folclorul trebuie să cuprindă deopotrivă creaţii spirituale şi 
materiale şi a impus ideea că tradiţiile populare, aparţinând prin excelență trecutului, sunt 
permanent înnoite, adaptate la condiţiile existențiale ale prezentului. 

Folcloristul spaniol Menéndez Pidal considera folclorul drept un depozitar al 
documentelor vieţii spirituale naţionale, o mare parte a lui, reprezentată de poezia populară, 
trăind prin variante, prin acea îndelungată elaborare care-i conferă rezistenţa în timp, dar şi 
specificitatea. 

Pentru I. A. Candrea, folclorul reprezintă un fenomen viu, spontan, o sumă a 
interpretărilor „pe care le dă poporul fenomenelor naturii şi în genere tuturor celor văzute, 
auzite şi simțite de dânsul, care frământă imaginaţia-i bogată, care se strecoară în sufletu-i 
*Apud Pavel Ruxăndoiu, Folclorul literar în contextul culturii populare româneşti, Editura „Grai şi Suflet-Cultura 
Naţională”, Bucureşti, 2001, p.46 


7 Ovid Densusianu, Flori alese din cântecele poporului. Vieaţa păstorească în poezia noastră populară. Folclorul, 
Cum trebuie înţeles. Graiul din Ţara Hațegului, Editura pentru Literatură, Bucureşti, 1966, p. 56. 

simplist şi pe care mintea-i naivă le înregistrează şi le răstălmăceşte, exteriorizându-le prin grai 
şi cântec, prin datine şi obiceiuri, constituie o enciclopedie sui generis... Aceste concepții ale 
poporului se transmit prin tradiție, din generație în generație şi apar azi nu ca nişte fosile, ci ca 
nişte organisme vii care şi-au păstrat structura primordială...” (Grai, datini, credințe, Bucureşti, 
1936). 

La fel îl defineşte Tache Papahagi în Mic dicționar folcloric (1947): „Folclorul este 
imaginea vie, oglinda fidelă a sufletului unui popor, oglindă în care se reflectă întreaga lume 
însuflețită sau neînsufleţită, reală sau închipuită, în mijlocul şi sub influența căreia el trăieşte”. 

În a doua jumătate a veacului al XX-lea, în definirea şi delimitarea conceptului se 
impune tot mai pregnant criteriul estetic. Astfel, în domeniul folclorului intră creaţia artistică 
populară, investigarea culturii populare în genere revenind etnografiei. Creaţiile plastice şi 
decorative se circumscriu artei populare. Gh. Vrabie, Ovidiu Bîrlea, I. C. Chiţimia, Ovidiu 
Papadima, Mihai Pop ş.a. sunt adepţi ai acestei orientări. 

Folclorul reprezintă „totalitatea creaţiilor artistice aparținând culturii spirituale a 
poporului — deci cultura populară spirituală din perspectivă estetică”. 


b. Folclorul literar 


Pentru acest concept s-au folosit din a doua jumătate a secolului al XIX-lea şi până în 
prezent şi expresiile: literatură populară (Mozes Gaster — Literatura populară română, 1883, 
Ovidiu Papadima — Literatura populară, 1968), literatură orală (B. P. Hasdeu — Cărțile 
poporane ale românilor, 1879, N. Cartojan — Cărțile populare în literatura românească, 1938). 
Mai rar întâlnim sintagma literatură tradițională. De fapt, cele trei determinative: populară, 
orală, tradițională sunt sinonime, iar opţiunea specialiştilor şi a culegătorilor de folclor pentru 
unul dintre ele este determinată de perspectiva din care este definit obiectul. Astfel, literatura 
orală/tradițională îl defineşte prin prisma unuia dintre caracterele definitorii (oral, tradiţional), iar 
literatura populară îl defineşte prin raportul dintre creaţie şi mediul care a realizat-o. 

De mai bine de patru decenii s-a impus însă expresia folclor literar, utilizată frecvent în 
studiile de specialitate, în cursurile destinate studenţilor, dintre care amintim: Barbu Theodorescu 
şi Octav Păun — Folclor literar românesc, 1964; Mihai Pop şi Pavel Ruxăndoiu — Folclor literar 
românesc, 1968, 1978 şi 1990; Pavel Ruxăndoiu — Folclorul literar în contextul culturii 
populare româneşti, 2001; Constantin Eretescu — Folclorul literar al românilor. O privire 


contemporană, 2004. 


3 Apud Barbu Theodorescu, Octav Păun, Folclor literar românesc, Editura Didactică şi Pedagogică, Bucureşti, 
1964, p. 14. 

” Tache Papahagi, Mic dicționar folcloric. Spicuiri folclorice şi etnografice comparate, Editura Minerva, Bucureşti, 
1979. 

1 Ibidem, p. 50. 


c. Cultura populară 


Pentru o mai bună înţelegere şi aprofundare a conceptului de folclor, integrat culturii 
artistice populare, este necesară o privire sintetică, minimală asupra conceptului de cultură 
populară. 

Termenul de „cultură”, pe care îl întrebuinţăm atât de des în existenţa noastră cotidiană, 
cunoaşte numeroase definiții formulate din diverse perspective. Conform unei statistici, în anul 
1974 erau peste 200 de definiţii ale acestui concept. Cea mai simplă definire care poate fi 
formulată este aceasta: prin cultură înţelegem totalitatea valorilor materiale şi nonmateriale 
(spirituale) pe care umanitatea le-a realizat în urma unei îndelungate experienţe sociale şi 
istorice. 

Din datele existente până acum, se pare că prima definire dată conceptului de cultură, pe 
care o putem considera „canonică”, îi aparţine antropologului englez Edward B. Tylor, care în 
lucrarea Primitive Culture (Londra, 1871) o consideră „un întreg deosebit de complex, ce 
include cunoaşterea, credința, arta, morala, legea, obiceiul şi alte capacități şi obişnuințe 
acumulate de om ca un membru al societății. ”" 

O altă definiție, mult mai cuprinzătoare, este formată de Aflfred L. Kroeber şi Clyde 
Kluckhohn, din al căror punct de vedere „cultura constă din modele (patterns) explicite şi 
implicite, ale comportării şi pentru comportare, însuşite şi transmise prin simboluri, constituind 
realizările distincte ale grupurilor umane, inclusiv materializarea lor în produse ””. 

Deci, cultura, specifică naturii umane, este un proces îndelungat de creaţie, de învăţare 
şi de transmitere codificată (prin simboluri) a informaţiei la nivelul grupurilor umane. 

Între societate şi cultură există o relaţie de interdependenţă, căci pentru funcţionarea 
societăţii cultura este indispensabilă, iar pentru producerea culturii societatea este o condiţie sine 
qua non. Ideea necesităţii culturii pentru colectivitate, pentru societate, este subliniată de I. M. 
Lotman, în Studii de tipologie a culturii: „Se poate presupune că, dacă pentru existența 
biologică a unui individ satisfacerea unor cerințe naturale bine definite se dovedeşte suficientă, 
viața unei colectivități, oricare ar fi ea, este imposibilă fără o anumită cultură. Pentru orice 
colectivitate, cultura nu constituie un adaos facultativ la minimum condiţiilor vitale, ci un 
principiu obligatoriu, fără de care existenţa ei devine imposibilă ”™. 

Pe de altă parte, cultura este aceea care îi conferă fiinţei umane adevărata sa fiinţare şi 
demnitate de „a fi”, deosebindu-se, ca fiinţă integrată naturii, de celelalte animale. În acest sens, 
definirea pe care filozoful culturii, Lucian Blaga, o dă acestui concept într-un dialog cu Mircea 
Eliade, merită a fi menţionată: „Pentru mine, cultura este modul specific de a exista al omului în 
Univers. Este vorba de o mutațiune ontologică, mutaţiune care deosebeşte pe om de celelalte 
animale şi care e rezultatul eforturilor omului de a-şi revela Misterul. Omul singur este creator 
de cultură şi aceasta datorită trăirii sale întru mister şi revelare. Omul, încercând să-şi reveleze 
misterul, în ale cărui dimensiuni singur trăieşte, creează cultura”. 


1 Apud Achim Mihu, Antropologia culturală, Editura Dacia, Cluj-Napoca, 2002, p. 89. 

12 Ibidem, pp.89-91. 

'5 I, M. Lotman, Studii de tipologie a culturii, Editura Univers, Bucureşti, 1974, p. 16. 

14 Mircea Eliade, Convorbiri cu Lucian Blaga, în vol. Lucian Blaga — cunoaştere şi creaţie, Editura Cartea 
Românească, Bucureşti, 1987, p. 484. 

Din punctul de vedere al celor mai mulți antropologi, unitatea de bază a culturii este 
simbolul, cultura fiind creată prin capacitatea de simbolizare a fiinţei umane. Aşa cum afirmă 
Ralph Waldo Emerson, „noi suntem simboluri şi trăim în interiorul simbolurilor”. Potrivit opiniei lui 
Leslie A. White, capacitatea de a utiliza simboluri i-a transformat pe strămoşii noştri antropoizi 
în oameni şi tot datorită acestui fapt au fost create şi perpetuate culturile. Comportarea umană în 
ansamblul ei este dependentă de utilizarea lor şi este ea însăşi „o comportare simbolică”. 

În afara relaţiei axiomatice dintre cultură şi societate (niciuna neputând exista şi 
funcţiona fără cealaltă), importantă este şi relaţia ce se stabileşte între cultură şi tradiție. 

Se ştie că o cultură este produsă într-un anumit cadru temporal şi social, fiind transmisă 
apoi din generaţie în generaţie. Astfel, cultura primeşte în timp atributul tradiționalului. Cultura 
odată devenită tradiţională nu exclude inovarea, care, însă, devine valoare culturală numai dacă o 
colectivitate o acceptă, alăturându-se treptat valorilor ei tradiționale. 

Producerea de valori culturale este fundamentală existenţei omului, „ceea ce înseamnă 
că, în raport cu umanitatea, cultura se constituie ca entitate universală”!5. Însă, crearea faptelor de 
cultură este determinată de factori particulari de mediu, diferiţi de la o regiune la alta, de la un 
popor la altul. Aceasta implică o evoluție proprie a culturii ce aparține unui anumit mediu 
geografic, social etc. Deci, cultura se prezintă, mai ales astăzi, sub forme particulare 
caracterizând naţiunile din societatea contemporană. 

Prin urmare, se ajunge la „două mari paradoxuri ale culturii: 

— cultura este stabilă, dar în acelaşi timp, dinamică, manifestând schimbări continue şi 
constante; 

- cultura, ca achiziție umană, este universală, dar fiecare manifestare locală sau 
regională a ei poate fi considerată ca unică; ”!*. 

Rezultă că prin elaborare, manifestare şi prin structura ei, orice valoare culturală şi 
circumscrie caracteristicilor societăţii care o elaborează. Fiecare cultură, definită prin trăsăturile 
ei specifice şi care poate fi numită „cultură particulară” se încadrează marii culturi a omenirii, 
care poate fi numită „cultură universală”. Elementele cele mai importante care generează 
demarcaţia culturilor particulare sunt mediul (factorul natural), factorul demografic şi cel istoric, 
care, deşi nu trebuie absolutizate, lasă o amprentă puternică asupra acestor culturi. 

Fiecare dintre culturile particulare, dar şi cultura universală privită în ansamblul ei, a 
parcurs mai multe stadii, nivele, de la cultura primitivă până la cultura postmodernă şi 
consumatoristă din societatea actuală. 

Cultura primitivă este considerată cultura ființelor umane aflate la începutul existenţei 
lor, dar şi cultura acelor grupuri, comunităţi aflate sub aspectul evoluţiei tehnico-ştiinţifice pe o 
treaptă inferioară, asemănătoare cu a strămoşilor noştri din epoca pietrei până în neolitic. Despre 
cultura celor din urmă s-a scris suficient de mult, mai ales după descoperirea Americii, indigenii 
fiind consideraţi „sălbatici”, „primitivi” de către europenii cuceritori, „civilizaţi”. Determinativul 
de „primitivă” i se atribuia culturii aborigenilor din America, Africa, Australia prin compararea 


cu cultura occidentală. Referitor la acest aspect, în secolul al XVI-lea, în Eseurile sale, 


'5 Pavel Ruxăndoiu, op. cit., p. 52. 
16 Jbidem, p. 53. 


Montaigne nota: „Consider că la națiunea aceasta (adică cea braziliană) nu există nimic barbar 
sau sălbatic, după câte mi s-a relatat, în afară de faptul că barbar înseamnă pentru toată lumea 
ceva în afara obişnuinței tale. Căci noi nu avem alt termen de comparație pentru adevăr şi 
rațiune decât ceea ce vedem şi gândim conform obiceiurilor şi părerilor din țara în care trăim şi 
care înseamnă pentru noi religia perfectă, politica perfectă, modalitatea perfectă de folosire a 
lucrurilor. Îi considerăm pe ei (brazilienii) sălbatici, la fel cum numim sălbatice fructele crescute 
spontan în natură: de fapt sălbatice ar trebui să le numim pe cele transformate artificial de noi şi 
întoarse de la natura lor primară. Acelea sunt vii şi viguroase prin calitățile şi proprietățile lor 
naturale, pe care noi le-am transformat şi denaturat după bunul plac al gustului nostru corupt”. 

Cultura primitivă este cea care precede cultura populară. În timp ce prima aparţine 
unei societăţi care nu cunoaște scrisul, cealaltă „se dezvoltă într-o societate dualistă din punct de 
vedere cultural, care acceptă în paralel cultura orală şi cultura scrisă."!* De fapt, apariţia culturii 
populare este legată de adăugarea diferenţelor sociale, de instaurarea clasei de stăpâni de sclavi şi 
cea a sclavilor, a proprietarilor de pământ şi a celor care-l lucrau etc. 

Ca atare, putem vorbi despre o cultură populară a antichităţii, a Evului mediu etc. 
Diferenţele au devenit şi mai mari o dată cu apariţia scrisului şi a instituţiilor formale, destinate 
învăţării, când s-a ivit o cultură scrisă, inaccesibilă celor săraci, oamenilor de rând. Astfel, în 
aceeaşi societate au coexistat diverse tipuri de cultură: cultura de curte, cultura claselor 
dominante, alături de cea religioasă şi de cea basmelor populare (populară). 

Cultura populară se deosebeşte de celelalte, ea aparținând grupurilor neştiutoare de carte 
din societăţi care cunosc şi utilizează scrisul ca mijloc de transmitere şi de păstrare a informaţiei. 
Astfel, caracterul scris devine specific culturii „cărturăreşti”, „savante”, „aristocratice”, iar 
caracterul oral celei populare. 

Cu privire la termenul „popular” trebuie să precizăm că i s-a atribuit semnificaţia „care 
circulă în popor, care se bucură de popularitate în rândul maselor” şi că în secolul al XX-lea , 
paralel cu acesta a circulat şi termenul „poporan” prin care se înţelegea „creat de popor”, „care 
aparţine poporului”. În timp, semnificaţia termenului s-a amplificat, astfel încât, cum susţine 
folcloristul italian Giuseppe Cocchiara, „prin conceptul de popular trebuie să înțelegem 
tendința, nevoia şi exigența individului care trăieşte laolaltă cu ceilalți, gândeşte, pentru a spune 
aşa cu un suflet al său care e şi sufletul celorlalți, al micii lumi vaste care îl înconjoară şi în care 
se cuprinde realitatea şi istoria sa””. 

Referitor la cultura populară din spaţiul românesc, dar şi din celelalte ţări sud-est 
europene, mult timp a circulat ideea că aceasta ar fi specifică ţărănimii, deoarece populaţia 
mediului rural a fost majoritară în secolele anterioare, iar satul a reprezentat principala unitate 
socială în această zonă a continentului nostru. 

Aşa cum numeroşi specialişti au considerat şi consideră, cultura populară reprezintă o 
„arhivă” de informaţii despre omul timpurilor istorice, dar aceasta nu o împiedică să se manifeste 
ca „un organism viu”, aflat în permanentă schimbare şi adaptare, în funcţie de evoluţia societăţii. 
17 Apud Giuseppe Cocchiara, Istoria folcloristicii europene. Europa în căutare de sine, Editura Saeculum I. O., 
Bucureşti, 2004, p. 20. 


'5 Pavel Ruxăndoiu, op. cit., p. 57. 
1 Giuseppe Cocchiara, op. cit., p. 12. 

Elementele culturii populare, numite altădată „supravieţuiri”, „relicve”, constituie mărturii 
pentru prezent, din trecut. Până în secolul al XX-lea a dominat această tendinţă de a se căuta în 
cultura populară ceea ce aparţine exclusiv trecutului, ceea ce este străvechi. Noua direcţie 
deschisă de Ovid Densusianu şi apoi de Arnold van Gennep, în folcloristică şi etnologie, a 
îndreptat atenția specialiştilor şi asupra faptelor de cultură populară vii, care trebuie văzute în 
dinamica şi în contextul apariţiei şi răspândirii lor. 

Deşi este legată mai mult de tradiție, de trecut, fără a neglija însă prezentul, cultura 
populară va continua să rămână o componentă fundamentală în ansamblul marii culturi a 
umanităţii, atâta timp cât gustul pentru frumos, pentru autentic şi dorinţa fiinţei umane de a-şi 


păstra individualitatea, identitatea, nu vor dispărea. 


II. Caracterele specifice creaţiei populare 


Cultura populară în general, deci şi literatura populară, se caracterizează prin câteva 
trăsături distincte, determinate într-o foarte mare măsură de mediul cultural în care au fost create 
faptele de folclor şi din care acestea s-au transmis de-a lungul timpului. Potrivit cercetărilor 
efectuate mai ales în secolul al XX-lea, majoritatea exegeţilor opinează că trăsăturile definitorii 
ale folclorului sunt în număr de cinci, şi anume: oralitatea, caracterul colectiv, caracterul 


tradițional, anonimatul şi sincretismul. 


1. Caracterul oral 


Este ştiut faptul că literatura populară are o lungă durată în timp şi o răspândire amplă în 
spaţiu, motiv pentru care Adrian Fochi era de părere că oralităţii, în raport cu celelalte caractere, 
trebuie să i se acorde un statut primordial”. Opinia ni se pare exagerată, întrucât oralitatea este 
trăsătura distinctivă a folclorului „numai la nivelul literaturii şi al sistemului de credințe, superstiții şi 
prescripții, transmise prin viu grai şi numai în condiţiile dezvoltării dualiste”, cum afirmă Pavel 
Ruxăndoiu”!. La aceasta se adaugă faptul că oralitatea nu este un atribut specific doar creaţiei 
populare, ci şi unor arte precum muzica şi dansul. 

Necesitatea transmiterii elementelor de cultură, mai ales a celei populare, într-un timp 
îndelungat, prin viu grai, se explică prin inexistenţa, la cele mai multe dintre popoarele lumii 
antice, a unor sisteme grafice. Primele scrieri ale umanităţii, care au putut fi descifrate, aparţin 
sumero-babilonienilor, de la care ne-au rămas poemul cosmogonic Enuma Elis şi Epopeea lui 
2 Cf. Adrian Fochi, Estetica oralităţii, Editura Minerva, Bucureşti, 1980. Cercetătorul opinează că oralitatea este 
însuşirea esenţială a folclorului, care „face ca arta folclorului să se deosebească fundamental de toate celelalte arte, 
dobândind un statut estetic aparte, în cadrul esteticii generale” (p. 7). O dată cu răspândirea „teoriei oralităţii”, 
elaborate de Milman Parry şi promovate de Albert Bates Lord, folcloriştii au constatat, în a doua jumătate a 
secolului al XX-lea, că, acordându-se acestei trăsături atenţia cuvenită, se pot explica „mai adecvat toate celelalte 
probleme pe care le ridică cercetarea modernă a folclorului” (Ibidem). 

"1 Pavel Ruxăndoiu, Folclorul literar în contextual culturii populare româneşti, Editura Grai şi Suflet — Cultura 


Naţională, Bucureşti, 2001, p. 100. 

Ghilgameş, „primul epos al omenirii”? 


păstrat şi două basme egiptene, din mileniul al II-lea î.e.n. Apariţia şi răspândirea elementelor 


, ambele datând din mileniul al III-lea î.e.n. În scris s-au 


culturale scrise nu a determinat însă, imediat, adoptarea noii forme de manifestare şi de 
transmitere a valorilor spirituale, întrucât nu toţi indivizii au avut posibilitatea să utilizeze 
scrierea, cunoaşterea acesteia ajutând mai ales la îmbogățirea celor care formau clasa dominantă. 
Astfel, de la un moment dat, în cadrul aceluiaşi popor au coexistat cultura scrisă a cârmuitorilor 
şi cultura orală a celor oprimaţi, considerată primitivă, prelogică. Abia în secolul al XIX-lea, prin 
afirmarea ideii de naţionalitate, în Europa răsăriteană cultura orală începe să fie considerată 
expresia specifică a spiritualității unui popor şi fundament pentru crearea culturii majore a 
fiecărei naţiuni. 

Cu toate că între cele două forme de transmitere a culturii se pot stabili elemente 
comune, specialiştii au fost şi sunt atraşi de ceea ce le deosebeşte, în primul rând de caracterul 
oral şi de cel scris ce o defineşte pe fiecare. În acest sens, David Buchan, în lucrarea The Ballad 
and the Folk (1972), stabileşte două tipuri de literatură — the literature of print şi the literature of 
tradition — care se diferenţiază în special prin mijloacele de transmitere. 

În ceea ce priveşte modalităţile de transmitere, în foleloristică au fost emise opinii 
divergente, dar care, de fapt, constituie formele sub care se pot răspândi creaţiile populare. Este 
vorba de teoria tradiţională, preluată de la romantici, potrivit căreia creaţiile folclorice se 
transmit de la un centru de iradiere sub forma undelor concentrice şi de teoria lui C.W. von 
Sydow care susținea că propagarea se realizează în mod radiar, adică de la un interpret la altul, 
ambii dotați cu o memorie excepțională, al doilea putând fi situat la o distanţă apreciabilă faţă de 
primul. Prima concepţie este valabilă pentru răspândirea cântecelor populare mai noi, în care 
sunt reliefate aspecte ale societăţii contemporane, iar cea de-a doua pentru transmiterea creaţiilor 
mai ample, mai complicate, necesitând o memorie specializată în domeniu. 

De cele mai multe ori, păstrarea faptelor de folclor s-a realizat prin memorizare şi un 
exemplu ce merită semnalat în acest sens îl reprezintă Petru Creţea Solcanu, principalul 
informator brăilean al lui G. Dem. Teodorescu, care ştia pe de rost mai multe versuri populare 
decât sunt cuprinse în epopeile homerice. 

O consecinţă firească a oralităţii o constituie instabilitatea, variabilitatea operelor 
populare. Fiecare interpretare a generat un text nou, pentru că fiecare transmiţător/ interpret a 
simţit nevoia să-i confere o nuanţă nouă, „care să creeze impresia de noutate.”% Variabilitatea l-a 
determinat întotdeauna pe interpretul creaţiei folclorice să fie mult mai atent faţă de aceasta, să 
manifeste o atitudine creatoare, operând chiar „modificări mai adânci care să canalizeze conținutul ei 
spre altă interpretare, nu rareori opusă celei tradiționale.” Astfel se explică de ce numeroase variante 
conţin schimbări de formă şi, adesea, de conţinut faţă de textul considerat prototip. Din acest 
punct de vedere, definiția formulată de folcloristul american Albert Bates Lord, cântecului epic 
este plauzibilă: „Cântecul e un conglomerat de elemente mai mult sau mai puțin libere împreunate pentru 


* Ovidiu Drimba, Istoria culturii şi civilizației, Editura Ştiinţifică şi Enciclopedică, Bucureşti, 1984, p. 100. 
* Ovidiu Bârlea, Folclorul românesc, vol. I, Editura Minerva, Bucureşti, 1981, p. 39. 
%4 Ibidem, p. 40. 

un timp, capabil să-şi desfacă elementele sale într-un nou conglomerat, destul de asemănător, dar nu cu 
exact aceeaşi configuraţie.” 

Trebuie precizat că libertatea cântăreţului/ interpretului de a interveni asupra unei creaţii 
populare nu poate fi totală. Sunt situaţii în care însuşi contextul impune constrângeri, în anumite 
specii folclorice coeficientul de creativitate fiind mai mic, după cum susţine cercetătorul 
american Gregory Gizelis. O altă cauză o constituie sistemul de credințe, ritualuri şi superstiții, 
în general o forma mentis a comunităţii căreia cântăreţul îi aparține. De asemenea, important este 
dacă un fapt istoric este reprodus individual sau în grup, întrucât în a doua situație învăţarea 
textului, a melodiei şi execuţia, se subordonează unor reguli stricte, caracteristice. Acest aspect 
este reliefat de Adrian Fochi care utilizează drept exemplificare colindele. Deoarece acestea sunt 
căutate în grup şi în ocazii mai rare, ele rămân „deplin fixate în expresie” şi „suferă mai puține 
prilejuri de întinerire a textului.” 

Prin fiecare interpretare, creaţia este actualizată, actul performării fiind de fiecare dată 
unic, el neputând fi identic cu unul anterior şi nici cu altul ulterior. Prin actualizare s-au creat 
variantele unei opere care, datorită oralității, este mobilă. Spre deosebire de literatura cultă, unde 
variantele elaborate de un scriitor sunt etapele parcurse până la forma finală, perfectă a textului, 
în literatura populară variantele reprezintă, aşa cum opinează Adrian Fochi, „înfăţişările concrete, 
singurele înfăţişări, de altfel, ale unui subiect”?”, fiecare dintre variante păstrându-şi independenţa, 
față de toate celelalte. Aspectul este firesc întrucât varianta primeşte nota caracteristică a 
personalităţii celui ce o interpretează într-un anumit moment numit al „performanţei concrete.”?% 

Prin compararea mai multor variante ale aceluiaşi fapt folcloric se poate observa efortul 
conştient al interpretului de a realiza un progres faţă de variantele anterioare. Acestuia îi sunt 
oferite prin tradiție modelul creației şi un cod pe care le poate utiliza în funcţie de memoria şi de 
talentul său. Inovația pe care el o aduce primeşte atributul valoric numai dacă ea corespunde 
gustului colectivităţii care o acceptă şi o asimilează. În condiţiile oralităţii, asimilarea şi 
stabilizarea inovației, care este un „plus valoric” realizat de interpret generează permanenta 
„Şlefuire” a creaţiilor populare. Afirmația pe care Al. Odobescu o făcea în anul 1887, în primul 
volum al Scrierilor literare şi istorice, este valabilă şi astăzi: „Soarta cântecului poporan nu este 
aceea a cuvântului scris. Liber fiu al poporului, încredințat zburdălniciei memoriei, el aleargă din om în om, 
din secol în secol; fiecare îi adaugă un semn de la sine, o vorbă, un vers, un episod şi, adesea, modificat 
de pe vremuri, abia-i mai cunoşti originea şi starea primitivă, după ce a trecut sub aşa multe prefaceri.” 

Oralitatea reprezintă însuşirea cea mai importantă a folclorului şi, cum pertinent afirma 
Radu Niculescu, „condiţia prealabilă a tuturor celorlalte proprietăţi ale fenomenului. "2 


23 Apud Adrian Fochi, op. cit., p. 47. 

2% Ibidem, p. 48. 

7 Ibidem, p. 49. 

28 Ibidem, p. 357. 

” Radu Niculescu, Actualitatea problematicii oralităţii folclorice, în „Revista de etnografie şi folclor”, nr. 15, 1970, 
p. 243. 

2. Caracterul colectiv 


Situată într-o poziţie antinomică faţă de creaţia cultă, care prin excelență este 
individuală, creaţia folclorică se caracterizează prin „factura sa colectivă”, fiind expresia 
spirituală a unei colectivități. Aceasta nu diminuează rolul individului talentat, care creează 
conform cutumei, utilizând un material lexical şi un model structural tradiționale, create anterior 
de nenumărați interpreți. 

O perioadă de timp a circulat ideea falsă formulată de scriitorii romantici, că un fapt 
folcloric ar fi creaţia unui întreg popor „care ar acţiona ca o singură individualitate creatoare”.*! 
Studiile de folclor din secolul al XX-lea au reliefat însă individualitatea actului creator al 
literaturii orale, deoarece textele populare sunt elaborate de indivizii talentați, nu de națiunea 
întreagă. Cu toate acestea, creației populare i se atribuie caracterul colectiv chiar de la elaborarea 
sa, întrucât „codul” cu ajutorul căruia este realizată ţine de tradiție şi de colectivitate. Modelele 
utilizate, fie că aparţin liricii sau epicii populare, sunt colective. În afară de acest aspect, trebuie, 
de asemenea, precizat că un creator popular nu exprimă propriile sale aspirații şi sentimente, ci 
ale comunității căreia îi aparţine, el fiind doar reprezentantul acesteia, un mesager spiritual, 
pentru că este înzestrat cu un talent deosebit. Antropologul englez R. R. Marett sublinia, în 
studiul intitulat Anthropology, aportul individului în îmbogățirea etnicităţii tradiționale cu 
valorile perene ale creativității. 

Ideea unui suflet colectiv a apărut încă din secolul al XVIII-lea, când Herder afirma că 
poezia, pentru a exista cu adevărat, trebuie să fie populară, ea reprezentând expresia totală a 
fiinţei umane care este deopotrivă eu, dar şi Popor. 

Prin urmare, se poate vorbi în folclor de creație individuală numai în stadiul incipient al 
acesteia, deoarece o dată ce este absorbită de colectivitate îşi pierde personalitatea inițială. 
Individul talentat creează opera care este apoi asimilată de colectivitatea în cadrul căreia se 
păstrează prin circulaţie şi este supusă reînnoirii până atinge perfecțiunea formei. Aceste fapt este 
foarte bine reliefat de către John Meier, cercetător din secolul al XX-lea al folclorului german, 
care în studiul Das Deutsche Volkslied (1935-1936) notează: „...când noi reuşim să descoperim 
versiunea originală a unui cântec popular, ne dăm seama că am descoperit nu «cântecul popular», ci 
«cântecul individual» din care provine acela. La sfârşitul cântecelor din secolele XV şi XVI se întâlnesc 
adesea referiri la autorii acestora («un tânăr şi curajos cavalerist, fiul unui țăran avut, un tânăr soldat 
genist, doi viteji lăncieri, unul tânăr şi altul bătrân»); sunt în general ficțiuni lipsite de temei. Mai întotdeauna 
aceşti presupuşi autori nu au făcut altceva decât să «cânte din nou» cântecul a cărui paternitate le este 
atribuită.” 

Prin urmare, temele se transformă neîncetat în cântece, care din creaţii individuale devin 
creaţii colective: „Astfel de fiecare dată când este reluat un cântec — afirmă acelaşi folclorist —, el 
capătă elemente noi, şi din acest motiv unul şi acelaşi cântec, la fel ca şi o aceeaşi frază din lingvistică, nu 
va fi căutat sau vorbit, oricât de scurt ar fi intervalul, în aceeaşi manieră, chiar dacă nu există intenţia de a-l 


3 Ovidiu Bîrlea, op. cit., p. 29. 
31 Ibidem. 
* Apud Giuseppe Cocchiara, Istoria folcloristicii europene. Europa în căutare de sine, Editura Saeculum I.O., 
Bucureşti, 2004, p. 412. 

schimba. O stare sufletească, entuziasmul sau oboseala, influențele unei tovărăşii vesele şi componenţa ei 
(oamenii singuri, sau fete şi băieţi tineri, sau doar fete), locul însuşi unde este căutat (casă particulară sau 
cârciumă): totul influențează textul, forma melodică şi ritmul cântecului, modul de executare...” 

Răspândirea unei teme folclorice într-un spațiu mai amplu şi circulația ei de-a lungul 
timpului îi imprimă un caracter colectiv mai pronunţat. Caracterul colectiv este strâns legat de 
tradiție întrucât faptele folclorice fiind supuse permanent modelării, inserarea de noi elemente nu 
este acceptată dacă acestea nu corespund normelor cutumei. Păstrătoarea tradiţiei este 
colectivitatea care participă la manifestările folclorice şi determină o anumită atitudine din partea 
creatorului/ interpretului. Acesta asimilează şi transmite elementele tradiționale în funcţie de 
faptul folcloric pentru care manifestă înclinaţie artistică şi pentru care se specializează. Astfel, 
naratorul de basme, de snoave, se deosebeşte de interpretul baladei, al doinei, de bocitoare etc. 
Deci, se poate vorbi şi în domeniul folclorului, nu numai al literaturii culte, de o specializare într- 
un anumit gen şi chiar într-o anumită specie. Ca atare, nu întreaga colectivitate este creatoare, ci 
unii „dintre reprezentanții ei, care în timp contribuie la «desăvârşirea» operelor populare”. Fiecare 
interpret se perfecționează în faptul folcloric preferat, îl modelează cu mijloace de expresie 
specifice şi îl transmite într-o formă nouă. Astfel au apărut variantele prin care se diferențiază 
stilistic nu atât creatorii între ei, cât, mai ales, colectivitățile din diverse regiuni şi epoci. O dată 
acceptate şi asimilate de către acestea, elementele novatoare se circumscriu tradiției şi devin 
valori spirituale. Definit în cadrul relației dintre individ şi colectivitate, caracterul colectiv 
afectează nu numai circulația creaţiilor populare, ci şi modelarea, înnoirea lor la nivelul 
mijloacelor de expresie, al structurii şi al conţinutului. De aceea, actanţii basmului fantastic, ai 
snoavei, ai legendei „nu sunt singularizaţi, irepetabili, ci reprezintă un set limitat de trăsături care pot să 
apară în combinații variate; o tipologie a lor nu poate fi caracterologică, ci funcțională în raport cu diferitele 
variante de structuri narative.”*+ De asemenea, în balade, portretul haiducului, al voinicului din 
epoca medievală este creionat cu ajutorul formulelor stereotipe. Ne explicăm de ce nici 
arhicunoscutul portret al ciobanului moldovean din Mioriţa nu este unic, singular, el fiind realizat 
de creatorul popular prin coroborarea unor expresii comune, uşor de utilizat în diferite contexte: 
„Feţişoara lui,/ Spuma laptelui;/ Musteţioara lui,/ Spicul grâului;/ Perişorul lui,/ Peana corbului;/ 
Ochişorii lui/ Mura câmpului?” sau „Mustecioara lui,/ Spicul grâului,/ Când se pârguieşte./ 
Lumea-l îndrăgeşte;/ Sprâncenele lui,/ Pana corbului./ Pană neboită,/ Nesulemenită;/ Ochişorii 
lui,/ Mura câmpului,/ Coaptă la răzoare,/ Ferită de soare,/ Coaptă la pământ, Ferită de vânt” (din 
varianta intitulată Maică bătrână, culeasă din Dobrogea de T. T. Burada). 

O caracteristică a literaturii orale, care o diferențiază de cea cultă, o reprezintă existenţa 
unor tipare ce se manifestă în universul imaginar şi cel expresiv. Spre deosebire de opera ce 
aparține literaturii scrise, în care personajele şi mijloacele de expresivitate sunt puternic 
individualizate, pentru a-i conferi originalitate, creaţia folclorică păstrează elemente şi structuri 
specifice unei colectivităţi, originalitatea nemanifestându-se „la nivel individual sau de grup 


3 Ibidem, pp. 412-413. 

34 Pavel Ruxăndoiu, op. cit., p. 121. 

55 *** Miorița. Meşterul Manole. Balade populare româneşti, Antologie, glosar, bibliografie selectivă şi referințe 
critice alcătuite de Constantin Mohanu, Editura Minerva, Bucureşti, 1998, pp. 161-162. 


15 


limitat.” De data aceasta nu se poate vorbi decât de „o originalitate etnică, ca variante structurale şi 
expresive la niveluri zonale.” 
Caracterul colectiv, aflat în strânsă legătură cu tradiția, are un rol major în conturarea 


mentalități, a spiritualității unui popor, relevate în creațiile artistice. 


3. Caracterul tradiţional 


Fără a diminua valenţele estetice ale operelor folclorice, tradiţia alături de celelalte 
trăsături distinctive defineşte modalitatea de existenţă a acestora în spaţiu şi în timp. Chiar dacă 
şi în cazul literaturii culte putem afirma că există o tradiţie, aceasta nu se manifestă atât de 
pregnant, atât de puternic ca în cazul „literaturii tradiţionale”, pe care o particularizează. 

Folcloristul rus Iuri Sokolov, care a manifestat un deosebit interes pentru diversele 
probleme care se dezbăteau în Europa, în prima jumătate a secolului al XX-lea, cu privire la 
metodica folclorului, recunoaşte puterea tradiţiei: „Aici intervine elementul traditie, considerat de unii 
cercetători drept principala trăsătură ce deosebeşte folclorul de literatură. Repetăm că deosebirea dintre 
cele două domenii este mai mult cantitativă decât calitativă. Dezvoltarea literaturii nu poate fi concepută 
fără tradiţie şi, dacă puterea tradiției e mai mare în folclor, aceasta se datorează faptului că producția 
poetică, nefixată în scris, a trebuit, printr-o practică de secole, să elaboreze mijloace mnemotehnice care i- 
au asigurat transmiterea orală. Studiul minuţios al poeticii populare va arăta în ce măsură contribuie 
procedurile de stil şi compoziție, stabilite printr-o lungă tradiție, să păstreze textele în memoria 
cercetătorilor şi, pe de altă parte, să le permită acestora să le modifice şi să improvizeze altele noi... 
Folclorul nu se poate reduce doar la tradiţie, e ca şi când am vedea în el doar obişnuință, conservatorism, 
stagnare.” 

Prin urmare, la baza faptelor folclorice se află nu doar tradiția, ci şi elementul novator. 
Relația dintre tradiție şi inovație diferențiază cultura populară de cea cultă, aceasta din urmă fiind 
dominată într-o mai mare măsură de faptele novatoare, în timp ce prima păstrează în structura sa 
mai mult elementele tradiționale, cărora le coroborează acele valori noi pe care colectivitatea le 
consideră corespunzătoare modului său propriu de a fi şi de a simți. Individualitatea creatoare a 
interpretului nu se supune în totalitate tradiționalului, convenţionalului. Creaţiei populare i se 
imprimă o anumită notă caracteristică a personalităţii, a gustului estetic, a talentului acestuia, 
sesizabilă în diferitele variante ale textului respectiv. Însă, nu toţi interpreţii populari deţin 
aceeaşi capacitate creatoare. De aceea, unii dintre ei sunt ancoraţi mai puternic în tradiţie decât 
alţii pentru care mai importante sunt elementele novatoare. 

În folclor, inovațiile sunt determinate de evoluţia socială a colectivităţi. Cu cât o 
comunitate este mai receptivă la înnoire, considerată factor al progresului, cu atât ea va renunța 
mai repede la tradiţie. Ca atare, față de factorul tradiţional şi de cel novator, atitudinea 
colectivităţilor se manifestă diferit. Ovidiu Bîrlea nota că „tradiția se conservă mai îndelung la 
periferia culturii naționale, ariile laterale fiind mai conservatoare, mai «înapoiate», inovațiile petrecându-se 


% Pavel Ruxăndoiu, op. cit., p. 121. 
37 Ibidem. 
33 Apud Giuseppe Cocchiara, op. cit., p. 420. 

în zonele centrale.” Deci, nivelul de evoluţie a conștiinței sociale este decisiv în realizarea 
relaţiei dintre vechi şi nou atât în actele creatorilor/ interpreţilor populari cât şi în atitudinea celor 
care formează colectivitatea. 

În studiul Folclorul literar în contextul culturii populare româneşti, Pavel Ruxăndoiu 
opinează că „relația dintre tradiţie şi inovaţie se manifestă la nivelul comportamentului folcloric (atitudinea 
diferențiată în interiorul comunităților umane față de vechi şi nou), la nivelul proceselor folclorice (creaţie, 
interpretare, conservare, circulație), dar şi la nivelul faptelor literare şi al textului folcloric ca atare (categorii, 
teme şi variantele lor, structura internă a variantelor etc.).”® Potrivit cercetărilor efectuate de către 
specialişti în variate medii folclorice, s-a constatat că atitudinea diferă de la un individ la altul în 
funcţie de gradul de cultură, de vârstă (tinerii fiind mai receptivi la nou decât vârstnici) şi chiar 
de sex (femeile sunt, de obicei, mai tradiționaliste decât bărbaţii). Şi în cadrul colectivităților mai 
largi comportamentul este diferit. De aceea, în unele sate şi chiar zone, domină elementele 
tradiționale, în timp ce în altele, mai ales în cele situate în apropierea oraşelor, se impun 
elementele novatoare. 

Procesul de inovaţie a faptelor folclorice a impus în ultimele două secole coexistenţa 
vechiului şi noului. Astfel, alături de secvenţe ritualice, tradiționale, în cadrul nunţii au apărut şi 
altele moderne, alături de creaţii foarte vechi (basmul fantastic, doina) există şi creații mai noi 
(snoava, romanţa, bancurile) şi chiar la nivelul aceleiaşi creaţii populare pot fi întâlnite „variante 
mai fidele tradiţiei şi variante mai bogate în elemente noi de conținut şi structură.” 

În secolul anterior, cercetătorii folclorului, atât din spaţiul românesc, cât şi din cel 
european, au sesizat că şi „puterea de persistență”* se dovedeşte variabilă de la o specie la alta, 
unele specii fiind mai uşor supuse înnoirilor, în colectivitățile unde existența socială este mai 
evoluată, în timp ce altele sunt mai rezistente rămânând tributare tradiţiei. În această ultimă 
categorie se încadrează, de exemplu, cântecele specifice ritualului de înmormântare, pentru că, 
după cum opinează Ovidiu Bîrlea, „având la bază substraturi rituale, se arată mai tenace în memoria 
populară: teama de nerespectarea gestului ritual ancestral acţionează ca o frână puternică”* şi 
descântecele care sunt rostite „cu o conştiinţă a reproducerii exacte mai vie”* de către persoanele 
iniţiate într-o asemenea „terapeutică preistorică.” Spre deosebire de aceste specii care s-au 
dovedit rezistente în timp, altele au manifestat o „distanţare” determinată de evoluţia mentalități, 
a vieţii şi a conştiinţei sociale a maselor populare. Cercetătorul Lutz RGhrich semnala faptul că la 
sfârşitul secolului al XIX-lea şi începutul secolului al XX-lea în unele ţări europene, se 
schimbaseră atât basmele cât şi profesiunea naratorilor*. Basmele, în special cele fantastice, care 
erau culese cu mai bine de un veac în urmă, în timpul şezătorilor, de la ţărani, în secolul anterior, 
mai ales după primul război mondial, au început să fie adunate din mediul citadin de la diferiți 


meseriaşi. Acest aspect caracterizează şi spaţiul românesc, basmele fiind considerate „narațiuni 


* Ovidiu Bîrlea, op. cit., p. 26. 

“ Pavel Ruxăndoiu, op. cit., p. 106. 

11 Ibidem, p. 107. 

2 Ovidiu Bîrlea, op. cit., p. 27. 

% Ibidem. 

“ Ibidem, p. 28. 

s Ibidem. 

15 Apud Mihai Pop, Folclor românesc, vol. II, Editura Grai şi Suflet — Cultura Naţională, București, 1998, p. 139. 

fictive” destinate copiilor şi nu celor maturi. „Fenomenul s-a întâmplat cu precădere după primul război 
mondial, — consemnează Ovidiu Bîrlea — când țăranii deveniți soldaţi mai mulți ani au suferit şi o 
primenire în orizontul lor spiritual. Îndeosebi în Bucovina au fost întâlniți bătrâni care, deşi până la acest 
război fuseseră povestitori reputați de basme, au încetat automat de a le mai povesti îndată după 
întoarcerea acasă.” Astăzi, în satele româneşti nu mai există povestitori de basme fantastice. 
Textele adunate le citim din antologii. Preferinţa omului modern şi a celui contemporan pentru 
povestiri senzaţionale, snoave, anecdote şi chiar pentru bancuri în mediul citadin, în locul 
basmelor fantastice de altădată a fost determinată de o „mutaţie” la nivelul mentalităţii, generată, 
la rândul ei, de evoluția societăţii. Schimbările, înnoirile în folclor sunt, însă, posibile datorită 
caracterului oral al creaţiei populare. Inovaţiile introduse alături de elementul tradițional 
generează o nouă înţelegere a faptelor folclorice, noi funcţii ale acestora şi, uneori, modificări 
majore în structura şi forma lor. În mod firesc, între tradiţie şi inovaţie se ivesc adesea contradicții 
inevitabile, căci „în procesul de înnoire, vechiul nu dispare şi noul nu apare dintr-o dată. Creaţiile vechi 
ce se transformă trăiesc un timp cu cele noi ce se impun treptat. Datorită faptului că în folclor tendința 
păstrării şi tendinţa înnoirii acționează concomitent, contradicţiile între ele sunt inerente. Tendinţei de a 
păstra tradiţie i se opune tendința permanentă a creatorilor de folclor ce se găsesc pe pozițiile înaintate ale 
dezvoltării sociale, de a crea bunuri noi, de a schimba pe cele existente în aşa fel încât să răspundă 
mersului înainte al lumii. Acumularea treptată de noi elemente de conţinut şi formă duce la precizarea 
rosturilor, funcţiilor noi, la afirmarea calității noi nu numai în creaţiile izolate, ci şi în ansamblul vieții 
folclorice.”*% 

De-a lungul timpului, în diferite epoci ale evoluţiei, unele dintre faptele de folclor au 
cunoscut o schimbare a semnificației, valoarea lor tradițională nemaifiind aceeaşi cu cea actuală. 
De exemplu, căluşul, un foarte vechi obicei, prezentat de Dimitrie Cantemir în Descrierea 
Moldovei, care până în veacul trecut a păstrat reminiscenţe ale unui rit de iniţiere şi de fertilitate, 
este actualmente cunoscut doar ca spectacol, ca dans popular. Semnificațiile magice de demult 
ale obiceiului au dispărut, iar „în mişcarea artistică de amatori, câ/ușul a devenit un dans de 
virtuozitate. Dintre elementele vechii realizări sincretice, dansul a câştigat preponderența. Desprinse de 
dans, melodiile de căluş constituie piesa de concert pentru orchestrele populare.” ® 

O specie folclorică des întâlnită în spaţiul românesc cu secole în urmă supravieţuieşte 
încă prin schimbarea funcţiei. Este vorba despre doină, păstrată în zona Maramureşului în cadrul 
ceremonialului de nuntă, pe melodia ei cântându-i-se miresei în timp ce este gătită, „cântecul de 
despărțire de ceata de fete şi de casa părintească.” 

Alte specii, cum sunt descântecele, este posibil ca treptat să dispară întrucât nu mai 
corespund concepţiei moderne a omului despre existenţă şi lume, în timp ce cântecele epice cu 
temă eroică şi legendară au dispărut din secolul trecut, o dată cu ultimii lor interpreți. 

În timpul unei anchete efectuate în anul 1961, în satul Lupşa din Mehedinţi, Mihai Pop 
constata că în acea zonă „al cărei folclor tradițional era caracterizat prin cântece ceremoniale funebre şi 


+ Ovidiu Bîrlea, op. cit., p. 28. 
48 Mihai Pop, op. cit., vol. I, p. 67. 
® Ibidem, p. 68. 
5 Ibidem, p. 241. 

prin doină, numai femeile bătrâne mai cunoşteau cântecele ceremoniale funebre, deşi bocetul mai persista 
ca un loc comun.”*! 

Aceste aspecte probează că, în unele situaţii, forţa inovatoare devine mai puternică decât 
cea păstrătoare a tradiţiei. Există însă şi fapte de folclor care îşi dovedesc rezistenţa în timp, prin 
ele omul contemporan redescoperindu-şi dimensiunea sa mitică. În întreaga ţară se păstrează 
obiceiurile de Crăciun şi de Anul Nou, cu repertoriul de colinde, jocurile cu măşti, Pluguşorul, 
încărcate de spectacular şi de valenţe mitico-poetice. 

De asemenea se mai păstrează unele obiceiuri legate de muncile agricole, de sărbătorile 
şi zilele importante ale anului, unele obiceiuri păstoreşti (în Maramureş), unele dintre secvențele 
obiceiului legat de nuntă şi, nealterate în manifestările lor esenţiale, obiceiurile de înmormântare. 

În ceea ce priveşte cântecul popular, acesta a devenit din a doua jumătate a secolului al 
XX-lea, o dată cu răspândirea mijloacelor mass-media şi în mediul rural, un cântec de consum. 
Spre deosebire de cântecul tradiţional, individualizat, neacompaniat, cu melodie lentă, 
tărăgănată, cel interpretat în zilele noastre are melodiile ritmate, interpreții fiind acompaniaţi de 
orchestră sau taraf lăutăresc. Din păcate, datorită principiului pieţei au fost supralicitate bunuri 
de consum care „mimează” folclorul, promovarea valorilor artistice fiind situată într-un con de 
umbră. Dincolo de acest aspect, trebuie însă menţionat aportul deosebit al unor interpreţi ai 
cântecului popular românesc, care şi la nivelul folclorului de consum s-au dovedit cunoscători ai 
„codului” tradiţional, pe care l-au folosit în mod creator: Maria Tănase, Dumitru Fărcaşu, Maria 
Dragomiroiu, Ileana Sărăroiu, Sofia Vicoveanca ş.a. 

Fenomenul amintit mai sus a fost generat cu decenii în urmă, de exodul masiv al 
tinerilor de la sat către mediul citadin, mai ales după 1950, unde reprezentanţi ai aceleiaşi 
comunităţi se întâlneau şi îşi căutau cântecele specifice zonei de unde proveneau, pe care le 
completau mereu cu elemente eterogene. Treptat, integrarea lor în cultura de tip urban a 
determinat renunţarea la repertoriul folcloric şi asimilarea formelor de cultură citadine. 

Speciile folclorice care intră în desuetudine se pierd şi, odată fenomenul produs, este 
ireversibil, pentru că, spre deosebire de cultura „majoră”, ce admite discontinuitățile, în folclor 
tradiția pierdută nu mai poate fi recuperată. Fenomenul este firesc, căci, aşa cum remarca Jean- 
Jacques Rousseau, tradiţiile populare (el le numea naţionale) sunt valoroase în măsura în care 
sunt profund simţite, iar dacă dispar trebuie lăsate să dispară întrucât nu mai corespund acelei 
stări de necesitate determinante pentru o formă socială şi o formă istorică de gândire. 

Speciile folclorice cu cea mai mare răspândire în spaţiul românesc sunt în zilele noastre 
strigătura, muzica instrumentală, dansul şi cântecul liric, deoarece ele se pliază pe noul modus 
vivendi al omului contemporan. Noile cântece lirice, apărute în a doua jumătate a secolului al 
XX-lea, răspândite prin mijloacele moderne de comunicare, au un ritm dinamic, versuri uşor de 
reţinut şi o mare putere de a pătrunde în sufletele oamenilor din diverse categorii sociale. 
Pătrunzând în regiuni unde elementul tradițional s-a dovedit şi se dovedeşte încă deosebit de 
rezistent, ele au primit noi variante, uneori deosebite de cele originale. Se poate întâmpla însă ca 
„pătrunderea cântecelor noi în ținuturi cu straturi tradiționale să provoace aici, pe baza materialului local, 

crearea de noi cântece, să fie germenii unui nou stil în folclorul locurilor respective.”*? Pe structura 
mesajului tradițional se creează un nou mesaj, fără ca acesta să-l elimine pe cel vechi. 
Dimpotrivă, ele se îmbină. Astfel, raportul dintre tradiţie şi inovaţie se reflectă în corelarea 
structurii diacronice cu structura sincronică. În plan sincronic se prelungesc şi se păstrează valori 
culturale populare din diferite etape de evoluţie. La nivelul unei specii folclorice, elemente de 
structură şi de expresie a căror vechime ar fi foarte dificil de stabilit (uneori chiar imposibil) 
coexistă cu elemente mai noi. De exemplu, basmul Fata popii a cu stem din colecţia lui Dumitru 
Stănescu, Basme culese din gura poporului (1892), se dezvoltă pe un subiect care „marchează o 
etapă nouă în evoluția prozei fantastice.”** Tema, frecvent întâlnită în basme, o constituie incestul. 
De data aceasta, nu un împărat o iubeşte pe fiica sa şi doreşte să o ia de soţie, ci un preot. Pentru 
a evita nelegiuirea, fata fuge de acasă şi ajunge la nişte muncitori (nu ca în celelalte basme, direct 
la curtea unui împărat), care fac din lemn un chip omenesc şi în acesta ea se ascunde. Modul în 
care noii agenţi narativi o ajută pe eroină este nemaiîntâlnit în basme. Fata ajunge la curtea 
împărătească, se căsătoreşte cu fiul împăratului, naşte doi copii, dar preotul îi omoară şi dânsa 
este izgonită. Se ascunde în pielea unui măgar şi se trezeşte într-un palat unde lucrurile vorbeau. 
În cele din urmă ea îşi dovedeşte nevinovăția. În structura acestei creaţii populare constatăm că 
pe lângă elemente tradiţionale, povestitorul a introdus altele noi, inspirate din realităţile societăţii 
în care basmul circula. Chiar şi în prezentarea imaginilor tipice prozei fantastice, limbajul este 
nou. Aşa cum afirmă Gheorghe Vrabie, textul îşi pierde „caracterul lui de montaj cinematic” şi 
„ajunge într-o fază a unei expuneri narative de roman senzaţional, de nuvelă criminalistică romanţioasă. "** 
Prin urmare, mentalitatea modernă a naratorului de la sfârşitul secolului al XIX-lea a înnoit 
compoziţia tradiţională a unei specii aparţinând literaturii populare cu elemente din societatea 
contemporană lui. 

Exemplul ne ajută să înţelegem funcționarea relației între planul diacronic şi cel 
sincronic, care a favorizat conservarea valorilor culturale tradiționale în societatea modernă, 
valori ce definesc personalitatea şi spiritualitatea unui popor în etapele evoluţiei sale istorice. 

Conservarea unor fapte de folclor în contexte care nu mai ofereau funcționalitatea lor, a 
fost posibilă prin respectul omului din popor pentru tradiţie (aşa am apucat), la care se adaugă 
motivaţia de natură estetică (aşa e frumos) şi cea de natură etică (aşa e bine). 

În contextul actual al evoluţiei rapide a societăţii şi al integrării României în Uniunea 
Europeană, în acest moment când ştiinţa şi tehnica au atins aproape punctul maxim al 
dezvoltării, în situația în care în unele dintre ţările miticului continent, multe fapte tradiţionale de 
folclor s-au pierdut, o interogaţie se iveşte inevitabil: în spaţiul românesc, valorile culturii 
populare conservate până acum se vor putea menţine sau vor dispărea treptat, pentru că 
următoarele generaţii le-ar putea considera anacronice? 

Deoarece un răspuns categoric nu poate fi, deocamdată, formulat, se impune să ne 


păstrăm simţul optimist şi, la fel ca Rousseau altădată, să privim spre tradiție ca spre un element 


52 Mihai Pop, op. cit., vol. I, p. 69. 
* Gheorghe Vrabie, Proza populară românească, Editura Albatros, Bucureşti, 1986, p. 175. 
54 Ibidem, p. 176. 

se soia 


dimensiunile pe coordonata ontologică. 


4. Caracterul anonim 


Alături de oralitate, anonimatul constituie una dintre trăsăturile distinctive ale creației 
folclorice. Întrucât creatorul/ interpretul popular relevă sentimente şi idei ale reprezentanţilor 
unei întregi comunități şi nu ale sale, personale, numele lui nu prezintă importanță. Creaţia în 
sine este aceea care primează în mentalitatea colectivităţi păstrătoare a valorilor culturale 
populare. 

Anonimatul s-a impus „pe măsură ce s-a instituit şi accentuat însăşi diferența dintre cultura 
orală şi cea scrisă.” Această trăsătură a folclorului este o consecinţă firească a oralităţii şi a 
caracterului colectiv. Conştiinţa individuală se întrepătrunde în mod imanent cu cea colectivă. 
Întrucât creaţia şi receptarea faptului folcloric sunt concomitente, individul talentat beneficiază 
în actul creației (el creează în timpul execuţiei) de sugestiile din partea publicului, pe care le 
inserează în creaţie. Deci este vorba de o „operă” colectivă şi, chiar dacă unii manifestă o 
preferință deosebită pentru aceasta, ea e privită ca un bun spiritual al tuturor. De a ceea 
individului nu i se poate atribui paternitatea unui fapt folcloric. 

Chiar dacă s-a întâmplat ca numele autorului să însoţească produsul folcloric, după un 
timp relativ scurt şi o dată depăşită zona în care era cunoscut, s-a pierdut sau a coborât într-un 
termen generic. Ovidiu Bîrlea menţionează că a circulat în Muntenia, în perioada interbelică, o 
melodie de joc remarcabilă, intitulată după numele celui care a compus-o, un talentat lăutar, hora 
Calului. În scurt timp, a devenit hora lui Calu şi apoi hora calului, denumirea fiind ilară*. 

Au existat şi situaţii când ţăranii talentaţi şi-au notat în caietele personale textele create 
de ei, menţionându-şi numele, dar acesta nu s-a păstrat în circuitul oral, în afara colectivități 
respective. Manifestarea de a atribui paternitate unei opere populare are caracter strict oral. 


În ampla circulaţie în timp şi spaţiu, faptele folclorice rămân anonime. 


5. Caracterul sincretic 


La elaborarea creaţiilor populare participă indivizi talentaţi fără a fi diferit specializaţi. 
Ca atare, la nivelul folclorului, sincretismul se manifestă ca un fenomen organic, complex, 
implicând existenţa simultană a mai multor forme de artă. 

Este necesar să precizăm că sincretismul nu reprezintă o caracteristică exclusiv 
folclorică, întrucât îl regăsim şi la nivelul culturii cărturăreşti „majore”, filmul, teatrul, opera 
fiind prin excelenţă sincretice. 

În desfăşurarea majorităţii faptelor ritualice de folclor, alături de vers, melodie şi dans 
uneori, se apelează la gesturi magice care le conferă un veritabil caracter spectacular 


(Pluguşorul, colindele, descântecele). 


5 Pavel Ruxăndoiu, op. cit., p. 122. 
5 Ovidiu Bîrlea, op. cit., p. 36. 

În procesul de creaţie a doinelor, a baladelor, în general a cântecului popular, un rol 
esenţial îl deţine melodia. Ea „contribuie efectiv, viu şi plăsmuitor, la structurarea textului şi la 
valorificarea estetică a lui.”5 Între vers şi muzică se creează corespondențe care „le pun în anumite 
relații, inteligibile pentru public, şi care exprimă, cât mai adecvat, intenţionalitățile artistice ale 
cântărețului.” Datorită sincretismului, mesajul diferă de la o categorie folclorică la alta, 
diferenţele fiind generate de necesitatea sincronizării limbajelor utilizate. De exemplu, în 
cântecele populare accentul unor termeni este altul decât cel uzual, pentru că este impus de 
sincronizarea cu accentul melodic. Aceeaşi motivaţie implică adesea introducerea în eres a unor 
cuvinte cu sau fără semnificaţie la nivelul lexical („măi”, „hăi”). 

Basmele au fost şi ele creaţii sincretice, deoarece în povestitul popular, naratorul apela 
şi la mijloace de expresie metalingvistice (mimică, gest). 

În cercetarea folclorului, multă vreme specialiştii au acordat prea puţină atenţie 
melodiei, relaţiei intrinseci între aceasta şi text. În acest sens, cu pertinență, unul dintre 
principalii reprezentanţi ai filologiei moderne, Michele Barbi, care s-a ocupat de alcătuirea unei 
culegeri monumentale de cântece populare toscane, afirmă în volumul poezia populară italiană 
(1939) următoarele: „Studiul şi valorificarea poeziei populare au fost mult păgubite prin considerarea 
mereu a poeziei populare separat de melodie. Nu există poezie populară propriu-zisă fără cânt şi însăşi 
problema pur filologică, precum structura strofelor, nu se rezolvă adesea fără a ţine seama de partea 
muzicală. Studiul muzicii prezintă dificultăți deosebite. Proasta condiţie în care se găseşte acest domeniu 
al studiilor noastre este deplânsă de doi învățați care s-au ocupat în ultima vreme de muzica populară: 
Giulio Fara cu Suflet muzical al Italiei şi Francesco Balilla Pratella cu Eseu despre strigături, cântece, 
coruri şi dansuri ale poporului italian.” 

Aceeaşi idee, mult mai profund nuanţată, este susținută şi de unul dintre folcloriştii 
români, Adrian Fochi, care consideră că ar fi necesar „ca şi muzicologii să cerceteze cu aceeaşi 
preocupare formulele muzicale ale cântecului nostru epic, spre a determina ce corespondențe se stabilesc 
între ele şi planul corespunzător al textului. Numai în acest mod vom cunoaşte mai amănunțit ce se petrece 
cu adevărat în cuprinsul unui cântec, în procesul creaţiei sale.” Cele mai multe studii au abordat 
problema sincretismului în cântecul popular dinspre text spre melodie şi, de aceea, adaugă 
folcloristul, ar fi necesar ca demersul să fie făcut şi invers, dinspre melodie către text, deoarece 
„s-ar putea astfel decela până şi ecourile cele mai îndepărtate ale unui plan în celălalt şi s-ar putea face 
parte dreaptă participării acestora la procesul de creaţie.”*! Ideea formulată de Adrian Fochi, pe care o 
susţinem, este aceea că „melodia nu este formă, iar textul conținut; fiecare din aceşti doi factori este şi 
conținut şi formă în acelaşi timp, unul pentru celălalt şi fiecare pentru sine, iar cântecul se naşte din 
împletirea lor neîntâmplătoare.”*? 

La crearea, performarea, transmiterea şi dăinuirea peste veacuri a literaturii populare, în 
general a folclorului, contribuie totul: textul (cel mai adesea versificat), melodia, elementele 


57 Adrian Fochi, op. cit., p. 359. 
* Ibidem. 
® Apud Guiseppe Cocchiara, op. cit., p. 405. 
% Adrian Fochi, op. cit., p. 360. 
* Ibidem. 
* Ibidem. 

prozodice. Un element se completează cu celălalt, toate formând un întreg în care 
neconcordanţele, discontinuitățile nu mai pot exista. Faptele folclorice se încadrează acelui 
„complex expresiv” (D. Caracostea) ale cărui părți se află într-o permanentă şi obligatorie 
interdependenţă. 


III. Clasificarea „faptelor” de folclor. Criterii de delimitare 


Având în vedere criteriul funcţional, structura complexă şi modalitatea în care sunt 
realizate creațiile folclorice (în proză, în versuri etc.) şi clasificările propuse până acum de 
remarcabili exegeţi ai domeniului — Gh. Vrabie, Ovidiu Bîrlea, Mihai Pop, Pavel Ruxăndoiu, 
Constantin Eretescu s.a. — considerăm că o delimitare a acestora în categorii şi subcategorii se 
poate face astfel: 


1. poezia de ritual şi ceremonial 
a. poezia obiceiurilor calendaristice (cu dată mobilă şi cu dată fixă) 
b. poezia obiceiurilor ce marchează momentele semnificative din existenţa omului 
(naşterea, nunta, înmormântarea) 
c. descântecele 
2. proza populară: basmul, legenda, snoava, povestirea, anecdota 
3. cântecul epic: cântecul epic-eroic, cântecul epic-mitologic, cântecul epic haiducesc, 
balada nuvelistică 
4. cântecul liric: doina, cântecul de leagăn, strigăturile 
5. categoria creaţiilor aforistice sau de cugetare: proverbe, zicători, ghicitori 
6. bancurile 


IV. LOCUIREA TRADIŢIONALĂ 


a) ASPECTE GENERALE 
O chestiune importantă care ajută la înţelegerea condiției umane este 
aceea a relaţiei dintre natură şi cultură, ce se consumă nu în afara fiinţei umane, ci 
mai ales înăuntrul ei. 
Generator de cultură, dar generat de natură, omul este produsul simbiozei 


dintre o fiinţă naturală şi una culturală. 

Diferiţi antropologi şi filozofi ai culturii, printre care Leo 
Frobenius(Paideuma), Oswald Spengler, Lucian Blaga(7rilogia culturii), au 
încercat să definească relația de interdependenţă dintre cultura unei colectivităţi şi 
spaţiul natural pe care aceasta şi-l amenajează şi îl locuieşte.Pe de altă parte, 
etnologi şi istorici ai religiilor( P.Saintyves, Arnold van Gennep, Mircea Eliade, 
Romulus Vulcănescu, Ernest Bernea ) au pus în evidenţă normele mitice şi rituale 
potrivit cărora erau întemeiate şi organizate aşezările tradiționale. 

Pentru mentalitatea arhaică şi chiar tradiţională, construirea unei case sau 
întemeierea unei aşezări reprezintă reiterări simbolice ale creaţiei lumii, căci, aşa 
cum afirmă Mircea Eliade, „orice nouă aşezare omenească este, într-un anumit 
sens, o reconstrucţie a lumii”.La fel ca în miturile cosmogonice, în care creația 
începe dintr-un centru al lumii, întemeierea unei localităţi sau a unei locuinţe 
începe tot dintr-un centru(,,buric al pământului”- care era vatra satului sau a casei), 
un topos prestabilit în mod magico-ritual. 

În mai multe legende cosmogonice româneşti, „centrul” de unde începe şi 
în jurul căruia se relizează macrocosmosul este punctul unde se înfige unealta 
zeului, a demiurgului: „Dumnezeu umblând pe ape, a înfipt toiagul şi s-a făcut 
pământ"; "Dumnezeu şi-a aruncat baltagul în apa cea mare.Și ce să vezi, din 
baltag crescu un arbore mare”, în jurul căruia a făcut lumea. 

Similar se petrec lucrurile în cazul întemeierii unui microcosmos. Satul, 
casa, biserica erau ridicate pe locul punctului consacrat unde a căzut 
săgeata(securea) aruncată sau unde a fost înfipt parul. 


b) SATUL- „AXIS MUNDT” 
Referindu-se la satul românesc ca „axis mundi”, ca centru spiritual, sufletesc al 


vieții ţăranului, Lucian Blaga afirmă că „satul nu este situat într-o 
geografie pur materială şi în rețeaua determinantelor mecanice 
ale spațiului, ca oraşul; pentru propria sa conştiinţă, satul este 
situat în centrul lumii şi se prelungeşte în mit.Satul se integrează 
într-un destin cosmic, într-un mers de viaţă totalitar dincolo de al 
cărei orizont nu mai există nimic.Aceasta este conştiinţa latentă a 
satului despre sine însuși.” ® 

Teritorial, satul reprezintă un complex format din terenul pe care se 
construieşte( =vatra) şi terenul productiv(=moşia). 


& Lucian Blaga, Elogiul satului românesc, în Izvoade, Editura Humanitas, Bucureşti, 2002, p.11. 

Alegerea locului pentru sat se făcea prin tragere cu arcul(gestul acesta 
mitico-simbolic amintind de vânătoarea rituală) sau prin aruncarea unui par(a unei 
bâte). 

Momentul-cheie al întemeierii satului şi apoi al casei îl constituia bătutul 
țăruşului, al parului, care devenea „axis mundi”, unind Cerul patern cu Pământul 
matern. Tradiţia întemeiată prin bătutul parului era încă vie în conştiinţa românilor 
în urmă cu câteva decenii.În acest sens, merită menţionată declaraţia făcută de 
către un învăţător-preot din judeţul Buzău în anul 1976: „Când se întemeia un sat, 
cel dintâi om bătea un par în pământ, pe care îl considera ca fundament sau 
temelie. În jurul parului se construiau casele şi aşa lua ființă un nou sat.Dacă satul 
are poziție bună, toţi îl binecuvântează, dacă are poziţie rea toţi îl blestemă”. 

Întemeierea constituie fără îndoială o practică de natură magică, deoarece 
prin bătutul parului se consideră că se realizează transferul vieţii întemeietorului 
pentru însufleţirea creației(,„,Cine bate parul nu mai trăieşte mult”-spune o credinţă 
populară).În unele sate, parul a fost înlocuit cu crucea creştină(„În mijlocul 
terenului pe care s-a făcut satul s-a ridicat o cruce”).Nu este deloc lipsit de 
importanţă faptul că, potrivit cutumei şi unei puternice credinţe populare, bărbatul 
care căuta şi decidea locul de amplasare a viitoarei aşezări sau a viitoarei locuinţe 
trebuia să fie un om sănătos, cu copii şi fără defecte fizice.Niciodată locul nu se 
stabilea întâmplător, fiind decis de acte magice(de exemplu, animale domestice 
erau lăsate libere în spaţiul ales şi dacă nu aveau manifestări ciudate însemna că 
locul era benefic;un rol important în mentalul colectiv îl aveau şi visele 
premonitorii). 

Până la mijlocul secolului al XX-lea, în jurul satului se trăgea brazda 
satului(brazda ţarinii) care,de fapt, reprezenta terenul productiv al 
comunităţii respective.Era foarte important ca terenul ocupat să fie 
suficient de mare pentru satisfacerea nevoilor de hrană, ţinându-se 
seama şi de numărul şi de puterea de muncă a locuitorilor 
comunităţii. Adesea, mărimea terenului productiv(moşiei) era egală cu 
suprafaţa pe care o putea înconjura un om într-o zi sau într-o zi Şi O 
noapte, călare sau pe jos.Un exemplu care ni se pare interesant, este 
cel care se referă la o practică magică de stabilire a terenului 
productiv în felul următor: în centrul satului se bătea toaca de lemn, 


suprafaţa fiind extinsă până acolo unde nu mai era auzită. 

Hotarele, din momentul în care erau stabilite, aveau valoare absolută, 
demarcând satul de tot ceea ce se afla în afara lui.Ţăranii credeau că hotarul era 
circulat de spirite malefice(strigoi, iele, ciuma, moartea) şi, de aceea, acolo 
nimănui nu îi era îngăduit să doarmă şi nici să construiască vreun adăpost.Potrivit 
mentalității românului, numai spaţiul din interiorul hotarului putea asigura 
linişte. În acest sens, ceea ce afirmă Andrei Oişteanu este relevant: „În hotar omul 
merge liniştit, merge ca pe locul lui; n-are de ce se teme.Hotarul e aşa ca o 
îngrădire ce cuprinde satu-ntreg.««Hotarul nost e satul nos», cu precizarea că 
«Cine a trecut hotarul nu mai e la el acasă.Dincolo e altceva şi nu ştii ce; 
poate-i o lume bună.Eu ştiu că de trec hotarul nu mă mai simt bine;am aşa o 
teamă)” 

Deci, hotarul a fost secole de-a rândul pentru mentalul românesc un reper 
material, locul cert de demarcaţie a „înăuntrului” de „afară”, şi, în acelaşi timp un 
reper cu valenţe simbolice. 

Pentru ca limitele hotarului să fie bine ştiute de cei foarte tineri, bătrânii 
practicau un alt ritual magic, şi anume: într-o anumită zi din an luau un băiat de 7-8 
ani, dădeau ocol hotarului mergând din semn în semn şi, la un moment dat, îi 
administrau copilului o bătaie zdravănă, pentru un „motiv” pe care atunci îl afla: să 
țină minte cât va trăi până unde se întinde proprietatea lor şi să depună mărturie, 
dacă s-ar fi ivit vreun prilej de ceartă sau de judecată. 

Toate aceste aspecte şi gesturi magico-ritualice legate de întemeierea satului 
tradițional românesc relevă o forma mentis specifică asupra spaţiului 
existenței ţăranului nostru, spaţiu conceput ca „axis mundi”, ca 
principal element moral şi axiologic al lumu.Este vorba, de fapt, 
despre ceea ce Lucian Blaga în Discursul de Recepție în Academia 
Română, rostit în anul 1937, Elogiul satului românesc, numea 
„cosmocentrism” al satului românesc, care nu trebuie înţeles ca o 
grotescă trăsătură de megalomanie colectivă, ci ca o 
particularitate ce derivă dintr-o supremă rodnică 
naivitate.Fiecare sat îşi are sub acest unghi mândria sa, care-l 
împinge spre o diferenţiere de celelalte sate învecinate sau mai 
depărtate.”“De aici, putem deduce acest „cosmocentrism” poate fi 
privit el însuşi „ca un posibil izvor pentru individualismul 


% Andrei Oişteanu, Utograma satului, în Mythos şi Logos, Editura Nemira, Bucureşti, 1997, pp.159-160 
% Lucian Blaga, op. cit., p.16. 

românesc”, dar şi ca o dimensiune simbolică a permanenţei şi a 
imuabilului, pentru că, în viziunea ţăranului român, reperele, 
coordonatele ontologice stabilite clar prin cutumă nu puteau fi 
modificate, înnoite decât dacă noile elemente corespundeau tiparului 
său mental, structurii sale interioare. 

De-a lungul veacurilor, în faţa vicisitudinilor de tot felul, satul românesc, 
metaforic numit de Lucian Blaga „sarul-idee ”, şi-a păstrat atributul autenticităţii, 
credinţa, arta, creaţiile spirituale, tocmai pentru că, crezându-se situat în „inima 
unei lumi”, şi-a fost suficient sieşi.El nu a avut nevoie decât „de pământul şi de 
sufletul său- şi de un pic de ajutor de Sus pentru a-şi suporta cu răbdare 
destinul.Această naivă suficienţă a făcut bunăoară ca satul românesc să nu se 


lase impresionat, tulburat sau antrenat de marile procese ale «istoriei» ®. 


c) Casa tradiţională 


Pentru români, casa reprezintă centrul spiritual al vieţii umane, locul în care 
profanul se întâlneşte cu sacrul şi în jurul căruia gravitează marea parte a 
universului mirific de făpturi descrise de mitografi. 

Cu privire la motivaţia, la necesitatea pe care omul a simţit-o de a-şi 
construi un adăpost, o casă, gândirea mitică a ţăranului român a formulat 
următoarea explicaţie: Dumnezeu(Făârtatul), după ce a creat lumea, nu s-a gândit 
să-i creeze ființei umane un adăpost, deoarece cerul era foarte aproape de 
pământ, iar astrele(soarele, luna, stelele) umblau printre oameni şi îi 
încălzeau. Însă, când divinitatea s-a supărat pe oameni şi a ridicat cerul şi astrele 
foarte sus, departe de pământ, oamenii au început să resimtă nevoia de adăpost 
împotriva intemperiilor. La început s-au adăpostit în păduri, în peşteri, dar treptat, 
pe măsură ce s-au înmulțit au simţit nevoia de a se adăposti artificial. Atunci, 
Dumnezeu care s-a ocupat mereu de creaţia sa, în bunătatea-i recunoscută le-a 
sugerat să-şi construiască adăposturi subterane(colibe) şi apoi 
supraterestre(case). 

În satul tradițional românesc, casa reflecta particularități de construcție ce îi 
confereau un profil arhitectonic specific, imprimat de ocupații, de gradul de 
spiritualitate etnoistorică şi, mai ales, de un deosebit simț artistic. 


SCristian Tiberiu Popescu, Istoria mentalității româneşti, Editura Universal DALSI, 2000, p.86 
S Lucian Blaga, op.cit., pp.17-18. 

Menţionăm că o casă se clădea numai după ce se desfăşurau riturile 
specifice de construcţie. În trecutul îndepărtat, pentru consolidarea în ansamblu a 
casei, se zidea de viu un om, în Evul mediu se punea la temelia construcției măsura 
umbrei furate a unei fiinţe umane, mai târziu s-au introdus în ziduri înscrisuri 
apotropaice cu valoare de talismane, iar în ultimele două secole se sacrifica o 
pasăre de curte.Acest din urmă ritual se practică şi în zilele noastre. 

În satele noastre,până la începutul secolului al XX-lea, specifice erau casele 
din bârne de lemn(de obicei de brad),rotunde ori cioplite în muchii şi”prinse în 
unghiuri pe sistemele numite coadă de peşte sau cheotori” sau din chirpici şi 
foarte rar se întâlneau case din cărămidă, din piatră. 

La început acoperişul era din paie(îndeosebi în zona moţilor), iar apoi a fost 
făcut din şindrilă şi din draniţă.În regiunile de munte, acoperișurile erau foarte 
înalte în raport cu pereţii, deoarece asigura o întreţinere mai bună în faţa ploilor şi 
zăpezilor abundente.” 

Casa tradițională românească era construită pe orizontală, pe suprafaţa 
pământului, şi nu pe verticală ca în spaţiul mediteranean(de exemplu).Planul de 
construcţie diferea, în general, de la o zonă a ţării la alta. Totuşi, o notă comună a 
caselor poate fi remarcată, şi anume distribuirea încăperilor. Țăranul nostru avea în 
vedere în primul rând o odaie mare(i se spunea „casa mare”), destinată 
musafirilor(oaspeţilor), o odaie în care se păstrau obiectele de strictă necesitate, 
unde se afla şi vatra sau soba cu plită, şi cămara(celarul)pentru depozitarea 
alimentelor. 

Modul în care se construiau casele reliefează un modus vivendi specific, un 
tipar mental care evidenţiază spiritul deschis, felul primitor de a fi al românilor şi 
simţul estetic.Lucian Blaga, scriind un eseu despre casele din Ardeal, intitulat Case 
româneşti, inserat în volumul Zări şi etape, face câteva observaţii notabile despre 
specificul caselor românilor şi diferenţele dintre acestea şi casele saşilor. Astfel, 
„casele săseşti stau una lângă alta,formând un singur mare zid către stradă, 
severe, cu ferestre înalte, care nu îngăduie priviri din afară, purtând 
convenţional pe frontispiciu câte o maximă biblică;comuna săsească e o 
colectivitate raţională de oameni închişi, fiecare afişând pe frunte imperativul 
categoric.Casele româneşti sunt mai libere laolaltă, ele se izolează prin 
grădini, au pridvoare împrejur şi ferestruici aşa de joase, că poţi vedea totul 
înăuntru, casele formează grupuri asimetrice, ca ţăranii când se duc în 


* Ernest Bernea, Civilizaţia română sătească, Editura Vremea, Bucureşti, 2006, p.140. 
© Cf. Ibidem. 
28 


dezordine la o înmormântare sau la o nuntă:comuna românească e o 
colectivitate instinctivă de oameni deschişi, iubitori de pitorescul vieţii.” 

Pentru ţăran, casa nu a reprezentat doar un obiect, ceva pur material care 
aparținea unei ordini economice, ci, cum opinează Ernest Bernea, era şi „0 
problemă de ordin spiritual şi social”, „o expresie a orizontului său de viaţă, o 
expresie a nevoilor sale interioare, de orientare spirituală”.” 

Nu întâmplător, pe fruntarul casei erau sculptate palme deschise ridicate, 
şarpele casei, însemne astrale(soare, lună), iar în dreapta şi în stânga intrării capete 
de cai stilizate, ce simbolizau spiritele solare protectoare ale locuinţei, aceste 
elemente simbolice neavând vreun caracter utilitar, material, ci doar unul estetic, 
spiritual. 

Prispa(cerdacul) care, în general, înconjura construcția, reprezenta un 
element arhitectonic de protecție exterioară a pereţilor împotriva intemperiilor, însă 
era şi un spaţiu cu valență mitică, de tranziţie între exterior şi interior, între curte şi 
casă şi invers.În acest loc se desfăşurau câteva activităţi mitico-magice(la naştere, 
nuntă, înmormântare), pe prispă erau primiţi colindătorii la sărbătorile de iarnă şi, 
câteodată, femeile aruncau de pe prispă, noaptea, farmece şi vrăji în direcţia unde 
se afla destinatarul. 

Un alt loc important al casei îl constituiau pragurile, cu rol major în riturile 
de trecere(de exemplu, la nuntă, mirii erau întâmpinați pe prag de către socri şi 
naşi. Trebuie precizat că, la construcţia casei, sub prag se îngropau bani pentru a 
atrage, prin magie simpatetică, bogăţia în locuinţa respectivă. 

Ferastra avea o semnificație deosebită în riturile de împiedicare a unei 
predestinări.Este vorba de vânzarea unui copil abia născut, după mai multe naşteri 
anterioare soldate cu moartea copiilor respectivi.Pe o fereastră a casei, ultimul 
copil născut era vândut de către mamă şi cumpărat de o rudă apropiată sau de un 
străin şi după câteva ore era răscumpărat de mamă cu bani de la 
cumpărător.Răscumpărarea avea loc pe prispa casei şi atunci se schimba numele 
copilului. 

Tot pe o fereastră(de obicei laterală) se practica răpitul fetelor în situația în care 
părinţii nu erau de acord cu căsătoria, considerându-se că astfel se pierdea urma 
răpitorului. 

La ferestrele din faţă se cântau colindele în ajunul Crăciunului, urătorii lovind uşor 
cu beţele(colindiţele) în geamuri. 


Lucian Blaga, Case româneşti, în Zări şi etape, Editura Minerva, Bucureşti, 1990, pp.254-255. 
71 Ernest Bernea, op.cit., p.143. 

O importanţă majoră în activităţile cotidiene, dar şi în practicile mitico- 
magice au avut vatra şi hornul(coşul). 

Vatra simboliza contactul divin al Pământului cu Cerul.Pe vatră se pregătea 
hrana, tot acolo femeia năştea primul copil, ca să aducă noroc, pe vatră se făceau 
descântece, vrăji de dragoste, se ghicea viitorul. 

Vatra, cu o evidentă valoare feminizantă, din cauza formei sale, asigura protecție 
magică oamenilor, mai ales femeilor.Ea a reprezentat cel mai important spațiu 
sacru al casei tradiționale, gineceul divin.Era, în acelaşi timp, şi un spaţiu al 
siguranţei, întrucât sub vatră se păstrau banii într-o ulcică de lut, ca să nu fie furaţi 
de răuvoitori. 

În jurul acestui element central, unde se produceau lumina, căldura şi hrana, se 
organiza casa propriu-zisă. 

Coşul(hornul) reprezenta una dintre intrările locuinţei, deschisă permanent şi 
se credea că prin această „deschidere” magică circulau vrăjitoarele, demonii, 
zburătorii, în timpul activităţii lor nocturne. Țăranii considerau că prin horn ieşea 
sufletul celui care deceda pe vatră. 

Toate aceste elemente compuneau casa ţăranului român, care la rândul ei 
făcea parte din gospodărie, alături de curte şi anexe.Gospodăria avea de obicei 
formă rotundă şi aparţinea ordinii economice rurale. 

Potrivit credinţei românilor, gospodăria, deci spaţiul locuit de om, era protejată 
magic de gard şi de poartă.Conform tradiţiei, nimeni nu avea voie să treacă pragul 
porții sau să intre în casa rămasă deschisă, dacă cel care locuia acolo nu era 
acasă.De aceea, erau lăsate anumite semne(un ciomag, un topor) pe pragul casei 
sau sprijinite de uşă, prin care străinii erau avertizaţi asupra absenței membrilor 
familiei.Dacă semnele respective de interdicţie erau desconsiderate şi cineva 
pătrundea totuşi în casă fără permisiune, faptul era considerat profanare a 
locuinţei.În situaţia când intruşii, „profanatorii” erau prinşi, îşi primeau 
pedeapsa(prin lovirea cu ciomagul sau cu toporul) de la proprietar, iar acesta nu 
putea fi sancționat în nici un fel.Casa considerată profanată era imediat purificată 
prin fumigaţii cu răşină de brad.De asemenea, purificarea casei se făcea cu o ocazie 
specială, şi anume de Anul Nou.Acest rit ancestral de purificare a fost preluat de 
ortodoxism în Evul mediu. 

Potrivit mentalităţii tradiţionale, orice eveniment semnificativ din 
existența omului(naştere, nuntă, moarte) trebuia să se desfăşoare în casă, acasă, 


pentru că altfel era considerat atipic, nefiresc. 


30 


Cert este că întotdeauna ţăranul român a legat casa de familia sa, de 
tradițiile moştenite de la străbuni şi de credinţă.Interesantă ni se pare una dintre 
credinţele noastre populare, consemnată de Elena Niculiţă- Voronca, care 
augmentează imaginea mitico-magică asupra locuirii tradiţionale româneşti şi 
legitimează un mod specific de a gândi şi de a simţi: „Cu o poveste bine spusă şi 
frumos încheiată se înconjură casa de trei ori, ca o pavăză, de nu poate nici un rău 
străbate”. 

V.CĂLUŞARII — DE LA OBICEI POPULAR LA DANS ŞI 
SPECTACOL. VALENŢE MITICO-MAGICE 


Prin creaţiile literare pe care le-a făurit, prin jocurile şi obiceiurile pe care le-a moştenit 
şi le-a adaptat în funcţie de evoluţia societăţii sau pe care le-a inventat, românul lasă impresia că 
înţelege "schemele" mitologice doar dacă le transpune în universul său cotidian, concret. 

Mai mult, românul pare a fi mai mult interesat de detaliu decât de traiectoria mesajului 
transmis. 

În memoria populară, eroii colectivi mitico-magici au ocupat întotdeauna un loc 
semnificativ. În momente esenţiale, mentalitatea oamenilor din popor a impus raportarea la 


personajul colectiv, în special la strămoşi. Între români şi strămoşii lor a existat şi există încă o 

legătură esenţială şi, de aceea, oamenii s-au străduit să o menţină nealterată. Este aici un reper al 
mentalități româneşti care-l consideră pe individ o entitate determinată pe linia genetică ce 
trimitea la strămoşii care au asigurat reperele ancestrale ale neamului (chiar dacă despre acțiunile 
acestora nu există nici referinţă). 

O tipologie a eroilor colectivi aparȚinând lumii mitice poate fi reconstituită prin 
cunoscutul obicei ritualic al CĂLUŞARILOR, devenit un termen de referință constant pentru 
cultura noastră populară, iar impactul acestuia asupra mentalități românilor nu poate fi negat. 

Obiceiul, cunoscut şi sub denumirea de Căluş, răspândit odinioară în aproape toată 
România, iar astăzi doar în sudul Olteniei şi Munteniei(Olt, Teleorman, Dolj, Argeş, Ilfov, 
Ialomiţa), reprezintă, cum opinează Mihai Pop, „cea mai importantă manifestare folclorică în 
care, în cadrul obiceiurilor, dansul ca mod de expresie are un rol preponderent"”?. 

Informaţii preţioase cu privire la desfăşurarea obiceiului întâlnim în diverse studii, 
începând din secolul al XVIII-lea şi până în prezent, la Dimitrie Cantemir( Descriptio Moldaviae, 
1714), F.I.Sulzer(1781, Viena), Lazăr Şăineanu(Sfudii de Folclor, 1896, Bucureşti), Tudor 
Pamfile(Sărbătorile de vară la români, 1910, Bucureşti), T.T.Burada(storia Teatrului în 
Moldova, 1915, Iaşi), Romulus Vuia(Originea jocului căluşarilor, 1934), Horia Barbu 
Oprişan(Că/ușarii, 1969, Bucureşti), Mircea Eliade(Notes of the Căluşarii, 1973, S.U.A.), Mihai 
Pop(Căluşul, 1975, Revista de Etnografie şi Folclor, Bucureşti). 

Pentru cercetători a fost şi este încă foarte greu de stabilit originea acestui joc, care, cu 
siguranţă, este o reminescenţă a unui foarte vechi cult. Este posibil ca jocul să îşi afle originea în 
Coli — Salii romani (ambele aparţineau aceluiaşi grup de obiceiuri, al dansurilor cu arme, al cărui 
scop era de a alunga demonii ce afectau sănătatea oamenilor). Denumirea provine de la figura de 
cal (căluş), care era considerat un demon al sănătăţii şi al fecundității. Prin caracterul său 
vindecător, jocul Căluşarilor din România diferă de obiceiurile similare întâlnite în sudul 
Macedoniei, în Bulgaria. Acest fapt constituie nota sa distinctivă şi cea mai caracteristică. O 
dovadă a faptului că obiceiul nu este străin de un cult solar o reprezintă respectarea cu stricteţe a 
celor două momente ale zilei — răsăritul şi apusul —, căci ei nu dansează înainte de răsărit şi nici 
după apusul soarelui. În Banat, Căluşarii interpretează un dans al soarelui la răsărit şi alt dans al 
soarelui la apus. De aici reiese caracterul mitic-solar al acestui obicei. 

În jocul, probabil preistoric al Căluşarilor, s-au contopit prin suprapunerea unor 
sărbători celebrate la date diferite, două reprezentări mitologice, şi anume una legată de 
venerarea Ielelor (Rusaliilor, Vântoaselor) şi alta de cultul calului. Căluşarii (Căluşul) reprezintă 


un ceremonial de mare spectacol, în care zeul cabalin (Mutul Căluşului), protector al cailor şi al 


7 Mihai Pop, Obiceiuri tradiționale româneşti, Editura Univers, Bucureşti, 1999, p.109. 

verii, petrece împreună cu ceata Căluşarilor în săptămâna Rusaliilor. Dansul cuprinde practici şi 
formule magice, acte rituale executate de o ceată formată numai din bărbaţi şi care este strict 
ierarhizată: Mut, vătaf, ajutor de vătar, stegar şi căluşari de rând. 

Rolul cel mai important îl deţine cel care este numit Mutul, deoarece îi este interzis să 
vorbească în zilele când se desfăşoară obiceiul. Cauza muţeniei sale este mai mult de natură 
psihologică. El poartă o mască şi probabil că, potrivit unei cutume, figurile mascate adoptau 
tăcerea spre a nu se trăda şi spre a augmenta nota misterioasă care îi caracteriza pe 
Căluşari.Masca lui este grotescă, făcută din piele sau din cârpe, iar costumul este confecţionat 
uneori din două culori, amintind de arlechinul jocurilor de carnaval. Ca recuzită, mutul purta tot 
timpul agăţat de curea un obiect de formă falică, sugerând astfel că este reprezentantul 
demonului fecundității. Lui i se recunoaşte şi rolul de persoană protectoare a căluşarilor, 
apărându-i împotriva ielelor cu lovituri de bici. 

Starea euforică şi coeziunea mistică între căluşari, legaţi printr-un jurământ de credinţă, 
sunt obținute prin executarea, până la epuizare fizică şi psihică a dansurilor considerate sacre, 
executate pe melodii cântate de lăutari, aceştia nefăcând parte din grup (ceată). Astfel, dansurile 
căluşarilor au acelaşi efect ca beţiile rituale de la Anul Nou (Revelionul) şi amintesc totodată de 
dansurile orgiastice ale bacantelor din timpul sărbătorilor dionisiace. 

O primă descriere detaliată a acestui joc ritualic o întâlnim în monografia savantului 
Dimitrie Cantemir, intitulată Descriptio Moldaviae, cap. XVIII: Căluşarii "se adună o dată pe an, 
îmbrăcaţi în haine femeiești, poartă pe cap o cunună împletită din frunze de pelin şi smălțată cu 
fel de fel de flori, îşi prefac glasul ca femeile, ca să nu poată fi recunoscuţi, şi-şi acoperă faţa cu 
o pânză albă. În mâini poartă toţi săbii goale cu care ar străpunge pe orice om din mulţime ar 
îndrăzni să le smulgă acoperământul feţei. Acest drept li l-a dat un străvechi obicei şi în aşa 
măsură încât pentru asta nici nu pot fi traşi în judecată pentru moarte de om [...] Astfel, timp de 
zece zile, între sărbătoarea Înălţării Domnului şi Rusalii, nu-şi găsesc pic de odihnă, ci străbat 
jucând şi alergând toate oraşele şi satele. În vremea asta nu dorm decât sub acoperământul unei 
biserici"”. 

Astfel se desfăşura dansul ritualic la începutul secoloului al XVIII-lea, când a 
consemnat Cantemir, care evidențiază caracterul lui de obicei folosit pentru vindecarea unor stări 
maladive. Precizarea sa cu privire la absolvirea de judecată pentru căluşarii care ucideau pentru a 
asigura secretul jocului şi respectarea cu strictețe a ritualului este importantă pentru înțelegerea 
mentalității româneşti în legătură cu spectrul magicului. Astfel, constatăm că românul nu este 


interesat de sondarea magicului, a ocultului, de descoperirea unor noi modalități de pătrundere în 


? Dimitrie Cantemir, Descrierea Moldovei, Editura Academiei , Bucureşti, 1973, cap.XVIII 


33 


tainele existenţei, el manifestă numai un deosebit respect pentru acesta. Românul acceptă că 
există persoane inițiate (în cazul de faţă ceata Căluşarilor) şi acestora le acordă atât respectul cât 
şi totala încredere, considerând că inițiaţii sunt singurii responsabili pentru toate acţiunile lor. 

Începând cu a doua jumătate a secolului al XX-lea, datorită cercetărilor efectuate de 
specialişti în satele din sudul României (Oltenia, Călăraşi ş.a.) unde obiceiul se practică şi acum, 
spre deosebire de celelalte zone ale ţării, s-a putut constata că practicile superstițioase şi actele 
magice au fost eliminate, Căluşul devenind "un mare joc de virtuozitate" (Mihai Pop). 

La baza practicării obiceiului care cuprinde numeroase elemente de spectacular, obicei 
care şi în zilele noastre generează semne de interogaţie pentru neofiţi, dar şi pentru specialişti, se 
află ceata Ea se constituia prin prestarea unui jurământ, care era secret ca şi regulile de 
comportament ale membrilor săi. 

Ceata Căluşului are o rânduială foarte riguroasă , cuprinzând, de obicei, numai bărbaţi 
între 20 şi 60 de ani. Altădată, ceata era formată din 7, 9, 11 sau 13 bărbaţi pe o perioadă de 3, 5, 
7 sau 9 ani (în zilele noastre cifrele nu se mai respectă cu aceeaşi stricteţe). Ei se îmbracă în 
costum naţional(care era înainte costumul țărănesc de sărbătoare). În general, capul şi-l acoperă 
cu o pălărie cu boruri largi, frumos împodobită cu mărgele multicolore şi panglici. Au mijlocul 
încins cu bete şi pe piept au de asemenea bete prinse în diagonală.La picioare, sub genunchi şi la 
glezne au canafuri şi zurgălăi(clopoţei).Căluşarii se încalță în timpul desfăşurării obiceiului cu 
opinci prevăzute cu pinteni(plăci de metal fixate lateral pe partea exterioară) care sună în timpul 
dansului, reliefând, împreună cu clopoţeii(zurgălăii), ritmul melodiei şi al jocului. 

Au întotdeauna cu ei un steag alb.Acesta reprezintă cel mai important element al 
obiceiului şi este realizat cu un anumit ceremonial, înainte de depunerea jurământului. Steagul 
este făcut astfel: Căluşarii aleg o prăjină cu o lungime de peste trei metri, în vârful căreia leagă o 
năframă sau un prosop ţesut în casă, fire de usturoi şi de pelin, deoarece, potrivit credinţei 
populare ele au proprietăți de vindecare.Pe întreaga durată a practicării obiceiului, steagul este 
ținut de către primul căluşar din grup şi nu este permis ca el să fie lăsat să cadă, întrucât se 
consideră că se poate întâmpla ceva nefast dacă el va cădea. 

Aşa cum am menţionat mai înainte, acea persoană din grup care este numită "mutul" nu 
are voie sa rostească nici un cuvânt cât timp durează dansul şi între picioare poartă un falus din 
lemn, supradimensionat.Falusul simbolizează în acest caz ideea de fecunditate, de fertilitate, dar 

şi o „ambiguă agresivitate sau injurie la adresa ielelor La brâu Căluşarii îşi agaţă usturoi şi 


pelin şi în mână ţin o sabie din lemn şi un arc, iar mai nou un băţ.Rolul acestor instrumente 


* Mihai Pop, Căluşul(Lectura unui text), în Folclor românesc, vol.I, Editura Grai şi Suflet-Cultura Naţională, 
Bucureşti, 1998, p.273. 

obligatorii în recuzita obiceiului era de apărare împotriva spiritelor malefice, cu predilecție a 
ielelor. 

Căluşarii rămâneau împreună 10 zile.Perioada respectivă reprezenta pentru ei, dar şi 
pentru colectivitatea căreia îi aparţineau, ieşirea din cotidian şi pătrunderea în ritual, trecerea 
dintr-o dimensiune obişnuită în cea mitico-magică, în care se impunea cu sticteţe respectarea 
unor interdicții, deoarece se credea că încălcarea lor generează din partea ielelor acţiuni 
pedepsitoare. Caatare, acesta era răstimpul când comunitatea conferea toate atributele ei de 
apărare cetei de Căluşari. 

Ceata se constituia după următorul ritual: se adunau în locuri izolate (adesea la 
încrucişări de drumuri) pentru a fi feriți de privirea indiscretă a oricărui intrus, înfigeau în 
pământ steagul alb. În apropierea acestuia stătea "mutul" culcat pe pământ şi fiecare dansator 
sărea peste el şi peste bastoanele (beţele) căluşarilor aşezate în două rânduri. Apoi, fiecare 
căluşar jură pe steag că va respecta întru totul ordinele vătafului, că timp de 3 ani nu va divulga 
nimănui secretele lor şi că pe întreaga durată a desfăşurării obiceiului nu va atinge trupul niciunei 
femei. Dacă jurământul nu va fi ţinut, va înnebuni pentru toată viaţa. lată câteva formule ale 
jurământului Căluşarilor: 

"Jur cu zău, pe sufletele moşilor mei, pe caii şi vitele mele, să respect Căluşul şi legea 
lui până la dezlegarea steagului"(Argeş). 

"Ne legăm să fim uniţi, să sărim unul pentru altul, să ne ajutăm, să nu ne rupem de 
Căluş, să nu dorim banii şi să nu ne atingem de femei cât suntem în Căluş. Aşa să ne ajute 
Dumnezeu!". (Teleorman) 

"În numele lui Dumnezeu, Sântuleţul, ne legăm, jurând credinţa către steag, că vom juca 
în dreptate, fără supărare şi fără murmur". (Muscel) 

Se poate observa că textul ori jurământul diferă de la o zonă la alta. Trebuie precizat că 
acesta era în fiecare an înnoit, mai ales dacă în grup era primit un nou membru. Este posibil ca 
din această cauză el să fi fost divulgat şi, de asemenea, este posibil ca tocmai divulgarea aceasta 
să oculteze un text secret sacru. Către această idee ne îndreaptă şi o formă vrăjitorească mai 
veche a jurământului, semnalată în Oltenia de către cercetătorul austriac R. Wolfram, în 1934. 
Potrivit relatării sale, ritualul era următorul: Cu două săptămâni înainte de sărbătoarea Rusaliilor, 
după alegerea vătafului, căluşarii se duceau la o vrăjitoare bătrână. Ea le dădea o năframă neagră 
ce aparținuse unei femei rele, care murise de puţină vreme. Într-un colţ al năframei lega un căţel 
de usturoi descântat (se spune că după descântat usturoiul are un miros foarte puternic). 

Năframa se fixa la băţul căluşarilor ca un steag care apoi era fluturat deasupra capetelor 


acestora. Cel asupra căruia conducătorul grupului oprea steagul cu mai multă insistenţă, începea 

să danseze într-un ritm din ce în ce mai alert, până cădea la pământ, amețit, în transă. În 
dimineaţa zilei următoare , dansatorii mergeau din nou la vrăjitoare şi începeau să joace, iar în 
timpul dansului strigau „Hălai şa şi iar aşa”. Vrăjitoarea se învârtea cu steagul în mână în jurul 
cercului format de căluşari şi rostea descântece. În momentul când dansul ajungea la punctul 
culminant, vrăjitoarea flutura steagul deasupra capetelor lor, pentru a-i verifica puterea.Dacă acel 
căluşar peste capul căruia oprea steagul cădea în stare de leşin, puterea miraculoasă a acestuia era 
asigurată. Doborârea reprezenta dovada că descântecul/descântecele şi-a(u) făcut efectul, iar 
steagul a primit o putere magică. Atunci femeia le dădea căluşarilor steagul, spunându-le: 
"Duceţi-vă în pace", iar ei răspundeau: "Fără teamă şi cu mult noroc" %. 

Această formă complexă de jurământ nu a mai fost ulterior întâlnită de vreunul dintre 
folcloriştii / etnografii români, acest aspect dovedind, pe de o parte, că ritualul s-a simplificat tot 
mai mult, iar pe de altă parte, că nici trecerea timpului şi nici pătrunderea elementelor 
civilizatoare nu au conferit "tainelor" Căluşarilor un caracter exoteric. 

După depunerea jurământului (care confirmă că ceata este pregătită să apere satul, 
colectivitatea de” agresiunea” ielelor), grupul Căluşarilor se prezintă în dimineaţa zilei de Rusalii 
în faţa comunităţii. [Oamenii din popor credeau că în zilele de sărbătoare forțele răufăcătoare 
sunt mai active, iar prezenţa Căluşarilor asigură o apărare promptă.] Ei merg din casă în casă, 
dansează şi colindă (rostesc urări de bine). Colindatul, ca şi cel de Anul Nou, avea la bază 
principiul că fiecare gospodărie reprezintă un întreg şi răspundea pentru bunăstarea comunităţii 
respective. A nu primi ceata de Căluş însemna o excludere din colectivitate şi renunţarea la 
apărare în cazul unei situaţii critice. Putea însemna şi o pactizare cu reprezentările 
mitologicerăufăcătoare(în acest caz ielele). De asemenea, dacă grupul de dansatori nu ar fi 
colindat o casă, aceasta ar fi însemnat o abatere gravă de la datoria (sacră) de apărare a 
comunităţii. 

Un rol important pe care colectivitatea l-a atribuit sute de ani Căluşarilor era acela de 
vindecător.Funcţia benefică, vindecătoare, curativă a cetei de Căluşari a fost cea mai importantă 
dintre funcțiile(de inițiere, de apărare a comunităţii) deţinute de acest complex şi străvechi 
obicei,care de-a lungul vremurilor a fost înconjurat de o aură de mister. 

Diagnosticarea unui bolnav se făcea prin muzică, un lăutar cântând, pe rând, anumite 
melodii ale diverselor "jocuri" ce alcătuiesc dansul Căluşarilor (Calul, Chişerul, Sarea şi lâna, 
Rața, Băţul, Cătrăniţa, Floricica). Se consideră că fiecare spirit răufăcător sau boală se 
întruchipează într-o anumită melodie. De aceea, pentru a fi diagnosticată, bolnavului i se cântau 


toate melodiile repertoriului medical, până când el dădea un semn prin care lăsa să se înţeleagă 


'5 Apud Mihai Pop, Consideraţii etnografice şi medicale asupra căluşului oltenesc, în op.cit., p.79. 

că e atins în mod deosebit de melodia respectivă. [Precizăm că în camera bolnavului intrau 
numai vătaful şi unul dintre lăutari.] Prin executarea jocului căruia îi aparţinea melodia ce a 
produs reacţia se spune că persoana cuprinsă de maladie se vindeca. Însă, dacă o persoană 
bolnavă nu reacţiona deloc la niciuna dintre melodi căluşarii renunţau, îşi declinau 
competenţa. Trebuie menționat că niciodată Căluşarii nu au vindecat oameni bolnavi de epilepsie 
sau de alte boli nervoase. 

Vindecarea se realiza întotdeauna printr-un joc cu doborâre. Aceasta se făcea în două 
moduri: prin spargerea unei ulcele care conţinea apă vrăjitorească sau prin atingerea cu năframa 
steagului, ambelor atribuindu-li-se valenţe magice. 

Pentru doborârea prin spargerea ulcelei se cunoaşte următorul scenariu: vătaful aşeza în 
mijlocul cercului format din căluşari o ulcică cu apă, frunze de pelin şi usturoi. Lăutarii începeau 
să cânte şi Căluşarii începeau dansul. Vătaful îl alegea cu privirea pe cel care urma să 
îndeplinească rolul victimei, se apropia de el, îl privea insistent (încercare de hipnoză), jucând 
mereu în faţa sau în jurul lui şi gesticulând pentru a-l impresiona. Ritmul melodiei devenea tot 
mai alert, la fel şi cel al jocului. În timpul acesta, cel ales era stropit cu apă din ulcică şi începea 
şi el să joace dezordonat, dând vădite semne de ameţeală. Când jocul ajungea la paroxism, 
vătaful îl stropea cu usturoi mestecat în gură, lovea cu băţul în ulcică, până când aceasta se 
spărgea, iar apa ,„ vrăjită” îl stropea pe căluşar şi acesta cădea, dându-se peste cap. Un ţăran care 
făcuse parte din ceată mărturisea că "un căluşar cade pentru că aşa are el jurământul şi are vătaful 
secretul lui"76. 

Pentru doborârea cu steagul, revelatoare este descrierea făcută înainte de primul război 
mondial de N.I.Dumitraşcu(văzută de el în localitatea Bârca) şi inserată de folcloristul Tudor 
Pamfile în studiul Sărbătorile de vară la români: „Când jocul este mai în toi şi fiind timpul 
apropiat de a-l dobori, lăutarii cântă tot mai repede şi mai cu aprindere. Vătaful ia steagul şi toată 
lumea îşi aţinteşte privirea spre el.El ţine steagul cam la o palmă deasupra capului căluşarului 
care urmează să cadă.Ceilalți joacă mereu şi nici nu se uită la ceea ce face vătaful.Pe cel cu 
pricina îl vezi din ce în ce mai abătut, galben, neliniştit, se roşeşte, nu se gândeşte la nimic, nu 
aude, nu vede, se întăreşte din ce în ce în joc, pe când ceilalţi se pierd încetul cu încetul până ce 
aproape stau.Vătaful dă puţin câte puţin acea cârpă cu căpățâna de usturoi de capul 
căluşarului. Acela tot mai înverşunat joacă şi vătaful tot mai aproape dă steagul, până ce îi aşterne 
cârpa pe cap.Atunci încă mai mult se întăreşte în joc şi joacă tot mai repede, apa curgând de pe el 
şi deodată se rostogoleşte şi cade jos de-a binelea”77.Merită să menţionăm că, în urma 


cercetărilor efectuate pe teren, Mihai Pop a ajuns la concluzia că , în cele mai multe cazuri, 


75 Ibidem, p.83. 
7! Tudor Pamfile, Sărbătorile de vară la români, Academia Română, Socec, Bucureşti, 1910, p.72. 


37 


doborârea căluşarului nu dura mai mult de 3 minute.  Adăugăm că, atunci când căluşarul era 
doborât, bolnavul era obligat să se ridice şi să fugă. Un vătaf le-a mărturisit unor folclorişti 
români că "bolnavul se scula de frică”. Din cele prezentate, putem constata că vătaful deţinea 
rolul major în ritualul „doborârii”. Conducătorul cetei, care, cu siguranţă, era şi cel mai inițiat 
dintre toţi, cunoştea tehnicile hipnozei, pe care le aplica asupra celor vulnerabili, mai uşor 
influenţabili. Căluşarul care era ales pentru a fi doborât avea rolul de mediator între viaţă şi 
moarte, între uman şi non-uman.Se sugera prin gestul ritualic o formă de sacrificiu, prin care, de 
altfel, se obținea victoria asupra spiritelor nefaste, a ielelor. 

Prin urmare, în acest ritual de vindecare, sugestia a deţinut un rol important, încât, deşi 
se afirma că, în general, căluşarii puteau să-i vindece pe cei aflaţi în stare maladivă, totuşi se 
vorbea despre numeroase cazuri în care cel "vindecat" se îmbolnăvise din nou. Acest aspect ne 
determină să considerăm că nu este vorba de vindecare propriu-zisă, precum, în cadrul medicinei 
populare, cea realizată, de către persoane specializate, prin descântece, ci mai degrabă de un 
ritual de restabilire a echilibrului, altfel spus de recuperare a oamenilor satului care fuseseră 
„pociţi” de iele. 

Încheierea desfăşurării obiceiului s-a făcut până în a doua jumătate a veacului trecut tot 
în mod ritualic.Astfel, în ultima zi , ceata Căluşului mergea din nou în fiecare gospodărie din sat, 
unde făcea o horă în care intrau şi cei ce erau prezenţi. Seara avea loc desfacerea cetei, într-un 
spaţiu situat în afara comunităţii, un loc ferit de privirile indiscrete ale curioşilor, pentru că nici la 
desfăşurarea acestei secvenţe nu avea voie să participe altcineva din exteriorul grupului. Căluşarii 
rupeau prăjina în vârful căreia fusese agăţat steagul şi distrugeau însemnele specifice(steagul şi 
insigna- în unele locuri, unde nu era confecționat un simbol explicit al falusului, o bucată de 
lemn de 30 de cm, curbată la vârf, era acoperită cu piele de iepure), după care fiecare dintre ei 
pleca singur în altă direcţie. Odată cu terminarea timpului ritualic se anulau interdicțiile, viaţa 
comunităţii reintra în normal, fiind asigurată că a scăpat de agresiunea ielelor. 

Acest complex obicei tradițional şi-a pierdut, în timp, fundamentarea superstițioasă, a 
eliminat elementele magice, procedeele vrăjitoreşti, fiind astăzi cunoscut în aproape întreaga 
lume ca un grandios spectacol popular. Întregul obicei şi-a pierdut caracterul ezoteric. Gesturile 
de astăzi ale căluşarilor nu mai ţin de vrăjitorie, ci de spectacular. Din a doua jumătate a secolului 
al XX-lea, chiar şi spectatorii au remarcat că membrii grupului de căluşari se prefac atunci când 
„dau ochii peste cap”, potrivit unei convenţii pe care o stabilesc între ei. Se pare că, odată cu 
depunerea jurământului, se decide ordinea doborârii căluşarilor şi fiecare se angajează să 


simuleze căderea în momentul dinainte stabilit. 

Cercetătorii au constatat că îndeosebi în perioada comunistă, deci începând cu 1950, s-a 
produs o „dezagregare” a conţinutului mitico-magic al obiceiului, căci nu s-au mai respectat 
cifrele simbolice, fatidice în constituirea cetei, secvenţa ritualică de desfacere a acesteia, 
interdicțiile din zilele respective, nu toată lumea satului îi primea pe Căluşari, iar unii dintre ei 


chiar lipseau zile întregi de la joc, fiind plecaţi la lucru. 


Scopul actual al dansului este acela de a emoţiona artistic şi, în chip firesc, ceea ce 
aparținea ocultismului a rămas sub aripa timpului. 
În obiceiul de altădată trebuie să descoperim sensurile, o anumită dimensiune a 
mentalități şi, deci, a spiritualităţii româneşti. 
Fără îndoială, prin impresionantul, unicul în felul său joc al Căluşarilor, noi, românii, 
putem reface, privind către trecut, legătura tainică- chiar dacă astăzi a devenit atât de fragilă- cu 


ceea ce există dincolo de perceptibil, cu lumea miturilor. 

Obiceiul Junilor din Şcheii Braşovului. 
Reminiscenţe mitice şi valenţe simbolice 


Elementele de cultură pe care un popor le-a creat de-a lungul veacurilor, fie că este vorba 
de creaţii literare, cântece, jocuri sau obiceiuri, rituri ceremoniale, eresuri îi asigură acestuia, în 
spaţiu şi în timp, o anumită particularitate, individualitate într-o mare diversitate. Cunoaşterea 
acestora ne ajută adesea să înţelegem structura psiho-sufletească şi spirituală a acelui popor, 
tiparele sale mentale. 

Pe fondul cultural traco-dacic şi romanic, românii au creat de-a lungul secolelor propriile 
lor tradiţii ce pot fi considerate „partea solidă şi stabilă a fiinţei sociale” (Eugeniu Sperantia). 
Aceste tradiţii concretizate în obiceiuri, jocuri, rituri, ceremonialuri, moştenite şi transmise de-a 
lungul generaţiilor, îmbogăţite sau simplificate, în funcţie de influenţa evoluţiei socio-culturale, 
generează ideea că poporul român a perceput anumite  „scheme”, tipare mitologice, numai prin 
transpunerea lor într-un univers existenţial concret. 

Un loc deloc neglijabil l-au deţinut în memoria populară eroii colectivi de factură mitico- 
magică, care amintesc de strămoşi, de fiinţele ancestrale, cu care oamenii din popor s-au străduit 
să menţină nealterată o legătură esenţială spirituală. Într-o oarecare măsură, în timpurile 
moderne, s-a încercat şi se încearcă încă reconstituirea unei tipologii” a „eroilor colectivi 
mitico-magici”, pornind de la obiceiurile cunoscute sub numele de Că/uşarii, Junii din Şcheii 
Braşovului, Borița, Turca, al căror impact asupra mentalități românilor din spaţiul în care 
acestea se practică nu poate fi negat. 

În obiceiul practicat în Braşov, deosebit de complex şi probabil preistoric, s-au contopit 
câteva reprezentări mitologice legate de cultul solar, mithraic, de cultul dionisiac, orfic şi de cel 
al Cavalerilor Danubieni. Obiceiul cuprinde practici, dansuri şi formule magice, acte rituale 
practicate de un grup format din bărbaţi, grup strict ierarhizat — ca şi în obiceiul Căluşarilor — în 
vătaf, armaşul mare, armaşul mic, sutaşul şi junii de rând. Junii braşoveni reprezină astăzi pentru 
locuitorii oraşului de la Poalele Tâmpei, un ceremonial de mare şi unic spectacol. Este necesar să 
precizăm că acesta iniţial a fost practicat vreme îndelungată de o singură ceată, cea a Junilor 
tineri, însă din a doua jumătate a secoului al XIX — lea s-au adunat grupuri numite de Ion Muşlea 


"73 cunoscute sub denumirea de Junii Bătrâni, Junii Albi, Junii Curcani, 


„oarecum parazitare 
Junii Rosiori, Junii Dorobanţi si Junii Braşovecheni. Întrucat acest obicei se leaga de Junii 
Tineri ( Junii din Şcheii Braşovului) celelalte grupuri uzurpând numele de Juni”, atenţia noastră 
se îndreaptă îndeosebi către aceştia. 

Prima atestare documentară a obiceiului Junilor din Șcheii Braşovului a fost făcută in 
1728, iar întâia publicaţie care le-a tipărit numele a fost „Gazeta de Transilvania” (26 martie 
7% Jon Muşlea, Cercetări etnografice şi de folclor, vol.I, Editura Minerva, Bucureşti, 1972, p. 106. 
” Ion Muşlea opinează că, exceptând grupul de Juni Tineri, celelalte s-au constituit mai târziu, la începutul 


secolului al XIX-lea sau în secolul al XX-lea. Grupul Junilor Bătrâni este al doilea ca vechime, Junii Albiori există 
din 1870, Curcanii din 1879, Junii Roşiori din 1908, Dorobanţii din 1926. 

1839), George Barițiu notând în articolul consacrat acestora că obiceiul nemaiîntâlnit in altă zona 
seamănă cu al călușarilor din Ardeal, însă „e mai mult”. Obiceiul apare descris din secolul al 
XIX — lea şi până în prezent de către G. I. Pitiş (Sărbătoarea Junilor la Paşti. Obicei particular 
al românilor din Şchei, Braşov, 1889), Silvestru Moldovan(Țara Noastră, Sibiu, 1894), Simion 
Florea  Marian(Sărbătorile la români, vol. III, Bucureşti, 1901), Julius Teutsch, Ion 
Scurtu(,, Junii” din Braşov, 1907), Constantin Lacea (1926), St. Stinghe (Junii şi originea lor, 
1926), I. Muslea (Obiceiul Junilor braşoveni, 1930), Mihai Pop (Obiceiuri tradiționale 
româneşti, Bucureşti, 1976), lon Ghinoiu (Sărbători şi obiceiuri româneşti) si Vasile Oltean 
(Junii din Scheii Brasovului — monografie istorică, lasi, 2005). 

Pentru toţi aceşti cercetători a fost foarte greu de stabilit originea obiceiului Junilor- 
având în vedere vechimea considerabilă şi polivalenţa lui —, fiind formulate în acest sens mai 
multe ipoteze. De exemplu, Julius Teutsch considera că acesta ar fi “o serbare a reiînvierii 
naturii”, Adolf Schullerus vedea în Juni şi Căluşari asociaţii de feciori cu origini magice”, 
Constantin Lacea — o rămăşiţă a unei organizaţii militare apărute probabil în Bulgaria*, iar 
pentru St. Stinghe începutul obiceiului ar fi fost legat de vremea lui Mihai Viteazul**. Ion Muşlea 
era de părere că Junii din Braşov sunt o reminiscență a unui ritual complex de inițiere a 
tinerilor”, în timp ce Ion Ghinoiu considera plauzibilă „ipoteza conform căreia Junii Braşoveni 
au păstrat, până spre zilele noastre, elemente din scenariul ritual al Anului nou sărbătorit 
primăvara, la echinocțiul de primăvară”*. Din punctul nostru de vedere, complexitatea acestui 
obicei unic în felul său în spaţiul românesc, care cu siguranţă îşi are obârşia pe teritoriul de astăzi 
al României (deci nu la sudul Dunării) în timpuri greu de precizat, denumite mitice, se poate 
explica prin coroborarea de-a lungul veacurilor, a unor elemente mitico-ritualice din culturi 
(dionisiac , orfic, si mithraic) practicate de strămoşi, peste care s-au suprapus apoi influenţe ale 
creştinismului. Desfăşurarea amplă a obiceiului junilor, din care fireşte s-au mai pierdut anumite 
valenţe mitico-rituale, cuprinde secvenţe precise : constituirea grupului de bărbaţi tineri si 
alegerea conducătorilor (vătaf, armaş mare, armaş mic, sutaş — care îndeplineşte rolul unui 
trezorier -, stegar), desfăşurarea actelor ceremoniale în aceleaşi locuri în fiecare an (grădina lui 
Țimăn, Piaţa Prundului, Coasta Prundului, Pietrele lui Solomon, Podu Dracului, Biserica Sf. 
Nicolae din Şcheii Brasovului ), dansurile (hora, căţeaua ) şi mesele rituale, obiceiurile rituale 
(aruncarea buzduganului, îngroparea vătafului). 

Pentru a releva păstrarea unor elemente mitico-magice şi a unor valenţe simbolice în 
practicarea obiceiului Junilor braşoveni, ne vom opri asupra acelor secvențe pe care le 
considerăm semnificative şi care asigură o legătură invizibilă, tainică a fiinţei din societatea 
modernă, contemporană cu universul mitic încărcat de sacralitate. 

Desigur, pentru receptori nu reprezintă o noutate faptul că participanţii intervievaţi nu au 
putut releva motivaţia pentru care practică un anumit ritual sau care este rolul unui obiect ritualic 
utilizat în cadrul “spectacolului” oferit de feciori la începutul primăverii în pitoreasca urbe 
transilvaneană. Potrivit tiparului mental colectiv, o secvenţă sau chiar un întreg ceremonial se 
desfăşoară în virtutea cutumei şi a valorii estetice. 


% Ibidem, p.37. 

31 Apud ibidem, p. 41. 

3 Apud ibidem, p. 42. 

5 Apud ibidem. 

5 Apud ibidem. 

55 Ibidem, pp. 91-92. 

3 Jon Ghinoiu, Sărbători şi obiceiuri româneşti, Editura Elion, Bucureşti, 2002, p. 205. 

“Sărbătoarea Junilor şi a Primăverii”, cum este astăzi cunoscut obiceiul, are loc pe 
durata a 10 zile: o zi la Blagoveştenie (Buna — Vestire), o zi la Florii si opt zile începând cu 
Duminica Paştelui şi terminând cu Duminica Tomii (Paştele Blajinilor), deci cuprinzând întreaga 
săptămână numită de creştini “Săptămâna Luminată”. Debutul obiceiului în data de 25 martie (la 
Buna Vestire), foarte aproape de echinocțiul de primăvară (21 martie), nu este deloc întâmplător, 
întrucât Duminica Bunei- Vestiri marchează “punctul final al revenirii la viaţă a tuturor fiinţelor şi 
momentul decisiv al trezirii vegetaţiei”* şi, potrivit credinţei populare a românilor, prima zi din 
an când soarele este vesel”. Grupul Junilor se constituie inainte de Blagoveştenie, stabilindu-se 
noii membri (adică cine “se pune cu Junii”), “şerjele“(vătaf, armaş mare, armaş mic, sutaş, 
stegar). Până în prima jumătate a secolului al XIX-lea, cel care dorea să fie ales vătaf 
(conducător al formaţiei) “licita” pentru acest rol, oferind o cantitate însemnată de vin celor ce îl 
alegeau. Deoarece se mai iveau certuri intre Juni, în 1838 protopopul Ion Popazu a decis ca 
“şerjele” să se stabilească în ordinea vechimii fiecăruia în grupul Junilor. Astfel, tânărul cu cea 
mai mare vechime devenea vătaf, următorul armaş mare, iar al treilea armaş mic. Rolul lor era şi 
este şi astăzi de a asigura desfăşurarea precisă şi fără incidente a tuturor secvenţelor ritualice. 

În ziua de Buna-Vestire, primul „act ceremonial al Junilor tineri îl reprezintă „Ieşirea cu 
surla”.Câţiva Juni îl însoțesc pe surlaş la vătaf, la cei doi armaşi şi întregul grup se deplasează în 
Piaţa Prundului, unde cântă din surlă, apoi urcă pe Coasta Prundului, unde îi aşteaptă Juni din 
celelalte formaţii şi un public numeros, doritor de spectacol. Cândva aici jucau hora, dar în zilele 
noastre, datorită influenţei bisericii, fiind perioadă de post, aruncă doar buzduganul. 

Vătaful de altădată, actualmente preşedintele grupului de Juni strânge bani de la cei din 
afara lor, care doresc să arunce buzduganul sau de la persoanele care fac donaţii pentru ca 
practicanţii obiceiului să poată achita cheltuielile necesare (pentru cai, muzicanți, etc.) 

Întrucât în recuzita Junilor intră din această zi şi până la încheierea „sărbătorii ” lor două 
obiecte ritualice- surla şi buzduganul-considerăm necesar să facem câteva precizări. Surla este un 
obiect muzical de forma unei trompete mai mici, cu 6 găuri, pentru digitaţie, având lungimea de 
35 de cm, şi diametrul de 11,5 cm. Potrivit cutumei, doar Junii tineri deţin acest instrument de 
suflat, care emite sunete stridente, lipsite de armonie, pe care doar surlaşul le poate intona. Aşa- 
zisa” muzică”pe care o cântă surlaşul este cunoscută doar de acesta şi se transmite din generaţie 
în generaţie. Nu se cunoaşte originea acestui instrument, însă în mare majoritate cercetătorii 
împărtăşesc aprecierea etnografului Ion Muşlea că ar fi de origine munteană, surla fiind prezentă 
în orchestra de la curtea voievozilor munteni. Cert este că „„melosul , surlei este foarte vechi şi 
are caracter sacru, aspect confirmat de transmiterea lui într-un mod ritualic şi de faptul că 
oamenii din Şchei îi confereau atributul sfinţeniei, căci în ziua de Buna-Vestire, când îl auzeau 
spuneau: „Mulțumescu-ţi ție Doamne că m-ai învrednicit, să mai aud odată sfânta surlă!”*. 

Considerăm că rolul surlei a fost acela de a anunţa începutul ceremoniei solemne, sacre, 
prilejuite de reînvierea naturii. Se ştie că în antichitate grecii utilizau trâmbiţa în timpul marilor 
procesiuni prilejuite de sărbătorile lui Dionysos; de asemenea, pentru romani, acest instrument 
muzical reprezenta un element esenţial în ceremoniile religioase. 

Al doilea obiect ritualic, buzduganul, nu a avut întotdeauna forma de astăzi. În timpurile 
mai vechi era confecționat numai din lemn de esenţă tare, înfăşurat cu sârmă. Din secolul al 
XIX-lea (mai precis după Marea Unire din 1918), buzduganul este confecționat din alamă, având 


87 Antoaneta Olteanu, Calendarele poporului roman, Editura, Bucureşti, 
% Elena Niculiţă Voronca, 
% Vasile Oltean, Junii din Șcheii Braşovului — monografie istorică, Editura Edict, laşi, 2005, p. 68. 

lungimea de 30 de cm şi greutatea de până la 1,5 kg. Anual, la începutul sărbătorii Junilor, 
fiecare dintre cei trei conducători ai grupului primea câte un buzdugan ca semn distinctiv al 
acestora. 

Simbolic este omologat cu fulgerul. Mult timp a reprezentat un simbol al „confreriilor de 
iniţiere războinică”. 

Buzduganul are „evidente conotaţii falice””, fiind asemănător cu instrumentul cultic 
purtat de Mutul din cetele Căluşarilor. De câte ori jucau hora, Junii braşoveni aruncau 
buzduganul, gestul mitico-ritualic simbolizând ideea de fertilizare a spaţiului odată cu momentul 
renaşterii vegetației şi de susţinere a soarelui ca acesta „să depăşească punctul critic al 
echinocţiului de primăvară”? 

Buzduganul reprezintă, în general în folclorul popoarelor europene, un simbol al cetei, al 
grupului de tineri ce parcurgeau treptele inițierii. 

Revenind la scenariul desfăşurării ceremonialului, menţionăm că din data de 25 martie şi 
până la Paşte atenția Junilor se îndreaptă către pregătirea riguroasă a secvenţelor ritualice la care 
trebuie să participe în” săptămâna luminată”. Există o excepţie, generată de vădita influenţă a 
bisericii, care constă în organizarea, conform ritualului creştin, a unor mese de pomenire a celor 
trecuţi în lumea umbrelor, pregătite de bărbaţi şi la care femeile sunt doar invitate. 

Perioada celor mai bogate manifestări este cea de la Paşte şi până la următoarea duminică 
(a Tomii), cunoscută în popor ca Paştele Morților sau Paştele Blajinilor. Întreaga săptămână 
constituie pentru creştini o prelungire a sacralităţii Învierii Christice. 

A doua zi de Paşte, luni, Junii îmbrăcaţi în costum național, cu pălăriile împodobite cu 

flori (înlocuind cununile purtate pe creştet de aceia care participau la ospăţul închinat lui Orfeu, 
sau Dionysos), cu „ruje” sau „cocarde” purtate în piept sub formă de insignă ca semn distinctiv, 
ei se împărțeau în trei grupe, însoţite de lăutari, pentru a merge la casele cunoscuţilor, dar, în 
special, ale fetelor aflate la vremea măritişului, de unde strângeau ouă vopsite în roşu, culoare a 
discului solar la răsărit şi la apus. Acest aliment cu puternice valenţe, simbolice în mitologia 
universală, “substitut al divinității primordiale”*, este consumat sacramental la sărbătorile de 
Paşte. Ca atare, gestul Junilor de a strânge ouă colorate este ritualic. La acesta se adaugă stropitul 
fetelor cu apă, astăzi nemaifiind practicat ca în secolele anterioare, pentru că Junii moderni 
folosesc, de obicei, un spray. Altădată, ca în mai multe zone din România, Junii Braşoveni 
practicau udarea rituală cu apa luată dintr-o fântână, sau fetele erau chiar aruncate în apă, gestul 
semnificând ideea de purificare. După încheierea vizitei pe la toate casele din Şcheii Braşovului, 
unde se aflau tinere care aspirau la căsătorie, grupul de Juni se îndrepta către Grădina lui Țimăn 
(Țimănului), unde toţi cei prezenţi petreceau. Pe o masă săpată în pământ, în formă de elipsă, se 
întindeau bucatele aduse. Aceasta era una dintre mesele rituale ale Junilor. Pentru că astăzi 
grădina nu mai există, fiind transformată în cimitir, ei petrec la troiţa de lângă Biserica 
Sf.Treime, iar seara, când se întorc, armaşul mare le oferă acasă la el o masă. Distracţia Junilor şi 
a celorlalți membrii ai comunităţii continuă în următoarea zi în Piaţa Prundului şi apoi în Coasta 
Prundului, unde dansau hora, aruncau buzduganul şi se organiza o altă masă rituală, însă de 
această dată, de către tinerele care intrau în joc. 


” Ivan Evseev, Enciclopedia semnelor şi simbolurilor cultural, Editura Amarcord, Timişoara, 1999, p. 
” Ibidem. 

” Ion Ghinoiu, Panteonul românesc. Dicţionar, Editura Enciclopedică, Bucureşti, 2001, p. 

% Ibidem. 

În cadrul obiceiului complex al Junilor , o secvenţă ritualică foarte rar întâlnită 
actualmente o reprezintă „aruncarea în ţol”, sau „aruncarea în cergă”, care până prin a doua 
jumătate a secolului trecut se desfăşura acasă la vătaf, într-un cerc restrâns, impresia fiind aceea 
că este vorba de ceva tainic, care trebuie să se realizeze în secret, departe de ochii curioşilor. 
Probabil că „aruncarea în cergă” (de trei ori), face parte din ritul de inițiere la care erau supuşi 
neofiții pentru a fi primiţi în Ceata Junilor, care cu multe secole în urmă putea reprezenta o 
asociație secretă a bărbaţilor tineri. Practica aceasta a existat în mai multe zone, în jocul 
Căluşarilor, în Muntenia, în Ardeal şi la sudul Dunării, în Bulgaria, sau în alte obiceiuri 
româneşti, practicate la Rusalii, la Anul Nou. Aşa cum consideră Ion Ghinoiu, gestul poate fi 
interpretat „ca o moarte şi renaștere instantanee” 

Numai tinerii care lipseau în seara respectivă (joia), erau „aruncaţi în tol’ în ziua 
următoare, de data aceasta în public, posibil ca o pedeapsă ce era aplicată Junilor care, din 
diverse motive (refuz, temere, absenţă) se sustrăgeau de la un ritual ce trebuia respectat cu 
sfințenie. În contemporaneitate, gestul de natură mitică a devenit unul „spectacular”, practicat 
numai în public, în ziua de vineri din „săptămâna luminată”. 

Un loc semnificativ în complexul fenomen cultural al Junilor din Braşov îl deține 
întreaga procesiune din ziua de Duminica Tomii, ultima zi de altfel a sărbătorii şi cea mai 
importantă. Aceasta este cunoscută în zilele noastre în Braşov ca Duminica Junilor. Menționăm 
că până în perioada comunistă, când au fost interzise mai multe „practici? folclorice, 
ceremonialul actual din Duminica Tomii avea loc în timpul săptămânii, în ziua de miercuri. În 
anii de după 1990, în situația când condițiile atmosferice nu le permit Junilor să respecte ritualul, 
îl amână cu o săptămână şi chiar mai mult. 

În această zi, Junii trec pe la „şerje”, apoi se îndreaptă spre Piaţa Prundului din faţa 

bisericii Sf. Nicolae, unde preotul paroh le sfinţeşte steagurile. Normele tradiţionale sunt 
respectate cu cea mai mare stricteţe, fără vreo abatere de la itinerariul fixat şi de la momentele ce 
constituie scenariul ceremonialului. 
Junii parcurg un drum destul de lung până la Pietrele lui Solomon, un amfiteatru în aer liber, 
străjuit de cinci stânci. Acolo joacă hora pe o melodie specifică, numită „Hora Junilor”, urmată 
de alte dansuri ca sârba, breaza, brâul ș.a., la care fetele sunt invitate la joc. În timpul horei are 
loc aruncarea buzduganului, care iniţial a fost o probă de bărbăţie, un rit de iniţiere a puberilor 
care doreau, poate, să intre într-o asociaţie secretă a războinicilor sau poate, să devină practicanți 
ai unui cult local cum a fost cel al Cavalerilor Danubieni (sec.I î.H — sec. IV d.H). 

Foarte mult timp, Junii nu au jucat niciodată hora fără să arunce buzduganul, fiecare 
dintre ei de 3 ori, astfel fiind celebrate renaşterea naturii, triumful luminii, al căldurii şi 
învingerea forțelor demonice, htoniene. Întrezărim în această secvență ritualică, cu toate 
mutaţiile produse de-a lungul vremurilor, o reminiscență a cultului dionisiac, a marilor dionisii 
care erau sărbători ritualice ale primăverii, cu o durată relativ mare (6 zile), dar şi a cultului orfic, 
cunoscut prin caracterul inițiatic şi promovarea ideii de purificare, de anulare a greşelilor prin 
plăcerile jocului, precum şi a cultului Cavalerilor Danubieni, care considera că inițierea se face 
în mai multe etape, scopul final reprezentându-l obţinerea nemuririi. 

Tot la Pietrele lui Solomon se organizează un ospăț, altădată mesele fiind ridicăturile de 
pământ existente, în timp ce astăzi sunt confecționate pentru această ocazie mese din lemn şi 
metal. 


” Ton Ghinoiu, op. cit., p. 208. 

Această „serbare? câmpenească a primăverii, desfăşurată într-un pitoresc loc al 
Braşovului, într-un spaţiu deschis în care s-au descoperit urme ale unei cetăţi dacice, constituie 
un moment deosebit în viaţa cetăţii, aşa cum în timpurile arhaice erau dionisiile câmpeneşti, când 
strămoşii organizau procesiuni, sacrificii, concursuri şi un Komos (banchet însoțit de jocuri şi 
cântece). Dincolo_de fireştile schimbări, simplificări, determinate de evoluţia societăţii, în 
majoritatea obiceiurilor româneşti, deci şi în cel al Junilor braşoveni s-a păstrat un fel de 
„monotipie” a unor culturi şi ritualuri străvechi.După o zi de petrecere între Chetri (denumirea 
locală pentru Pietrele lui Solomon), grupurile Junilor (toate cele şapte grupuri existente: Tineri, 
Bătrâni, Roşiori, Dorobanţi, Albi, Curcani, Braşovecheni) în frunte cu vătafii coboară pe acelaşi 
traseu ca la urcare, merg la cimitirul unde se află mormântul poetului Andrei Mureşanu, cântă 
acolo „Hristos a Înviat” şi un fragment din imnul Deşteaptă-te române. Apoi grupurile se 
despart, iar cei prezenţi adresează fiecărui conducător urarea „Să ne trăieşti vătafe!”. 

Potrivit informaţiilor pe care le găsim într-o recentă monografie (2005) publicată de un 
cercetător contemporan al obiceiului, Vasile Oltean, serbarea Junilor continuă în următoarele 
duminici, fiecare ceată organizând, într-un loc stabilit, dansurile specifice care au scopul de a le 
scoate la joc pe tinerele necăsătorite. Probabil că aceasta se practica şi înainte de perioada 
comunistă, iar după 1990 „fenomenul folcloric” a fost reactualizat în întreaga lui amploare şi 
splendoare. 

Din păcate, odată cu îndepărtarea progresivă a fiinţei umane de universul mitic, în timpurile 
moderne s-au pierdut două secvenţe mitico-ritualice cu o puternică încărcătură simbolică: 
„îngroparea vătafului” şi „căţeaua”. 
În obiceiul Junilor, momentul culminant l-a reprezentat „îngroparea vătafului” care se desfăşura 
astfel: în ziua de joi, către seară, vătaful era legat pe o scară, pe care se aşeza înainte o pătură sau 
un strai mai gros, şi era purtat de patru Juni, iar alți doi se „„mascau”în preot şi în dascăl, 
parodiind texte bisericeşti rostite la înmormântare şi imitând bocete. În recuzita Junilor intra şi 
talanga, totul practicându-se ca la un ceremonial funerar. Alaiul mergea pe străzile din Şcheii 
Braşovului şi poposea pe la cârciumi.dacă ploua îl aşezau pe vătaf din când în când sub streşinile 
caselor, pentru a-l uda, zicând că este necesar „să-l înmoaie, c-a fost cam aspru”. În zorii zilei 
ajungeau la locul numit „Podul Dracului”, unde vătaful era aruncat în fundul văii fără apă. După 
ce le promitea celorlalți Juni o cantitate apreciabilă de băutură, era scos din groapă. Ritualul se 
încheia cu o petrecere între Juni, la o cârciumă, unde se consuma băutura promisă de vătaf. 
„Îngroparea vătafului” este un simulacru de înmormântare, existent şi la alte popoare 
europene, practicat în timpul Carnavalului. ÎL întâlnim şi în jocul Căluşarilor, numai că cel 
îngropat este Mutul şi nu conducătorul grupului. Îngroparea şi învierea / dispariţia temporară şi 
revenirea / ocultarea şi epifania reprezentau un ritual frecvent întâlnit la popoarele antichităţii, în 
cadrul unui cult / mister religios, cum a fost cel al lui Zamolxis la daci, misterele de la Eleusis la 
greci, al lui Dionysos la poporul trac, al lui Isis şi Osiris la egipteni etc., prin care se reliefa 
simbolic miracolul renaşterii naturii, dar şi atingerea unei trepte a inițierii în marile taine ale 
vieţii şi ale morţii. Aruncarea în groapă a conduvătorului cetei de Juni semnifica „moartea” 
simbolică a celui ce nu atinsese nivelul inițierii depline, iar ieşirea din groapă marca renaşterea 
simbolică, „desăvârşirea” pe treptele iniţierii. Odată cu îngroparea rituală a vătafului dispărea 
vechiul an, se anula un anume raport al fiinţei umane cu forţe potrivnice ale naturii, iar cu 
scoaterea lui din râpa(fără apă) de la „Podul Dracului” se ivea un alt început sub zodia soarelui, o 
redimensionare a relaţiei omului cu cosmosul şi cu lumea de care temporar fusese despărțit, 

ieşind din rândurile, din ordinea ei. Acest „scenariu” mitico-ritualic al „îngropării vătafului” 
seamănă cu „înmormântarea Carnavalului”, obicei practicat de saşii din Transilvania şi descris de 
James Frazer în Creanga de aur(vol.III, p.30-31): un om de paie învelit într-o pânză albă 
simboliza Carnavalul. Procesiunea era însoțită de flăcăi din sat, care mergeau pe cai şi erau 
împodobiţi cu panglici. Carnavalul era condamnat la moarte, deoarece le pricinuise oamenilor 
mult rău, rupându-le încălțămintea şi făcându-i să fie obosiţi şi somnoroşi. Este vorba, deci, de 
mitul morţii şi al renaşterii naturii, care a existat la toate popoarele, pentru că omul întotdeauna a 
fost fascinat de astfel de fenomene, iar dorinţa lui de a le cunoaşte, de a şi le explica, l-a 
determinat să le „dramatizeze” în ritualuri. 

Secvența „îngropării vătafului” era urmată de jocul numit „căţeaua”, acest fapt nefiind 
lipsit de importanţă. Probabil câinele a fost un totem al românilor din această zonă a ţării, aşa 
cum lupul a reprezentat totemul strămoşilor daci. Acest joc ritualic se desfăşura astfel: după 
„învierea” vătafului şi consumarea băuturii promise de el, la porunca unuia dintre Juni, toți 
tinerii prezenţi se dezbrăcau până la brâu, cât mai repede posibil şi pe întuneric, apoi se loveau 
unii pe alţii cu curelele. Jocul înceta atunci când unul dintre ei spunea:”A venit căţeaua de la 
moară”. Ritualul, practicat de tineri şi la nunţi, în mare taină, când nimeni nu îi vedea, nu poate fi 
explicat decât ca o reminiscență simplificată, evoluată, a dansurilor orgiastice dionisiace, care a 
avut ca scop consacrarea actului iniţierii şi, totodată, a unei alianţe colective, aflate în comuniune 
cu zeitatea care trezea natura la viaţă. Jocul ritualic „căţeaua” poate fi, deci, privit ca o oglindire 
a mentalităţii animiste a unei colectivităţi care credea în miracolul renaşterii eterne a naturii, 
renaştere pe care a exprimat-o în mod simbolic. Acest fapt le permitea oamenilor ancoraţi în 
universul mitic să se simtă ei înşişi mesageri ai zeului, să se simtă liberi, detaşaţi de coordonatele 
stricte spaţiale şi temporale, învingători ai forţelor malefice ale iernii, deci ale morții. 

Totalitatea secvenţelor ritualice care au format şi încă mai formează, cu unele simplificări 
impuse de evoluția societăţii şi de cei 50 de ani de comunism, obiceiul complex al Junilor din 
Braşov- alegerea conducătorului grupului, cântatul din surlă, mesele ritualice, dansul horei şi 
aruncarea buzduganului, procesiunea desfăşurată pe străzile Braşovului după un itinerariu fixat, 
îngroparea şi învierea vătafului, jocul numit „căţeaua”, aruncarea Junilor în cergă- revelează 
păstrarea, în datele ei esenţiale, a unei gândiri mitice şi a unui comportament mitic al ființei 
umane care poartă cu sine, prin timp, legăturile nevăzute, tainice, cu universul mitic în care şi 
prin care a încercat să se definească pe sine. 

Ca în toate spaţiile creştinate, influenţa bisericii în practicarea acestui obicei este 
firească. Neputând înlătura vechi practici, numite păgâne, biserica şi le-a asimilat. Astfel, Junii 
din Braşov se constituie începând din secolul al XIX-lea în cadrul bisericii, sunt supravegheați de 
preoţi, cântă la toate ocaziile „Hristos a înviat!”, iar brazii purtaţi de la Pietrele lui Solomon, în 
fruntea alaiului, pe străzile oraşului (care apoi erau lăsaţi la poarta vătafului), astăzi sunt 
împodobiţi cu cruci de lemn oferite de preoţi şi aşezaţi la troiţele din Braşov. Deoarece obiceiul 
Junilor este legat de revenirea primăverii, el se manifestă în special la Paşti, această sărbătoare 


1? 


marcând renaşterea vegetației, iar învierea lui Hristos, erou solar, triumful vieții. 
Oricum, biserica nu a putut transforma obiceiul Junilor într-un <ceremonial religios, structurile 
mitico- rituale arhaice fiind păstrate. 

Obiceiul Junilor este relevant, în societatea contemporană, pentru modul în care 
grupul tinerilor şi , alături de ei , o comunitate asimilează şi integrează sacrul. 

Obiceiuri calendaristice cu dată mobilă 


Dintre obiceiurile tradiţionale practicate de români pe parcursul unui an calendaristic, 
unele nu sunt legate de date stabilite, fixe, ci de anumite necesităţi, privitoare la muncile 
agricole. Cele mai cunoscute sunt: refrenele, cucii, alimori, legarea grânelor, paparuda, plugarul, 
caloianul, cununa, nedeia ş.a. 

Pentru că nu intră în atenţia noastră toate aceste obiceiuri, ne vom opri numai asupra 
acelora care au şi o „componentă literară”: paparuda, caloianul, cununa. 

Paparuda, cunoscută şi sub denumirea de papaluga, păpăluga, peperuie, matahulă, 
băbăruţă, babarugă, dodoloaie etc., este un obicei de invocare a ploii în timpul secetei, paparuda 
fiind identificată cu „0 zeiță pluviometrică.”* 

Prima consemnare a obiceiului o întâlnim în monografia Descrierea Moldovei de 
Dimitrie Cantemir: „Vara, când seceta amenință semănăturile, țăranii din Moldova îmbracă o fetiță care 
nu a împlinit zece ani cu o cămaşă făcută din foi de arbori şi alte ierburi; băieții şi fetele de aceeaşi vârstă 
se ţin după ea şi ocolesc toată vecinătatea jucând şi căutând, iar când le întâmpină o bătrână, aceasta 
trebuie să o stropească cu apă rece. Cântecul este cam aşa: «Papalugă, coboară din cer, deschide porțile, 
dă drumul ploilor ca să crească grânele, grâul, meiul etc.».”"%5 


% Ion Ghinoiu, Sărbători şi obiceiuri româneşti, Editura Elion, Bucureşti, 2002, p. 247. 
% Dimitrie Cantemir, Descrierea Moldovei, Editura Academiei, Bucureşti, 1973. 

Zeitatea căreia i se adresează, de obicei, ceata feminină, diriguitoare a ploilor, avându-l 
corespondent în spaţiul indian pe zeul Rudra, „a fost atestată în întreg spațiul geografic în care 
arheologii au scos la iveală urmele civilizației trace.” 

Secvenţele ritualice ale ceremonialului de invocare a divinității în scopul dezlegării 
ploilor sunt următoarele: 

— constituirea cetei Paparudei din fetiţe/fete nemăritate, fiind considerate caste, pure; 
alegerea Paparudei (uneori putea fi un flăcău/băiat, o femeie gravidă; în Hunedoara se alegea un 
băiat căruia i se spunea „bloj”); 

— confecționarea costumului din frunze de brusture, boz sau de alte plante; îmbrăcarea 
Paparudei cu costumaţia vegetală; 

— pornirea alaiului pe ulițele satului, căutând, dansând şi bătând din palme; udarea cu 
apă a întregului alai de către oamenii din fiecare gospodărie, având „menirea de a ajuta rodirea prin 
provocarea ploii”; primirea darurilor (bani, alimente); în unele zone, Paparuda îi stropeşte cu apă 
pe cei întâlniți, apoi, imitând ploaia, ea se scutură de apă; 

— obiceiul de încheie cu retragerea cetei în locul unde Paparuda a fost îmbrăcată (lângă 
o fântână, pe marginea unui rău, pârău etc.); persoana care a îndeplinit rolul zeităţii se dezbracă 
de costumaţia vegetală, apoi o aruncă în apă; urmează „scalda” rituală a grupului şi împărțirea 
darurilor primite. 

Este posibil ca obiceiul, cândva, în anumite locuri, să fi fost legat de o anumită zi a 
anului: prima sau a treia marţi de după Paşte; joia a treia după Paşte, a doua joi de după Rusalii”. 

De exemplu, în Dobrogea, la Măcin, obiceiul se practica în a treia joi sau în a treia 
duminică după Paşte". 

De obicei, textele sunt scurte şi se caracterizează printr-o relativă stabilitate. Prin 
formule poetice este invocată ploaia şi, uneori, textul reliefează şi valoarea apotropaică a 
acesteia, efectul dorit de colectivitate: 


„Paparudă, rudă, Cât gardurile 

Vino de te udă, Şi să crească spicele 
Ca să cază ploile Cât vrăbiile, 

Cu găleţile, Să pornească pătulele, 
Să dea porumburile Paparudele!”"! 


Există şi variante în care sunt enumerate darurile pe care le primesc cei din alaiul 


Paparudei, cum este, de exemplu, o variantă din Târnave: 


„Papalugă, lugă, Să dăm la săraci, 
Stai în sus şi udă Să facem păpuşă, 
Şi scorneşte ploile Să dăm la mătuşă, 


” Ton Ghinoiu, op. cit., p. 247. 

% Mihai Pop, op. cit., p. 121. 

% Cf. S. FI. Marian, Sărbătorile la români, vol. II, Editura Fundaţiei Culturale Române, Bucureşti, 1994, p. 328. 
1% Cf Mihai Pop, op. cit., p. 120. 

101 Cf, S. FI. Marian, op. cit., p. 331. 

Şi rodeşte holdele. Să facem covrigi, 


Ne suim la ceriu, Să dăm la voinici. 

Să deschidem ceriu, Şi-o găleată nouă, 

Să ploaie ploiţe, Şi-o mână de ouă, 

Să crească holdiţe, S-un stuc de ureche, 
Să le secerăm, Ş-un stuc de slănină, 
Să le măcinăm. Ş-un blid de făină.” 


Să facem colaci 
Obiceiul este cunoscut în întreg spaţiul sud-est european, cu un scenariu şi o denumire 


asemănătoare şi având aceeaşi funcție. Când recoltele se află în pericol datorită secetei, potrivit 
constatărilor lui Ion Ghinoiu, Paparuda se practică şi astăzi în sudul şi estul României!?. 

Caloianul. Tot din vremuri foarte îndepărtate există, ca şi paparuda, un alt rit de 
invocare a ploii, cunoscut sub denumirea de caloianul, scaloianul, ienele, tatăl soarelui, săntilie, 
Maica Domnului, zâna, scaloiana, mama secetei, muma ploii etc. Astăzi obiceiul este considerat 
dispărut, dar până acum 4-5 decenii se practica „în diferite stadii de evoluții, pretutindeni în 
România”. 

Caloianul este o păpuşă confecţionată din cârpe, lut, paie sau din crenguţe acoperite cu 
cârpe. „Acesta este — notează Ion Ghinoiu în Sărbători şi obiceiuri româneşti — o efigie a Marii zeițe 
neolitice ale cărei atribuţii au fost preluate de zeii specializați să aducă ploaia (Moaşa Ploii, Mama 
Caloiana, maica Călătoare, Maica Domnului, Zâna Scaloiana), să oprească ploaia (Seceta, Mama Secetei, 
Tatăl Soarelui, Sfântul Soare, Sântilie) sau de soli trimişi la divinitatea adorată să dezlege sau să lege ploile 
(Caloianul, Scaloianul). Moartea şi renaşterea anuală a naturii, aducerea sau oprirea ploilor se face, 
conform modelului universal, prin diferite rituri funerare preistorice... ”1%5 

Întregul scenariu al obiceiului are la bază secvențele ritualice ale ceremonialului de 
înmormântare şi se desfăşura astfel: 

— se constituia o ceată din copii sau fete nemăritate (mai rar o femeie căsătorită, de 
obicei însărcinată) care confecţionează păpuşa ce putea atinge 50 de centimetri; 

— scaloianul era aşezat apoi pe o scândură sau într-o cutie de lemn în formă de sicriu; un 
copil juca rolul preotului, altul al dascălului etc.; înmormântarea avea loc într-un loc secret (pe 
malul unei ape, la răspântia drumurilor, în lanurile de grâu etc.); 

— păpuşa împodobită cu flori şi cu lumânări aprinse era lăsată să plutească pe apă; în 
locurile unde nu există o apă curgătoare sau stătătoare, caloianul era dus la o fântână, stropit cu 
apă şi îngropat lângă aceasta; 

— după îndeplinirea ceremonialului funerar, se făcea pomană, care se încheia, în unele 
sate, cu hora Caloianului, la care puteau participa şi ceilalți membri ai colectivităţii. 

În acest sens, Mihai Pop, în studiul Obiceiuri tradiționale româneşti, prezintă 
următoarea descriere a ceremonialului, aşa cum a fost făcută de către o informatoare: „Ne-am 
apucat de sâmbătă seara, ca duminică să-l aruncăm în apă şi o naşă a mea a făcut douăsprezece 


1% Cf. Mihai Pop, op. cit., p. 122. 
1% Jon Ghinoiu, op. cit., p. 251. 
14 Jbidem, p. 253. 

1% Jbidem, p. 251. 

pâinişoare, o cumnată a naşii mele ne-a făcut douăzeci de colaci. O vecină ne-a făcut o colivă, ca la un om 
când moare. Mama ne-a făcut mâncare, ca să mâncăm, când venim de la mort. Şi ne-a dat candela şi am 
ars la căpătâiul lenului. Tatăl meu şi cu vărul lui ne-au făcut coşcigul şi crucea. Toată lumea ne-a ajutat cu 
ceva şi a venit să-l vadă. Nici la mort natural nu ar fi venit să-l vadă, că era atunci mare secetă şi toată 
lumea s-a bucurat ce am făcut noi copiii. O naşă a mea a făcut un băiat popă şi i-a atârnat un şervet mare 
de gât, frumos şi pe urmă i-a citit popa de mort, cum se face la un mort mare. Şi după asta am luat pe la 
ora patru mortu şi l-am plimbat prin sat într-un cărucior. Toată lumea ieşea şi ne privea cu bucurie şi noi, 
fetele şi băieții, ne iordăneam cu gălețile cu apă până la gârlă. Am trecut peste două ape şi la a treia l-am 
aruncat. L-am plâns tot drumul. Pe urmă am mers acasă şi am găsit trei mese mari întinse şi pline cu pâine 
şi cu mâncare, care gătise mama mea. Şi femeile care făcuse colacii ne serveau la masă. Ne-am cinstit cu 
ţuică, cu vin la el. Toată lumea din sat ne-a adus câte ceva. Eu aveam treisprezece ani. Era secetă mare. 
Peste patru zile a plouat. Trei zile a fost secetă mare şi a patra zi a început să plouă.”1% 

Ca şi în cazul Paparudei, în obiceiul caloianului ceremonialul era îndeplinit de copii, 
întrucât, potrivit mentalității cu reminiscenţe mitice, prin inocenţa, puritatea lor se putea garanta 
obţinerea rezultatului aşteptat, îndeplinirea dorinţei colectivităţi. 

Prin intermediul lor, Caloianul devenea mesagerul către divinitatea care trebuia să 
dezlege ploile. Textul cântat în timpul procesiunii era axat pe opoziţia dintre realitate şi dorinţa 
oamenilor şi pe corespondenţa dintre stările sufleteşti umane şi natură. Dintre numeroasele 
variante ale cântecului, inserate în culegerile şi studiile de folclor, redăm una din studiul lui 
Simion Florea Marian, Sărbătorile la români: 


„Caloiene, lene, Caloiene, lene, Caloiene, lene, 

Caloiene, lene, Caloiene, lene, Caloiene, lene, 

Du-te-n cer şi cere! Cum ne curg lacrimile,  Du-te-n cer la Dumnezeu, 
Să deschidă porțile, Să curgă şi ploile, Ca să plouă tot mereu, 

Să sloboadă ploile, Zilele şi nopțile, Zilele şi nopțile, 

Să curgă ca gârlele, Să umple șanțurile, Să dea drumul roadelor, 
Zilele şi nopţile, Să crească legumile Rodoalelor, noroadelor, 
Ca să crească grânele. Şi toate ierburile. Ca să fie îmbelşugată, 


Țara toată, lumea toată!”!% 

Atunci când erau confecționate două păpuşi perechi, deci erau pregătiți doi mesageri, 
Caloian şi Caloiana sau Mama Ploii şi Tatăl Soarelui, fiecare avea un mesaj: „Fa să aducă, £/ să 
oprească ploile pe pământ. "1% 

Din informaţiile adunate de către cercetători în secolul trecut, în activitatea de teren, 
reiese, cum subliniază Mihai Pop, că, deşi principalii „actori” în desfăşurarea ceremonialului 
erau copiii, ceilalți membri ai colectivităţii „vegheau cu grijă la transmiterea obiceiului de la o 
generaţie la alta”! deci era privit cu seriozitate şi i se acordă maximă atenţie, tocmai pentru că 
era un element component al complexului de obiceiuri şi credinţe prin care fiinţa umană reliefa 


un mod de a gândi şi de a se exprima pe sine. 


1% Mihai Pop, op. cit., p. 124. 
1% S. FI. Marian, op. cit., p. 324. 
1% Jon Ghinoiu, op. cit., p. 253. 
'% Mihai Pop, op. cit., p. 127. 

Cununa (grâului). Ca şi plugarul, obicei ce era practicat la începutul muncilor agricole 
(când se arau şi se semănau câmpurile), şi cununa (buzduganul, peana, crucea, barba popii, 
barba lui Dumnezeu), obicei legat de strângerea grâului, nu avea dată fixă. Obiceiul acesta, 
răspândit mai ales în Transilvania, este foarte vechi şi, la desfăşurarea lui, era antrenată întreaga 
colectivitate rurală care mergea la secerat. Închinat fertilităţii, culesul plantelor (în acest caz al 
grâului) era un adevărat ritual şi avea drept scop întrajutorarea în muncă (clacă), deci îndeplinea 
o funcție socială. Obiceiul se desfăşura după un anumit ritual. Când grâul era copt şi gata de 
cules, se organizau clăci de seceriş, la care participau, de obicei, tineri, fete şi flăcăi. Îmbrăcaţi în 
haine de sărbătoare, ei se adunau în zorii zilei respective la casa săteanului pentru care lucrau şi, 
însoţiţi de lăutari, plecau pe câmp. 

De cele mai multe ori, secerişul se termina în aceeaşi zi. Cu mai mult timp în urmă, 
când se folosea secera, fetele tăiau spicele, iar flăcăii legau snopii şi făceau clăile. După ce a 
apărut coasa, rolul s-a schimbat, sarcina secerişului revenind flăcăilor, iar legatul snopilor fetelor. 
Ion I. Ionică, autorul unui studiu consacrat acestui obicei, intitulat Dealu Mohului. Ceremonia 
agrară a cununii în Ţara Oltului (1943), notează că la Aberdeen, o localitate din Irlanda, atunci 
când grâul era tăiat cu secera, o fată purta ultimul snop şi când era tăiat cu coasa, ultimul snop 
era purtat de un băiat. 

După ce tinerii secerători terminau de cules grâul, fetele împleteau fie o cruce 
(„buzdugan”), fie o cunună din cele mai frumoase spice (în funcţie de zonă), pentru a nu se lua 
„puterea roditoare” a holdei. 

În satele din preajma Făgăraşului, buzduganul era dat unui băiat care îl ducea până la 
casa gospodarului. În Țara Motilor, cununa era purtată de o tânără, „mireasă”, iar fetele cântau 
„cântecul cununii”. Din momentul intrării în sat şi până ajungeau la destinaţie, sătenii ieşeau la 
poartă şi udau buzduganul sau cununa. În momentul în care ajungeau acasă, cei care formau 
alaiul înconjurau masa de trei ori, apoi ofereau stăpânului/stăpânei gospodăriei împletitura din 
spice. Urma o petrecere la care luau parte toți secerătorii. Obiectul format din spice era păstrat 
până în următorul an, când boabele erau amestecate cu cele ţinute în sacii cu sămânță, cu scopul 
magic de a fertiliza viitoarea recoltă. În unele locuri, grâul din cunună/buzdugan era utilizat ca 
leac pentru descântece. În ţinutul Maramureşului se punea în cununiţa de căsătorie. 

Cântecul cununii cunoaşte „două timpuri distincte cu numeroase subtipuri, toate prezentând 
îmbinări felurite ale câtorva motive tipice acestui prilej festiv.” ™’ Unul dintre aceste tipuri, poate cel mai 
vechi, este cunoscut sub numele Dealu Mohului, care se remarcă prin deosebite imagini poetico- 
mitice, înfăţişând disputa între „Sora soarelui” şi „Sora vântului”, probabil reminiscenţei ale unor 
zeități ale naturii, ale fertilităţii. Acest cântec cu o melodie „deosebit de solemnă şi pătrunzătoare”! 
era specific sudului Transilvaniei. Într-o variantă din ţinutul Făgăraşului, finalul este conceput 


sub forma unui avertisment adresat celui care nu îi răsplăteşte corespunzător pe secerători: 


" Ovidiu Bârlea, Folclorul românesc, vol. I, Editura Minerva, Bucureşti, 1981, p. 410. 
™ Jbidem. 

„Dealu Mohului, 
Lunca grâului, 
Umbra snopului. 
Cine se umbreşte? 
Sora soarelui. 

Și cu-a vântului. 
Ele se d-umbreau 

Și se socoteau 
Care-o fi mai mare. 
Iar a soarelui 

Din grai îşi grăia: 
Eu oi fi mai mare, 
Că frate-meu-i soare, 
El, când se iveşte, 
Lumea încălzeşte. 
Iar a vântului 

Din grai îşi grăia: 
Eu oi fi mai mare, 
Că frate-meu-i vânt, 
EI, când se porneşte, 
Lumea răcoreşte, 
Că el de n-ar fi, 
Oamenii-ar muri. 


Oamenii la plug, 
Vitele la jug. 
Stăpâne, stăpâne, 
Gată cina bine, 
Grea oaste îți vine, 
Pe masă de pânză 
C-un burduf de brânză 
Și la fund e frunză; 
Pe masă de in 

C-o veadră de vin, 
La fund îi pelin. 
Nouă de ni-i da, 
Dumnezeu va da 
Claia, găleata, 
Snopul, feldera, 
Mănunchiu, copu. 
Iar de nu mi-i da, 
Dumnezeu va da 
Corbu negru 

Să-ţi ia stogu-ntregu; 
Va da cioara neagră 


Să-şi ia claia-ntreagă. "1? 


Într-un alt tip, întâlnit în zona Năsăudului, apropiat de Plugușor, sunt reliefate eforturile 


secerătorilor, aducerea cununii la casa gospodarului; este inserat şi îndemnul adresat de fete 


flăcăilor de a uda cununa spicelor şi „gazdei” de a-şi pregăti spaţiul de depozitare a recoltei: 


„Dimineaţă ne-am sculat, 
Pe obraz că ne-am spălat, 
Secera-n mân-am luat 

Și la hold-am alergat, 
Mândră hold-am secerat; 
Holdă ca părețile, 


Săcerat-o fetele. 


12 Jbidem, pp. 411-412. 


Dacă prind a se mări, 
Ele prind a se rări. 
Ieşiţi, ficiori, cu apa, 
Și ne udaţi cununa! 
Ieşăţi, ficiori, cu râu 
Ca să ne udaţi grâu! 
Mătură-ţi, gazdă, podu, 

De la vârvu arşâţi Mătură-l de grâu de vară, 


Vine fruntia cununii. C-amu-s vine din iaz vară, 
Di la vârvu muntelui Mătură-l de grâu de toamnă, 
Vine fruntea grâului. Că-ţ aducem din ias toamnă, 
Și-aşa-i rându fetilor Îți aducem grâu frumos 

Ca şi rându merilor: Ca şi faţa lu Hristos, 

Până-s mere mărunţele, Să fii, gazdă veselos!” ™ 


Şed pă crănji înşirăţele, 


Nu este întâmplător faptul că oamenii din popor au consacrat grâului, simbol al hranei 
„ce asigură imortalitatea”"+, un obicei atât de complex, sincretic. Simbol al morţii şi al învierii, 
simbol vegetal sacru, grâul a fost prezent în acele obiceiuri calendaristice, în care constituia „un 
mijloc de stimulare a fertilităţii, dar şi principalul scop al actelor de magie agrară.”""* Nu doar împletirea 
din spice a cununii/buzduganului, ci şi lăsarea pe câmp a unei mici porțiuni cu grâu nesecerat, 
numit „barba lui Dumnezeu” sunt gesturi mitico-magice, reflectând o forma mentis puternic 
legată de „spiritul” naturii, de devenirea universală. 


Obiceiuri calendaristice cu dată fixă 
(altele decât Căluşarii şi Junii Braşovului) 


Cele mai multe dintre obiceiurile poporului român se desfăşoară la o dată fixă (de 
exemplu, Drăgaica, în ziua de 24 iunie, Armindeni la 1 mai) sau într-un interval de timp bine 
determinat (Căluşul, în săptămâna Rusaliilor, colindatul, din ajunul Crăciunului până la Anul 
Nou sau chiar până la Bobotează). 

Dintre obiceiurile cu dată fixă, cele practicate în timpul sărbătorilor de iarnă, adică din 
24 decembrie până în 7 ianuarie, într-un „timp sacru”, formează o categorie deosebit de 
cuprinzătoare de manifestări spirituale. În forma tradiţională, repertoriul obiceiurilor de Anul 
Nou include: colindele, urarea cu Pluguşorul, urarea cu sorcova, Vasilca, jocurile cu măşti, 
Cerbul, Capra sau Malanca, jocurile de păpuşi, cântecele de stea, Căiuţii sau Căluşerii, teatrul 
popular cu tematică haiducească şi cel cu tematică religioasă (Irozii, Vicleimul). Dintre acestea, 
în atenția noastră se află colindele, Pluguşorul şi Sorcova. 

Colindele sunt texte poetice cu deosebite valenţe estetice, a căror semnificaţie o 
constituie transmiterea mesajului de bun augur destinatarilor. Termenul colinde provine din 


latinescul Calendae (Calendele lui Ianuarie era o sărbătoare romană dedicată zeului Ianus, zeu cu 


"3 Jbidem, p. 415. 


"4 Ivan Evseev, Enciclopedia semnelor şi simbolurilor culturale, Editura Amacord, Timişoara, 1999, p. 187. 
"5 Jbidem, p. 188. 

două feţe, una spre trecut şi alta spre viitor, zeu vestitor al noului an), care probabil are la bază 
verbul calare (= a vesti)'!€. 

Originea lor trebuie căutată în vremurile de demult, când, în general, un moment ce 
marca un început avea o încărcătură simbolică deosebită. În antichitate, debutul unui nou an era 
asociat cu cel al primăverii, deci al reînvierii naturii. Babilonienii celebrau trecerea într-un an 
nou la echinocţii, la început toamna, apoi primăvara. Romanii sărbătoreau aceasta la 1 martie. 
Este posibil ca la daci să fi fost la fel, zilele Babei Dochia fiind o reminiscență a unui asemenea 
moment. Se ştie că în anul 153 î.Hr. la Roma s-a stabilit oficial ca data de 1 ianuarie să marcheze 
începutul anului calendaristic, pentru că atunci erau numiţi noii consuli. Data aceasta însă a 
oscilat până în anul 46 î.Hr., când Iulius Caesar a introdus calendarul utilizat şi astăzi, 1 ianuarie 
fiind hotărâtă, definitiv, ca zi în care noii demnitari intrau în funcţie şi depuneau jurământul. Cu 
acel prilej se sacrificau doi tauri albi, se organizau mese festive, serbări populare. 

După căderea Imperiului Roman de Apus, ziua înnoirii anului a fost rediscutată, 
Biserica Creştină declanşând disputa pentru a înlocui data de 1 ianuarie cu cea de 25 decembrie, 
presupusă a fi data naşterii lui lisus Hristos şi, deci, cea mai potrivită pentru sărbătorirea Anului 
Nou. Aceeaşi dată era celebrată ca zi a naşterii zeului Mithra, a lui Adonis, Dionysos şi Osiris. 
Prin urmare, preluând tradiţia precreştină, Biserica a impus în 354 d.Hr. ca, cel puţin în mediul 
ecleziastic, 25 decembrie să marcheze Anul Nou. Cu toate acestea, mai multe popoare europene 
au păstrat vechea tradiţie, considerând 1 martie ca zi a Anului Nou. În ţările Europei de vest, abia 
din 1691 data de 1 ianuarie a devenit oficial zi a începerii anului, iar în spaţiul românesc din 1701. 
Astfel, datorită schimbării datelor, în timp, obiceiurile specifice începutului unui an au suferit 
modificări, iar „aspectul încărcat al manifestărilor legate în înnoirea anului, în forma pe care o 
cunoaştem, este rezultatul comasării a două cicluri de datini într-unul singur.” "7 

Ca atare, unele obiceiuri au devenit specifice zilei de 25 decembrie, altele zilei de 1 
ianuarie, însă în majoritate ele se desfăşoară pe întreaga perioadă de 12 zile, cât durează 
sărbătorile de Anul Nou. 

Dorinţa omului de a păşi cu bucurie într-un nou an, de a face urări, de a petrece cu 
cântece şi jocuri este, deci, foarte veche şi cunoscută în Europa, dar şi în celelalte continente ale 
lumii. 

În folclorul românesc, „ciclul celor 12 zile care formează sărbătoare a Anului Nou — afirmă 
Mihai Pop — este cel mai important ciclu sărbătoresc popular tradițional, cel mai bogat şi colorat prilej de 
manifestări folclorice.” "° 

În forma tradițională, obiceiurile de Anul Nou cuprind: colinde de copii (pițărăi) şi 
colinde de ceată, colinde religioase, cântece de stea, Pluguşorul, Sorcova, Vasilca, jocuri cu măşti 
(Cerbul, Turca, Brezaia, Capra sau Malanca), jocuri de păpuşi, dansuri precum Căluşerii, Căiuţii, 
teatrul popular religios (Vicleimul sau Irozii), teatrul popular cu tematică haiducească. 

Colindatul, adică obiceiul de a merge pe la fiecare casă pentru a exprima diverse urări, 


începe în seara de ajun a Crăciunului (24 decembrie) şi, în unele zone, continuă până în ziua 


u6 Cf. Mihai Pop, op. cit., p. 53. 
"7 Constantin Eretescu, op. cit., p. 28. 
"3 Mihai Pop, op. cit., p. 45. 

Anului Nou. La această manifestare folclorică participă copii, flăcăi organizaţi în cete, bărbaţi 
până la o anumită vârstă, rareori femeile, iar mai nou şi fetele şi băieţii împreună. Ceata se 
organiza cu câteva săptămâni înainte, în preajma datei de 6 decembrie, astfel: colindătorii se 
adunau, îşi alegeau vătaful/judele (conducătorul), goaga (gazda grupului), ajutorul vătafului (cel 
care strângea banii sau darurile). Grupul de colindători îşi pregătea apoi repertoriul, angaja un 
instrumentist, iar în final împărțea darurile primite. 

Este necesar să precizăm că repertoriul ales se circumscria tradiţiei, căci „la concretizarea 
obiceiurilor, în fiecare nou context temporal puteau interveni schimbări, puteau apărea variante doar în 
limitele îngăduite de desfăşurarea tradițională a obiceiului şi de acceptarea colectivă. ”™? 

În mediile tradiţionale, obiceiul colindatului propriu-zis se desfăşura (şi încă se mai 
desfăşoară în unele sate din Bucovina, din Moldova) după următorul „scenariu”: grupul se aduna 
împreună cu instrumentistul (în funcţie de zonă, o persoană care ştia să cânte din fluier, la vioară, 
la dobă, la acordeon), mergea din casă în casă, intrând în curte, unde conducătorul cetei solicita 
permisiunea de a cânta. Colinda se executa la fereastră, apoi grupul era primit în casă, unde 
interpreta colinda cea mare şi, la cererea gazdei, alte două colinde. În casele în care se aflau fete 
la vârsta măritişului se jucau câteva dansuri specifice locului. Grupul era apoi servit cu bucate 
tradiționale şi răsplătit cu daruri sau cu bani. După ce mulţumeau gazdei, colindătorii plecau 
cântând sau chiuind. Acelaşi scenariu se repeta la fiecare gospodărie din sat, unde erau primiţi 
colindătorii. 

Colindatul este, de fapt, un impresionant spectacol al universului uman tradițional, de 
esență mitico-magică, al cărui rost era ritual şi ceremonial. Printre culegerile şi studiile, în care 
sunt inserate colinde sau în care se interpretează acest obicei se numără, ca reprezentative, Poezii 
populare române de G. Dem. Teodorescu, Materialuri folkloristice de Gr. Tocilescu, 303 colinde cu 
text şi melodie de S. Drăgoi, Colindatul la români, slavi şi la alte popoare de Petru Caraman, 
Colindele religioase la români de Al. Rosetti, Colinda românească de Monica Brătulescu. 

În ceea ce priveşte clasificarea, în primele decenii ale secolului al XX-lea, unii 
folclorişti (Al. Viciu, G. Cucu) le-au împărțit în două categorii: colinde religioase şi colinde 
sociale (cu elemente din legende, balade). La fel şi Sabin Drăgoi le-a grupat în colinde de 
origine păgână (lumească) sau propriu-zise şi colinde de stea sau colinde de origine creştină. 

Majoritatea specialiştilor clasifică însă colindele — sub aspectul structurii textelor, al 
desfăşurării şi al transmiţătorilor — în colinde de copii şi colinde propriu-zise sau de ceată. 

Colindele de copii (numiţi „piţărăi” în unele locuri ale Olteniei şi Transilvaniei) sunt 
scurte, hazlii, cuprinzând doar vestirea sărbătorii şi urările de belşug. Uneori sunt amintite şi 
darurile pe care le aşteaptă de la gazde. Textul are structură fixă şi este repetat la fiecare casă fără 
modificări: 

Bună dimineaţa la Moş Ajun. 
Într-un ceas bun. 

Ne daţi ori nu ne daţi? 

Sau plecăm supăraţi? 


Dacă gospodarii întârziau să-i primească, ei cântau astfel: 


" Jbidem, p. 47. 

Am venit şi noi odată 
La un an cu sănătate, 
Și la anul să venim 
Sănătoşi să vă găsim. 
Ne daţi, ne dați, 
Ori nu ne daţi? 
În unele sate (de exemplu din Banat), textele erau mult mai ample: 
Bună ziua lui Ajun, 
Că-i mai bun-a lui Crăciun, 
Că-i cu miei, cu purcei, 
Cu copiii după ei, 
Buni sărsărăi! 
Dă-ne alune, 
Că-s mai bune, 
Dă-ne nuci, 
Că-s mai dulci, 
Dă-ne poame, 
Că ni-i foame 
Că suntem pițărăi! 

Rostirea colindei era însoţită în trecut de câteva gesturi magice cu valoare de propiţiere: 
ei loveau cu un băț numit „colindă”/„colindiţă” pragul casei sau atingeau gazdele şi animalele 
din grajd sau scormoneau în vatră cenuşa. Urarea exprimată prin cuvânt şi gestul care o însoțea 
avea o mare influenţă asupra fiinţei umane care credea că i se va întâmpla ceea ce i s-a urat. În 
acest sens, Petru Caraman consideră că „acea putere de sugestie îşi are rădăcini adânci în îndepărtatul 
trecut. La omul primitiv urarea se leagă strâns cu înclinarea acestuia de a valorifica vorbirea, fenomen 
psihic ce-şi are cauza în faptul că la el cuvântul nu e numai un semn abstract al unui obiect, ci se confundă 
cu obiectul însuşi. De aici credința nemărginită în puterea cuvântului, care, numai fiind pronunţat, e în stare 
să provoace apariția obiectului sau faptului ce exprimă credința care la naţiunile exotice este una din 
bazele sufleteşti ale vieții sociale. (...) 

Urarea este dar una din elementarele forme ale magiei cuvântului. Ea are un vădit caracter 
social, deoarece dorința exprimată într-însa iese din cadrul individual, ea are de obiect pe alte persoane, în 
afară de noi, cel puţin în general înțelegem urarea ca adresată altcuiva. Pe lângă aceasta, deosebirea 
fundamentală dintre dorința propriu-zisă şi urare este elementul energetic imperativ din cea din urmă, 
alimentat de credinţa în realizare, element care dă uitării caracterul de vrajă. Urările însă, la origine, în 
special acele ce aveau loc la anumite epoci consacrate din viață sau din an, cum erau de exemplu cele de 
la Anul nou, nu pot fi concepute ca existând independente; ele sunt inseparabil legate de o practică 
exterioară cu care la un loc formează întreaga vrajă. ”™? 

Spre deosebire de colindele piţărăilor, cele de ceată sau propriu-zise au un grad mai 
mare de individualizare, urătorii selectând pentru fiecare familie textele adecvate. Colindatul 


propriu-zis se desfăşoară diferit, în funcție de zonă. De exemplu, în Transilvania se colindă de 


12 Petru Caraman, Colindatul la români, slavi şi la alte popoare, Editura Minerva, Bucureşti, 1983, pp. 361 şi 363. 

Crăciun, în Muntenia şi Moldova de Crăciun şi de Anul Nou sau numai de Anul Nou. Colindatul 
propriu-zis începe seara, în ajunul Crăciunului (Anului Nou) şi se încheie în zorii zilei, în unele 
localităţi continuându-se chiar şi în ziua de Crăciun. Ceata se deplasează de la o casă la alta 
făcând un zgomot specific şi era însoţită (astăzi mai puţin) de un instrumentist care cânta 
neîntrerupt de la un loc al destinaţiei la altul, pentru a semnala unde se află grupul colindătorilor. 
Melodia diferenţiază în mod deosebit colindele de ceată de celelalte forme de urări. În afara 
colindelor generale şi speciale, care se cântau în curte sau la fereastră, Petru Caraman distinge în 
studiul său un repertoriu vast de texte, ce subliniază bogata lor tematică prin care erau reliefate 
aspecte din viaţa satului, relațiile interumane, ocupațiile specifice, statutul social etc. Astfel, 
folcloristul distinge colinde pentru: gospodar, gospodină, flăcău, fată mare, logodiţi, însurăţei, 
văduvă, bătrâni, preot, cioban, pescar, negustor, soldat etc. 

Adesea, universul uman prezentat în colinde (de exemplu, „pentru flăcău”) se situează 
la graniţa dintre real şi fabulos. Actantul este un erou, un tânăr viteaz, a cărui îndeletnicire era 
probabil vânătoarea, căci auzind că un împărat va da jumătate din împărăție şi fata de soţie celui 
care-i va aduce un „leu legat nevătămat” porneşte pentru a-și proba deosebitele calităţi. În unele 
fragmente realitatea este augmentată, iar tonalitatea este asemănătoare cu cea din basme: „Până 
june chibzuia,/ Leu din somn se pomenea,/ Și din gură-aşa-mi grăia:/ Da tu june, ce-ai gândit/ 
De la mine ai venit,/ Om merean de pe pământ?/ Eu am venit să te-ntreb/ Sau în puşti să ne 
puşcăm,/ Sau în săbii să ne tăiem/ Sau în lupte să ne luptăm? ” 

În colindele „pentru fată mare” sunt descrise, tot în imagini hiperbolice ca şi în cele 
„pentru flăcău”, calitățile alese ale tinerei aflate la vârsta căsătoriei: frumuseţe, destoinicie, 
pricepere în a ţese şi a coase haine frumoase. În unele texte ea ne este înfăţişată ca fiind deosebit 
de frumoasă, însă săracă. Peţită de un tânăr care aparţine altei clase sociale, fata îl va cuceri în 
timpul horei prin grația şi frumuseţea ei fără seamăn, care „La inimă-l săgeta ”. 

Colindele reliefează şi îndeletniciri importante ale românilor din societatea patriarhală, 
precum păstoritul, vânătoarea, pescuitul. Colindele ciobăneşti reprezintă la noi „0 specie 
însemnată şi foarte cultivată”!?! îndeosebi în regiunile montane. Petru Caraman remarcă un aspect 
deosebit de interesant în acest tip de colinde, şi anume că „atât la bulgari, cât şi, mai ales, la români şi 
ucraineni avem acelaşi element miraculos, foarte preferat de popor: Dumnezeu şi sfinții sunt ciobani la 
oi.” Ținând seama de mentalitatea oamenilor din popor, de creştinismul popular, acest aspect 
„potențează eficacitatea colindului, deoarece acolo unde Dumnezeu şi sfinții iau parte la treburile 
gospodăreşti, nu poate fi decât noroc, spor şi belşug:"1% 

„Pe poiana cu flori dalbe 
Merge-o turmă de oi albe. 
— Da la oi cine şedea? 

— Ședea zău şi Dumnezău, 
Cu fluierul pe tureac 


Şi cu mâna pe baltag...” 


121 Jbidem, p. 110. 
12 Jbidem, p. 113. 
1% Jbidem. 

Bogatul repertoriu al colindelor înregistrează, pe lângă cele laice şi numeroase colinde 
religioase, care aparţin unei etape relativ noi „în îndelungata existență a genului.” Creştinarea 
poporului român s-a realizat într-o perioadă îndelungată de timp, iar în momentul când Biserica 
s-a impus ca instituție, consolidată, puternică, a încercat să elimine obiceiurile „păgâne”. 
Denunţarea caracterului profan al colindelor de către pastorul Andreas Mathesius (sec. al XVII- 
lea) probează faptul că din aceste creaţii populare lipseau elemente care să evoce naşterea lui 
lisus Hristos. De aceea, „autoritatea ecleziastică a suprapus atunci colindelor existente texte cu conținut 
religios.” "5 Deci, „colindele religioase sunt expresia literară a ofensivei Bisericii împotriva fondului de 
colinde precreştin."126 

Acest tip de colinde de inspiraţie biblică şi apocrifică sunt situate de Pavel Ruxăndoiu 
„într-o zonă de tranziţie”, de interferenţă, „într-un context cultural evoluat, între două sisteme mitice 
relativ diferite.” "7 

Sursele aspectelor religioase, creştine din aceste texte sunt Biblia, Viețile sfinților, 
cărțile apocrife şi populare, care din secolul al XVII-lea au fost tot mai mult răspândite în rândul 
maselor, care pe această cale, dar şi prin intermediul slujbelor şi predicilor din biserică, au 
început să cunoască miturile şi legendele biblice. „Miraculosul creştin” a constituit suportul 
imaginației şi al fanteziei creatoare a omului talentat din popor, care şi prin aceste tipuri de 
creație şi-a exprimat viziunea sa asupra lumii, asupra genezei, asupra perceperii sacrului şi a 
coborârii transcendenţei în imanență. 

De regulă, structura narativă a acestor texte este mai apropiată de epic, colindătorii 
asumându-și rolul de mesageri ai divinității: 

„După dealul cel mai mare, 
Unde soarele răsare, 
Este-un mândru feredeu 
Și se scaldă Dumnezeu, 
Tot se scaldă 
Și se-ntreabă: 
Ce-i mai bun pe ist pământ? 
Nu-i mai bun 
Ca calul bun, 
Că te duce 
Și te-aduce. 
Iar se scaldă 
Și se-ntreabă: 
Ce-i mai bun pe ist pământ? 
Nu-i mai bun 
Ca boul bun, 
Că răstoarnă brazdă neagră 
Și revarsă pâne albă. 
Iar se scaldă 
Și se-ntreabă: 
Ce-i mai bun pe ist pământ? 
124 Constantin Eretescu, op. cit., p. 44. 
125 Ibidem. 


12 Jbidem. 
127 Pavel Ruxăndoiu, Folclorul literar în contextul culturii populare româneşti, ed. cit., p. 342. 

Nu-i mai bun ca oaia bună, 
Că ea vara te hrăneşte 

Și iarna te încălzeşte. 

Iar se scaldă şi se-ntreabă: 
Ce-i raiul pe ist pământ? 
Raiul este primăvara, 
Când înverzesc toţi câmpii 
Și înfrunzesc copacii, 

Și înfloresc florile 
Și-mpodobesc luncile, 
Luncile, 

Dumbrăvile 

Și toate pădurile... 

Noi umblăm şi colindăm 
Pe la gazde ne-nchinăm, 
C-aşa-a lăsat Dumnezeu... 
Streşină de busuioc, 
Da-v-ar Dumnezeu noroc; 
Streşină de mintă creaţă, 
Da-v-ar Dumnezeu viaţă, 
Să trăiţi să-mbătrâniţi, 
Ca florile să-nfloriţi, 
Ca copacii să-nverziţi 
Și ca ei să-mbătrâniți 
Întru mulți ani fericiţi |" 


Unele dintre colindele creştine păstrează funcţia de poezia de urare, iar altele au 
substituit-o cu funcţia moralizatoare sau „festivizatoare” (de vestire a Naşterii lui lisus). În 
general, colindele religioase au fost create într-un limbaj poetic arhaic, într-un stil solemn, în 
acord cu funcția pe care o îndeplinesc. 

Pluguşorul. Plugul este un simbol al fertilităţii pământului a cărui apariţie se pare că ar 
fi reprezentat „o sursă mitologică şi nu una pur practică”! 
Frobenius (Paideuma), „cele dintâi utilizări ale plugului în agricultură au fost ceremonii, în desfăşurarea 
cărora plugul era falusul vitei «bărbăteşti» care-l trăgea şi care-şi dăruia mamei-pământ sămânța.”"* 


De la acest cuvânt derivă în limba română termenul „pluguşor” care denumeşte în 


, întrucât, după cum notează L. 


cultura noastră tradiţională cel mai însemnat obicei agrar. Cunoscut şi sub alte denumiri ca 
„plugul”, „buhaiul”, Pluguşorul se practică şi astăzi, mai ales în Moldova, în seara de 31 
decembrie şi, prin urările adresate, are un evident caracter augural. El circulă şi în Muntenia, 
Oltenia, în timp ce în Transilvania obiceiul urării cu plugul nu este cunoscut. 

Folcloriştii consideră că acest obicei este o moştenire de la poporul roman, la bază 
aflându-se un străvechi rit agrar. Potrivit investigaţiilor făcute de cercetătorul rus N.E. Mate 
asupra vechilor mituri ale egiptenilor „putem presupune că Pluguşorul este, de fapt, la origine, 
ceremonialul primei brazde practicat de către căpetenia obştei patriarhale.” "° 


1% S, F. Marian, op. cit., vol. I, p. 17. 
12 Ivan Evseev, op. cit., p. 383. 
'5 Mihai Pop, op. cit., p. 91. 
131 Ibidem. 

Ceata urătorilor poate cuprinde de la doi până la douăzeci de flăcăi sau bărbaţi căsătoriți 
de puţin timp. În zilele noastre, îndeosebi în mediul citadin, copiii urează cu Pluguşorul. Obiceiul 
este complex, sincretic, nelimitându-se numai la urarea în versuri, ci şi la prezentarea istovitoarei 
activităţi agricole. Câteodată urătorii sunt însoţiţi de „mascaţi”. Înainte, ceata împodobea cu 
panglici şi cu crengi de brad un plug tras de doi sau de patru boi. În ultimele 3-4 decenii, plugul a 
fost înlocuit cu unul în miniatură şi chiar cu unul simbolic alcătuit dintr-un băț cu două crăci care 
sugerează coarnele plugului. Din recuzită fac parte şi un buhai"? (vas de lemn de formă 
cilindrică, acoperit într-o parte cu o piele de oaie sau capră, bine întinsă, legată cu un cerc; prin 
mijlocul pieii se introduce o şuviţă de păr de cal; un urător ţinea buhaiul, iar altul, cu degetele 
umezite cu apă sau borş trage şuviţa de păr care produce un zgomot ce imită mugetul taurului), 
bice, clopoței, tălăngi. Pluguşorul nu se cântă, cum se întâmplă în cazul colindelor care au 
melodii specifice, ci se recită, rostirea textului fiind completată de gesturi cu valenţe simbolice, 
semnificând belşugul, bunăstarea. Un gest ritualic, în mare parte astăzi dispărut, era tragerea unei 
brazde la poarta sau în curtea celui căruia îi era destinată urarea şi aruncarea seminţelor în acel 
loc. 

Textul Pluguşorului cunoaşte numeroase variante în spaţiul românesc, întinderea lui 
fiind variabilă, de la câteva zeci până la câteva sute (300-500) de versuri. Legat de ritual, 
conţinutul acestuia descrie secvențele activităţii agricole, începând cu alegerea terenului pentru 
cultură şi încheind cu coacerea colacului şi oferirea acestuia grupului de urători. Prezentarea 
muncii trudnice a agricultorului este presărată, de cele mai multe ori, cu situaţii hazlii. 

Pluguşorul începe, de obicei, cu versuri care atenționează gazda de sosirea grupului de 
urători şi solicită atenția acesteia: 

„Aho, aho, copii şi fraţi 
Stați puţin şi nu mânaţi 
Lângă boi v-alăturaţi 

Și cuvântu-mi ascultați. ” 

Urmează expunerea propriu-zisă, în care actantul este „bădica Traian” sau „bădiţa 
Vasile”, „gospodarul mitic al textului de pluguşor”!*%, devenit Gheorghe, într-o variantă din 
localitatea Moara, jud. Suceava, sau Dumnealui, în variante publicate la începutul secolului 
trecut în revista „Şezătoarea”, condusă de Artur Gorovei. Elementele reale sunt împletite cu cele 


ale fabulosului: 


„S-a sculat mai an Ca s-aleagă loc curat 
Bădica Traian De arat şi semănat 

S-a încălecat Și curând s-a apucat 
Pe-un cal Câmpu neted de arat 

Cu numele de Graur În lungiş şi-n curmeziş 
Cu şaua de aur S-a apucat într-o joi 

Cu frâul de mătase C-un plug cu doisprezece 


132 Cu mult timp în urmă, obiectul era cunoscut şi la cehi, unguri, germani. Astăzi fie nu mai există, fie şi-a pierdut 
semnificaţia tradiţională. 
133 Constantin Eretescu, op. cit., p. 50. 

Cât vița de groase Boi boureni 
Si-n Scări s-a ridicat În coadă codălbei 


Peste câmpuri S-a uitat În frunte ţintăţei. ” 

Semnificativ ni se pare faptul că, nu neapărat din motive prozodice, creatorul anonim 
apelează la ziua de joi pentru a marca începutul activităţii agricole a eroului, ci posibil, pentru că 
aceasta este considerată „ziua tuturor împlinirilor” şi se crede că „joia orice întreprindere se bucură de 
succes”!%4, excepţie făcând joia dinainte de Paşte, care a generat apariţia joimăriţelor, fiinţe 
mitologice pedepsitoare. 

Sunt descrise detaliat etapele muncii, ajutorul naturii, rodirea grânelor, cumpărarea 
oţelului, pregătirea uneltelor pentru secerat, ritmul fantastic al seceratului: 

„Ziua toată a lucrat 

La lună la săptămână 

Îşi umplu cu apă mâna 

Și se duce ca să vadă 

De i-a dat Dumnezeu radă 
Și de-i grâul răsărit 

Și de-i spicul aurit 

Era-n pai ca trestia 

Era-n spic cât vrabia. 
Trăian iute s-a întors 

Și din grajd pe loc a scos 
Un cal mare nezdrăvan 
Cum îi place lui Trăian 
Brazdă neagră a răsturnat 
Și prin brazdă-a semănat 
Grâu mărunt şi grâu de vară 
Deie Domnu să răsară 
Mânaţi măi! 

Hăăi! hăăi! 

Și când lucru s-a sfârşit 
Iată mări s-a stârnit 

Un vânt mare pe pământ 
Și ploi multe după vânt 
Pământul l-au răcorit 

Și sămânţa a-ncolțit 
Mânaţi măi! 

Hăăi! hăăi! 

Negru ca corbu 


Iute ca focul 


84 Doina Ruşti, Dicţionar de teme şi simboluri din literatura română, Editura Univers Enciclopedic, București, 
2002. 

De nu-l prindea locul. 
Cu potcoave de argint 
Ce sunt spornici la fugit. 
El voios a-ncălecat 

La Tighin a apucat 

Și oțel a cumpărat 

Ca sa facă seceri mari 
Pentru secerători tari 
Și să face seceri mici 
Pentru copilaşi voinici 
Și altele mai mărunţele 
Cu mănunchi de floricele 
Pentru fete tinerele 

Și neveste ochiţele 
Mânaţi măi flăcăi! 
Hăăi! hăăi! 

S-au strâns fine şi vecine 
Și vreo trei babe bătrâne 
Care ştiu rostul la pâine 
Și pe câmp i-a dus 

La lucru pământului 

În răcoarea vântului 
Apoi carele-ncărca 

Și pe toate le căra 

Și girezi nalte dura 

În capul pământului 

În jeleştea vântului. 
Apoi aria-şi făcea 

Și din grajd mai aducea 
Zece iepe tot sirepe 

Și de păr că le lega 

Și pe toate le mâna 
Împrejurul parului 
Deasupra fătarului 
Iepele mereu fugeau 
Funia se tot strângea 
De par iute ajungea 

Și grâul se treiera 

Și flăcăul vântura 

Și stambolul deşerta 
Hamberele încărca 

Și la moară apoi pleca.’ 
Versurile în care moara este personificată, fiind imaginată ca o fiinţă ce se sperie de 

numărul impresionant al carelor şi o ia la fugă „prin cătun”, unde este prinsă, legată şi pusă la loc 
de morar, sunt pline de umor, avânt rolul de a crea ascultătorilor starea de bună dispoziţie: 

„însă roata cea de moară 

Când văzu atâtea care 

Încărcate cu povară 

Puse coada pe spinare 

Și plecă la lunca mare. 

Lunca mare 

Frunză n-are 

Luncă mică 

Frunza-i pică. 

Iar morarul meşter bun 

Zărea moara prin cătun 

Și-şi lua cojoc nifos 

Și mi-l îmbrăca pe dos 

Și-şi lua ciocanu-n brâu 

Şi mai lua şi un frâu 

Apoi iute alerga 

Moara cu frâul lega. 

Ș-o apuca de călcâi 

D-o punea pe căpătâi 

Şi-i da cu ciocanu-n săli 

D-o aşeza pe măsele 

Ia mai îndemnați flăcăi 

Hăăi! hăăi! 

El o luă de lăptoc 

Și-o da iar în vad la loc 

Și turma deasupra-n coş 

Grâul s-aşază pe vatră 

Și din coş cădea sub piatră 

De sub piatră în covată 

Curgea făina curată. 

Mânaţi măi, hăăi! hăăi!” 

Ritualul pregătirii colacilor de către frumoasa jupâneasă „Dochiana” şi împărţirea lor la 

ceata de urători îmbină tonul sobru cu elementele de umor: 

„Iată mândra jupâneasă 

Dochiana cea frumoasă 

C-auzea tocmai din casă 

Chiotul flăcăilor 

Scârțâitul carelor 

Şi-n cămări că mergea 
Și din cui îşi alegea 
Sâtă mare şi cam deasă 
Tot cu pânza de mătasă 
Sufleca ea mâneci albe 
S-arata braţele albe 

Și cernea mări cernea 
Ninsoarea se așternea 
Apoi numai plămădea 
Ș-o lăsa până dospea 
Apoi colaci învârtea 
Pe lopată mi-i culca 
Şi-n cuptor mi-i arunca 
Apoi iară cu lopata 
Rumeniţi ea îi scotea 
Ş-atunci ea-mpărțea vreo cinci 
La flăcăii cei voinici 
Și-mpărțea trei colăcei 
La copiii mititei.” 

Urătura aceasta din zona Fălticenilor, jud. Suceava, se încheie, ca majoritatea 
variantelor Pluguşorului, cu precizarea locului de unde este ceata urătorilor şi cu o firească urare 
profilactică pentru gospodari: 

„De urat am mai ura 

Dar mi-i că vom însera 

Căci nu suntem de pe ici colea 
Ci suntem tocmai din Buda Veche 
Unde măța streche 

Iar motanul suflă-n foc 
Şoarecii nu-şi află loc 

Într-un fund de oboroc 

Ia mai îndemnați măi, 

Hăăi! hăăi! 

La anul şi la mulţi ani!” 

Observăm că nici finalul nu este lipsit de elemente particulare de umor, întâlnite, de 
altfel, şi în teatrul popular sau în oraţiile de nuntă. Ele ironizează urătorii şi „creează distanţa între 
actul ceremonial performat şi receptarea lui.”1%5 

În urarea adresată oamenilor la pragul dintre ani, râsul îndeplineşte, cum constată 
Constantin Eretescu, „0 funcţie rituală. În timpul sacru al începutului de an, când balanţa dintre bine şi 
rău este încă în mişcare, când succesul sau eşecul anului agrar nu e hotărât, orice gest care poate înclina 


135 Mihai Pop, op. cit., p. 93. 

talerul în direcția dorită este binevenit. Râsul, ca şi manifestările orgiastice din alte culturi, urmărea tocmai 
un asemenea scop.”15 

În perioada modernă, aluziile satirice la adresa gospodarului, ironiile privitoare la 
urători, pretenţiile pentru răsplată adresate de urători, toate acestea au înlocuit în texte „funcția 
magică a râsului.” "7 

Deşi, în esenţă, structura Pluguşorului s-a păstrat, unele elemente au fost adaptate 
evoluţiei societăţii, noilor funcții sociale. Aşa cum ni se relevă, textul reprezintă un elogiu 
adresat muncii ţăranului. 

Este descrisă o situaţie-model „ca semnificație generală."!*%* Este posibil ca în vremurile 
de demult Pluguşorul să fi avut un caracter instructiv, urmând evidenţierea unor deprinderi şi a 
unor atitudini exemplare față de muncă. Acele momente care generau râsul „erau percepute ca 
elemente de suplicare a divinităţii.”!* Textul Pluguşorului reliefează în planul ritualic ideea 
belşugului şi prin magie homeopatică (imitativă) se realizează un transfer asupra celui căruia i se 
adresează urarea. 

În zilele noastre, funcţia acestui obiect s-a modificat considerabil, prin evoluţia sa către 
spectacular. 

Sorcova. Un alt obicei cu caracter augural este Sorcova, care „corespunde în esență 
obiceiului pițărăilor”!*%, numai că este practicat, în funcţie de zonă, în seara, în noaptea sau în 
dimineaţa Anului Nou. De obicei, sorcoveau şi sorcovesc şi acum copii cu vârsta de până la 12 
ani, adunaţi în grupuri de doi, trei sau patru. Obiectul de recuzită indispensabil acestora este 
„sorcova” (cuvânt provenit din termenul bulgar „surov” = fraged, verde), adică o ramură de pom 
fructifer (măr, vişin, păr, gutui, zarzăr), împodobită cu hârtie creponată sau cu lână roşie şi albă. 
În trecut, ramura era tăiată cu o lună înainte (în ziua de Sfântul Andrei) şi pusă într-un vas pentru 
a înflori. 

Faptul că Sorcova este răspândită îndeosebi în sudul ţării, din Oltenia până în Dobrogea 
şi că originea cuvântului este bulgară, i-a determinat pe unii specialişti, printre care Ovidiu 
Bîrlea, să considere că este vorba de un împrumut slav, mai precis, bulgăresc. 

Scenariul de desfăşurare a obiceiului este simplu. Copiii adunaţi în cete mergeau din 
casă în casă şi în timp ce rosteau urarea atingeau gazdele cu sorcova. Răsplata era aceeaşi ca şi în 
cazul colindatului: colaci, mere, nuci, bani. Numeroasele texte cunoscute sunt variante ale 
aceluiaşi tip, cu minime diferenţe în formularea unora dintre versuri. Textul nu este prea amplu 
(de obicei, cuprinde 20-30 de versuri) şi este centrat pe urarea de sănătate şi de belşug în noul an: 

„Sorcova 
Vesela, 

Să trăiţi 
Să-mbătrâniţi, 


Ca un măr, 


15 Constantin Eretescu, op. cit, p. 51. 
137 Ibidem, p. 57. 

1% Ibidem, p. 59. 

19 Ibidem. 

14 Ovidiu Bîrlea, op. cit., p. 281. 

Ca un păr, 

Ca un fir 

De trandafir. 

Câte pietricele 

Atâtea mieluşele, 

Câţi bolovani, 

Atâţia cârlani; 

Câte cuie sunt pe casă, 
Atâţia galbeni pe masă. 
Câtă şindrilă pe casă, 
Atâţia galbeni pe masă; 
Cât grâu în ogor, 

Atâtea vite-n obor; 

Câte paie-n bătătură, 
Atăția copii în pătură; 
Cât păr într-un cojoc, 
Atâţia copii la foc; 

Câtă frunză pe umbrar, 
Atâţia bani în buzunar! 
Câte flori sunt pe câmpie, 
Atâtea iepe-n herghelie; 
Câte flori sunt pe vâlcele, 
Atâtea-n vară mieluşele,; 
Câte pietre sunt pe munte, 
Atâţia porci, vaci, boi şi gâște 
La dumneavoastră în curte! 
La anul 

Și la mulți ani!” 

Ca şi în cazul celorlalte obiceiuri legate de sărbătorile de iarnă, şi aici avem a face cu un 
ritual a cărui funcţie este augurală, bazat însă pe magia contagioasă (de contact), căci, păstrând 
urme ale mentalități mitice, oamenii credeau că prin atingerea cu o ramură a unui arbore li se 
transmite forţa energetică a acelui arbore considerat sacru, iar aceasta este stimulată de forța 
incantatorie a cuvântului!“ 

Drăgaica. Un obicei cu valenţe augurale, legat de viitorul tinerelor necăsătorite şi de 
prosperitatea casei, desfăşurat în ziua de 24 iunie, deci în imediata apropiere a solstițiului de 
vară, este Drăgaica. Pentru această sărbătoare ce încheie ciclul obiceiurilor de primăvară şi de 
vară legate de o dată precisă, se cunosc şi alte denumiri ca: sânzienele, dârdaica, regina holdelor, 
mireasa, împărăteasa, stăpâna surorilor. 

Cel dintâi care a descris obiceiul este Dimitrie Cantemir, în monografia Descrierea 


Moldovei. Savantul îl prezintă, conform informaţiilor pe care le avea la începutul secolului al 


141 Cf, Mihai Coman, Izvoare mitice, Editura Cartea Românească, Bucureşti, 1980, p. 243. 

XVIII-lea, ca un joc ce se făcea de Sânziene. Fetele dintr-un sat o alegeau pe cea mai frumoasă 
ca drăgaică, mergeau apoi pe câmp, o împodobeau cu o cunună din spice şi îi dădeau cheile 
hambarelor. De la câmp întregul alai se întorcea în sat, cântând şi dansând. Sărbătoarea se 
termina cu o petrecere. 

Jocul a fost apoi atestat şi în Muntenia şi Dobrogea de răspunsurile la chestionarul 
lansat de Nicolae Densuşianu (v. Adrian Fochi, Datini şi eresuri populare de la sfârşitul 
secolului al XIX-lea: răspunsurile la chestionarele lui Nicolae Densuşianu, 1976). 

În Teleorman, una sau două fete din grup se îmbrăcau în haine bărbăteşti şi se alegeau 
Drăgaica şi Drăgan. Ceata avea şi un steag, asemănător cu al călugărilor, împodobit cu năframe 
colorate, usturoi, spice de grâu. În vârf se legau florile numite sânziene şi pelin, întrucât acestea 
confereau steagului virtuţi purificatoare, apotropaice. 

Din informaţiile adunate de folclorişti în secolul trecut se constată că obiceiul constă în 
culegerea florilor de sânziene, din care se împletesc cununi. Potrivit credinţei populare, plantele 
colectate în această zi de sărbătoare îşi dovedesc în mod deosebit calitățile vindecătoare şi pot fi 
utilizate cu maxim succes în descântecele de dragoste şi chiar pentru prezicerea viitorului. 

După Dansul Drăgaicei, deci după 24 iunie, „apar primele semne că vara se întoarce spre 
iarnă: începe să scadă lungimea zilelor şi să sporească nopțile, se usucă rădăcina grâului paralel cu 
coacerea bobului în spic, răsare pe cer constelația Găinuşei (Cloşca cu Pui), florile îşi pierd din miros şi din 
puterea tămăduitoare de boală, cucul încetează să mai cânte, apar licuricii în păduri, se întoarce frunza de 
ulm, plop şi tei etc.”1%2 

Acesta este motivul pentru care multe practici rituale au loc în ziua de sărbătoare a 
Sânzienelor, a Drăgaicei. De exemplu, tinerele aruncă pe acoperişul casei coroniţa. Dacă rămâne 
acolo este semn că se vor căsători în acel an, iar dacă aceasta cade semnul este de rău augur. De 
asemenea, noaptea puneau coroniţele sub pernă pentru a-şi visa ursitul. Florile culese şi aşezate 
în diverse locuri ale gospodăriei îndeplineau rol protector împotriva strigoilor, a moroilor. 

În ceea ce priveşte elementul de literaritate, conferit de versuri, Ovidiu Bîrlea afirmă că 
ele „sunt doar un îndemn la joc”, evidențiind uneori şi bogăţia holdelor (într-o variantă din 
Dobrogea): 

„Sări în sus, Drăgaică, sări! 
Drăgăicuţele. 

Mi-a venit vara bogată, 

Cu cununi de spice coapte. 

Sări în sus, Drăgaică, sus 
Drăgăicuţele. 

Şi-mi retezări spicele, 

Spicele, bogate. 

Să sărim, să răsărim, 

Cu mălai din răşnicioară, 


Cu peştii din undicioară.” 


12 Ion Ghinoiu, Sărbători şi obiceiuri româneşti, Editura Elion, București, 2002, p. 317. 
14 Ovidiu Bîrlea, op. cit., p. 407. 

Romulus Vulcănescu notează că fetele şi băieţii care vor să se căsătorească, în unele 
sate, se adună în seara dinaintea zilei de Sânziene, iar „băieții fac ruguri, aprind facle şi se învârtesc în 
sensul mişcării soarelui la apus, strigând: 

«du-te soare, vino lună, 
Sânzienele îmbună, 

să le crească floarea floare, 
galbenă mirositoare, 

fetele să o adune 

să le prindă în cunune, 

să le pună la pălărie 

struturi pentru cununie. 

Boabele să le răstească, 

până-n toamnă să nunteascăã.»” 

În următoarea zi, în zori, grupurile de flăcăi merg prin sate „cu struțuri de sânziene la 
pălărie”, acest fapt reliefând că le-a căzut coroniţa pe hornuri, acelor fete care îi interesează. Ei 
strigă în cor: 

„Du-te lună, vino soare, 

Că tragem la-nsurătoare. 
Cununile neursite 

zac sub hornuri azvârlite. 
Până-n miezi cu steagu-n frunte 
trec ficiorii după slute, 

c-alde alea nedirese 


nu vor să fie mirese.” 


sau 
„Hai frumoaselor, ce staţi, 
zâne vreţi să rămâneți, 
că venim după pețit 
până nu v-aţi răzgândit.” 
sau 


„Toate slutele-s grăbite, 
toate vor să se mărite 
cu-alde unii dintre noi, 
feciori mândri, vai de noi! 
că la nuntă ştim hori, 

la praznice ştim prânzi 

şi la dragoşti şi mai şi?” 

Obiceiul care a luat denumirea de la floarea cunoscută sub numele sânziana (Oltenia, 


Banat, Transilvania, Maramureş, Bucovina, nordul Moldovei) şi de drăgaica (sudul şi centrul 


' Romulus Vulcănescu, Mitologie română, Editura Academiei, Bucureşti, 1985, p. 399. 
145 Ibidem. 

Moldovei, Muntenia, Dobrogea) este unul complex, sincretic şi, prin formele diverse de 
manifestare, în funcţie de zonă (împletirea cununii şi aruncarea ei pe casă, umblatul cu făclia în 
timpul nopții, purtatul făcliilor aprinse în jurul ţarinilor şi al livezilor, dansul Drăgaicei pe 
câmpurile cu rod bogat), reliefează practici de prospectare magică a viitorului, de purificare, de 
fertilizare. Acestea sunt rămăşiţe mitice ale unui cult închinat de către strămoşi unei zeități a 
vegetației, a belşugului sau unei zeități solare. 

Toate aceste obiceiuri pentru care poezia este un element constituent, la care se adaugă 
şi celelalte de peste an, în care această componentă este neînsemnată sau chiar lipseşte 
(Căluşarii, Dochia, Târgul de fete, Noaptea strigoilor, Rusaliile etc.), practicate sute de ani de 


oamenii din popor, probează cât de puternică este dimensiunea mitică a fiinţei româneşti. 

VII. Cântecul epic 


1.Definire.Caracteristici.Clasificare 

Un capitol important şi deosebit de bogat al folclorului românesc îl constituie, datorită 
numărului impresionant de texte existente şi valenţelor artistice incontestabile ale acestora, 
cântecul epic, pentru care adesea folcloriştii folosesc termenul livresc, mult mai cunoscut, de 
baladă, pus în circulaţie în secolul al XIX-lea de către Vasile Alecsandri, care l-a împrumutat din 
limba franceză (ballade < prov. ballada = cântec de dans). În spaţiul rural, cântecul epic a 
circulat sub numele de cântec bătrânesc în Oltenia, Moldova şi Muntenia, cântec din bătrâni 
(cântec de bătrâneţe) în Banat, cântece haiduceşti, voiniceşti etc. Utilizarea — vreme îndelungată 
— a acestor denumiri de către transmiţătorii faptelor de folclor probează că ei distingeau 
vechimea acestor creaţii epice în raport cu alte specii ale literaturii populare şi, de asemenea, 
caracterul eroic al eposului. Trăsăturile menţionate apropie cântecul epic românesc mai mult de 
starinske ale sârbilor sau de starinca rusească decât de cântecul lirico-epic din spaţiul Europei 
Occidentale, interpretat îndeosebi în timpul dansului. 

Referitor la adjectivul bărrânesc, Ovidiu Bîrlea constată că „interpretările populare au 
oscilat între cântec pentru bătrâni, destinat cu precădere oamenilor vârstnici ca fiind întru totul conform cu 
gusturile lor şi cântec despre bătrâni, adică un cântec despre faptele memorabile ale strămoşilor, mai 
îndepărtați sau mai apropiaţi”.'* Ultima interpretare este, de fapt, în acord cu specificul şi funcţia 
baladei de a reliefa faptele deosebite ale înaintaşilor. 

Cântecul epic poate fi definit drept o povestire versificată şi căutată pe o melodie 
proprie, specifică, în care sunt acţiuni eroice ale unor persoane din trecut, asupra cărora memoria 
colectivă a păstrat o vie amintire. 

O astfel de creaţie era menită „să explice nimbul strămoşilor veneraţi într-o epocă mai 
îndepărtată, greu de precizat”. 

Atunci când erorii aparțin unui timp istoric mai apropiat de noi, de exemplu epocii 
feudale, valoarea faptelor devine „pilduitoare” prin opoziția marcantă între „buni” şi „răi”. 

Din timpuri imemorabile, oamenii au simţit mereu nevoia să comunice cu lumea 
încărcată de aureolă a strămoşilor, la început în manieră ritualică, apoi venerându-i în cântece 
narative ce au alcătuit ceea ce Ovidiu Bîrlea numeşte „istorie populară”. Nu întâmplător astfel 
de creaţii au fost percepute de oamenii din popor ca „relatări veridice”, „debitarea lor actualizând 
«pomenirea» a ceea ce s-a întâmplat în vremuri atât de eroice”.1%% 

În ceea ce priveşte vechimea baladelor, unii cercetători consideră că ele au apărut 
înaintea epopeilor, reprezentând surse de inspiraţie pentru acestea, „uneori epopeile nefiind decât o 
sudură ciclizată a baladelor de provenienţă folclorică”!*, iar alţi cercetători sunt de părere că ele 
constituie reminiscenţe, „ecouri târzii ale epopeilor în urma destrămării acestora”.!* Scriitorii 


romantici au văzut în cântecele epice producţii populare din Evul mediu. Cert este că atestările 


14 Ovidiu Bîrlea, Folclorul românesc, vol. IL, Editura Minerva, Bucureşti, 1983, pp. 61-62. 
147 Ibidem, p. 66. 

148 Jbidem, p. 67. 

1 Ibidem, p. 62. 

15 Ibidem. 

efectuate până în prezent confirmă că sunt specii ale epocii medievale, numeroase texte purtând 
amprenta lumii feudale. 

În spaţiul european apusean primele culegeri de balade au apărut în secolul al XVIII-lea. 
În România, prima culegere intitulată Balade adunate şi îndreptate a fost realizată de Vasile 
Alecsandri la mijlocul secolului al XIX-lea (1852). Descoperirea de către Alecu Russo, la 
Soveja, a baladei Mioriţa, apoi publicarea ei de către Alecsandri în revista „Bucovina”, condusă 
de frații Hurmuzaki, la 18 februarie 1850 şi, doi ani mai târziu, publicarea antologiei de balade, 
aveau să impună definitiv una dintre cele mai bogate specii folclorice atenţiei specialiştilor şi 
iubitorilor de folclor. În a doua jumătate a secolului al XIX-lea şi în veacul următor au fost 
tipărite antologii reprezentative, printre care cea a lui Simion Florea Marian (1869, 1873), 
Atanasie M. Marinescu (1859), G. Dem. Teodorescu (1888), C. Rădulescu-Codin (1886), G. 
Cătană (1895), G. Alexici (1899), T. Burada (1880), Gr. G. Tocilescu (1900), Al. Vasiliu (1909), 
I. Popovici (1909), C. N. Mateescu (1909), N. Păsculescu (1910), T. Pamfile (1913), D. Furtună 
(1927), T. Papahagi (1925), I. Diaconu (1933-1934), Pr. Preda Ionescu (1939), Mathias 
Friedwagner (1940), C. Sandu-Timoc (1943) etc. Preocuparea pentru adunarea şi interpretarea 
cântecelor epice, din toate regiunile româneşti, a continuat prin P. Caraman, Al. I. Amzulescu, I. 
C. Chiţimia, Ovidiu Bîrlea, Adrian Fochi, Constantin Mohanu, Ion Taloş până în ultimele decenii 
ale veacului al XX-lea. 

Eposul popular adunat de folclorişti prestigioşi impresionează prin volum şi varietatea 
subiectelor, aceasta dovedind că a avut în viaţa spirituală a românilor un rol semnificativ. În 
studiul din 1983, Folclorul românesc, Ovidiu Bîrlea aprecia că repertoriul baladelor româneşti 
cuprinde aproximativ 330 de tipuri, dintre care 250 alcătuiesc „zestrea clasică” formată din 
textele cu largă răspândire în spaţiu şi superioare din punct de vedere artistic celor cu circulaţie 
locală.” 

Din perspectivă tematică, folcloriştii au realizat diverse clasificări ale speciei. Astfel, G. 
Dem. Teodorescu grupează cântecele epice în: 1) solare şi superstițioase (foloseşte ca exemplu 
poetizarea legendei Soarele şi luna), 2) istorice; 3) haiduceşti şi 4) domestice (cele care 
„poetizează instituțiunile, modul de a trăi şi fazele vieții, iar alături de veselia nunţilor descoperim adevărate 
tragedii sângeroase, produse de pasiuni puternice”). 

Grigore Tocilescu, în Materialuri folkloristice (vol. 1, 1900), le împarte în: a) balade şi 
legende; b) cântece haiduceşti şi c) cântece bătrâneşti. 

O clasificare interesantă îi aparţine lui G. Coşbuc care le grupează în mitice şi 
tradițional-istorice. Pentru prima categorie utilizează ca exemplu „rapsodia mitică Soarele şi 
Luna” şi remarcă marea vechime a baladelor mitice, care conţin elemente păgâne sau creştine. 
Cele _tradiţional-istorice, numite de poet „rapsodii ale eroilor populari”, evocă fapte ale 
haiducilor (Codreanu, Jianu) şi ale personajelor istorice (Avram Iancu, Tudor Vladimirescu). 
Dincolo de cele două categorii, Coşbuc observă existenţa a trei straturi în cântecul nostru epic, şi 
anume: un strat de „rapsodii cu fond comun arian”, altul cu fond comun popoarelor balcanice şi 


un altul specific naţional românesc. 

O contribuţie deloc neglijabilă în studierea baladei a avut-o Nicolae Iorga care în Istoria 
literaturii româneşti introduce noţiunea de „ciclu” şi, utilizând criterii istorico-geografice, 
propune următoarea grupare: 

1. ciclul domnesc (actanţii fiind voievozi ca Neagoe Basarab, Petru Rareş, Mircea 
Ciobanul, Mihai Viteazul etc.); 

2. ciclul Codrenilor (sunt evocate faptele eroice ale Codrenilor în luptele cu tătarii). În 
această categorie este inclusă şi balada Miorița; 

3. ciclul dobrogean cuprinde baladele din Dobrogea, avându-l ca protagonist pe 
Tudor Tudorel; 

4. ciclul dunărean condamnă dominaţia turcilor prezentaţi ca răpitori, jefuitori; 

5. ciclul transdunărean, sârbesc prezintă aspecte legate de existenţa oamenilor de la 
Sudul Dunării. lorga observă în aceste balade influenţa eposului popular sârbesc. 
Actanţii sunt lovan-lorgovan, Novac, Iancu; 

6. ciclul haiducesc._ 

Un alt exeget al acestei specii folclorice, D. Caracostea, grupează baladele în 12 clase, 
după următoarele teme principale: 1) iubit şi iubită; 2) părinţi şi copii; 3) bărbat şi femeie; 4) 
frate şi soră; 5) mamă vitregă şi noră; 6) naş şi fină; 7) conflicte profesionale; 8) conflicte sociale 
între bogaţi şi săraci; 9) viteji; 10) haiduci; 11) luptele dintre creştini şi păgâni; 12) numenale 
(fantastice). 

Într-un amplu studiu care prefaţează o antologie de Balade populare româneşti (1964), 
Al. I. Amzulescu, identificând 352 de subiecte diferite, stabileşte o nouă clasificare, distingând 
balade: 1) fantastice; 2) vitejeşti (cuprinzând ciclurile haiducilor, cotropitorilor şi hoţomanilor); 
3) păstoreşti; 4) despre curtea feudală; 5) familiale (cuprinzând îndrăgostiți, părinţi şi copii, 
soţii, fraţii); 6) jurnale-orale”. 

O împărțire mult mai simplă, mai concentrată a cântecului epic, ne-o oferă Ovidiu 
Bîrlea care foloseşte drept criteriu natura substanţei epice şi calitatea personajelor în funcţie de 
ponderea deţinută în cadrul evenimentului. Astfel, folcloristul stabileşte trei mari grupe: a) 
balade fantastice; b) balade eroice; c) balade nuvelistice, „oferind o eşalonare descendentă, de la 
supranatural şi numenal, la registrul mediu, pentru a sfârşi în zona cotidianului, în care ancorează şi 
jurnalul oral versificat”.15! 

Din clasificările prezentate, propuse de prestigioşi folclorişti, de-a lungul timpului, 
constatăm că este foarte dificil, dacă nu chiar imposibil, a realiza o grupare a baladelor în 
clase/categorii strict, precis delimitate, întrucât în realitatea folclorică ordinea materialului atât de 
bogat „nu relevă compartimente tematice circumscrise, ci categorii-cadru definibile prin funcţie specifică şi 
modalități de realizare, diferite teme putând circula de la o categorie la alta”"®?. Mai mult, circulaţia unei 
teme în timp (de la o epocă la alta) sau în spaţiu (de la o zonă la alta), a generat deosebiri 
însemnate în modalitatea de realizare artistică, acest aspect determinând apropierea aceleiaşi 


® Precizăm că puţine jurnale-orale au fost publicate şi atunci doar ca anexe la baladele propriu-zise. 
'5! Jbidem, p. 71. 
152 Mihai Pop, Pavel Ruxăndoiu, Folclor literar românesc, Editura Didactică şi Pedagogică, Bucureşti, 1990, p. 229 

teme de categorii diferite. De exemplu, o baladă poate fi întâlnită ca una cu caracter haiducesc 
într-o regiune a ţării şi cu caracter nuvelistic în altă regiune (balada Corbea). 

Adoptând punctul de vedere al lui Mihai Pop şi Pavel Ruxăndoiu, din Folclor literar 
românesc, considerăm că o clasificare ce reflectă organizarea materialului folcloric care nu 
relatează realităţi, ci le transfigurează, le subliniază în universul imaginar, poetic, în care logica 
internă nu poate fi înţeleasă decât în planul esteticului, poate fi următoarea: 

1. cântec epic mitologic/fantastic; 

2. cântec epic eroic; 

3. cântec epic haiducesc; 


4. balada nuvelistică. 


2. Cântecul epic mitologic 


Relevă fapte, atitudini, aspecte autentice, conflicte umane, circumscrise gândirii mitice, 
sistemelor foarte vechi de credinţe superstiţioase. Mihai Pop şi Pavel Ruxăndoiu opinează că 
geneza acestei categorii „ține de epoca ieșirii din mit, fiind situată la graniţa dintre mit şi istorie”. 

În astfel de creaţii sunt inserate numeroase elemente fantastice, care, uneori, domină 
evoluţia evenimențţialului, iar alteori preiau funcția hiperbolei. Cele mai cunoscute dintre 
baladele fantastico-mitologice sunt Soarele şi Luna, lovan Iorgovan, Antofiţă al lui Vioară, 
Șarpele, Voica, Din Constandin, Cântecul cu zmeii (Fată furată de zmei), Trei fraţi şi nouă zmei, 


Cântecul naşului, Cântecul balaorului. Unele se află la confluenţa cu basmul, altele cu legenda. 


3. Cântecul epic eroic 


Este o specie bogat reprezentată în folclorul românesc, fiind cunoscută şi sub denumirea 
de cântec voinicesc, cântec vitejesc. Acest tip reflectă o forma mentis specifică perioadei de Ev 
mediu al spaţiului autohton, dominată de numeroase conflicte. Curajul, vitejia, iscusinţa, 
mândria, spiritul de dreptate definesc un comportament specific acelor vremuri, şi anume 
comportamentul eroic. 

Tema eroică este dominantă, însă în cele mai multe balade de acest tip întâlnim şi teme 
vechi, mitologice (căutarea soţiei, peţitul) şi teme de circulație europeană (regăsirea fraților 
înstrăinaţi). 

Întrucât răspundeau aspirațiilor maselor populare, creaţiile ce reliefează conflictele 
feudale şi lupta împotriva duşmanilor din exterior (turci, tătari) s-au conservat mult mai bine în 
repertoriul epic. Personaje precum Toma Alimoş, Corbea, Doncilă, Mihu Haiducul, Dobrişan au 
devenit eroi populari. 

Cele mai multe cântece eroice relevă conflicte izolate între români şi turci sau tătari, 
adversarul protagonistului fiind o forță umană şi nu una supranaturală (ca în baladele 
mitologice). În locul elementelor fantastice este utilizată hiperbola pentru a evidenția trăsăturile 


deosebite ale actantului. De obicei, pentru a birui adversarul, el are nevoie de un adjuvant, 


15 Jbidem. 

reprezentat printr-un cal năzdrăvan, un alt erou, o pasăre miraculoasă etc. Baladele din ciclul 
Novăceştilor şi Badiul sunt reprezentative pentru tema conflictului cu turcii, dar şi ca mesaj şi 
realizare în plan estetic. 


4. Cântecul epic haiducesc 


Reprezintă o altă categorie importantă a epicii populare româneşti, în care sunt descrise 
fapte din secolele al XVIII-lea şi al XIX-lea, săvârşite de haiduci din perioada respectivă, 
identificați istoric. Evenimenţialul este relatat mult mai aproape de cadrul său real, decât în 
cântecul eroic. În cântecul haiducesc se subliniază în special situaţia socială ce declanşează un 
conflict şi mai puţin calităţile, personalitatea protagonistului. 

Fiecare zonă folclorică din România are cântecele ei proprii despre aceia care au 
haiducit în ţinutul respectiv. 

Spre deosebire de haiducii bulgari şi sârbi, a căror luptă avea ca scop eliberarea 
națională, haiducii din spaţiul românesc luptă pentru dreptate socială, opozanţii lor fiind cei 
bogaţi, ciocoii. Prin intermediul cântecului haiducesc, poporul i-a glorificat pe cei care au opus 
rezistență asupririi, oprimării sociale, nume ca Pintea Viteazul, Iancu Jianu, Bujor, Dăian, 
Muscu, Radu Anghel, Gheorghilaş, Ion Pietrariu, Bolbocean etc. devenind cunoscute şi 
păstrându-se în memoria colectivă de-a lungul timpului. 

Nucleul narativ îl constituie, în general, conflictul dintre haiduc şi poteră, prinderea lui 


datorită trădării şi întemnițarea urmată fie de eliberarea actantului, fie de uciderea acestuia. 


5. Balada nuvelistică 


Se întâlneşte într-un număr destul de mare, reprezentând, cum observă Ovidiu Bîrlea, 
„cam două cincimi din repertoriul național, dar fiind preponderente în Transilvania şi Moldova nordică ”"**. 

În balada nuvelistică sunt prezentate acele fapte din existenţa cotidiană, care se disting 
de cele obişnuite şi care au alimentat universul imaginar popular. Hiperbola este inserată rareori 
şi doar în momentele culminante ale evenimenţialului, relatarea fiind păstrată în limitele 
verosimilului. 

În cadrul acestei categorii, baladele familiale sunt cele mai numeroase. Tematica este 
foarte diversă, oglindind relaţii între părinţi şi copii, fraţi şi surori sau între alte categorii de 
rudenie, relaţii erotice, pasionale dintre îndrăgostiţi, dintre soți. La acestea se adaugă tema soţiei 
necredincioase, a soţiei vândute, a fetei care îşi otrăveşte fratele, a mamei care îşi ucide fiul în 
complicitate cu amantul etc. Unele dintre aceste teme au o circulație amplă în spaţiul european. 
De exemplu, tema soldatului care se întoarce acasă după o îndelungată absenţă, chiar în ziua 
când soţia se pregăteşte să se căsătorească a doua oară (Moşneagul) există şi în creaţii populare 
similare vest europene (Ritorno del marito, Le Retour du soldat). 


154 Jbidem, p. 78. 

O altă cunoscută temă, vânzarea soției, inspirată din realitatea socială a veacurilor 
trecute şi consemnată în documentele de atunci, este răspândită în sud-estul Europei. În folclorul 
românesc poate fi întâlnită în două tipuri distincte: 1) în primul tip, actantul fiind sărăcit din 
cauza birurilor îşi oferă soţia pentru a scăpa de povara datoriilor; 2) în al doilea tip, protagonistul 
sărăcit de birurile grele îşi vinde soţia, pentru ca, după actul de vânzare, cumpărătorul şi femeia 
vândută să se recunoască drept fraţi. 

Pentru primul tip relevante sunt baladele Tudor Zăvălaș, Tudor Tudoraş, Tudor 
Dobrogeanu. . 

Spre deosebire de cântecele epice eroice, ample, străbătute de dinamism şi de tonul 
optimist, baladele nuvelistice sunt reduse ca dimensiune şi caracterizate printr-un deznodământ 
tragic. De asemenea, din punct de vedere artistic nu se remarcă prin realizări deosebite. 

VIII. MIORIȚA 


1.Aspecte generale 


Alături de cântecul epic despre Mănăstirea de la Curtea de Argeş (Meşterul Manole), 
balada păstorească Mioriţa este şi astăzi, ca şi în veacul trecut, dacă nu cea mai cunoscută atunci 
una dintre cele mai cunoscute creaţii populare româneşti, considerată în unanimitate de folclorişti 
drept o capodoperă, pentru că în bogata paletă a faptelor de folclor se distinge prin deosebitele 
sale valenţe artistice. Poemul, descoperit de Alecu Russo în zona Vrancei şi publicat de V. 
Alecsandri în 1852, în primul volum de Poezii populare ale românilor, a generat numeroase 
interpretări, dezbateri controversate, studii despre geneza textului, despre structura de motive, 
circulaţia şi structura variantelor. 

Până în prezent au fost alese şi publicate peste 1000 de variante ale acestei creaţii 
răspândite pe întreg teritoriul României. Miorița a circulat ca baladă în Moldova, Muntenia, 
Dobrogea, Oltenia şi Banat, având propria ei melodie „şi numai accidental poate fi interpretată pe 
alte melodii, după cum numai accidental pe melodia Mioritei pot fi cântate şi alte texte”.155 

În Transilvania, structura textului este mult mai simplă decât a variantelor din celelalte 
zone ale ţării, fiind înregistrat sub formă de colind care se interpretează exclusiv la sărbătorirea 
Crăciunului. Ca şi în cazul variantelor-colind ale Meşterului Manole, cele ale Mioriţei reprezintă, 
în evoluţie, un stadiu mai arhaic. Variantele-colind se deosebesc de variantele-baladă moldo- 
muntene, prin structura metrică (de 7-8 silabe spre deosebire de 5-6 silabe în baladă), prin 
structura de motive (redusă în colind la două motive). De asemenea, Miorița-colind nu are 
melodie proprie, aceasta fiind împrumutată de la unul dintre colindele specifice zonei. 
Elementele arhaice, la nivelul lexicului, dar şi al conţinutului, sunt mai numeroase în variantele 
sub formă de colind. 

De exemplu, complotul a doi sau mai mulți ciobani („păcurărei”) de a-l elimina pe unul 
dintre ei (de obicei „cel mai micu”) nu este întotdeauna determinat de motive economice, ci de 
abaterea de la o datorie strict profesională sau de un mobil de natură erotică. În unele colinde 
transilvănene, în drumul lor, ciobanii întâlnesc „o fată de maior” care, întrebată pe cine preferă 


dintre ei, declară că pe cel mai mic: 


„Ei mi se duceau Că din grai grăiare: 
L-o fântână lină, — De cel străinelu 
Cu cine-ntâlniră? Că-i mai mititelu 
Pe-o fată de maior” Şi mai frumuşelu. 


Cu brâuț, galben. Aceşti veri primari 


155 Constantin Eretescu, Folclorul literar al românilor. O privire contemporană, Editura Compania, Bucureşti, 2004, 
p. 161. 

” maior < germ. meier sau maghiarul major şi are aici înțelesul de cioban înstărit, vătaf de plai, conducător al unor 
locuri 

Ei că-o întrebară, Ei se voroviră 
Că de care-i place? Pe cel străinelu 
Ca să mi-l omoare”. 
Uneori, alegerea fetei este înlocuită cu cea a păstorului mai tânăr şi de aceea, tovarăşii 


lui hotărăsc să-l omoare: 


„Nainte le iese — Tu de-i lua 
Fată de maior Noi te-om împuşca 
Cu guler galbin. Și te-om îngropa” 


— Asta s-o luăm. 
Motivația condamnării unuia dintre ciobani este ritualică, deoarece şi în cazul alegerii 


lui de către o fată (deci al dorinţei de a se căsători) şi în cazul prezenţei unei femei la stână se 
încălca o lege arhaică păstorească. 

Motivația de factură economică („Că-i mai ortoman/ Şi-are oi mai multe/ Mândre şi 
cornute/ Şi cai învăţaţi/ Şi câini mai bărbaţi”) din versiunea-baladă constituie pentru specialişti 
un reper în a considera că aceasta este mai nouă decât versiunea-colind. 

Prin urmare, aşa cum subliniază Constantin Eretescu, „prin desacralizarea versiunii 
transilvănene şi schimbarea funcţiei, a rezultat nu numai o nouă motivaţie a conflictului, ci şi o amplificare a 
structurii narative a discursului poetic”.!5% 

2. „Mitul mioritic” 

Cele mai multe exegeze întreprinse din 1980 până în prezent pornesc de la ideea că 
geneza Mioriței se află în mituri foarte vechi ale unor zeități ale vegetației. Opinia formulată 
prima dată de Al. Odobescu, în secolul al XIX-lea, reluată şi aprofundată, a câştigat în ultima 
vreme tot mai mult teren în spaţiul exegetic al „mioritismului”. 

Convingerea este că textele-colind şi textele-baladă ale Mioriței narează rituri ale unui 
complex mitic existent în spaţiul european, exprimând prin metafore aproape intraductibile, de o 
inegalabilă valoare artistică, prin simboluri, o forma mentis a civilizaţiei arhaice. 

Întrucât cea mai reuşită variantă din punct de vedere estetic şi care a devenit şi cea mai 
cunoscută publicului larg este varianta Alecsandri, prototip, (asupra căreia nu credem ca poetul 
să fi intervenit „alterându-i” valenţele), vom porni de la aceasta pentru a reliefa câteva aspecte 
semnificative ale „„mesajului” mioritic, dar pentru unele completări necesare vom face apel şi la 
alte variante ale textului. 

În balada Mioriţa, care, potrivit cercetărilor realizate de Adrian Fochi (Mioriţa. 
Tipologie, circulaţie, geneză, texte, 1964), circulă în spaţiul nostru geografic într-un număr 
impresionant de variante (aproximativ 1500), creatorii anonimi au dat formă artistică unui mit 
cunoscut astăzi sub denumirea de mit mioritic, cu privire la intima coalescenţă a fiinţei umane cu 
elementele naturii înconjurătoare şi cele ale universului. 

> Cadrul epic, enunțat ab initio, „Pe-un picior de plai/ Pe-o gură de rai”, este un spaţiu 
„încărcat de sacralitate, numit de Lucian Blaga „spaţiu mioritic”, „spaţiu-matrice, înalt şi 
indefinit ondulat”, individualizat de un „anume sentiment al destinului”. Între acesta şi 
„ancestralul suflet românesc” există — consideră filozoful culturii — o adâncă şi tainică legătură, o 
interrelaţionare. Gândirea mitică a încifrat în metafora alcătuită de cele două versuri o 


156 Jbidem, p. 263 

semnificaţie profundă: a drumului inițierii. Având în vedere că termenul „plai” are mai multe 
înţelesuri, fiind definit în DEX (v. de ex. ediţia a I-a, 1996 ş.u.) ca: 1. versant al unui munte sau 
al unui deal, vârf al unui munte sau al unui deal; 2. regiune de munte sau de deal aproape plană, 
acoperită în general cu păşuni; 3. drum (sau cărare) care face legătura între poala şi creasta unui 
munte; potecă; 4. regiune, ținut; 5. subîmpărțire administrativă a judeţelor şi a ținuturilor (mai 
ales a celor de munte) în evul mediu, în Țara Românească, considerăm că semnificaţia lui în text 
este cea de „drum”'S, „cale”, de „ax paradigmatic pe care se angajează şi desfăşoară călătoria eroului 
în toate riturile de iniţiere, inclusiv în contextualizările lor folclorice”!*. Prin urmare, ciobanul mioritic 
parcurge un drum al iniţierii, aflat aproape de final, căci el şi ceilalți doi păstori, „cel ungurean/ 
Şi cu cel vrâncean” împreună cu turmele de oi „Se cobor la vale”. „Complement simbolic al 
muntelui”, valea este „echivalentul unei căi spirituale, a unei treceri”! 
rău, sacru-profan, cosmic-teluric etc. Această coborâre, după cum afirmă Nicolea Brânda, 
„conturează într-o primă instanţă şi funcţia posibilă de divinitate agro-lunară a celui inclus în itinerar. De 
obicei imersiunea divinităților vegetației (prin excelență agro-lunare), în Infern se realiza tot printr-o vale, 


„unire a elementelor opuse: bun- 


peşteră, pe la poalele unui munte”. Prin urmare, ipoteza că tânărul păstor nu este un om obişnuit, ci, 
poate, o zeitate carpatică a vegetației şi că textul este, de fapt, o sublimare la nivel poetic a unui 
străvechi ritual, ni se pare cea mai plauzibilă. 

De asemenea, semnificativă este prezenţa cifrei „trei” („Trei turme de miei/ Cu trei 
ciobănei ”), nu doar în varianta Alecsandri, ci şi în multe alte variante ale acestei creaţii populare. 
În general, în textele folclorice (legende, basme, balade, colinde), cifra „trei” apare frecvent. În 
Dicţionarul de simboluri al lui Jean Chevalier şi Alain Gheerbrant, se precizează că „numărul trei 
este pretutindeni un număr fundamental. El exprimă o ordine intelectuală şi spirituală, întru Dumnezeu, în 
cosmos sau în om. El sintetizează tripla unitate a ființei vii (...). El înseamnă desăvârşirea manifestării: 
omul, fiu al Cerului şi al Pământului, completează Marea Triadă”. De asemenea, trei înseamnă 
„depăşirea rivalități (întruchipată prin doi); el exprimă un mister al depăşirii, al sintezei, al reunirii, al 
împreunării, al rezolvării (HAMK)”.'% Aplicând aceste elemente generale la contextul Mioriței, am 
putea considera că cel de-al treilea păstor, cel moldovean, care este cel „ales”, cel iniţiat, are 
rolul de a rezolva o situaţie atipică, de a dezlega „un mister al depăşirii” propriului destin prin 
reintegrarea în unitatea şi armonia cosmică. În acest sens, Nicolae Brânda subliniază că „gruparea 
ternară din Miorița exprimă o acţiune inițiatică ce nu urmăreşte suprimarea individului, ci îl înscrie în 
parcursul său inițiatic, un parcurs care, după numeroase avataruri incluzând şi moartea personajului, 
ajunge la renaşterea lui şi la ascensiunea din celălalt tărâm în lumea luminii. Acesta este parcursul eroului 
din trinitatea basmelor, dar acel parcurs defineşte, aşa cum a demonstrat Propp, un traseu ritual real, 
inițiatic, prin excelență. Identic e şi parcursul zeilor vegetației. Păstorul mioritic nu este suprimat de 
agresorii lui, ci doar angajat pe pistele inițiatice ce presupun moartea şi renaşterea, ocultația şi epifania. 
Acceptarea actului ca iniţiere explică şi atitudinea păstorului ce nu-şi manifestă în nici un fel resentimentul 
față de presiunea exterioară ce-i ameninţă viața. Deci această presiune ce se realizează asupra lui, 


157 În acest sens, Nicolae Brânda în cartea sa Mituri ale antropocentrismului românesc. Mioriţa, ed. cit., aduce 
argumente pertinente, pp. 346-348. 
158 Jbidem.. 
15 Jean Chevalier, Alain Gheerbeant, Dicţionar de simboluri, vol. 3, Editura Artemis, Bucureşti, 1995. 
160 Ibidem. 

conform valorificării investițiilor semantice ale grupărilor ternare în folclorul românesc, este una de esență 
pozitivă, ritualică. Personajul terțiar este de extracție lunară, el ca mediator realizează în călătoria lui 
inițiatică transcenderea celor două lumi, asimilându-şi destinul ciclurilor naturiste pentru a le guverna şi 
determina în nostalgia realizării, ca o veşnică aspirație, a discordiei concors”.!S! 

Interpretarea îşi păstrează valabilitatea şi pentru variantele în care numărul ciobanilor 
este „şapte” sau „nouă”, „şapte” indicând „sensul unei schimbări după încheierea unui ciclu şi pe 
acela al unei reînnoiri pozitive”, iar „nouă”, multiplu de „trei” simbolizând „Încununarea eforturilor, 
desăvârşirea unei creații”, „un sfârşit şi o reîncepere, adică o mutare pe un alt plan”.!* 

Opoziția existentă între păstorul moldovean şi ceilalți doi este necesară pentru a asigura 
un echilibru, acesta fiind „modelul tipic de mit vegetal ce exprimă ideal, la nivelul sacralității primare”, 
încheierea procesului iniţierii, desăvârşirea prin moarte şi renaştere. De aceea, „hotărârea 
ungureanului şi a vrânceanului de a-l omori pe moldovean şi de a-i fura turmele — mobilul economic — este 
inexorabilă, exprimând datul originar al mitului. £; ge fapt nu-I suprimă, ci îl înscriu în traseul inițiatic, îi 
pregătesc ocultaţia. Sacralitatea actului este demonstrată şi de timpul cosmic în care el se realizează”"**, 
„Pe l-apus de soare”, deci într-un cadru nu doar spaţial, ci şi temporal mitic. În simbolistică, 
apusul marchează „locul de depozitare a energiilor şi al refacerii lor, e sediul puterii întruchipate de 
«mana» strămoşilor”!S5, sfârşitul unui ciclu prin care se pregăteşte renaşterea. Apunând, soarele 
poate să-i omoare pe oameni, dar poate şi „să călăuzească sufletele prin regiunile infernale şi să le 
aducă a doua zi dimineața la lumină”, îndeplinind astfel dubla funcţie, de „psihopomp ucigaş şi de 
hierofant inițiatic”.!5 Apusul este asociat în simbolistica anotimpurilor toamnei, timp de epuizare a 
vegetației, a vitalului, căci „de epuizare ține momentul magic al transferului de energie, prin contiguitate 
din planul uman potenţial, în cel cosmic consumat din omul forță plenară şi conştiinţă ordonatoare, către 
universalul subordonat”.!% 

Asfinţitul soarelui, moment cu puternice conotaţii simbolice, „situat înainte de înfăptuirea 
unui miracol, a unei revelaţii”!S, vestind „marea călătorie” şi, cel mai adesea, moartea, este fixat în 
baladă pentru a marca trecerea actantului de la un nivel existenţial la altul. Trebuie menționat că 
şi în alte creaţii populare, în special în basme, eroul („cel ales”) fie este ucis, fie îşi pierde 
puterea la asfinţit. 

> Motivul complotului, fie de natură economică (în varianta-baladă, „că-i mai 
ortoman/ şi-are oi mai multe/ Mândre şi cornute/ Şi cai învăţaţi/ Şi câini mai bărbaţi”), fie de 
natură erotică sau justiţiară (în varianta-colind), a fost inserat de creatorii anonimi pentru a da 
consistenţă textului la nivelul epicului (marcând intriga) şi pentru a motiva în contextul mitului 
necesitatea îndeplinirii unui ritual, întrucât este ştiut, în marile mistere — în care sunt incluse şi 
misterul mithraic, misterul lui Zamolxis — moartea simulată sau cea prin ocultare reprezenta 


151 Nicolae Brânda, op.cit., p. 367. 

15% Jean Chevalier, Alain Gheerbrant, op.cit., vol. 2 şi 3, ed. cit. 

16 Nicolae Brânda, op.cit., p. 374. 

15 Jpidem, p. 377. 

165 Ivan Enseev, Enciclopedia semnelor şi simbolurilor culturale, Editura Amacord, Timişoara, 1999. 

16 Jean Chevalier, Alain Gheerbrant, op.cit. 

157 Nicolae Brânda, op.cit., p. 379. 

168 Doina Ruşti, Dicţionar de teme şi simboluri din literatura română, Editura Univers Enciclopedic, București, 
2002. 

proba cea mai importantă prin care trebuia să treacă cel ce se iniţia, cel ce dorea să atingă 
desăvârşirea. Deci, mobilul economic constituie „expresia secularizată a caracterului creator al mortii 
zeilor vegetației. Devenirea motivului poate fi corect urmărită în însăşi devenirea miturilor. Pentru faza 
arhaică a lor omorul nu era prohibit şi nici condamnabil, ci necesar, sacrificiul fiind creator în apariţia de noi 
specii de plante şi animale, Zeul, sau personajul sacrificat, este din acest punct de vedere un donator ideal 
şi universal, funcţia lui de donator îi aduce de altfel moartea”.!% Dintr-un străvechi mit în care zeul era, 
totodată, erou civilizator, „donator prin moarte” a rămas în Mioriţa acest motiv de factură 
economică al uciderii ciobanului moldovean. 

Un alt episod semnificativ, cu valenţe simbolice, este cel al „oiţei năzdrăvane”, 
caracteristic pentru zonele în care circulă varianta-baladă: Moldova, Muntenia, Dobrogea, 
Oltenia şi într-o mică parte Transilvania. Prezenţa acestui motiv este, cum afirmă Mircea Eliade, 
„tipologic importantă pentru că separă într-o manieră radicală versiunea - colind de versiunea - 
baladă." 

Introducerea acestui motiv în baladă este considerată de unii exegeți târzie, după crearea 
propriu-zisă a textului, însă opinia nu se justifică. Episodul a fost circumscris motivului 
„animalelor vorbitoare”, specific civilizațiilor arhaice de păstori şi vânători. Alţi cercetători au 
emis, în ultimele decenii, ipoteza că „mioara năzdrăvană” ar fi, de fapt, un alter ego al 
ciobanului, o voce a destinului. 

În general, în mitologie, acestui animal i se conferă atributul sacralității, fiind o creaţie a 
divinității — după cum aflăm dintr-o legendă românească: „Oile le-a făcut Dumnezeu şi îmbla cu ele 
la păscut, cu fluierul. El era îndestulat şi tare liniştit”."”! Aceste fiinţe sacre, pure, „se bucură întotdeauna 
de dragostea şi protecţia figurilor divine”"7?, demiurgul fiind şi păstorul lor, apărându-le de duşmani 
şi ascultându-le glasul. Faptul că un număr deloc neglijabil de variante-baladă sunt intitulate 
Oaia năzdrăvană reliefează că în spaţiul arhaic românesc oaia a avut rol de fotem. În această 
calitate era considerată o călăuză a sufletului celui decedat în lumea de dincolo, dar şi o ființă 
oraculară. Aşa cum opinează Ivan Evseev, „funcţia de oracol şi de executor testamentar al voinței 
ciobănaşului, pe care o îndeplineşte «oita plăviță» din baladă, este definitorie pentru integrarea ei în 
categoria mitică a animalelor totemice”.173 

Este posibil ca, într-un cult al strămoşilor-păstori, acest animal totemic care asigura 
legătura între cei vii şi cei morţi să fi fost considerat deţinătorul unei anume „forţe sacre” de care 
se legau unele rituri ale morţii şi ale renaşterii vegetației. De asemenea, în context mitic, oiţa ar 
putea fi privită aici ca o metamorfoză a unei divinităţi a naturii, a vegetației. Aceasta se confirmă 
şi prin atributul mioriţei: „laie bucălaie”, laie însemnând, potrivit DEX, „negru amestecat cu alb” 
sau doar negru, iar bucălaie „oaie cu lână albă” însă cu „botul şi extremitățile membrelor negre 
sau castanii închise”. Prin urmare, este vorba de un cromatism cu valenţe simbolice, dublu (alb- 
negru), deloc întâmplător, „amestecul de alb şi negru existând în toate zonele ce menţionează prezența 


1% Nicolae Brânda, op.cit., p. 384 

11 Mircea Eliade, De la Zalmoxis la Genghis — Han, Editura Ştiinţifică şi Enciclopedică, Bucureşti, 1980, p. 241. 

1" Tony Brill, Legende populare româneşti, Editura Minerva, Bucureşti, 1981, p. 475. 

12 Mihai Coman, Mitologie populară românească, |, Vieţuitoarele pământului şi ale apei, Editura Minerva, 

motivului oii năzdrăvane”.!”* Este ştiut că în cele mai multe dintre mitologiile lumii, alegerea culorii 
/ culorilor pentru a sugera valenţele sacre, divine ale unei fiinţe, avea o importanță majoră. Acest 
aspect este prezent şi în Mioriţa, amestecul de alb şi negru având o conotație deosebită, intuită de 
Nicolae Brânda: „acest cromatism exprimă dubla natură a divinității vegetației, funcția ei de mediator 
între cele două lumi: cea terestră — lumea luminii, a albului şi cea subterană — lumea întunericului, a nopții, 
a negrului. Condiţia ontologică definitorie a divinităţilor vegetației era tocmai existenţa lor alternativă între 
cele două lumi pentru a guverna ritmurile devenirii cosmice. Opoziția cromatismului lor exprimă exterior 
conjuncţia opoziţiilor pe care le conţine natura divinității — coincidentia oppositorum” ."™ 

Întrucât în unele dintre variantele textului se poate observa o anumită consubstanţialitate 
a relației păstor — oiţă şi cum viziunea mitică anula interdicţia de regn, iar zeitatea feminină a 
vegetației apărea şi în ipostaza de zeitate a destinului, considerăm că nu este exagerat a vedea în 
„Oița năzdrăvană” partea feminină a unui cuplu reprezentând divinităţile vegetației. 

Îndemnul pe care această fiinţă reprezentând o divinitate a destinului, îl adresează 
păstorului nu este întâmplător: „Stăpâne, stăpâne/ Îţi chiamă şi-un câne/ Cel mai bărbătesc/ Şi 
cel mai frățesc”. Mai mulți dintre exegeţii Mioriței consideră că mesajul trebuie interpretat ca o 
măsură de precauţie pe care ciobanul moldovean trebuie să şi-o ia, iar câinele — animal 
credincios omului, însoțitor al oierilor şi păzitor al turmei — este cel care îi poate conferi 
securitatea, protecția necesară. La nivelul de suprafaţă al textului explicaţia este plauzibilă, însă 
nu şi în context mitic. Din mitologiile popoarelor este cunoscută simbolistica bogată, adesea cu 
„aspecte antagoniste”, a câinelui: strămoş mitic, erou civilizator, simbol al sexualităţii, al focului, 
călăuzitor al soarelui sub pământ, simbol al lăcomiei, paznic al Infernului'”* etc. Mitologiile 
indo-europene asociază câinele „cu moartea, Infernul, lumea subterană, împărăţiile nevăzute cârmuite 
de divinități htoniene sau lunare”"”. Cea mai cunoscută funcţie mitică a sa este de animal 
psihopomp, de „călăuză a omului în întunericul morţii după ce îi va fi fost tovarăș în lumina vieții ”.!%8 

În universul mitic al textului, câinele „cel mai bărbătesc/ Și cel mai frăţesc”, însoțitor şi 
apărător al păstorului în timpul existenţei terestre, materiale, îşi păstrează valența de călăuză 
post-mortem a „stăpânului”, întru devenirea celui ales, prin parcurgerea traseului inițiatic în 
lumea de dincolo, în lumea umbrelor. 

p În complexul mitic, de străvechi practici şi ritualuri legate de un cult al divinității 
vegetației ucise violent, se leagă şi testamentul ciobanului mioritic. Episodului care cuprinde 


locul şi obiectele înhumării îi corespund următoarele versuri: 


„— Oiţă bârsană, Asta să le spui, 

De eşti năzdrăvană Iar la cap să-mi pui, 
Și de-a fi să mor Fluieraş de fag, 

În câmp de mohor, Mult zice cu drag! 
Să spui lui vrâncean Fluieraş de os, 


174 Nicolae Brânda, op.cit., p. 392. 

15 Ibidem. 

176 cf. Jean Chevalier, Alain Gheerbrant, op.cit. 

Și lui ungurean Mult zice duios! 


Ca să îngroape Fluieraş de soc, 

Aici pe aproape Mult zice cu foc! 

În strunga de oi Vântul când a bate, 
Să fiu tot cu voi, Prin ele-a răzbate 
În dosul stânii Ş-oile s-or strânge 
Să-mi aud câinii Pe mine m-or plânge 


Cu lacrimi de sânge!” 

Având în vedere bogatul corpus de texte mioritice, folcloriştii (în special Adrian Fochi) 
au constatat diversitatea locurilor solicitate de protagonist pentru îngroparea sa, acestea având 
legătură cu profesia sa: la stână, dar şi „în strunga oilor”; „în strunga de oi”, dar şi „în dosul 
stânii”; „în ţarcul mieilor”; „în spătariu oilor”; „în zăvoi de oi”; „în bătaia berbecilor”; „în 
mijlocul stânii/ La furca fântânii”; „la stână bătrână/ Cu mușchiul pe bârnă”; „în strunga oilor/ 
Pe câmpu cu florile” etc. 

În câteva variante, oiţa îi comunică locul unde va fi îngropat, însă păstorul cere ca locul 
să fie schimbat. În unele situaţii, care constituie excepţii, actantul sugerează alte locuri decât 
stâna: „la vale-ntre ape”, „în cel picioruş de munte”, „în vârfuleţul muntelui/ Sub crucea 
molidului”. 

În varianta Alecsandri, dorinţa exprimată de păstor de a fi îngropat „în strunga de oi” şi 
în „dosul stânii” ne apare la lectura de suprafaţă a textului, ca lipsită de logică sau ca „un 
accident metaforic” (Nicolae Brânda), întrucât în „topografia pastorală” cele două locuri nu se 
suprapun. Ţinând seama de orizontul mitic al Mioriței şi de faptul că în mai multe variante 
(transilvănene, maramureşene), ciobanul este întrebat de agresorii săi cum vrea să fie omorât, iar 
acesta alege fie împuşcarea, fie tăierea capului, fie tăierea corpului, incinerarea sau chiar 
aruncarea în ţepuşe („Ori să-l puşte, ori să-l taie/ Ori să-l taie tot fârtaie”; „Nici puşcat nici 
săgetat/ Fără capul jos luat”; „Pe mine nu  mă-mpuşcaţi/ Numa capu mi-l tăiați”; „Ori să-l 
taie, ori să-l puşte/ Ori să-l  puie-ntre ţăpuşte”, „Ori să-l puşte, ori să-l taie/ Ori să-l ţipe în 
văpaie”), se poate considera că este vorba de un ritual de sacrificare a păstorului care nu este 
altceva decât o imagine a unei zeități a vegetației din spaţiul carpatic ancestral, ce ar putea fi 
asemănat cu Attis, tânăr zeu al vegetației. 

În mitologiile umanităţii, una dintre temele fundamentale, statornice, este cea a morţii şi 
a învierii. La experienţa morţii — o necunoscută pe care nici un om nu o poate evita — înşişi zeii 
sunt vulnerabili, însă ei posedă capacitatea de a reveni la viaţă. Îndeosebi în societăţile de tip 
agrar, în care oamenii trăiau experienţa anotimpului rece, lipsit de „viaţă” şi de rodire, moartea 
temporară a naturii era explicată prin moartea (dispariţia) şi renaşterea (reapariţia) unei divinități 
a vegetației, a fertilităţii. În unele mituri (cele despre moartea lui Osiris şi Baal) un accent 
deosebit comportă dezmembrarea şi împrăştierea trupurilor zeităților. 

Circumscriind acestei teme mitice dorința păstorului moldovean de a fi înhumat în 
diferite locuri ale stânii, considerăm că nu poate fi vorba de o enumerare întâmplătoare, chiar 


ilogică, ci de sugerarea, în orizont mitic, a îndeplinirii unui ritual: părțile corpului să fie aşezate 

„în Strunga de oi” şi „în dosul stânii”, membra disjecta sugerând fecundarea pământului, 
renaşterea vegetației şi sacralizarea acelui spaţiu mundan. 

Cererea ciobanului include, tot ca secvenţă ritualică, aşezarea în spaţiul funerar a 
instrumentului muzical (fluieraş, fluierel, fluieriță — în cele mai numeroase variante — sau 
bucium, trişcă, caval, trâmbiţă — în câteva variante) sau, ocazional, a unui alt element din 
recuzita sa (bâta, toporul, gluga, ciomagul, prepeleacul), respectiv a unei arme (lancea are 
frecvenţa ea mai mare). Nu întâmplător în cele mai multe texte este invocat fluierul, instrument 
foarte vechi şi foarte răspândit pe teritoriul românesc, căruia îi sunt atribuite virtuţi magice. 
Potrivit mitologiei greceşti, Pan ar fi inventat fluierul cu care i-a încântat pe zei, nimfe, oameni şi 
animale. Românii cred că Dumnezeu l-ar fi creat pe vremea când era cioban pe pământ. El l-ar fi 
ascuns sub lâna oii, iar păstorii l-au găsit la vremea tunsului. Acest instrument este legat de 
puternicul cult al strămoşilor, asigurând comunicarea cu lumea spiritelor. 

Descoperirile arheologice şi etnografice probează că în vremurile de demult fluierele se 
confecţionau din oasele strămoşilor. Mai târziu, ele au fost făcute din oasele animalelor totemice 
sau din crengile plantelor specifice zonei, dar şi cu deosebite semnificaţii simbolice. În Miorița 
ciobanul enumeră trei fluiere — „fluieraş de os”, „fluieraş de soc”, „fluieraş de fag” — pe care le 
doreşte aşezate „la cap”, convins că acestea vor asigura legătura, prin cântecul lor, între lumea 
materială şi cea spirituală, între lumea pământeană şi cea subpământeană. Întrucât osul este 
deopotrivă simbol al morţii şi al credinţei în renaştere, un semn al biruinţei oricăror temeri față 


de moarte!” 


, element permanent şi primordial al fiinţei'%, socul este o plantă „infernală” legată 
de moarte, de fiinţe htoniene, de cultul strămoşilor, tulpina lui, goală în interior, fiind asemănată 
cu oasele umane!*!, iar fagul este văzut ca un arbore protector, asigurând legătura terestrului cu 
cosmicul, dar şi a lumii acesteia cu cea subpământeană, am putea considera că cele trei fluieraşe 
au, în plan mitico-simbolic, valența de liant între identitatea naturală şi cea culturală (dobândită 
prin moartea ritualică şi înviere) a păstorului — zeu al vegetației. De asemenea, un alt rol al lor 
este de a transmite, prin cântecul provocat de bătaia vântului, oiţelor — bocitoare, care-l vor 
plânge „cu lacrimi de sânge”, taine ale existenţei şi ale morţii, căci numai ele, fiinţe pure, le vor 
putea percepe. Ideea aceasta a transmiterii unor „mistere” prin intermediul sunetelor unui 
instrument muzical o întâlnim şi într-o poveste a lui Jalal — od — Din Rumi, întemeietorul 
Ordinului Mawlaviş-ilor, care în Mathnavî (4, 6) relatează că „Profetul Mohammed i-a dezvăluit 
ginerelui său Ali nişte taine, interzicându-i să le repete în faţa altcuiva. Timp de patruzeci de zile Ali s-a 
străduit să-şi țină făgăduiala, după aceea, incapabil să mai tacă, s-a dus în pustiu şi, aplecându-şi capul 
peste gura unui puț, a început să povestească aceste adevăruri ezoterice. În timpul acestui extaz, saliva lui 
a picurat în apa din puț. Scurt timp după aceea, în acest puț a crescut o trestie. Un păstor a tăiat firul de 
trestie, i-a făcut găuri şi a început să cânte din fluier. Cântecele respective au ajuns vestite, mulțimea 
venea să-l asculte plină de încântare. Până şi cămilele se adunau în jurul lui. A aflat şi Profetul, care l-a 
poftit pe păstor şi l-a rugat să-i cânte. Toţi cei de față au fost cuprinşi de extaz. Aceste cântece, spuse 
atunci Profetul, sunt comentariul tainelor pe care le-am dezvăluit lui Ali. De asemenea, dacă vreunul dintre 


1% Cf. Hans Biedermann, Dicţionar de simboluri, vol. IL, Editura Saeculum I.O., Bucureşti, 2002. 
15 Cf. Jean Chevalier, Alain Gheerbrant, op. cit. 
181 Cf. Ivan Evseev, op. cit. 

oamenii purității este lipsit de puritate, el nu poate auzi tainele cuprinse în cântecul de flaut şi nici nu se 
poate bucura de ele, deoarece credința toată este plăcere şi pasiune”%?. 

Deci, în Mioriţa, locul/locurile îngropării şi instrumentele muzicale pe care actantul le 
solicită pentru a-i fi puse pe mormânt sugerează indestructibila şi misterioasa unitate a vieții şi a 
morţii. Aceasta este reliefată şi prin plânsetul „cu lacrimi de sânge” al oilor, prin metafora totală 
creatorul anonim simbolizând gestul ritual al durerii, dar şi al transmiterii forței şi vitalităţii 
necesare celui plecat pe drumul sinuos al iniţierii ce se va finaliza o dată cu reînvierea vegetației, 
deci implicit cu renaşterea sa. În sprijinul afirmației, amintim că imaginea metaforică o întâlnim 
şi în ritul de provocare a ploii, cunoscut sub numele de Caloian, textul cântecului funerar 
interpretat de participante înainte de a îngropa sau de a arunca în apă păpuşa de lut cuprinzând şi 
imaginea Mamei Caloianului care îşi caută fiul şi îl „plânge / Cu lacrimi de sânge”*:. 

p Revelator pentru universul mitico-simbolic al textului este şi episodul „măicuţei 
bătrâne”, aceasta fiind o ipostază autohtonă a divinității telurice, a „Marii-Mame”, a „Zeităţii- 
Mamă”, ce aminteşte de Geea, Rhea, Hera, Demeter din mitologia greacă, Iştar din mitologia 
asiro-babiloneană, Isis din mitologia egipteană, Astarte, din cea feniciană sau de Kali de la 
hinduși. În planul simbolismului mama este asociată deopotrivă vieţii şi morţii, morţii şi 
reînvierii, căci „a se naşte înseamnă a ieşi din pântecele mamei; a muri - a se întoarce în matricea 
pământului, eventual, pentru o nouă naştere”.15 

În mitologia şi folclorul poporului român, cultul mamei (Muma Pământului, Muma 
Pădurii, Muma Florilor, Muma lui Dumnezeu, Muma Ploii etc.) este frecvent, ea circumscriindu- 
se modelului mitic-cultural şi fiind legată de orizontul tainic, misterios al existenţei, unde viaţa şi 
moartea se întâlnesc. În baladă, atributul „bătrână” augumentează valența ei de divinitate a 
naturii şi a pământului, de personificare, pe linie feminină, a unui strămoş mitic. Totodată, 
epitetul „bătrână” sugerează spiritualizarea, anularea funcției procreatoare, trecerea de la 
identitatea naturală la cea culturală. 

În acest sens, justificarea ipostazei de „bătrână” pentru mama păstorului moldovean, pe 
care o aduce Nicolae Brânda, este, din punctul nostru de vedere, justă: „considerăm de aceea că 
ipostaza de maică bătrână sau de babă bătrână (în unele variante. n.n.) a personajului, exprimă tot natura 
ei divină, pentru că întotdeauna personajul recuperator, alias Marea Mamă, pornită în căutarea fiului se 
metamorfozează în femeie bătrână. Aşa Isis în căutarea lui Osiris, Demeter în căutarea Persefonei şi Istar 
în căutarea lui Tamuz. Mitul justifică metamorfozarea prin dorinţa zeiței de a nu fi recunoscută: de fapt 
schimbarea vârstei zeiței, acceptarea ipostazei de „femeie bătrână, semnifică abolirea funcției ei de 
zămislitoare”.!*5 

eSe observă, în acest episod, că, spre deosebire de portretul păstorului, prezentat 
detaliat, poetul anonim nu se fixează asupra vreunui detaliu fizionomic al „măicuţei bătrâne”, 
identificarea ei făcându-se printr-un detaliu vestimentar: „cu brâul de lână”, care la o primă 


lectură, profană, a textului ne surprinde, întrucât obiectul în ansamblul costumului popular 


182 Apud Jean Chevalier, Alain Gheerbrant, op. cit. 


183 Cf, Ivan Enseev, op. cit. 
1% Jbidem. 
185 Nicolae Brânda, op. cit., p. 448. 

românesc nu deţine un loc semnificativ şi, în general, nu are funcționalitate practică. Deci, nu 
poate fi vorba de un element nici practic şi nici estetic, ci cu o puternică simbolistică. 

Brâul (Cingătoarea, cureaua, centura), „încingând mijlocul face legătura între unu şi tot”15, 
este semn al castităţii, al fecundității, al apărării şi protecţiei, iar în spaţiul românesc funcţiile 
sale magico-simbolice se manifestă prin utilizarea lui în riturile de trecere (naştere, nuntă) şi în 
practici magice diverse. 

În mitologie, zeițele Cibela, Iştar, Afrodita / Venus, Demeter / Ceres erau împresurate cu 
o cingătoare simbolizând fecunditatea şi fertilitatea. Isis deţinea şi ea o cingătoare ce-i 
conferea nemurirea, legată cu ceea ce cunoaştem sub numele de „nodul lui Isis”. În etnografia 
noastră, rolul ei inițiatic în fecunditate s-a păstrat până târziu, în secolul al XX-lea, în special în 
zona sud-vestică a Transilvaniei, unde era purtată de tinerele femei pentru stimularea 
fecundității. 

Nu întâmplător, brâul „măicuţei bătrâne” este de lână, aceasta întărind valența lui 
fecundatoare, întrucât „lâna ce acoperă corpul berbecului sau al oii, toarsă într-un fir lung şi subțire, se 
asociază prosperității, bogăției şi fecundității încă din epoca culturilor preindo-europene”.!*” 

În text, „brâul de lână” devine o emblemă ce proclamă puterea, vitalitatea cu care este 
învestită purtătoarea lui, prin urmare are valoare simbolică. Cum apreciază Nicolae Brânda, 
„această prezență este expresia retardată a funcţiei fecundatoare a Marii Mame, alias Maica Bătrână. 
Drapată într-o epică realistă, numai aparent verosimilă, imaginea a trecut prin secole sau poate prin milenii, 
purtând în pliurile esteticului semnificaţia originară”.1% 

> Portretul ciobanului este constituit exclusiv din imagini vizuale, dincolo de 
valenţele estetice reliefându-se pregnant valorile simbolice arhetipale. Faptul că numele nu îi 
este pronunţat, fiind numit doar „mândru ciobănel”, confirmă calitatea sa divină, aceea de zeitate 
a vegetației, fiu al „Marii-Mame”. Profesional el se apropie de alte divinităţi care frecvent apar în 
ipostaza de păstori: Adonis, Osiris, Baldr, Attys, Dionysos, lisus Hristos. Versul „Tras printr-un 
inel” poate exprima la nivel estetic supleţea tânărului, însă în orizontul mitic nu mai este 
un simplu element portretistic, ci reliefează dimensiunea esenţială, mitică a protagonistului. 
„Inelul” este, de fapt, brâul/cingătoarea/ şerparul care înconjură precum un cerc mijlocul trupului 
său, asemenea şarpelui primordial, mitic, ce stă încolăcit în jurul pământului, ocrotindu-l. 
Cingătoarea are şi în acest caz funcție magică, semnificând „identitatea de divinitate a fecundității şi 
fertilității ca şi Maica Bătrână”'%, „pregătirea pentru îndeplinirea unei înalte misiuni sau fapte glorioase, 
aşa cum fac eroii basmelor înaintea luptei cu zmeul”"!*. 

Trăsăturile lui strict fizionomice: „Feţişoara lui/ Spuma laptelui/ Mustăcioara lui/ 
Spicul grâului/ Perişorul lui/ Pana corbului/ Ochişorii lui/ Mura câmpului” revelează, de 
asemenea, calitatea de divinitate. Frumuseţea sa fizică aminteşte de Adonis — şi el zeu al 
vegetației —, prototip al frumuseţii masculine. Observăm că elementele enumerate în creionarea 


portretului („spuma laptelui”, „pana corbului”, „mura câmpului”) trimit la o coroborare între 


15 Jean Chevalier, Alain Gheerbrant, op. cit. 
187 Ivan Evseev, op. cit. 

1% Nicolae Brânda, op. cit., p. 444. 

15 Jbidem, p. 452. 

1% Ivan Evseev, op. cit. 

alb şi negru, cromatică simbolică şi specifică zeităților vegetației (de ex. Demeter, Persefona, 
Dionysos apar când albi / bălai, când negri, în funcţie de momentul când sunt surprinşi"), albul 
semnificând fie începutul, fie sfârşitul existenţei divine şi al lumii manifestate, inițierea, 
revelaţia, renaşterea, iar negrul, asociat de obicei haosului primordial, exprimând starea de 
moarte, lumea htoniană unde are loc regenerarea lumii diurne.” 

e Potrivit unei dialectici nu a separării, ci a armoniei, îmbinarea albului şi negrului este o 
hierogamie'* a formelor şi a informului, a vieţii şi a morţii, a începutului şi sfârşitului, a eului 
universal şi a celui individual. Judecând din această perspectivă, pare evident că „portretul 
păstorului nu este de extracție somatică ci culturală, un portret încercând o sinteză nu a fizicului, ci a 
onticului”!*. 

p Motivul axial al Mioriței, care a generat numeroase interpretări din diverse unghiuri, 
interpretări nu o dată contradictorii, este cel al alegoriei moarte-nuntă, considerat cel mai vechi 
motiv al textului. Unii exegeţi au considerat că e vorba de o anumită resemnare, pasivitate a 
ciobanului în faţa morţii, atribuind această atitudine întregului popor român, întrucât acesta s-ar 
supune destinului. Alţi cercetători au emis ideea că păstorul moldovean manifestă o deosebită 
bucurie şi dorinţă de a trăi, din moment ce vrea post-mortem să rămână în mijlocul oilor dragi 
lui. Alţii sunt de părere că actantul opune rezistență, deoarece în variantele din Transilvania, 
considerate a fi cele mai vechi, la întrebarea dacă doreşte să fie ucis cu arma sau cu pumnalul, el 
răspunde „nici cu una, nici cu alta”, solicitând moartea prin tăierea capului, aceasta fiind 
rezervată celor nevinovaţi. O altă categorie de exegeţi opinează că ciobanul, deşi înștiințat de 
oița năzdrăvană că este ameninţat cu moartea, nu poate lupta împotriva destinului său şi, de 
aceea, singura soluţie care-i mai rămânea era de a transfigura evenimentul prezentându-şi 
moartea ca nuntă, triumfând astfel asupra propriei soarte. De asemenea, unii dintre folclorişti 
consideră că motivul alegoriei moarte-nuntă constituie la nivel poetic, estetic, sublimarea unei 
secvenţe a ceremonialului funerar al nunţii mortului tânăr. Ca şi cele anterioare, nici această 
ipoteză nu se confirmă, întrucât, potrivit demonstraţiei realizate de Nicolae Brânda în studiul său 
consacrat Mioriţei, se poate observa că: 

— în ritualul propriu-zis de înmormântare, nuntirea are lor cu o persoană din cadrul real, 
în timp ce în balada aceasta se produce cu o entitate simbolică: „Cu-o fată de crai / Pe-o gură de 
rai” sau „Cu-o mândră crăiasă / A lumii mireasă”; 

— în spaţiul etnografic, participanţii la scenariul ritualic sunt persoane reale, iar în text ei 
sunt substituiți de elementele cosmice (soarele, luna şi stelele) şi elemente ale cadrului natural 
(brazi şi păltinaşi, „munţii mari”, „paseri lăutari”); 

— dacă acest episod al variantelor — baladă şi al variantelor — colind ar fi fost cu mult 
timp în urmă un cântec specific în cadrul ceremonialului funebru al mortului nenuntit, cum s-ar 
putea explica faptul că nu s-a mai păstrat în complexul ritual, din moment ce toate celelalte 


secvenţe ale obiceiului s-au păstrat până în veacul trecut? 


191 y, Nicolae Brânda, op. cit., p. 455. 

1% Cf. Jean Chevalier, Alain Gheerbrant, op. cit. 
13 Jbidem. 

14 Nicolae Brânda, op. cit., p. 456. 

— ce anume ar fi putut determina detaşarea din ritualul funcțional a unui text pentru ca el 
să primească doar autonomia estetică, având în vedere că „forța de coeziune a ritului este prin 
caracterul ei cutumiar mult mai puternică decât forța de absorbţie a esteticului”. 

eToate aceste aspecte probează că alegoria moarte-nuntă din Miorița nu îşi găseşte 
originea în ceremonialul funerar al nuntirii mortului tânăr, ci într-un străvechi ritual legat 
de cultul divinităţilor naturii ale vegetației şi ale fertilităţii. La bază se află, deci, un 
scenariu mitico-ritualic, practicat în comunităţile arhaice, cuprinzând adevăruri ezoterice, 
care erau comunitate în condiţii specifice, restrictive. Moartea era considerată un act 
inițiatic prin coborârea în lumea umbrelor, în Infern, fiind asociată cu regressus ad uterum, 
în scopul renaşterii. Viaţa şi moartea, eros şi thanatos coexistă, conferind unitate fiinţei întru o 
nouă fiinţare, asigurându-i deci devenirea. Potrivit gândirii mitice, „nu numai nunta este izvorul 
generic al mortii, ci şi moartea este cadrul optim al nunții. Actul morţii şi al călătoriei în Infern este acceptat 
în această ordine de idei ca o hierogamie”"*. 

e Întrucât în mit hierogamia cunoaşte reprezentări concrete, mesajul păstorului transmis 
de către „oiţa năzdrăvană” „măicuţei bătrâne” anunţă căsătoria lui cu o fiinţă care nu aparţine 
contingentului, ea fiind „o fată de crai”. Motivul acesta îl întâlnim în literatura universală şi, 
despre conţinutul lui, Ion Taloş în Gândirea magico-religioasă la români notează: „Motivul morții- 
nuntă cu o prințesă apare şi în poate cea mai importantă operă literară a evului mediu european, şi anume 
în unele variante ale «Cântecului lui Roland», mai exact spus în variantele V4 şi V7, precum şi în varianta 
Paris, Cambridge, Lyon, Chateauroux. În acestea, Carol cel Mare aduce trupurile neînsuflețite ale lui 
Roland, Olivier şi Turpin, de la Roncesvalles la Blaye şi trimite soli, care să aducă pe Aude şi pe mama lui 
Roland la Blaye, pe motiv că acolo ar urma s-o cunune pe Aude cu Roland. Aude ajunge la Blaye, chinuită 
de visuri rău prevestitoare. Ea se prezintă imediat în fața regelui, pe care-l întreabă: «unde e Roland, cu 
care doreai să mă cununi?», dar împăratul, care o chemase la Blaye, pentru a o cununa pe Roland, îi dă 
un răspuns cu totul neaşteptat: «M-a părăsit — zice el — în luna mai şi s-a căsătorit cu «Fille Florent», fata 
regelui peste ținutul Val Dormant sau Valsorie/Valserie». Acestea sunt țări imaginare, sau, mai bine spus, 
ele sunt o metaforă pentru țara morților, a celor adormiţi.” Având în vedere încărcătura simbolică a 
mesajului şi alegoria moarte-nuntă din acest text şi cea din Miorița, afirmaţia pe care Ion Taloş o 
face în continuare ni se pare pertinentă: „Avem aici o paralelă cu totul surprinzătoare între eposul 
medieval francez şi, poate, cea mai semnificativă baladă populară românească”. 

e Metaforele mioritice „Mândră crăiasă/ A lumii mireasă” şi „fată de crai/ Pe-o 
gură de rai” ridică un semn de interogaţie nu doar pentru cercetător, ci şi pentru orice 
cititor al textului: Care este de facto mândra crăiasă, mireasă a lumii? Ce simbolizează 
această sublimare în plan metaforic a unei entităţi feminine? Cu câteva excepţii reprezentate 
de aceia care au interpretat balada din perspectivă mitologică, cei mai mulţi exegeţi au considerat 
că mireasa lumii nu este alta decât moartea cu care „se nunteşte” tânărul păstor. Raportarea la 
gândirea mitică, lectura circumscrisă complexului mitic dezvăluie cu totul altă valență. Mireasa 


lumii este o zeitate a fecundității, care, asemenea celei din mitologia celtică, reglează mersul 


5 Ibidem, p. 463. 
1% Jbidem, p. 464. 
17 Jon Taloş, Gândirea mitico-religioasă la români. Dicţionar, Editura Enciclopedică, Bucureşti, 2001. 

lumii şi al timpului şi este, totodată, regină a Tenebrelor, însoţitoare a sufletelor spre 
Lumea Cealaltă. Ea este „Marea zeiţă a fertilității, cea care are între prerogativele ei potenţialitatea 
feminină exprimată într-o veşnică virtualitate, ea regizând viața şi moartea, devenirea şi ciclicitatea şi, ca 
zeiță a pământului, trăind într-un mariaj al terestrului fertil cu masculinul celest. Această asumare spaţială şi 
existenţială a universului justifică ipoteza simbolică a metaforei «mireasa lumii» ca exprimând principial pe 
Marea Mamă”*. De aceea, întreaga ceremonie nupţială funerară, care anunţă iniţierea, devenirea 
şi renaşterea „celui ales”, ipostază masculină a zeității vegetației, primeşte dimensiuni 
„cosmice”: „soarele şi luna/ Mi-au ţinut cununa/ Brazi şi păltinaşi/ l-am avut nuntaşi,/ Preoți, 
munţii mari,/ Paseri, lăutari,/ Păsărele mii,/ Şi stele făclii!”. 

Ideea ceremonialului funebru este reliefată prin versurile „Că la nunta mea/ A căzut o 
stea”, steaua deţinând în simbolistica tuturor popoarelor un rol important. În unele tradiţii mitico- 
poetice, stelele reprezintă sufletele decedaţilor sau „ferestre ale cerului prin care pătrund, în spaţiile 
siderale ale nemuririi, sufletele celor aleşi”. Potrivit Vechiului Testament şi iudaismului, stelele ar fi 
într-o oarecare măsură însufleţite, deoarece îngerii veghează asupra lor. 

În credinţa triburilor Keita şi Mandé (din Mali), steaua căzătoare este asociată unei 
tinere mirese care a plecat din casa părintească, pentru a locui împreună cu soţul ei.2% După cum 
se ştie, la poporul român există credinţa că „fiecare copil capătă la naşterea sa o stea şi cât timp 
steaua căpătată luceşte pe bolta cerului, până atunci trăieşte şi individul, iar când cade steaua i se curmă 
şi zilele”. Prin urmare, între om, destinul său şi steaua care-i corespunde pe bolta cerească se 
stabileşte o tainică, intimă legătură, aceasta revelând integrarea lui dintotdeauna în marile ritmuri 
cosmice, în armonia universală. 

elnvocarea celor doi aştri, soarele şi luna, ca participanţi la ceremonialul nupţial, 
sugerează unitatea principiilor masculin-feminin (Yang-Yin), diurn-nocturn, alternanţa viață- 
moarte-renaştere, legătura strânsă între vegetație şi erotism („Mi-au ţinut cununa”), deci 
caracterul regenerator al morții ritualice inițiatice a tânărului păstor. Intima coalescenţă, 
„nuntirea”, fiinţei mioritice cu natura, cu cosmicul revelează dimensiunea sa ontică, doza de 
sacralitate cu care este învestită prin inițiere şi devenire. 

Hierogamia păstorului — ipostază a zeităţii vegetației — care capătă proporţii cosmice, 
este purtătoare de simbol, sugerând necesitatea dispariţiei periodice a divinității, în condiţii 
ceremoniale, pentru ca o comunitate, o lume să se reechilibreze sacral. 

Pentru mentalitatea mitică a unui popor care, în istorie, a parcurs un lung şi sinuos drum 
al devenirii, Mioriţa, denumită „une chose sainte et touchante à feindre le cœur” (Jules 
Michelet), „un gioiello romantico popolare” (Lorenzo Renzi), „un poême total de la douceur 


universelle” (Leo Spitzer) este creaţia reprezentativă, însă nu singulară. 

IX. Meşterul Manole 


1.Geneza baladei 
Când Vasile Alecsandri publica în 1852-1853, la Iaşi, în Poezii populare — balade 


(cântece bătrâneşti) adunate şi îndreptate şi apoi în ediţie definitivă în 1866, baladele Mioriţa şi 
Monastirea Argeşului, era convins că în nici o altă operă nu este mai evidentă capacitatea 
creatoare a poporului român şi mai relevantă ideea de moarte acceptată cu seninătate sau ideea 
de „moarte creatoare”. 

Începând din secolul al XIX-lea şi până în prezent, atenţia folcloriştilor s-a îndreptat 
mai mult asupra originii şi evoluţiei textului care valorifică un străvechi mit, decât asupra 
valenţelor estetice ale acestuia. 

Tema desăvârşirii unei construcții prin imolare a găsit mediul favorabil cristalizării în 
opere epice, în spaţiul balcanic, fiecare popor adaptând-o propriei sale forma mentis. Numărul 
variantelor descoperite în acest spaţiu al Europei o dovedeşte: 311 greceşti, 165 româneşti, 87 
bulgare, 38 maghiare, 37 sârbo-croate, 19 albaneze, 5 aromâne şi 4 ţigăneşti?%2. 

Cu privire la geneza baladei, mai mulţi folclorişti români şi străini, printre care L. 
Şăineanu, M. Arnaudov, G. Cocchiara, P. Caraman, la sfârşitul secolului al XX-lea, au emis 
ipoteza — ulterior acceptată de majoritatea folcloriştilor — conform căreia variantele balcanice ar 
fi avut drept prototip versiunea greacă. 

Analizând critic teoria lui Petar Skok, formulată în 1929, care susţine că balada a fost 
creată şi răspândită de către zidarii aromâni, Petru Caraman demonstrează, pornind de la 
antroponimul Manole şi de la simplitatea textului, că balada a apărut în spaţiul Greciei. El afirmă 
că „antroponimul Manole este caracteristic onomasticei greceşti şi în acelaşi timp prezintă fonetism 
grecesc pur” şi că „personajul Manole — contrar părerii curente — a fost de asemenea foarte cunoscut în 
trecut tradiției populare greceşti şi legendei —cântec, de unde mai târziu a fost înlocuit cu alte nume. "2% 

Deci, „dacă acest autohtonism grecesc al lui Manole se verifică integral, atunci înseamnă că 
naşterea baladei, al cărei erou e la origine acest personaj, a putut avea loc pe pământul grecesc.” 

Cum însă ipoteza aceasta nu o consideră suficient de temeinică, cercetătorul adaugă un 
aspect pe care-l consideră decisiv: „Dintre toate popoarele din sud-estul Europei, care cunosc balada 
cu motivul zidirii unei femei, la nici unul nu aflăm tema epică în simplitatea celei greceşti. Pe lângă aceasta, 
cântecul neogrecesc poartă în el încă unele trăsături de asprime rudimentară, prin care străbate până-n 
vremea noastră, adesea foarte puțin atenuată, ceva din atmosfera de cruzime fatală şi barbară a străvechii 
credințe, de pe când ea era o realitate de fapt, ce stăpânea tiranic sufletul popular. Este, după noi, o 
netăgăduită dovadă a primitivismului variantei greceşti. Ea apare ca o primă etapă de concretizare în forme 
poetice durabile a legendei captate de-a dreptul din izvorul superstiţiei, fără intermediar. La celelalte naţii — 
cum e la români, sârbo-croați şi bulgari — balada e mult mai evoluată. Ea [a] ajuns aici la dezvoltări estetice 
superioare, care o aşază printre cele mai desăvârşite realizări ale eposului popular. La toate aceste 


22 Cf. Ion Taloş, Meșterul Manole. Contribuţie la studiul unei teme de folclor european, Editura Minerva, Bucureşti, 
1973, p. 139. 
203 Petru Caraman, Studii de folclor, vol. I, Editura Minerva, Bucureşti, 1987, p. 188. 
24 Ibidem, p. 189. 

popoare, însă, observăm în acelaşi timp că schema generală a baladei este tema grecească. Prin urmare, 
cu cea mai mare probabilitate, grecii au fost creatorii cântecului epic al Meşterului Manole."2*5 

Preocupat de problema genezei, dar depăşind-o, Petru Caraman consideră că românii au 
avut un rol semnificativ în răspândirea baladei despre jertfa zidirii pe teritoriul balcanic. De 
asemenea, el reliefează caracterul eroic al versiunii din România şi valenţele estetice: „E vorba 
aici de opera unor zidari vestiți şi, în special, a meşterului arhitect. Acesta e un erou, un supraom. Se află 
în contact cu divinitatea sau cu anumite genii — aproape el însuşi geniu. lar pe de altă parte, soția 
arhitectului, alt personaj superior — concretizare a devotamentului fără de margini față de soț şi a dragostei 
de mamă, care, fiind sacrificată, nu plânge moartea ei, ci jalea despărțirii de copilul iubit şi soarta lui. 
Aceste personaje se proiectează pe fondul sumbru al unui dureros conflict — dintre om şi destin —, ce se 
rezolvă cu împăcarea, printr-o eroică resemnare a omului, care consimte la jertfă.”205 

O viziune interesantă asupra versiunii româneşti a baladei exprimă Lucian Blaga, care, 
din perspectiva filozofului culturii, în studiul Spaţiul mioritic (1936) vorbeşte despre vechimea 
geologică a mitului, ale cărui rămăşiţe s-au păstrat la popoarele europene până în Evul mediu: 
„Motivul jertfei umane pentru o clădire datează din vremuri geologice, când omul credea că trebuie să-şi 
asigure pe această cale lăcaşul de puterile rele ale pământului şi de zeitățile întunericului. În evul mediu se 
mai găsesc la multe popoare europene rămăşiţe, când lămurite, când vagi, ale acestui obicei sau alea 
acestei credințe. Motivul sacrificiului uman pentru o clădire, nespus de primitiv în esenţă, s-a păstrat poetic 
prelucrat aproape la toate popoarele din sud-estul european.” Judecând motivul din „perspectiva 
sofianică” (prin sofianic Blaga înțelegând „o determinantă stilistică”, „ipostatică de mari posibilităţi” 
creatoare a spiritului popular est şi sud-est european), el observă că prin sublimarea acestuia 
balada românească primeşte o notă specifică, întrucât „numai poporul românesc a crezut că jertfa tine 
cumpănă unei fapte cereşti. Meşterul Manole îşi jertfeşte soția pentru o biserică. lată o sublimare 
«sofianică» a străvechiului motiv de aproape incredibilă cruzime. Adânc statornicită trebuie să fi fost 
orientarea sofianică în sufletul poporului românesc, dacă el a ştiut să împrumute această transfigurare unui 
motiv, cu care s-au luptat fără putință de sublimare, toți vecinii săi, naufragiați în practicitate sau în 
medievalism eroic.”2%8 

Un alt cunoscut exeget al baladei, D. Caracostea, în studiul Material sud-est european 
şi formă românească — Meşterul Manole (1942) analizând comparativ versiunile balcanice, 
observă că unele pun accentul pe trăsăturile realiste ale soției meşterului (cele bulgărești, 
maghiare), altele evidenţiază iubirea femeii pentru copii şi sentimentul de ruşine al soţiei (cele 
sârbeşti) sau conţin aspecte exterioare dramei (meşterul îşi păcăleşte soţia cu inelul căzut la 
temelia construcției, cum se întâmplă în variantele greceşti). Spre deosebire de acestea, balada 
din spaţiul autohton, care relevă drama lăuntrică a celui nevoit să jertfească, o consideră, ca 
realizare artistică, superioară: „Comparată cu toate celelalte tipuri şi variante sud-dunărene, balada 
plăsmuuită la noi şi pentru noi se aşază în chip firesc în fruntea tuturor. Faptul că, potrivit tipului nostru 
românesc, ea pune pe primul plan frământarea, vina şi căderea tragică a meşterului, nu aduce nici scădere 


25 Jbidem. 
2% Ibidem, p. 164. 
27 Lucian Blaga, Spaţiul mioritic, în Opere, vol. 9, Trilogia culturii, Editura Minerva, Bucureşti, 1985, p. 250. 
28 Jbidem. 

figurii atât de duioase şi umane a soției. Soarta amândurora este nedespărțită. lar faptul că totul este privit 
din perspectiva sfâşierii lăuntrice a meşterului, dă baladei orizont şi înțeles adânc." 

Despre valoarea deosebită a versiunilor româneşti scrie şi Mircea Eliade, care consideră 
balada superioară nu numai „din punct de vedere al echilibrului şi expresiei artistice, ci şi datorită 
conținutului său mitic şi metafizic", opera aceasta fiind ea însăşi „un produs folcloric de tip 
cosmogonic, deoarece jertfa zidirii este o imitație omenească a actului primordial al creației Lumilor. 2"! Ca 
atare, sacrificiul omenesc se află la baza „oricărei activități inițiale”, deci „ori de câte ori se repetă 
gestul Creaţiei."2!? 

Mircea Eliade consideră că originea baladei se află la greci, însă forma ei desăvârşită 
este cea românească. De asemenea, într-un substrat cultural străvechi, moştenit de popoarele 
balcanice, vede elementul principal al unităţii spirituale a acestor popoare, căci, deşi riturile de 
construcţie există în spaţii vaste, „totuşi nicăieri în afară de balcani şi țările româneşti, legendele 
derivate din aceste rituale nu au dat naştere la produse literare autohtone. ”?® Acest fapt îl determină pe 
istoricul religiilor să considere că „popoarele din sud-estul Europei, şi îndeosebi românii — pentru că la 
români găsim balada desfăşurată, cuprinzând toate elementele teoretice într-o magnifică sinteză - îşi au în 
legenda Meşterului Manole unul dintre miturile centrale ale spiritualității lor.”?”™* Alegerea şi fructificarea 
acestui mit cu rădăcini „într-o metafizică străveche, ecumenică”, în această zonă a lumii, nu sunt 
întâmplătoare, deoarece el (mitul) „satisfăcea o anumită nevoie spirituală”, „întâlnea o rezonanță pe 
care n-o întâmpina aiurea."2!* Mai mult, românii şi popoarele sud-dunărene au regăsit în mitul 
acesta al „morții creatoare” „propriul lor destin” puternic marcat de istoria dramatică. 

În legătură cu valorificarea morţii, Eliade face câteva observaţii interesante despre 
Mioriţa şi Meşterul Manole, „cele două creaţii de seamă ale spiritualităţii populare româneşti.”21* În 
Mioriţa, „ideea de reintegrare în Cosmos prin moarte” i se pare „evidentă” şi „numai pentru un 
cercetător superficial, care ar judeca prin criterii empiriologice, prezența aceasta a morţii ar putea însemna 
însă o viziune pesimistă a lumii, a rarefiere a debitului vital, o deficiență psihică.” Prin urmare, în 
balada păstorească, moartea nu este „negativă”, ea „este o calmă reîntoarcere «lângă ai săi»."2!* În 
Meşterul Manole, moartea „este creatoare, ca orice moarte rituală” şi în aceasta identifică „O 
concepție erotică şi bărbătească a morţii. Românul nu caută moartea, nici n-o doreşte — dar nu se teme de 
ea; iar când e vorba de o moarte rituală — adaugă savantul — o întâmpină cu bucurie.”2!* Această opinie 
a lui Eliade se opune celei formulate de Emil Cioran care scrie despre „scepticismul teluric şi 
subteran al României”, „un scepticism suferind, crispat, lipsit de drăgălăşenie şi de eleganță” 
(Schimbarea la faţă a României, 1943). Analizând riguros, profund îndeosebi balada despre 


2 D, Caracostea, Poezia tradițională română, vol. IL, Editura pentru Literatură, Bucureşti, 1969, p. 220. 
21 Mircea Eliade, Comentarii la Legenda Meşterului Manole, în vol. Meşterul Manole, Editura Junimea, laşi, 1992, 
p. 74. 

21 Ibidem, p. 84. 

212 Ibidem, p. 90. 

23 Ibidem, p. 129. 

214 Jbidem. 

215 Ibidem, p. 130. 

216 Jbidem. 

211 Jbidem. 

215 Jbidem. 

2 Jbidem. 

jertfa imolării, din perspectiva miturilor, riturilor şi a credințelor, desigur punctul de vedere al 
celui care a cercetat religiile lumii ni se pare mult mai apropiat de adevărata dimensiune a 
spiritului românesc. 


2.Câteva consideraţii asupra variantelor baladei 


Despre balada Meşterului Manole au fost elaborate în a doua jumătate a veacului trecut, 
studii documentate, dintre care rețin atenția cel al lui Ovidiu Papadima — Neagoe Basarab, 
Meşterul Manole şi „vânzătorii de umbre” (1962), al lui Gheorghe Vrabie — Jertfa zidirii sau 
Meşterul Manole (1966), Adrian Fochi — Versiunile extrabalcanice ale legendei despre „jertfa 
zidirii” (1966), lon Taloş — Meşterul Manole. Contribuţie la studiul unei teme de folclor 
european şi cel al lui Horia Bădescu — Meşterul Manole sau imanenţa tragicului (1986). 

Cu deosebire cartea lui Ion Taloş aduce în universul exegetic al baladei elemente noi, 
prin cercetarea variantelor transilvănene, neglijate până la el de către cercetătorii în domeniu, 
variante care, spre deosebire de cele din restul ţării au păstrat un fond mai vechi, arhaic. 
Folcloristul supune investigaţiei un amplu material, manifestând interes deosebit pentru 
realităţile etnografice şi constată că „în timp ce variantele din Oltenia, Muntenia şi Moldova au întinerit, 
cele din nordul Transilvaniei şi-au menținut configurația anterioară, ele constituind astăzi întâiul stadiu 
cunoscut în evoluția textului versificat.”22” De asemenea, observă transformarea unor variante 
transilvănene în legende în proză, ceea ce a produs apropierea lor „de superstiţia ce le stă la bază”. 
Astfel, „ele refac în sens invers drumul parcurs iniţial, de la superstiție la legendă şi apoi la baladă. ”??" 

Textele acestea sunt mai scurte, se prezintă sub formă de colind (fiind cântate de grupuri 
de femei la fereastră şi uneori şi în casă, în postul Crăciunului sau la Crăciun), păstrând 
caracterul ritualic, iar numele meşterilor poate fi Manea, Miclăuş, Siminic, Petre, Constantin. În 
baladă numele este întotdeauna Manole şi apare localizarea. În Muntenia, unde s-au construit 
„numeroase monumente arhitecturale în stare să înaripeze imaginaţia populară”, balada „şi-a ales pe 
cel mai impresionant dintre acestea: mănăstirea de la Curtea de Argeş."2* Localizarea a generat 
consecinţe asupra textului care dintr-unul cu caracter etnografic a devenit veritabilă creaţie 
literară: „(...) lucrul cel mai interesant este că prin această localizare, motivul principal al poeziei, adică 
sacrificarea unei femei, a dobândit înțelesuri mai profunde: dintr-un fapt tragic oarecare, sens predominant 
în variantele din Transilvania, sacrificarea femeii e pusă aici în slujba ridicării unei mănăstiri «cum n-a mai 
fost altă». Dacă textul a avut până atunci un caracter oarecum etnografic, prin sensul pe care l-a dobândit 
cu ocazia noii localizări, el s-a înălțat la o mare valoare literară. Aceasta e, după părerea noastră — 
subliniază Ion Taloș —, un exemplu desăvârşit de întinerire a temelor folclorice. 224 

Într-un alt tip, numit „Trisfetitele”, mai puţin cunoscut cititorilor, acţiunea este 


localizată la un alt edificiu celebru: mănăstirea Trei Ierarhi din laşi, de data aceasta precizându-se 


* Jon Taloş, op. cit., p. 265. 
21 Ibidem. 

222 Ibidem, p. 264. 

*% Jbidem. 

224 Ibidem. 

şi timpul: domnia lui Vasile Lupu. Conţinutul textului este următorul: domnitorul decide să ridice 
o biserică în care să fie depuse moaştele Sf. Parascheva şi îl alege pe cel mai priceput arhitect din 
Moldova. Acesta, ştiind că fiecare construcţie are nevoie de o „stahie” pentru a o ocroti, fură 
umbra unui duşman, apoi a unor prieteni, cu o trestie pe care o pune în zid, dar nu este suficient, 
deoarece clădirea se prăbuşeşte în continuare. El merge la o vrăjitoare care îi spune că truda lui 
este zădărnicită de un spirit malefic ce nu poate fi înlăturat decât dacă îşi va imola soția şi 
copilul. Iubind mai mult faima decât familia decide să-i zidească şi finalizează construcţia. În 
ziua sfințirii bisericii voievodul află despre fapta sa nelegiuită, poruncește să-i fie şters numele 
de pe inscripție şi să fie urcat pe acoperiş fără a i se lăsa posibilitatea de a coborî. Meşterul îşi 
făureşte o pereche de aripi cu care zboară pe câmpul Frumoasei, dar o furtună se dezlănţuie, i le 
rupe şi el cade în apa Bahluiului, unde moare. În două variante ale baladei se spune că încă se 
aud în timpul nopţii, în curtea Trisfetitelor, gemetele fiinţelor sacrificate, iar într-o altă variantă 
se zice că arhitectul ar fi fost ucis, ca să nu mai ridice în alt loc o clădire asemănătoare. 

Această baladă este răspândită numai în laşi şi în împrejurimi şi se cunosc trei variante, 
toate în proză, consemnate de călătorul rus Struve (1792), de Mihail Kogălniceanu şi de G. 
Enăchescu. 

Din analiza riguroasă întreprinsă de Ion Taloş nu lipsesc nici observaţiile asupra 
structurii şi stilului baladei, asupra motivelor care, după opinia sa, sunt: surparea zidurilor, 
motivul „revelației necesității de a fi zidită o ființă omenească în temelii”, alegerea victimei, 
motivul însuşirilor victimei, al zidirii treptate, personajul principal, celelalte individualităţi, 
motivul locului pe care vor ridicate zidurile şi al obiectului construcţiei. În strădania de a stabili 
asemănări şi deosebiri între variantele operei, folcloristul constată că ceea ce rămâne comun 
tuturor versiunilor „e destul de puțin, şi anume, următoarele motive: nestatornicia zidurilor, necesitatea 
de a fi zidită o femeie în temelii, sacrificarea celei mai bune dintre soțiile zidarilor. "25 

De fapt, „acesta e scheletul de bază al cântecului, pe care fiecare popor balcanic l-a adaptat la 
natura lui, brodând, fiecare după darul său, motivele care făceau parte din zestrea lui proprie."22 

Un alt merit al lui Ion Taloş este de a fi marcat o cotitură în orientarea ipotezei genetice. 
Faţă de predecesorii care susținuseră originea greacă a baladei, folcloristul manifestă reţinere în a 
formula o ipoteză categorică, reliefând dificultatea de a decide care popor este autorul acestui 
cântec epic, din moment ce se poate constata o unitate în versiunile balcanice, conferită de un 
schelet de bază, suprapunerea straturilor culturale, deplasarea de populaţie în spaţiul balcanic. 
Prin urmare, „vechea cultură elenă luată adeseori ca argument de unii autori, nu dă dreptul la supoziţia 
că grecii ar fi creat cântecul, deoarece s-a dovedit că popoarele balcanice conservă straturi culturale 
adeseori mai vechi decât mitologiile «clasice», greacă şi romană. Dacă numai cultura grecilor a ajuns să ne 
fie cunoscută, nu înseamnă că celelalte populaţii din Balcani şi Carpaţi ar fi fost lipsite de cultură şi de 
capacitatea de a crea opere folclorice valoroase. Numărul mare de variante culese la greci şi români nu pot 
constitui un argument hotărâtor în favoarea celor două versiuni, deoarece culegeri intensive la celelalte 
popoare ar putea scoate la lumină o şi mai mare bogăţie de variante. Şlefuirea artistică remarcabilă a 
versiunii româneşti şi sârbo-croate nu poate fi luată în discuţia despre originea textului; tot aşa nu poate fi 


25 Ibidem, p. 390. 
226 Jbidem. 

luat în discuţie nici caracterul mai arhaic al versiunii greceşti — cu toate că aproprierea ei de mit nu se poate 
pune la îndoială —, deoarece acesta nu dovedeşte decât faptul că ea reprezintă un stadiu mai vechi din 
evoluţia textului, aşa cum variantele româneşti din Transilvania nu sunt mai vechi, ca origine, decât cele din 
Oltenia, Muntenia şi Moldova, ci conservă un stadiu mai vechi de evoluţie.” 

Din cele prezentate până aici putem observa că problema genezei unei atât de cunoscute 
creaţii folclorice este departe de a fi lămurită şi poate că ea va constitui o temă majoră de 
cercetare pentru exegeţii în domeniu din secolul al XXI-lea. 

În ceea ce priveşte publicarea unor variante în spaţiul românesc, în secolul al XIX-lea, 
este necesar să menţionăm că în afară de Alecsandri, o variantă în proză din tipul Trisfetitele a 
fost publicată de Kogălniceanu (1842), o alta de Cezar Bolliac, cu titlul Meşterul Manole, dar nu 
ca text popular, ci ca o creație individuală, proprie (din această versiune lipseşte localizarea, 
aspect care l-a determinat pe Ion Taloş să o apropie de variantele din sudul Transilvaniei), o altă 
variantă a apărut în volumul Poezii populare române (1885), adunate de G. Dem. Teodorescu. 
Însă, cea care avea să marcheze în mod hotărâtor „destinul estetic” al baladei este varianta din 


volumele lui Alecsandri. 


3.Motivul mitic al jertfei 


Desigur, Alecsandri şi nici un alt scriitor al veacului al XIX-lea nu aveau cum să 
intuiască destinul excepţional pe care balada Mănăstirii Argeşului îl va avea în cultura noastră şi 
numărul impresionant (peste 300) de creaţii dramatice, epice sau lirice în care este valorificat 
mitul creației prin jertfire. Originile acestui mit trebuie căutate în timpuri foarte îndepărtate, în 
orizontul copilăriei umanităţii. Aşa cum consideră Mircea Eliade, e posibil ca la bază să se afle 
mitul cosmogonic, „modelul tuturor miturilor şi riturilor legate de ideea de «a face», de o «operă», de o 
«creație».” Motivul mitic al „facerii”, al construcţiei ridicate prin sacrificiu este întâlnit în 
Oceania, Indonezia, Africa, la multe dintre popoarele europene, deci într-un spaţiu geografic 
foarte extins. Cosmosul a apărut ca urmare a jertfei unui zeu, a unui Uriaş primordial. La fel, prin 
sacrificiu, au apărut rasele omeneşti şi plantele. Riturile de construcţie din spaţiul european îşi au 
izvorul spiritual în acest orizont mitic, întrucât, aşa cum lumea a apărut prin sacrificiul 
primordial al unei zeități, orice construcție necesită jertfirea unei fiinţe. La început jertfa era o 
ființă omenească, apoi treptat ea a fost înlocuită cu un animal, cu o pasăre sau chiar cu umbra 
captată prin practicarea anumitor ritualuri. Un „vânzător de umbre” măsura umbra oamenilor pe 
furiş şi o vindea zidarilor pentru a o îngropa la temelia viitoarei construcții. Se credea că umbra 
ar fi o parte a fiinţei omului, o proiecţie a sufletului său, după cum remarcă James Frazer în 
Creanga de aur: „Dacă umbra sa este călcată în picioare, lovită sau străpunsă, omul va simți rana ca şi 
când ar fi suferit-o propriul corp, şi dacă este despărțită de el în întregime (fapt pe care îl crede posibil), va 
muri.” Îngroparea umbrei echivala cu îngroparea sufletului omului care în mai puţin de 40 de 
zile murea şi devenea spirit protector al construcţiei. 


1 Ibidem, pp. 390-391. 
228 James Frazer, Creanga de aur, vol. II, Editura Minerva, Bucureşti, 1980, p. 118. 

Prin reiterarea actului ritualic se prelungeşte cosmogonia. Mai mult, orice clădire (casă, 
palat, templu sau cetate) era o imagine a universului, un „centru al lumii”. În spaţiul sud-est 
european această viziune capătă o dimensiune de natură sacră, pentru că „până foarte de curând, 
lumea era conştientă în aria balcano-danubiană că o biserică sau o mănăstire reprezentau la fel de bine 
Cosmosul, ca şi lerusalimul ceresc sau Paradisul: avea loc, în acest caz, o conştientizare a simbolismului 
arhitectonic şi iconografic prezent în construcţiile sacre, şi această conştientizare se opera atât pe calea 
experienței religioase (liturghie), cât şi pe calea culturii tradiționale (teologie). 

În spaţiul european sunt numeroase legendele cu privire la jertfele umane necesare 
construirii cetăților, podurilor, castelelor şi oraşelor. În Germania şi în Franţa a circulat multă 
vreme o legendă despre un pod făcut de diavol într-o noapte, în schimbul primului suflet care 
avea să treacă în următoare zi peste el. Şi la temelia Palatului Regal din Madrid fantezia populară 
a aşezat o victimă omenească. Povestea mitului jertfei pentru creaţie se ţese la greci în jurul 
ridicării podului Arta din Epir, al turnului din Cettinge (Muntenegru) la sârbi, al cetăților Deva şi 
Rozafat la maghiari şi albanezi. Varianta sârbească a baladei populare despre zidirea cetăţii 
Scutari, cunoscută în aria sud-est europeană, mai ales după publicarea ei de către Vuk Karadzic, 
are la bază, asemenea baladei româneşti a meşterului Manole, împlinirea actului creator prin 
sacrificiu maxim. De trei ani, craii-frați Vukašin, Goiko şi Ugliesa lucrau cu trei sute de zidari la 
înălțarea cetăţii Scutari, pe malul Boianei. Însă o zână surpa noaptea ceea ce ei ridicau ziua. În al 
patrulea an, Vila (zâna) le-a poruncit să zidească în temelie doi frați gemeni, Stoian şi Stoiana. 
Cel trimis să colinde lumea se întoarce după trei ani fără să-i fi găsit. Atunci zâna le cere fraților 
să fie zidită în temelie soţia aceluia care în următoarea zi va veni prima cu merinde pentru 
lucrători. Fraţii jură să păstreze taina, dar numai Goiko îşi respectă cuvântul dat şi soţia lui va fi 


imolată. In prim plan autorul anonim situează disperarea zbuciumul femeii sacrificate. 


4.Structura operei. Motive şi simboluri 


Variantele româneşti (165 după statistica efectuată de lon Taloş, grupate în 
douăsprezece tipuri), spre deosebire de cele balcanice (sârbeşti şi bulgăreşti) aduc în centrul 
atenției conflictul interior al meşterului şi tragismul destinului unei ființe omeneşti menite să 
zămislească frumuseţe. Mitul sacrificiului creator, care şi-a găsit substanţa poetică, transfigurarea 
artistică în balada populară a Mănăstirii Argeşului, devenit în spaţiul cultural românesc ceea ce 
G. Călinescu numeşte „mit estetic”, face parte din categoria miturilor definite de Blaga „trans- 
semnificative”. Chiar dacă se aminteşte de Negru-Vodă (Neagu-Vodă în unele variante, fiind 
vorba fie de domnitorul Radu I Basarab, fie de Neagoe Basarab — amănunt care nu prezintă 
importanţă în analiza valorii artistice a textului), balada suprimă timpul istoric, profan şi ne 
introduce în prezentul etern, coordonată temporală unică a oricărui mit, în timpul sacru sau în 
ceea ce Mircea Eliade numeşte „un ///ud tempore, adică în timp auroral, dincolo de istorie.” 


* Mircea Eliade, De la Zalmoxis la Genghis-Han, Editura Humanitas, Bucureşti, 1995, p. 60. 
*3 Mircea Eliade, Morfologia şi funcţia miturilor, în „Secolul 20”, nr. 205-206, 1978, p. 21. 

Şi spaţiul, „Pe Argeş în gios/ Pe un mal frumos”, este unul al tainei, un spaţiu sacru al 
mitului. Aici, pe „Un zid părăsit/ Şi neisprăvit”, meşterii trebuie să înalțe „Monastire naltă/ Cum 
n-a mai fost altă.” Locul ales de domnitor pare a fi dominat de duhuri nefaste. Alegerea nu este 
însă întâmplătoare. Zidurile limitează spaţiul, închid o lume. Faptul că ele sunt „neisprăvite” 
sugerează pătrunderea unor influenţe de origine inferioară, existenţa unor elemente malefice, pe 
care le anunţă chiar prezenţa şi lătratul câinilor. În mitologie, aceştia sunt asociaţi cu moartea, cu 
lumea subterană, cu împărăţiile nevăzute ale divinităţilor htoniene. Numai prin înălțarea unei 
biserici, duhurile necurate vor fi învinse, noua construcție lăsând calea liberă influenţei cereşti, 
comunicării între divinitate şi om. Însăşi biserica simbolizează Ierusalimul, împărăţia celor aleşi, 
un microcosmos. Deci, prin construirea ei, pe de o parte va fi satisfăcut orgoliul domnitorului 
care în epoca medievală era considerat un ales al lui Dumnezeu, iar pe de altă parte, Meşterul 
Manole îşi va împlini destinul său de artist. 

Un alt aspect, de o deosebită semnificaţie îl constituie numărul meșterilor zidari: nouă, 
iar împreună cu Manole, care se detaşează de aceştia, fiind simbolul creatorului genial, zece. În 
lucrarea intitulată Basmele române, Lazăr Şăineanu explică valoarea magică a numerelor din 
folclor, precizând că ele joacă un rol important în mitologiile tuturor popoarelor romanice, slave 
şi germanice, fiind multiplul lui trei, cifră care în sistemul pitagoreic era simbol al armoniei 
perfecte şi care în literatura populară figurează la fiecare pas întrucât „persoanele, lucrurile şi 
incidentele se prezintă continuu sub o formă triplă.” 

Considerăm că o mai mare atenție merită constatările lui Jean Chevalier şi Alain 
Gheerbrant, autorii Dicţionarului de simboluri, care semnalează prezenţa în mai multe culturi a 
aceleiaşi idei despre simbolistica numărului nouă, şi anume: „nouă, fiind ultimul din seria de cifre, 
anunță deopotrivă un sfârşit şi o reîncepere, adică o mutare pe alt plan. Aici se regăseşte ideea de naştere 
nouă şi de germinare, precum şi cea de moarte.” Fără îndoială, acest număr imprimă începutului 
baladei noastre un caracter de ritual şi exprimă o viziune asupra vieţii. Prin activitatea lor 
constructivă, creativă, zidarii participă la „ritmurile cosmice”, la înălțarea bisericii, acest 
„centru” simbolic al lumii româneşti. 

Grupul zidarilor este întregit de Manole, al zecelea meşter. Numărul zece cunoaşte o 
simbolistică interesantă, exprimând ideea de totalitate, de desăvârşire, viaţa şi moartea 
deopotrivă, dar şi un pronunţat dualism al fiinţei. Trebuie amintit şi faptul că în credinţa populară 
românească, numerele pare, în general, nu sunt considerate faste, ci prevestitoare ale răului. De 
aceea, nu numai unele imagini de la începutul baladei (căutarea locului misterios, zidurile 
părăsite, prezenţa câinilor), ci şi numărul simbolic zece anticipă finalul dramatic, final care ţine, 
credem, de o metafizică a morţii. 

În Manole — artistul există aspiraţia de a depăşi condiţia umană. Numai lui i se transmite 
prin vis, punte de legătură între uman şi divin, condiţia de care depinde înălţarea construcției: 
imolarea unei fiinţe apropiate, dragi, soţie sau soră a unuia dintre meşteri, care va veni prima cu 
merinde. Soluţia salvatoare nu provine din exterior, de la o păsare măiastră (ca la greci) sau de la 
o zână (ca la sârbi), ci din adâncul conştiinţei aceluia care trebuie să sacrifice şi să se 


autosacrifice pentru a răspunde imperativului creației. 


231 Lazăr Şăineanu, Basmele române, Editura Minerva, Bucureşti, 1978, pp. 39-40. 

Apare motivul jurământului, respectat doar de Manole, care se ridică la suprema 
conştiinţă a artistului. Încălcarea jurământului, jurământ care ar fi putut face posibilă unitatea 
sacră a reprezentanţilor aceleiaşi bresle, creează o ruptură, o „rupere de nivel”, cum ar numi-o 
Mircea Eliade şi va precipita acţiunea într-un singur sens, şi anume acela al zidirii de vii a soţiei 
lui Manole, căreia însă nu i se destăinuie taina jurământului. Ana (în varianta Alecsandri) sau 
Caplea (în varianta G. Dem. Teodorescu) este predestinată a însufleţi biserica prin transferul de 
substanţialitate, cu atât mai mult cu cât ea, învingând obstacolele ivite în cale la rugămintea 
adresată de Manole divinității (ploaia, vântul şi chiar Scorpia în varianta T. Pamfile), depăşeşte o 
primă treaptă a inițierii. Deşi autorul anonim surprinde în imagini vizuale şi auditive de un 
deosebit lirism suferința femeii sacrificate, accentul nu îl pune aici, aşa cum se întâmplă în 
variantele sud-dunărene, ci pe dramatismul interior al creatorului- Manole, care se va dovedi mai 
puternic decât omul-Manole. Lupta interioară, conflictul între cele două euri pe de o parte, între 
eul creator şi destinul implacabil al omului pe de altă parte, se accentuează în momentul când 
Manole îşi urcă soția pe schele pentru a fi zidită. De aici înainte dramatismul este într-un 
continuu crescendo până la finalul textului. În acest sens, în varianta Alecsandri remarcăm un 
aspect pe care-l considerăm semnificativ. Dedublarea eului e sugerată prin folosirea a două nume 
proprii: Manole (Manoli) şi Manea. Al doilea, care ar putea fi un hipocoristic, sugerează 
detaşarea artistului, ruperea lui de universul ontologic în care s-a integrat până atunci. 
Considerăm că nu necesităţile prozodice (ritm, măsura versurilor) l-au determinat pe poetul 
popular să recurgă la folosirea substantivului propriu Manea, ci intenţia de a reliefa că meşterul 
din baladă este simbolul condiției artistului, condiție care impune depăşirea limitei umanului 
întru propria-i deificare. În această ipostază el apare în viziunea poetului din popor, în timp ce 
pentru Ana rămâne până la sfârşit Manole, soţul iubit, singurul pentru care ea a acceptat „gluma” 
de a fi zidită. 

O dată ritualul săvârşit, creația se înalță şi îşi asigură veşnicia. Mănăstirea devine un 
microcrosmos, o imagine a lumii sacre şi se individualizează prin frumuseţe. Ambiţiei zidarilor 
care declară că oricând pot construi „Altă monastire/ Pentru pomenire,/ Mult mai luminoasă/ Şi 
mult mai frumoasă!” 1 se opun dorinţa voievodului de a fi ctitorul unei opere unice, „Cum n-a 
mai fost altă” şi egoismul lui ca nimic altceva să nu o egaleze sau să o depăşească. De aceea, 
meşterii, individualişti, lipsiţi de comprehensiune în faţa suferinţei umane, sunt pedepsiţi. Totuşi, 
în arta lor ei au devenit iniţiaţi şi nu trebuie să divulge secretele meseriei. Ca atare, din porunca 
domnitorului schelele (scările) sunt ridicate, iar zidarii sortiți pieirii. O cu totul altă explicație 
comportă moartea meşterului celui mare, Manole. Distrugerea schelelor creează o ruptură de 
nivel „care face posibilă trecerea de la un mod de existenţă la altul”: de la cel profan la cel sacru, 
de la cel uman la cel cât mai aproape de divin, de ideatic. O sugestie de o remarcabilă 
pătrundere, cu privire la simbolul scării ne-o oferă Mircea Eliade: „În simbolismul scării sunt 
implicate ideea sanctificării, a morţii, a dragostei şi a eliberării, fiecare dintre ele reprezentând într-adevăr 
abolirea condiţiei umane, profane, deci o rupere de nivel ontologic: prin dragoste, moarte, sfințenie, prin 
cunoaştere metafizică, omul trece, cum spune Brihadăranyaka - Upanișad, de la «ireal la realitate»."22 E 


*3 Mircea Eliade, Imagini şi simboluri, Editura Humanitas, Bucureşti, 1994, p. 63. 

vorba de realitatea ultimă la care fiinţa umană tinde şi la care ajunge după ce şi-a depăşit condiţia 
şi a redobândit-o pe cea divină de dinaintea „aruncării” sale în existenţă. 

Creaţia străluceşte şi împlineşte destinul uman. Manole-artistul se poate elibera acum de 
limitele fiinţei omeneşti pentru a dobândi libertatea şi armonia interioară. De aici necesitatea 
zborului care ne aminteşte de Icar. Zborul frânt nu exprimă aici dizolvarea omului în neant, ci 
fiinţarea lui, căci „unde cădea/ Ce se mai făcea!/ O fântână lină,/ Cu apă puţină,/ Cu apă 
sărată,/ Cu lacrimi udată!” 

În efluviile dramatismului, „fântâna lină” aduce liniştea, sugerând purificarea şi 
regenerarea. Moartea meşterului este violentă, deci creatoare ca şi a soției jertfite. Opera şi-a 
asigurat permanenţa în timp, probând că destinul artistului este dramatic sau tragic, pentru că 
nimic nu poate dura fără sacrificiu. Cu pertinenţă, D. Caracostea opina că „Nu mistica morții şi nici 
dăinuirea superstiției, ci sentimentul creativităţii, cu tot tragicul lui, este axa în jurul căreia s-a cristalizat 
funcțional expresia românească.” 

Balada Mănăstirii Argeşului, care a înveşmântat poetic străvechiul mit al zidirii 
oamenilor de vii, a inspirat numeroşi poeţi şi dramaturgi români, care i-au dat interpretări dintre 
cele mai felurite. Din prima jumătate a veacului al XIX-lea şi până în zilele noastre, literatura 
română înregistrează o producție poetică bogată inspirată de „mitul estetic”. Prima creaţie de 
acest fel este Meşterul Manole (1847) de Cezar Bolliac, o transpunere fidelă a episoadelor 
simbolice ale baladei. Pentru perioada 1944-1964, V. Fanache realizează o înregistrare, însă 
incompletă a creaţiilor lirice care revalorifică mitul „Meşterului”. Dintre acestea amintim: 
Lumina jurământului de Constantin Abăluţă, Să ţi-o sărut, Aleluia!., Dacica de Tudor Arghezi, 
Îndepărtata dragoste de Cezar Baltag, Sus, pe schele de Maria Banuş, Cântec dintr-o fereastră, 
Elegie despre stele, Manole, Manole de Ana Blandiana, Versuri pentru zidari de Şt. Aug. 
Doinaş, Eu, meşterul Manole de Darie Magheru, Pe Argeş în jos de Darrie Novăceanu, 
Meşterul de Nicolae Labiş, Femeile privesc schelăriile noilor case de A.E. Baconsky, Fântâna, 
Minuni fără jertfă de Gh. Tomozei, Oraş în creştere de Nichita Stănescu. 

Din balada populară mulți poeţi au reţinut doar un singur episod asupra căruia şi-au 
îndreptat meditaţia lirică, iar alţii au apelat numai la simboluri (Manole, Ana, creaţia) pe care le- 
au introdus într-o scriitură lirică autonomă, detaşată de textul arhetipal. Cele mai izbutite opere 
lirice care prelucrează motivul la o înaltă cotă estetică, atribuindu-i valenţe metafizice, sunt 
poeziile argheziene Aleluia! [1940] şi Dacica (din volumul Hore, 1939). 

X. Proza populară 


lActul povestitului 

Categoria folclorică cea mai importantă şi cea mai amplă, întâlnită în studiile de 
specialitate sub denumirea de proză populară, cuprinde basmul, legenda, snoava şi povestirea. 
Această categorie variată conţine elemente de unitate, determinate de trăsăturile discursului narativ 
şi de consecinţele acestora asupra actului de creaţie, de interpretare, de circulaţie şi de conservare a 
speciilor folclorice în memoria colectivități. 

De asemenea, se poate vorbi în cadrul acestei categorii atât de interferenţele tematice şi 
imagistice între specii, de exemplu între basmul fantastic şi legendă sau între legendă şi snoavă, 
cât şi de tendinţa unor specii de a se transforma, adaptându-se la structura şi la funcția altor specii, 
cum este, de exemplu, basmul despre animale care, treptat, a evoluat către snoavă şi legendă. 

La toate popoarele lumii, proza populară se leagă de obiceiul străvechi al povestitului. 
Informaţiile despre acesta sunt relativ reduse, deoarece, în general, specialiştii au manifestat interes 
faţă de conţinutul textului, fără a mai acorda importanţă contextului: împrejurările în care se 
povestea, rolul pe care l-a avut acest obicei, atitudinea naratorului, reacțiile receptorilor etc. 

Dincolo de acest aspect trebuie precizat că din timpuri foarte îndepărtate şi, probabil, până 
în primele 3-4 decenii ale secolului al XX-lea, povestitul a constituit un fenomen cultural cu o 
puternică tradiție. 

Folcloristul Ovidiu Bîrlea afirmă că „în Europa au mai putut fi surprinse urme cultice ale 
povestitului basmelor doar la noi, apoi sporadic spre nord, la ucrainenii carpatici, letoni, estoni şi finlandezi, iar 
în apus numai la irlandezi, deci în forme insulare care apar ca fragmente din întinsa arie de odinioară. 
Împrejurarea că resturile cultice ce au mai dăinuit în aceste insule relevă tot atâtea aspecte felurite, unele 
chiar contradictorii, confirmă şi pe această cale complexitatea ancestrală a fenomenului.” 

Actul povestitului s-a practicat în toate mediile sociale, atât la curte, în saloanele 
aristocraților, cât şi în rândul maselor populare, fiind o principală formă de distracție, un mod de a 
evada din universul cotidian. Povestitul nu se adresa exclusiv copiilor, ci şi oamenilor maturi, de 
fapt, mai ales acestora, pentru că ei puteau pătrunde semnificațiile creaţiilor şi le puteau transmite 
mai departe. 

Obiceiul era practicat îndeosebi la sate, însă nu lipsea nici din mediul urban. Ocaziile în 
care se povestea erau diverse: la şezători, duminica, în timpul anumitor munci şi în momente de 
răgaz, pe uliţă, toamna la curăţatul porumbului, după terminatul muncii etc. Se povestea la stână, 
când se adunau mai mulţi ciobani, la moară, în cabanele lucrătorilor forestieri, în spital, la armată. 
Nu oricine nara un basm, o poveste, o snoavă sau o legendă, ci aceia care aveau „darul de a 
povesti”, căci „ca modalitate de actualizare a unor valori folclorice, povestitul constă în retransmiterea unor 
mesaje constituite ca structură şi cod (repertoriu de semne), orientate însă, prin adaptare, spre exigenţele şi 
receptivitatea unui grup de ascultători (destinatarul actului de comunicare). Aceasta presupune, din partea 
povestitorului, în primul rând o bună memorie, pentru că el trebuie să stăpânească un repertoriu suficient de 


2334 Ovidiu Bîrlea, Folclorul românesc, vol. I, Editura Minerva, Bucureşti, 1981, pp. 139-140. 
100 


teme, motive, imagini, expresii etc., necesare realizării discursului narativ, iar în al doilea rând talent 
interpretativ şi putere creatoare. Povestitorul nu reproduce niciodată un basm identic cu o actualizare 
anterioară, ci îl reconstituie pornind de la tipare structurale şi elemente de cod tradiționale, în forme dominate 
de personalitatea lui şi condiţionate, în egală măsură, de receptivitatea ascultătorilor.” 

Menţionăm că povestitorii nu erau „specialişti”, profesionişti, precum, de exemplu, 
lăutarii, ci ţărani, muncitori care, datorită talentului lor, deveneau cunoscuţi în mediile în care 
trăiau. Personalitatea fiecărui narator influenţa organizarea discursului narativ actualizat şi îi 
conferea o notă specifică, de originalitate. Unii dintre povestitori, deosebit de talentaţi, prelucrau 
într-o manieră proprie, originală structura faptului folcloric tradiţional şi o adaptau necesităților 
momentului. Au existat, însă, şi „povestitori pasivi”, care doar reproduceau ceea ce memoraseră, 
sau „povestitori ocazionali”, al căror repertoriu era redus şi, ca atare, narau doar în anumite 
momente. 

În urma cercetărilor efectuate, folcloriştii au constatat că la naratorii populari a existat 
tendinţa specializării pe anumite specii, unii preferând basmele (în special cele fantastice), iar alții 
povestirile sau snoavele. De asemenea, diferenţele de vârstă şi cele de sex erau semnificative, 
„implicând particularităţi de stil şi realizare la nivelul naraţiunii actualizate.” 

Un rol important în actul povestitului îl deţinea şi relaţia dintre narator şi 
ascultător/receptor, întrucât primul, cunoscând grupul de auditori, îşi adapta stilul de interpretare 
exigenţelor acestuia. Astfel, „relativa statornicie” a relației povestitor — receptor, care, treptat, se 
forma, „contribuia, în mare măsură, la stabilizarea repertoriului tematic, la selectarea mijloacelor de 
realizare, iar în cazul povestitorilor inventivi, la asimilarea elementelor novatoare şi integrarea lor în 
tradiție.” 

Referitor la rolul, la funcțiile povestitului, trebuie spus că cea mai cunoscută şi cea mai 
răspândită în spaţiu este funcția magică apotropaică. Actul povestitului era, în vremurile de demult, 
legat de credinţe superstițioase. De exemplu, o credinţă spune că dacă un cioban spunea în fiecare 
seară o poveste „de când se mârlesc oile până fată întâiul miel — deci cam 100 de naraţiuni =”, atunci 
unul dintre miei va fi năzdrăvan şi va relata tot ceea ce se va întâmpla cu el. Potrivit altei credințe, 
când se aflau la munte, ciobanii trebuiau să spună în fiecare seară trei poveşti şi apoi să facă o horă 
în jurul stânii, considerându-se că astfel spaţiul respectiv va fi protejat şi nu vor pătrunde duhurile 
rele. Aceeaşi funcție, propiţiatorie, se atribuie povestitului pentru protecția locuinţei. Elena 
Niculiţă- Voronca notează o credinţă populară culeasă la sfârşitul secolului al XIX-lea, potrivit 
căreia „Cu o poveste bine spusă şi frumos încheiată se înconjoară casa de trei ori, ca o pavăză, de nu poate 
nici un rău străbate.” 

De asemenea, povestitului i se atribuia şi o funcție terapeutică incontestabilă. Un exemplu 
consemnat de A. A. Popov prezintă credinţele şamaniste ale dolganilor din Siberia: „În timpul 
epidemiilor se spuneau poveşti înfățişând viaţa fericită a eroilor. Demonul bolii, apropiindu-se de «cumele» în 
care se spuneau asemenea poveşti şi fiind înşelat de imaginile lor, îşi zicea: ce fel de oameni sunt aceia care 


25 Pavel Ruxăndoiu, Folclorul literar în contextul culturii populare româneşti, Editura „Grai şi Suflet — Cultura 
Naţională”, Bucureşti, pp. 401-402. 

2336 Ibidem. 

237 Ibidem, p. 403. 

238 Ovidiu Bîrlea, op. cit., p. 140. 

continuă să trăiască bine, deşi eu trimit asupra lor boli? Se vede treaba că nu e nimic de făcut aici — şi se 
îndepărta. Înainte de a începe tratamentul unui bolnav, şamanul trebuia să afle cauza bolii. Pentru aceasta 
era necesar să-l vadă pe demonul bolii şi să afle ce trebuie să întreprindă împotriva lui. Unii demoni erau însă 
foarte recalcitranţi şi nu se lăsau văzuţi de şaman; prin urmare, acesta nu putea începe tratamentul. În 
asemenea cazuri, după încercări zadarnice, şamanul se adresa unui povestitor de basme. Seara, şamanul se 
ducea la bolnav şi se ascundea în preajma lui. Mai târziu, venea şi povestitorul, care începea să spună un 
basm despre lupta unor eroi pozitivi cu duhurile rele, eroii învingându-i pe aceşti demoni. Demonul bolii, 
auzind acestea, lua imaginile basmului drept realitate. Făcându-i-se milă de confrații lui învinşi şi dorind să-i 
ajute, el ieşea din bolnav şi, astfel, putea fi văzut de şaman.”2” 

Reiese de aici că însuşi povestitorul de basme era considerat un „specialist” în 
domeniul medicinei magice, intervenţia lui fiind văzută ca deosebit de benefică, de eficace. 

În societatea modernă, recitării basmului i se recunoaşte o „funcție psihoigienică”. În 
acest sens, psihanalistul american Bruno Bettelheim, fondator al şcolii ortogenetice din Chicago, 
autor al unor lucrări despre copiii suferinzi de autism, consideră basmul drept cel mai bun mijloc 
de socializare a inconştientului. El îşi exprima cu trei decenii în urmă convingerea că anxietatea 
copiilor nu poate fi vindecată fără ajutorul basmului. 

De asemenea, povestitul are funcţie socială şi etică, nemărturisită, dar care „implicată 
diferențiat în însăşi structura şi conținutul diferitelor specii ale naraţiunii orale, e mult mai complexă, şi 
numai aşa se explică prețuirea de care aceste narațiuni şi interpreții lor se bucurau în mediile populare.”2* 

În afara funcţiilor menţionate ale povestitului, în cazul basmului pot fi menţionate 
funcţia cognitivă (în cazul legendei) şi funcția educativă (în cazul snoavei). 

În zilele noastre, nemaiexistând împrejurările specifice pentru povestit, decât în foarte 
puţine situaţii, acesta se practică în familie, unde bunicii şi părinţii spun copiilor poveşti, basme, 
pentru a-i adormi mai uşor. Aceasta se întâmplă cu precădere în mediul urban. În secolul trecut, 
când basmele, care altădată erau spuse în special pentru cei maturi, au decăzut în atenţia 
acestora, nemaicorespunzând gustului şi mentalităţii lor, „s-a ivit nevoia de a-l cultiva doar pe seama 
copiilor. Prin aceasta, el şi-a restrâns proporţiile, devenind apanajul unui matur din familie, sursa de 
alimentare a repertoriului fiind cu precădere colecţia de basme tipărită, mai ales cele cu profil infantil. 
Aceasta este faza decadentă a fenomenului, cu vechime multimilenară, se înțelege firească şi inevitabilă 
pe măsură ce mentalitatea populară a evoluat simţitor sub influenţa culturii de tip clasic. ”?* 


29 Apud Val Cordun, Timpul în răspăr. Încercare asupra anamnezei în basm, Editura Saeculum I.O., Bucureşti, 
2005, p. 165. 

*% Pavel Ruxăndoiu, op. cit., p. 404. 

21 Ovidiu Bîrlea, op. cit., p. 146. 

X a. Basmul 
A.Definire.Clasificare 


În proza populară, fără îndoială, specia literară cea mai bogată o reprezintă basmul. Nu 
se poate discuta despre basm fără o clarificare, absolut necesară, a noţiunii de basm şi a noțiunii 
de poveste, aceasta deoarece multă vreme cei doi termeni au fost consideraţi sinonimi. O primă 
lămurire o aducea în secolul al XIX-lea Bogdan Petriceicu Hasdeu, care, vorbind despre folclorul 
românesc şi cel european făcea distincţie între basm şi poveste, în funcţie de care delimita şi alte 
categorii. În opinia sa, povestea este „orice fel de naraţiune, fie legendă, fie snoavă, fie anecdotă... în 
care nu se întâmplă nimic miraculos sau supranatural”, în timp ce în basm „supranaturalul constituie un 
element esenţial”. Hasdeu considera că unicul derivat al basmului ar fi „deceul” care e, de fapt, tot 
un basm „menit a da soluționarea unei probleme." 

Un alt cunoscut folclorist, Lazăr Şăineanu, în studiul Basmele române în comparaţiune 
cu legendele clasice şi în legătură cu basmele popoarelor învecinate şi ale tuturor popoarelor 
romanice (1895), propune o delimitare a speciilor epicii populare, care însă nu este 
convingătoare datorită inconsecvenţei terminologice, pentru că discută despre termenii basm, 
legendă, snoavă, dar face clasificarea poveştilor mitico-fantastice, etico-mitice, religioase şi 
glumeţe, atribuind termenului basm o mai mică sferă decât celui de poveste. Astfel, „basmele 
române” sunt grupate în cele patru „secţiuni” (enumerate anterior) care la rândul lor includ 
următoarele cicluri: 

A. Poveştile mitico-fantastice: 

I. Ciclul părăsirilor sau om-animal 

(Tipul Amor şi Psyche, Melusina, Neraida) 
II. Ciclul femeie-plantă 

(Tipul Daphne, Cele 3 năramze) 
III. Ciclul interzicerilor 

(Tipul Locurilor oprite, al Camerei oprite) 


IV. Ciclul juruinţelor 
(Tipul lephta, al Zânelor promise) 


V. Ciclul metamorfozelor 
(Tipul Iason, Copiii de aur) 
VI. Ciclul descinderilor infernale 
(Tipul Teseu, Hesperidele şi al Deceurilor) 
VII. Ciclul ascensiunilor aeriene 
(Tipul Arborele ceresc, Animale-cumnaţi) 
VIII. Ciclul expunerilor 
(Tipul Andromeda, Danae) 
IX. Ciclul isprăvilor eroice 
(Tipul Apă vie şi apă moartă, Ileana Cosânzeana) 


X. Ciclul fecioarei războinice 
B. Poveştile etico-mitologice (psihologice): 


242 Bodgan Petriceicu Hasdeu, Etymologicum Magnum Romaniae, Editura Minerva, Bucureşti, 1970, pp. 342-343. 

I. Ciclul celor trei fraţi 
(Tipul Fraţilor perfizi şi al Tovarăşilor năzdrăvani) 
II. Ciclul celor doi frați 
(Tipul Dioscurilor şi Tipul Cei doi fraţi de cruce) 
III. Ciclul animalelor recunoscătoare 
IV. Ciclul femeii perfide 
(Tipul Scylla, Dalila) 
V. Ciclul incestului 
(Tipul Peau-d"Ane, Tipul Fetei cu mâinile tăiate) 
VI. Ciclul mamei vitrege 
(Tipul Holle, Cenuşăreasa, Phryxos, Rodia) 
VII. Ciclul pețirilor 
(Tipul Edip, Enomaos) 
VIII. Ciclul fatalității 
(Tipul Moira, Nemesis) 
IX. Ciclul uriaşilor şi piticilor 
X. Ciclul omului viteaz 
(Tipul Orion, Hercule — Păcală) 


C. Poveşti religioase (legende): 
I. Dumnezeu 
(Tipul Dorinţelor, al Talismanelor) 
II. Necuratul 
III. Moartea 
(Moartea ca cumătră, Călătoria Morţii) 
D. Poveşti glumeţe (snoave) 
I. Ciclul fetei isteţe 
II. Ciclul lui Păcală 


În această categorie, Lazăr Şăineanu adaugă „Fabula animală”. 


În urmă cu trei decenii, un alt exeget, I. C. Chiţimia, a realizat o clarificare a celor două 
noţiuni în discuţie, pe care o considerăm valabilă şi astăzi. În lucrarea Folclorul românesc în 
perspectivă comparată (1971), I. C. Chiţimia opinează că basmul este o poveste fantastică, 
neadevărată, cu o structură tipică, în timp ce povestea este o naraţiune cu caracter realist, 
elementele fantastice nefiind dominante. În afara acestor două specii el distinge în cadrul epicii 
populare legenda ca o creaţie cu scop didactic, fabula ca naraţiune alegorică şi snoava ca scurtă 
naraţie cu scop satiric. 

O altă definire, bazată pe un bogat repertoriu de naraţiuni populare, a fost propusă de 
Ovidiu Bîrlea, în Antologie de proză populară epică (vol. I-II, 1966). Folcloristul face distincție 
între speciile epicii orale în funcție de atitudinea manifestată de narator şi de receptor, faţă de 
conţinutul textului. Astfel, legenda este o naraţiune cu caracter didactic, povestirea o relatare a 
faptelor din contemporaneitate, snoava este înrudită cu basmul despre animale, iar basmul 
propriu-zis, cea mai complexă specie, cuprinde basmul fantastic şi basmul nuvelistic. 


Termenul basm provine din slava veche, de la „basni” care însemna „născocire”, 


„scornire”, „minciună”, „invenţie”, în dicționarele de teorie a literaturii fiind definit ca „specie a 

epicii populare şi culte, de obicei în proză, în care personaje imaginare traversează întâmplări fantastice, 
forțele Binelui învingându-le pe cele ale Răului. ”?® 

Definiţiile numeroase formulate până în prezent reliefează valoarea, receptarea şi larga 
răspândire în spaţiu şi în timp. De exemplu, G. Călinescu îl consideră „un gen vast, depăşind cu 
mult romanul, fiind mitologie, etică, ştiinţă, observaţie, morală etc. Caracteristica lui este că eroii nu sunt 
numai oamenii ci şi anume ființe himerice, animale. Şi fabulele vorbesc de animale, dar acestea sunt 
simple măşti pentru felurite tipuri de indivizi. Fiinţele neomeneşti din basm au psihologia şi sociologia lor 
misterioasă. Ele comunică cu omul dar nu sunt oameni. Când dintr-o naraţiune lipsesc aceşti eroi himerici, 
n-avem de-a face cu un basm. ”?“ 

Din punctul de vedere al lui Ovidiu Bîrlea care caută o delimitare a „diferenței specifice” 
comparativ cu celelalte specii ale epicului popular „basmul poate fi definit ca o narațiune 
pluriepisodică, al cărei protagonist este omul (de obicei adolescent), ajutat de animale sau obiecte cu 
însuşiri miraculoase, care izbuteşte în cele din urmă să fie răsplătit în chip maxim, acţiunea fiind verosimilă 
pentru o mentalitate de tip arhaic. ”?”® 

În mod deosebit atenţia specialiştilor s-a îndreptat către basmul fantastic, acesta 
caracterizându-se prin forme stabile, spre deosebire de basmul despre animale, care, în timp, şi-a 
schimbat statutul funcţional şi semnificaţiile. Existenţa unor elemente de cultură primitivă, 
arhaică, în substanţa lui nu înseamnă neapărat că el s-a constituit într-o asemenea cultură. 
Probabil că basmul a apărut o dată cu fiinţa umană, din necesitatea pe care ea a simţit-o de a-şi 
imagina o altfel de lume decât cea în care trăia, o lume în care totul devine posibil. 

Deşi este cunoscut încă din antichitate ca specie literară folclorică, basmul a circulat, 
asemenea tuturor creaţiilor populare, pe cale orală, intrând în atenţia cititorilor abia la începutul 
veacului al XIX-lea, o dată cu publicarea, în 1812, a primei colecţii de basme de către fraţii 
Grimm. În spaţiul românesc, primele basme au fost publicate în 1860 de E. B. Stănescu- 
Arădanul (Poveşti culese şi corese, Timişoara). Precizăm că, în scris, câteva basme româneşti au 
fost consemnate la sfârşitul secolului al XVIII-lea. 


B. Teorii asupra genezei basmului 
Întâlnim basme în toate zonele lumii, în folclorul tuturor popoarelor, din timpuri 
imemoriale, fără a cunoaşte însă, originea lor. Asupra genezei au fost formulate în ultimele două 
secole mai multe teorii (mitologică, onirică, ritualistă, antropologică etc.), dar niciuna pe deplin 
credibilă şi care să corespundă exigenţelor cercetărilor moderne. Fără să facem o trecere în 


revistă a tuturor teoriilor existente, ne oprim asupra acelora pe care le considerăm relevante. 


B.1. Teoria mitologică 

Fraţii Grimm erau de părere că basmele sunt „resturi”, „relicve” mitologice, ecouri ale 
unor mituri străvechi, care s-au impus în cultura popoarelor. Basmele s-au ivit datorită capacității 
fiinţei umane de a fantaza, de a poetiza, având un fond mitic comun, şi anume cel indo-european, 
de unde s-au transmis şi apoi s-au adaptat la forma proprie a fiecărui popor. 
28 Irina Petraş, Teoria literaturii. Dicţionar-antologie de...., Editura Didactică şi Pedagogică R.A., Bucureşti, 1996. 


24 G, Călinescu, Estetica basmului, Editura pentru Literatură, Bucureşti, 1963, p. 9. 
245 Ovidiu Bârlea, op. cit., p. 149. 

Fraţii Arthur şi Albert Schott, culegători ai „basmelor valahe”, au fost printre primii 
adepţi ai teoriei fraților Grimm, popularizând ideea indo-europeană a originii basmelor: „După o 
lege de care ascultă toată lumea vie, orice diversitate ia naştere din tot ceea ce este simplu şi mic. Drept 
exemplu poate sluji limba. Încă de pe acum s-a dovedit că o sumedenie de limbi din Irlanda şi până în 
insulele din Oceanul Pacific au o rădăcină comună şi că deci popoarele care le vorbesc sunt înrudite; se 
poate chiar spera că ştiinţa va izbuti să facă dovada a ceea ce Biblia afirmă cu credință şi înțelepciune, 
anume că toți oamenii se trag din câteva seminții. Cine ar trăi secole de-a rândul ar putea vedea răsărind 
dintr-o singură ghindă o pădure de stejari fremătătoare; cine ar fi traversat în chip conştient milenii ar fi 
putut să-şi dea seama de felul în care de la începuturile pline de o simplitate copilărească s-a ajuns la 
pădurea de limbi care acoperă pământul. Nici în cazul basmelor nu e nimic altceva. Neînsemnate şi palide 
au fost cu siguranță miturile primilor oameni; dar, deoarece sensul lor interior, înrudit fiind cu spiritul şi 
sufletul neamului nostru şi acționând binefăcător asupra lui, a ascultat glasurile insondabile ale creaţiei, ele 
nu au dispărut, ci, cu o forță vitală indestructibilă, s-au dezvoltat în forme veşnic noi. Aşa se explică de ce 
atâtea basme, care azi par complet diferite ca formă, la o examinare mai atentă îşi vădesc nucleul comun; 
de ce serii întregi de naraţiuni cu înfăţişare originală sunt reductibile la câteva mituri extrem de simple. (...) 
Este dreptul frumos al poeziei de a ne înălța cu ajutorul imaginilor ei de vis deasupra chinurilor existenţei: 
aici, omul a pândit cândva oglinda fermecată care, în ciuda simplităţii ei, slujeşte grațioasei prietene să 
producă belşug de miracole. Eterna reîntoarcere, în sute de variații, a acelei idei trebuie să ne surprindă cu 
atât mai puţin cu cât povestitorii diferitelor popoare şi seminţii nu au ştiut unii de alții. Doar pentru noi, cei 
care întindem pe o masă, în faţa noastră, comorile dintr-o sută de ţări şi din toate timpurile, acea repetare 
ar putea fi obositoare, dacă nu s-ar înveşmânta de fiecare dată în altă haină."2* 

Teoria mitologică este susţinută la noi şi de Atanasie M. Marienescu, din al cărui punct 
de vedere Făt-Frumos este soarele, descendent al lui Apollo şi Phoebus, iar Ileana Cosânzeana, 
eroina basmelor româneşti, simbolizează natura frumoasă a dimineţii sau natura binecuvântată a 
primăverii. Astfel, biruinţa lui Făt-Frumos şi eliberarea fetei de împărat, răpite de zmeu, 
sugerează triumful soarelui asupra iernii. 

Tot de la ideile fraților Grimm porneşte în formularea teoriei sale şi Max Müller, pentru 
care formele miturilor sugerează principiul luminii, soarele şi aurora deţinând un rol major. El 
susţine că mitologia ar fi o eroare, o „boală a limbii”, reducând totul la câteva „locuţiuni lingvistice”. 

Pentru A. Kuhn, adept al teoriei mitico-meteorologice, eroina basmelor este o 
metamorfoză nocturnă a aurorei, împăratul este cerul care se întinde peste tot, fetele de împărat 
sunt aurora dimineţii sau a serii, „divinități crepusculare” etc. 

În general, susţinătorii teoriei mitologice a basmelor au văzut în actanţi şi în faptele lor 
simboluri ale fenomenelor naturii, îndeosebi „somnul” acesteia în timpul iernii şi renaşterea ei 


primăvara. 


B.2. Teoria migraţiunii (difuzionistă) 


Promotorul teoriei difuzioniste este orientalistul german Theodor Benfey care susţine că 


India este spaţiul de geneză a basmelor, spaţiu cunoscut prin bogata sa mitologie şi tradiții 


*% Arthur şi Albert Schott, Basme valahe, cu o introducere despre poporul valah şi o anexă destinată explicaţiei 
basmelor, Editura Polirom, Iaşi, 2003, pp. 320-321. 

culturale foarte vechi. Din India, în secolul al X-lea, o dată cu cărțile populare, basmele s-ar fi 
răspândit, prin migrațiune ajungând în Europa. Această concepție despre originea orientală a 
celei mai bogate specii folclorice a fost susţinută şi de Marcus Landau, Emmanuel Cosquin, 
Gaston Paris, J. Bédier ş.a. 

Landau, fără a se mulţumi cu simple identificări, analizând o nuvelă a lui Boccaccio, 
Federigo degli Alberighi, observă asemănări dintre aceasta şi o povestire din Panchatantra, 
unde un porumbel se lasă prins pentru a-i servi ca mâncare unui vânător. 

Emmanuel Cosquin, pentru a explica şi a proba originea povestirilor populare europene, 
face adesea trimiteri la credinţele indiene, convins că ceea ce a favorizat apariţia şi răspândirea 
basmelor a fost credinţa puternică în metempsihoză, care ar fi specifică indienilor. Însă, susţine 
el, după ce basmele au ajuns în Europa, ele au fost adaptate civilizaţiei Occidentului, „născându- 
se basmul într-un cu totul alt mediu.” 

Despre originea orientală şi valoarea etică a basmelor, filologul francez Gaston Paris 
notează: „... Cât priveşte nenumăratele poveşti, aproape totdeauna plăcute, adesea grosolane, care au ca 
subiect femei vulgare şi perfide, nu s-au născut spontan în societatea evului mediu, ci ele purced din India. 
[...] Ceea ce este necesar spre a se înțelege inspiraţia unor asemenea poveşti se poate închipui că ele au 
fost compuse într-o țară unde femeile, private de libertate, instrucţie şi demnitate personală, au avut 
totdeauna vicii, al căror tablou, prea exagerat, n-a putut să treacă în Europa decât printr-o caricatură 
excesivă." 

În România, teza originii orientale şi a migraţiunii basmelor este susţinută de Nicolae 
Iorga şi Mozes Gaster. N. Iorga este de părere că proza populară a pătruns în Europa prin Bizanţ, 
din Orientul asiatic, însă colportarea nu s-a făcut prin scris ci prin intermediul negustorilor care 
debarcau pe coasta Traciei, aducând cu ei „elemente de poezie epică în proză”. Chiar dacă această 
specie folclorică este dependentă de literatura antică sau de cea medievală, istoricul literaturii 
române opinează că semnificativă este adaptarea povestirilor, a basmelor la specificul local şi, în 
acest sens, rolul major îi revine povestitorului anonim. 

Mozes Gaster, pornind de la compararea câtorva basme din spaţiul european şi din cel 
oriental şi susţinând teoria lui Benfey, face următoarea apreciere: „Originea tuturor acelor 
transformațiuni o caută [Th.] Benfey (Pantschatantra, 1, 413) în luptele şi disputele pline de vrăjitorii şi 
fermecări, dintre sfinții buddhistici şi brahmanici, prin care unul se încerca a birui pe celălalt. Desigur, au 
căpătat ei o formă mai potrivită firii omeneşti în genere în cursul îndelungatei migraţiuni de la un popor la 
celălalt. Se înțelege că noi nu voim a deduce, de la singurul fapt pe care l-am tratat aici, modul de 
introducere la români şi ce popor a jucat aici rolul intermediar. Voim numai, terminând, a ne exprima 
speranța că vom mai da de astfel de materii orientale prelucrate în România şi întocmite prin popor pentru 
popor, mai cu seamă în ceea ce priveşte snoavele, basmele şi gâcitorile, adevăratul odor al unui popor. 
Amintim numai, fără a trage vreo consecință, ipoteza lui Benfey că Europa datoreşte mult invaziunii 
mongolilor, care, desigur, îmbuibaţi de basmele orientale buddhistice, au fost cei mai puternici răspânditori 
[ai acestora] prin toată Europa. 

O cercetare minuțioasă tocmai a literaturii noastre poporane în comparaţiune cu cea rusească şi 
cu cea a popoarelor din Peninsula Balcanică ne va da desigur desluşiri îndestulătoare asupra chestiunii 


2417 Apud Gheorghe Vrabie, Proza populară românească. Studiu stilistic, Editura Albatros, Bucureşti, 1986, p. 14. 

dacă au avut mongolii influență şi asupra românilor, căci numai prin Țara Românească le era drumul şi pe 
dânsa o cutreierară prea adeseori.” 


B.3. Teoria antropologică 
Se opune teoriilor mitologică şi orientală şi a fost creată, în Anglia, de către Edward B. 


Tylor, iar apoi susţinută de Andrew Lang, Hartland, Mannhardt ş.a. Aceşti cercetători susțin 
ideea poligeneziei basmului. Ei arată că basmele egiptene au o mai mare vechime decât cele 
indiene şi, îndreptându-şi atenţia către mitologia greco-romană, observă că există numeroase 
asemănări între miturile homerice şi basmele popoarelor europene. De asemenea, studiindu-se 
străvechi credinţe şi mituri ale popoarelor „primitive” din America, Australia şi Africa s-a ajuns 
la concluzia că există un fond comun al basmelor diverselor popoare. Deosebirea constă în aceea 
că, în timp ce pentru „primitivi” sunt considerate adevăruri, pentru omul „civilizat” anumite 
elemente din basme sunt ireale, fantastice. Pornind de la aceste aspecte antropologii formulează 
teoria potrivit căreia în mituri, în basme există „supravieţuiri” (survivals) ale unor credinţe foarte 
vechi despre lume şi despre existenţă, care prin cultură au dispărut la popoarele moderne, 
civilizate, dar care s-au păstrat „vii” la popoarele primitive. Aceste elemente „vii” ne ajută să 
înţelegem credinţa în obiecte magice, în metamorfoza fiinţelor, în vrăji, din universul fantastic al 
basmelor. Adepții acestei teorii susțin că basmele au fost create în timpuri primordiale, când 
exista o cultură primitivă identică la toate popoarele şi, ca atare, pe aceeaşi treaptă culturală o 
forma mentis asemănătoare. Astfel s-ar explica temele şi motivele similare din basmele 
aparţinând diverselor naţiuni. Ca atare, basmele au apărut în spaţii şi timpuri diferite, 
nedeterminabile, şi nu într-un singur loc de unde ulterior s-au răspândit în întreaga lume. 

O altă teorie interesantă, derivată din cea antropologică, este teoria ritualistă, 
aparţinându-i lui Pierre de Saintyves, exprimată în lucrarea Les contes de Perrault. Potrivit 
viziunii sale, povestirile populare sunt „compendii” şi comentarii ale riturilor primitive, ce pot fi 
întâlnite şi în credinţele popoarelor civilizate. Aceste rituri s-ar afla la baza poveştilor lui 
Perrault: Cenuşăreasa, Degețel, Barbă Albastră, Scufita Roşie etc. De exemplu, personajul 
Cenuşăreasa ar simboliza-o pe Regina Cenuşii, iar acțiunea basmului nu este altceva decât un 
„comentariu” al obiceiurilor ce se practicau înaintea Anului Nou. Barbă Albastră ar releva, 
potrivit opiniei lui Saintyves, un aspect al ritualului legat de iniţierea tinerei femei în viaţa 
conjugală, iar Degețel ritualul iniţierii băieţelului în secretele vieţii omului matur. Prin exegeza 
sa, Saintyves a încercat să demonstreze că aspecte ale mentalități umane ancestrale 
supraviețuiesc la popoarele civilizate sub formă de obiceiuri prezentate în basme în manieră 
poetico-simbolică. Astfel, s-a impus ideea, într-o foarte mare măsură adevărată, că basmul este 
strâns legat de mentalitatea şi de practicile primitive, arhaice. 


B.4. Teoria onirică 


Deşi în mare parte fantezistă, nu lipsită de interes ni se pare teoria formulată de Bogdan 
Petriceicu Hasdeu, care susține că elementele fantastice din basme îşi au originea în visele 
oamenilor. Ideea de la care porneşte Hasdeu este următoarea: fiinţa umană are o dublă existenţă, 


3 Mozes Gaster, Studii de folclor comparat, Editura Saeculum I.O., Bucureşti, 2003, pp. 28-29. 

şi anume: una a vegherii, adică a simţirii, a cugetări, a acţiunii şi alta a realităţii, adică a ceea ce 
omul vede, simte, gândeşte în timpul somnului, deci în vis. Potrivit viziunii sale omul primitiv nu 
era capabil să facă o distincţie clară între starea de veghe şi starea din vis. În vis toate lucrurile 
primesc dimensiuni hiperbolice şi, mai mult, ceea ce omul visează poate deveni realitate în starea 
de veghere. Întrucât orice popor crede în vise, el crede şi în basme. La fel ca în vis, în basme 
noțiunea de spaţiu şi de timp sunt anulate, omul vede zei şi zâne, iar zborul devine principal 
mijloc de deplasare. De aici concluzia că basmele nu ar fi altceva decât transpuneri în formă 


artistică ale viselor fiinţei umane. 


C. Elemente caracteristice 


Basmul fantastic se distinge de celelalte specii ele epicii populare prin arhitectonica sa 
deosebit de bogată şi de diversă în „schematismul”, în „stereotipia” ei. Caracteristic basmului 
este universul fantastic, opus celui obişnuit, cotidian, un univers în care totul devine posibil. Deşi 
porneşte de la realitate, basmul se desprinde de ea, creând o lume proprie a viselor, a dorințelor. 
Această creaţie populară a păstrat în conţinutul său numeroase elemente ale culturii arhaice, 
primitive, însă le-a reorganizat şi le-a circumscris valorilor estetice. Basmele sunt creaţii stabile, 
iar universalitatea lor, atât în timp cât şi în spaţiu se explică prin realizarea unor tipare 
fundamentale şi a unui limbaj artistic specific. Structurile mitico-ritualice, care au deţinut 
anumite valenţe narative în faza lor arhaică, au primit noi funcţii şi semnificaţii. 

Aceste creaţii care au rezistat trecerii neîndurătoare a timpului şi-au îmbogățit 
permanent universul tematic, limbajul artistic şi au inserat valori socio-culturale ale societăţii 
omeneşti aflate în evoluţia sa. 

Un aspect specific al basmului îl reprezintă universul ontologic dominat de fantastic, din 
care însă nu lipsesc şi dimensiuni ale realului. Acest univers este populat deopotrivă de oameni, 
de fiinţe fantastice, de animale cu puteri supranaturale, de obiecte cu virtuţi magice, miraculoase. 
Aşa cum opinează Pavel Ruxăndoiu, „pendularea între real şi fantastic imprimă naraţiunii un statut 
artistic particular, determinat de o cauzalitate proprie. Nu există nici un basm în care elementele pur 
fantastice să apară izolat. Ele se leagă întotdeauna de eroi şi eroii descind din lumea real posibilă. În mod 
aproape constant, acțiunea basmelor se declanşează într-un cadru real şi reclamă împrejurări 
verosimile."2* Evident, imaginea cadrului este determinată de mediul natural şi social, cultural în 
care trăieşte naratorul. Elementele fantastice sunt inserate, în general, o dată cu declanşarea 
intrigii conflictului, fiind prezent apoi pe tot parcursul desfăşurării evenimenţialului. 

Animalele, păsările, insectele sunt înzestrate, ca şi omul, cu darul vorbirii. Ele deţin şi 
puteri miraculoase, căci, după ce eroul le ajută, sunt recunoscătoare şi îl salvează din primejdia 
în care se află. De multe ori lucrurile sunt însuflețite şi vorbesc. De exemplu, într-un basm din 


culegerea lui Petre Ispirescu se spune: „Toate lucruşoarele vorbeau în casa aceea, până şi oalele 


:% Pavel Ruxăndoiu, op. cit., p. 423. 

şi vătraiul; două oale se certau la foc, lingurile discutau şi se certau cu vătaful lor, castroanele 
veneau singure la masă şi se aşezau la locul lor.” 

Metamorfoza eroilor din om în pasăre, animal etc., „apa vie” şi „apa moartă” folosite 
pentru vindecare sau pentru învierea protagonistului după uciderea şi dezmembrarea lui, 
veşmintele eroinei — „rochie cu luna în spate, cu soarele-n faţă şi cu stelele împrejur”, rochie pe 
care „să n-o taie foarfeca”, rochie de argint, de aur — care au rolul de a o individualiza, armele 
ruginite ale bătrânului împărat pe care eroul le caută ştiind că numai cu ajutorul lor îşi va putea 
îndeplini misiunea, personificarea fenomenelor naturii (Vântul, Gerul, Căldura), toate acestea 
reprezintă elemente specifice basmului. 

O trăsătură caracteristică o constituie organizarea structurii după reguli respectate cu 
stricteţe indiferent de spaţiul căruia îi aparţine povestitorul şi de nivelul de evoluţie al societăţii. 
Un exemplu este cel al prezenţei formulelor iniţiale şi finale, uneori şi a celor mediane, în 
discursul narativ. Acestea vizează relaţia care se creează între narator şi receptor şi atitudinea lor 
faţă de semnificația mesajului transmis. Prin formulele iniţiale, tipice, basmul ne introduce 
aparent illo tempore, într-un univers desprins de cotidian, însă, în esenţă, într-un timp paradoxal: 
„a fost odată ca niciodată”, „a fost, nu a fost” etc. Observăm că a doua parte a formulei anulează, 
cum afirmă Nicolae Roşianu, „celelalte elemente afirmative”. Întreaga construcţie are rolul de a 
crea atmosfera favorabilă, de a pregăti trecerea ascultătorului/cititorului din universul real în cel 
fantastic: „Aşadar, prezenţa în cadrul aceleiaşi formule a unor elemente cu sensuri ce se exclud reciproc 
(V — VV) nu este un joc gratuit care caută absurdul cu orice preț, numai de dragul absurdului, ci constituie 
un procedeu poetic, rezultat direct al specificității basmului fantastic ca rod al ficţiunii poetice. "25 

În studiul Stereotipia basmului, Nicolae Roşianu prezintă o listă de 35 de variante 
apărând în formulele inițiale ale basmelor din spaţiul românesc, din care selectăm câteva: „Când 
mâncau şoarecii pre pisici”, „Când se coceau ouăle în gheață”, „Când lupul era căţel şi se 
ținea oile după el”, „Când lupii cu oile în staul se culcau ”, „, Când trăia lupul prin sat”, „Când 
toate animalele laolaltă trăiau şi ele vorbeau”, „Când leul se făcea miel de se jucau copiii cu 
el” etc. Toate aceste „determinări temporale” „neagă veridicitatea întâmplării ce urmează a fi 
povestită”, având un singur înţeles: niciodată. Aceasta este cea mai la îndemână, cea mai 
simplă explicație ce poate fi dată. Analizând însă prin prisma gândirii mitice, am putea considera 
că aceste formule aparent paradoxale ne avertizează că ne aflăm în faţa unei lumi răsturnate, a 
unei lumi pe dos, o altfel de lume decât aceea pe care „raţionalul” o percepe. Referitor la 
expresia „a fost odată” interpretarea pe care o dă Georges Emmanuel Clancier ni se pare demnă 
de reţinut: „Timpul, oglindirea acțiunii asupra ființelor, sentimentelor, gândurilor — asupra «istoriilor» proprii 
fiecărei ființe şi asupra istoriei ce o include, modelează destinele particulare fiind totodată prin ele însele, 
influențată. «A fost odată...», această expresie legendară (dar şi realistă, căci stabileşte şi caracterul 
efemer şi singularitatea oricărui destin), această expresie mi se pare deci că oferă una din cheile — majore 
ale creației... «A fost odată...»: iată toată diversitatea lumii, a altora, evocată în derularea vremii, în 
derularea neisprăvită, imperfectă şi ireversibilă a timpului. "252 
2% Nicolae Roşianu, Stereotipia basmului, Editura Univers 1973, p. 46. 

31 Ibidem, p. 26. 


252 Apud Adrian Alui Gheorghe, Tinerețe fără bătrânețe şi sentimentul tragic al timpului, Editura Conta, Piatra 
Neamţ, 2004, pp. 79-80. 

În afara formulelor stereotipe, întâlnim, în foarte puţine cazuri, formule ample, care 
constituie o expresie filozofică de factură populară, cum este exemplul următor, din culegerea lui 
Petru Rezuş, Dochiţa Împărătiţa. Basme şi poezii populare din Ţara-de-Sus (1972): „A fost 
odată cum a fost, ca să dezghiocăm totul n-are rost, atâta numai c-a fost, că poveştile-s de când 
îi lumea şi omul om. De la începutul lumii omul a povestit, că n-ar mai fi trăit, ori ar fi amuţit. 
Încă din grădina raiului a deprins omul meşteşugul graiului şi de-atuncea s-au înmulțit şi 
poveştile în lume şi au toate nume, ca să nu le uităm nici noi şi s-ajungă până la voi.” 

Un alt exemplu întâlnim în antologia Literatura populară din Moldova, de Al. Vasiliu: 
„O fost, o fost, că dacă n-ar fi fost, nu s-ar povesti, nici eu, alehăi ca un purice-a plezni. Şi eu 
nu-s de când poveştile; îs mai încoace cu v-o două zile. Poveştile pe la poartă trecea când pe 
mine mama mă făcea. Ş-am luat şi eu una de coadă ş-am zvârlit-o peste poartă şi ț-o spun amu 
dumitale.” 

Atrage aici atenţia imaginea metaforică, simbolică a basmelor aflate într-un alt spaţiu, 
dincolo de poartă, iar pătrunderea lor în universul uman, al fenomenelor, se face printr-un 
transfer nefiresc, „peste poartă”. Povestitorul însuşi, un fel de creator al /ogosului se plasează 
într-un timp matriceal („pe când mama mă făcea”), al Facerii, al Fiinţării, al Revelaţiei. Sub o 
anumită formă a ludicului este strecurată concepţia populară despre originea basmului. 

Formule iniţiale stereotipe, asemănătoare celor din basmele noastre, întâlnim şi la alte 
popoare: „c’era una volta”, „Ily a de cela bien longtemps/ Quand les poules avaient des dents” 
etc. 

În ceea ce priveşte celelalte tipuri de formule, este ştiut că formulele mediane au rolul 
de a verifica şi de a menţine trează atenţia receptorului, iar formulele finale de a-l readuce pe 
acesta în lumea reală, la „codul mesajelor cotidiene."2* Diversitatea formulelor finale este mai 
mare decât a formulelor introductive, tonul povestitorului fiind adesea glumeţ: „Jară eu: 
'Ncălecai p-un mărăcine,/ Să m-asculte orişicine. ”; „Trecui şi eu pe acolo şi stătui de mă veselii 
la nuntă, de unde luai/ O bucată de batoc,/ Ş-un picior de iepure şchiop,/ şi încălecai p-o şea, şi 
v-o spusei dumneavoastră aşa.” „lar eu privind cu ochii bleojdiţi de mirare la cele ce se 
întâmplase,/ Mă uitasem cu gura căscată,/ şi mi-o astupară c-o prună uscată,/ Și încălecai pe-o 
lingură scurtă,/ Mai mincinos e cine nu ascultă.” 

Alteori, naratorul îşi exprimă bucuria că şi-a îndeplinit misiunea povestitului şi 
adresează o urare ascultătorilor, dar şi şieşi: „Și încălecai p-o şea, şi v-o spusei şi d-voastră aşa./ 
Și încălecai p-o lingură scurtă,/ Să trăiască cine ascultă./ Şi mai încălecai p-un fus, să trăiască 


E] 


şi cel ce-a spus. ”; „binele şi belșugul din casa lor , dă-l Doamne, la toți duşmanii mei, dar dă- 
mi-l şi miel” 

Câteodată, cel ce povesteşte vrea să lase impresia că a fost el însuşi martor al 
întâmplărilor relatate: „Însă eu i-am lăsat pe dânşii petrecând şi făcând multă voie bună ş-am 
venit la domnia voastră şi v-am spus povestea lui «Nu ştiu». Vezi norocul ce face?” 

Cea mai uzitată formulă finală, „încălecai pe-o şea”, este prezentă, cum observa B. P. 


Hasdeu şi în basmele italiene: „novella e cavallo”. 


253 Pavel Ruxăndoiu, op. cit., p. 424. 

Privind în ansamblul lor formulele iniţiale şi finale specifice basmului, în încercarea de 
a decoda semnificaţia şi rostul lor, considerăm că e absolut necesar să vedem textul fundamental 
al basmului ca pe un text arhaic, mitic în esenţă, din care ideea de sacralitate nu lipseşte. Dincolo 
de opiniile generalizate ale folcloriştilor, potrivit cărora formulele inițiale ne introduc într-o lume 
ireală iar cele finale ne readuc în universul real, cotidian, ni se pare mult mai plauzibilă ipoteza 
că, de fapt, acestea marchează, cum afirmă Camille Lacoste-Dujardin, „începutul şi sfârşitul 
sacralizării”2* sau, cum notează René Guenon, „începutul şi sfârşitul împlinirii unui rit, şi care sunt în 


relație (...) cu coagularea şi soluția hermetică. "25% 


D. Tematica 


Un alt aspect deosebit de important îl constituie tematica basmului, atât de bogată şi de 
variată. În structura basmului, tema nu este o schemă, ci „o forţă internă” nemărturisită verbal, 
însă prezentă pe tot parcursul discursului narativ. „În virtutea ei se organizează întreg materialul 
fabulativ. Până la o anumită limită, tema se confundă sau face concurență unui alt element al intrigii. 
Devenind astfel o predominantă de seamă a operei, ea se transformă într-un magnet care polarizează în 
juru-i cele mai mici detalii.”25% 


În basmele tuturor popoarelor există teme specific locale sau tradiţionale şi teme 


universale. Conform unei statistici efectuate de Corneliu Bărbulescu în urmă cu cinci decenii 


(Catalogul poveştilor populare româneşti), în folclorul nostru sunt 270 de subiecte-tip de basme 
fantastice, faţă de 741 înregistrate în tipologia internaţională (Aarne- Thompson). dintre care 140 


de tipuri se regăsesc şi la alte popoare, iar 130 de tipuri sunt specifice spaţiului românesc. 


De asemenea, în basme întâlnim ca predominante temele „istorice”/ „mitologice”, 
„legendare”, dar nu lipsesc nici teme ale actualităţii, descinse din cele tradiționale, în care 
povestitorul anonim introduce elemente specifice societăţii moderne (de ex. eroul ucide 
zmeoaica folosind o bombă, la nunta protagoniştilor participă miniştri, generali etc., uneori 
actanţii au serviciu etc.27). 


În general, basmele au „o tematică comună cu a literaturii”25%, 


A 


în centru situându-se teme 
majore cu privire la existența umană şi la rolul pe care omul îl are în societate. Frecvența cea mai 
mare o are lupta dintre bine şi rău, concretizată diferit, ca o confruntare între adevăr şi minciună, 
dreptate şi nedreptate, curaj şi laşitate, generozitate şi egoism etc. O altă temă întâlnită foarte des 
este cea a dragostei reflectată sub diverse aspecte: dragostea față de fiinţa iubită, dragostea faţă 
de mamă, a mamei faţă de copil/copii, dragostea dintre fraţi (de cruce). Iubirea apare în basme nu 
doar ca dimensiune fundamentală a umanului, ci şi ca negare a dezumanizării, a degradării 
morale, a invidiei şi a urii. 

Axa sferei narative a basmului o reprezintă aventura, evenimenţialul, drumul pe care îl 


parcurge protagonistul întru devenirea sa. Sentimentul erotic se circumscrie acestuia, fiind, cum 


2354 Apud Val Cordun, op. cit., p. 122. 
255 Apud Ibidem, p. 123. 
256 Gheorghe Vrabie, op. cit., pp. 50-51. 
257 Ovidiu Bîrlea, Antologie de proză populară epică, vol. I-III, Editura pentru Literatură, București, 1966. 
258 Gheorghe Vrabie, op. cit., pp. 55-56. 

constată Gheorghe Vrabie, un „simplu pretext”, un catalizator al evenimentelor neobişnuite. 
Obsedantă este dorinţa eroului de a-şi găsi soţia visată, femeia ideală, de a întemeia o familie şi 
de a moşteni împărăţia. Ceea ce impresionează cu adevărat în basme este cealaltă „faţă” a iubirii, 
care declanşează suferința umană: drama fetei izgonite pe nedrept, care trebuie să înfrunte 
primejdii până când eroul o va salva, drama soţiei care datorită unor intrigi este obligată să-şi 
părăsească căminul fie după ce a născut, fie înainte, sau este zidită de vie într-o stâncă 
(Împăratul Cremene şi împărăteasa zidită de vie în stâncă), drama fetei de împărat care se 
căsătoreşte cu un tânăr mort (Călugăraş) etc. 

O temă foarte veche, a cărei origine se presupune a fi orientală, este cea a cuplului om — 
animal/pasăre. „Aşa cum se întâlneşte în colecţiile (din secolul al XIX-lea) ale mai tuturor popoarelor — 
notează Gheorghe Vrabie — povestirea are toate atributele unei proze moderne. Legendară a rămas doar 
încifrarea simbolică: logodnica - turturică, bufniță sau broască; logodnicul — porc.” 

Relaţia dintre o ființă umană şi o altă vietate pare stranie şi sporeşte valenţele 
subiectului prin nota de senzaţional. lată, de exemplu, conţinutul basmului Zâna Zânelor din 
colecţia lui Petre Ispirescu: un împărat avea trei feciori; venindu-le vremea de însurătoare îi urcă 
în turn să tragă cu arcul şi unde va cădea săgeata acolo îi va fi norocul fiecăruia; săgeata celui 
mic se înfige într-un copac înalt dintr-o pădure mare; de spinarea lui se agaţă o bufniţă; pe 
drum, spre palat, alte şase bufniţe se țin după dânsul; bufnița era de fapt, o zână, iar celelalte şase 
roabele ei; ele fuseseră blestemate; flăcăul aruncă în foc pieile lor, ele se transformă în porumbei 
şi zboară; tânărul este blestemat să facă ce n-a făcut om pe lume şi abia atunci să o găsească; el 
pleacă în căutarea logodnicei; pe drum întâlneşte nişte draci care moşteneau obiecte fermecate (o 
pereche de opinci, o căciulă, un bici), intră în posesia lor, merge până ajunge la un munte al cărui 
vârf „da de nori”; îl urcă până ajunge la o peşteră în care se aflau „nişte palaturi ca de domn”; 
acolo se aflau zâna şi copilul lui; are loc întâlnirea celor doi şi nunta împărătească. Tema 
basmului reliefează aparent o inadvertență. În esenţă, lucrurile nu sunt cum apar vizibile. 
Bufnița, cea care, de fapt, îl alege pe fiul de împărat, este o zână metamorfozată, care poate 
reprezenta o zeitate. Ea aparține unui alt nivel ontologic şi sentimentul erotic este un pretext 
pentru inițierea, devenirea „celui ales”. Plecarea iubitei generează drama sufletească a 
protagonistului, căci el a pierdut totul. De aceea, prin călătorie şi învingerea obstacolelor, el se 
iniţiază şi, în final, devine vrednic să posede totul. 

Talentul naratorului popular de a dezvolta numeroase „variaţiuni” ale temei erotice se 
vede şi din basmul intitulat Călugăraş: o fată de împărat visează că cel care este sortit să-i fie soţ 
este mort şi, dacă îi va citi şi îl va boci 9 ani, 9 luni, 9 săptămâni şi 9 zile, atunci el va învia; 
permanent ea aude un glas spunându-i aceleaşi vorbe ca în vis; mergând cu împăratul şi 
împărăteasa la vânătoare, într-o poiană din pădure vede un palat; intră şi acolo îl găseşte pe 
tânărul visat, împietrit prin blestemul unui zmeu; îi citeşte şi-l boceşte 9 ani, 9 luni şi 9 
săptămâni; trecând un negustor cu roabe de vânzare, fata cumpără o ţigancă pe care o roagă să îi 
citească tânărului; ea adoarme, tânărul se trezeşte după 9 zile; prin privirea lui drăgăstoasă ea 
rămâne însărcinată; feciorul pleacă împreună cu ţiganca; fata se trezeşte, se travesteşte în călugăr 
şi merge la curtea tânărului împărat; este recunoscută, cei doi se căsătoresc, iar ţiganca este 


25 Ibidem, p. 62. 

pedepsită (motivul acesta al pedepsei aplicate celei care se substituie eroinei fiind frecvent în 
basme). Acţiunea acestui basm este lipsită de aventură, povestitorul manifestând interes pentru 
eroină. Celelalte personaje au doar rolul de a pune în lumină frumuseţea morală şi iubirea ei faţă 
de „cel ales”. Acţiunea este dominată întru totul de iubire, iar în basme acest sentiment capătă 
„plenitudine şi variație infinită”2*. 

O altă temă cu frecvenţă mare în basme este aceea a dragostei dintre fraţi (Busuioc şi 
Siminoc, Busuioc şi Musuioc). Numele lor „sugerează un destin comun şi compensator”?%!. Toate 
întâmplările prin care trec, probele la care sunt supuşi, primejdiile pe care trebuie să le 
depăşească pun în lumină dragostea de frate, o temă cu „valoare primordială”. 

În basme s-au păstrat teme mitologice, pentru că în memoria colectivităţi au continuat 
să dăinuiască ecouri ale unor străvechi mituri. Paralel cu acestea, povestitorul anonim a creat o 
mitologie folclorică bogată. Basme precum Faza din dafin, Fata din mirt, Fata din floare, Cele 
trei rodii revelează concepţia mitică despre legătura dintre om şi vegetal. Eroina este contopită 
cu mediul vegetal, deci ea a reintrat în Marea Matrice Cosmică. O dovedeşte formula magică 
rostită de fiul de împărat plecat în căutarea celei hărăzite de destin: „Deschide-te dafin verde,/ Să 
iasă fata curată,/ De soare nevăzută,/ De vânt nebătută,/ De voinic nesărutată”. Ieşirea din 
floare, din arbore şi împlinirea actului iubirii dintre fată şi fiul de împărat sugerează comunicarea 
cu exteriorul şi, implicit, pierderea neprihănirii. 

Acestor exemple li se adaugă basmele Balaurul cu şapte capete care „relatează mitul 
despre Perseu sau Sf. Gheorghe în luptă cu hidra înspăimântătoare”2*2, Crâncu, vânătorul codrului în 
care eroul, asemenea omului primitiv, pleacă în căutare de foc şi multe alte basme în care, chiar 
dacă nu este dezvoltată o temă mitică, sunt introduse elemente care orientează narațiunea către 
un sens mitologic. Aici se încadrează caii năzdrăvani ce se pot deplasa „ca vântul” ori „ca 
gândul”, ei având şi darul de a vorbi, puterea de a îndeplini stăpânului orice dorinţă şi rolul de 
participanţi la acţiune alături de eroi. Alte personaje, având de obicei calitatea de adjuvanţi ai 
protagonistului, ca Sfarmă-Piatră, Strâmbă-Lemne, Serilă, Zorilă, Murgilă, Statu-Palmă-Barbă- 
Cot amintesc de lumea mitică, fiind descrise ca nişte monstruozități. De exemplu, Statu-Palmă- 
Barbă-Cot este un personaj paradoxal, căci statura mică (de o palmă) este în contrast cu barba 


lungă (de un cot), prin urmare este mic şi mare totodată. 


E. Fiinţe mitice 


* Fiinţa monstruoasă care populează basmele noastre este balaurul, şi acesta fiind 
rod al imaginaţiei mitice. Parţial el este ființă a pământului, parțial a apei şi, în unele contexte, 
chiar a aerului. Dimensiunile sale sunt enorme. Morfologic, are fie înfăţişarea unui şarpe, fie a 
unei fiinţe fantastice, cu cap foarte mare, trup uriaş, cu piele roşie, neagră sau verde şi este 


acoperit cu solzi. De cele mai multe ori este descris ca eliminând flăcări pe gură. Sălaşul lui este 


2% Ibidem, p. 76. 
25! Ibidem, p. 70. 
* Ibidem, p. 84. 

muntele, pădurea, fundul mărilor, iazurile sau fântânile. Referitor la geneza sa, există mai multe 
credinţe populare. Una dintre acestea spune că balaurul se dezvoltă dintr-un şarpe care, timp de 
şapte ani, nu a fost văzut de vreun om şi nici de Soare. În respectiva perioadă de timp şarpelui îi 
cresc picioare şi aripi, fiind apoi ridicat de un nor şi lăsat pe pământ, în altă parte. În basme apare 
înfățişat cu trei, şapte nouă sau douăsprezece capete (asemenea Hydrei din mitologia greacă) 
care pot creşte din nou dacă sunt tăiate. Numai eroul, Făt-Frumos, i le poate tăia pentru totdeauna 
şi îl poate învinge. Adesea, ca spaţiu existenţial îşi alege fântâna din care oamenii nu pot lua apă 
decât dacă îi sacrifică anual o fată. Când îi vine rândul fetei de împărat, apare protagonistul şi îl 
ucide cu ajutorul unor animale fermecate. Există şi basme în care un balaur (sau trei) se află în 
corpul unei fete de împărat, ce va fi omorât de erou. Prin prezenţa sa, acest monstru generează, în 
universul mundan, haos, dezechilibru, el simbolizând forţa iraţionalului. În el există ceva din 
acea putere primordială ce precede orice creaţie. Prin distrugerea lui, se reinstalează în lume 
ordinea, armonia, echilibrul. 

e Altă ființă mitică, uneori confundată cu balaurul, este zmeul. Cu privire la originea 
lui, potrivit unei credinţe a oamenilor din popor, se spune că iniţial a fost şarpe care, nevăzut de 
oameni vreme de şapte ani, s-a dezvoltat, iar la şapte ani a supt lapte de la o vacă neagră şi s-a 
transformat în balaur. După alţi şapte ani i-au crescut aripi şi coadă, putând „scuipa foc”, deci 
devenind zmeu. Conform altor descrieri zmeul este o creatură fantastică, având cap de cremene, 
sau o piatră prețioasă în frunte. Social şi chiar biologic, zmeul este asemănător omului, însă îl 
depăşeşte pe acesta prin forţa sa. Din punct de vedere psihic şi intelectual el este limitat şi, de 
aceea, poate fi biruit. El răpeşte fete de împărat, chiar dacă sunt păzite sau închise în turn, şi le 
duce în lumea cealaltă, căreia îi aparține, dar adesea revine printre oameni. Zmeul posedă un 
palat măreț (de aramă, de argint sau de aur) cu grădini frumoase. Are familie, fraţi şi surori. De 
obicei, pe tărâmul de dincolo există trei împărăţii ale zmeilor. Civilizaţia acestora o depăşeşte pe 
cea umană prin ceea ce ei posedă. Sunt antropofagi, întrucât alimentaţia include şi sânge 
omenesc. Arma preferată este buzduganul pe care îl aruncă peste nouă mări şi nouă ţări. Obiceiul 
lor este de a fura fete frumoase pe care le ţin închise, mere de aur şi chiar astrele (Soarele şi 
Luna), provocând dezechilibru în plan uman şi cosmic. 

Forţa lor se află uneori ascunsă într-o prepeliță sau o altă vietate, deci în afara propriului 
corp fizic. Destinul zmeului este de a fi ucis cu sabia. Mai periculoasă decât zmeul este 
închipuită zmeoaica, în calitate de mamă sau de soţie, care încearcă să se răzbune pe erou 
apelând la practici magice. Moartea ei survine după ce roade stânci, copaci sau când încearcă să 
bea toată apa mării. 

De asemenea, de factură mitologică sunt şi motivul ingurgitării şi al regurgitării eroului 
(de către o pajură), acesta ieşind mai frumos decât fusese înainte, şi al învierii lui cu „apă vie şi 
apă moartă” („apă vie şi apă tare”). 

Personajele axiale, Făt-Frumos şi Ileana Cosânzeana, primesc în basmele româneşti 
atributele unor zeități. 

§ Făt-Frumos se distinge de toate celelalte personaje prin alese calități (frumuseţe, 
vitejie, isteţime), poate călători pe celălalt tărâm, parcurge treptele iniţierii întru devenire, iar 
nota sa esenţială o constituie reînvierea şi, aşa cum afirmă G. Coşbuc, „reînvierea este o condițiune 

fără de care nu poate exista erou în basme." Asemenea lui Indra, zeul soarelui din mitologia 
indiană, care se luptă cu uriaşul Vrtra, Făt-Frumos luptă cu zmei, cu balauri pe care îi învinge. 
Ileana Cosânzeana (Simziana. Sânziana) ca şi Artemis, Hera (din mitologia greacă), Diana 
(din mitologia romană), Semele (zeiţa pământului la traci), Freyja (zeiţa care plânge cu lacrimi 
de aur), Anahit (zeiţa armeană cu părul de aur) „este o divinitate magnifică, frumoasă (...), stăpâna 
pădurilor şi a animalelor sălbatice, pe care le apără, zână a lumii, stăpână a sânzienelor, ale căror puteri 
erau cunoscute de femei, când, în noaptea consacrată lor, culegeau ierburi de leac. Această mare zeitate, 
persistând în credințele populare de-a lungul mileniilor (...), rămâne o divinitate al cărei prestigiu nu a putut 
fi diminuat, în special în folclorul românesc, de nici o altă zeitate."2%* 

În basme, căsătoria cu această ființă serafică devine cel mai înalt ţel al eroului. Ea nu 
vrea să se căsătorească decât cu acela care îi poate îndeplini dorințele, dovedindu-se mai 
inteligent decât ea. De obicei, acela care aspiră să o ia de nevastă este un împărat care nu 
corespunde idealurilor sale şi căruia îi pune condiţia nerealizabilă de a-i oferi o baie în laptele 
iepelor ei neîmblânzite. Singurul care reuşeşte este protagonistul, aflat în calitatea de slugă a 
împăratului. 

Alături de protagonişti fabuloşi, coborâți din străvechi mituri sau care au fost învestiţi 
cu virtuți mitice, povestitorul anonim, prin extraordinara sa capacitate de fantazare, a creat şi 
„episoade dintre cele mai curioase, cu rost estetic, care inculcă subiecte basmelor, într-o albie legendară 
multiseculară”, a creat „o mitologie ca suport artistic”265. 


F Motivele 


Numeroase sunt în basme motivele care au o foarte largă circulaţie, influenţându-se şi 
chiar contopindu-se. Cele mai multe basme din culegerile lui Petre Ispirescu, G. Dem 
Teodorescu, Dumitru Stăncescu, Ion Pop-Reteganul, Al. Vasiliu, I. G. Sbiera, Petre Uglişiu, 
Simion Florea Marian ş.a. cuprind: 


= motivul frăţiei de cruce: actantul se împrieteneşte cu un alt personaj masculin, dotat 


cu calități deosebite, devin fraţi de cruce şi împreună îndeplinesc misiunea pe care 
eroul şi-o asumase de la început; 

= motivul păcălitorului: adeseori apare un personaj negativ care îl păcăleşte pe 
protagonist sau pe eroina basmului; 

= motivul iniţierii sau al probelor: personajul axial trebuie să parcurgă drumul iniţierii, 
să depăşească obstacole, pentru a atinge maturitatea şi pentru a se desăvârşi; 

= motivul călătoriei: protagonistul trebuie să pornească într-o călătorie până la marginea 
pământului sau în lumea de dincolo, pentru a salva o fată de împărat, pentru a 
recupera un obiect preţios etc., pentru ca în universul existenţei umane să se 


reinstaleze echilibrul, ordinea (Voinicul Ierculean, ficioru-iepii ); 


26 George Coşbuc, Elementele literaturii poporale, Editura Dacia, Cluj-Napoca, 1986, p. 198. 

*% Ana Radu Chelariu, Metafora metaforei. Studiu de mitologie comparată, Editura Cartea Românească, Bucureşti, 
2003, pp. 75-76. 

265 Gheorghe Vrabie, op. cit., p. 85. 

motivul eliberării astrelor (Greuceanu, Drăgan Cenuşă); 

motivul mamei vitrege (Cerbul de aur, Fata moşului cea cuminte, Naramza cea 
frumoasă); 

motivul interdicţiei (Tinerețe fără bătrâneţe Şi viaTă fără de moarte); 

motivul fecioarei amenințate de un balaur sau răpite de un zmeu (Zorilă Mireanu, 


Povestea lui Frunză); 
motivul substituirii: prin vicleşug, locul fetei de împărat înainte de căsătorie este luat 
de o țigancă (Călugăraş); 

motivul abandonului fetei în pădure sau al izgonirii de acasă: o fată de împărat 
rămâne însărcinată după ce este privită de un tânăr sau după ce înghite o frunză 
(Povestea lui Frunză, Busuioc şi Musuioc, Norocul şi nenorocul); 

motivul calului năzdrăvan: Calul este un simbol puternic în basme, aparţinând 
universului imaginar colectiv, caracterizat prin calități situate dincolo de animalitate. 
În general, el este un principiu al binelui, o reprezentare a chtonicului şi a uranicului. 
După Făt-Frumos, calul deține locul cel mai important în evoluţia evenimenţialului, 
însumând „caracteristicile categoriale atât ale bestialului cât şi ale umanului, fiind deopotrivă 
năzdrăvan, voce oraculară, voce profundă, alter ego, semn chtonic, inteligență călăuzitoare, 
frate, trimis divin, sursă inspiratoare etc.”25 Acesta este simbolismul calului în basmele 
româneşti, în comparaţie cu cel din mitologia şi folclorul popoarelor nordice, unde el 
devine mesager al morţii, călăuzitor către ţinuturile întunecate. Prezenţa calului este 
hotărâtoare, determinantă pentru îndeplinirea misiunii lui Făt-Frumos. Întâlnirea 
eroului cu „calul ales” simbolizează întâlnirea cu o anumită dimensiune a destinului 
într-un moment crucial. Comportamentul şi înfăţişarea inițială a calului „bubos”, 
„slab”, „răpciugos”, denotă vârsta lui considerabilă, el preexistând naşterii eroului, 
aşteptându-l şi împărtăşindu-i apoi experienţa sa eroică. 
motivul condiţiei umane supuse trecerii: Acesta este motivul central al cunoscutului 
basm Tinerețe fără bătrâneţe şi viaţă fără de moarte, cules de Petre Ispirescu şi 
considerat de Mircea Muthu „cel mai sec basm din literatura noastră”2%. Fiul de împărat, 
care se naşte după ce i se promit tinereţea veşnică şi nemurirea, pentru că nimeni nu i 
le poate oferi pleacă în căutarea acestora. Ca orice erou de basm trece probe 
nenumărate, şi la capătul călătoriei îl aşteaptă răsplata. Ajunge în locul visat, dar, 
amăgit de un iepure — mesager al morţii — intră în Valea Plângerii şi, copleşit de 
„boala dorului” de casa părintească, se întoarce în universul lumesc, unde totul este 
supus inexorabilei treceri a timpului. Ținutul ideal, al zânelor, al „tinereții fără 
bătrâneţe” este un spaţiu al iluziei, iar pătrunderea lui Făt-Frumos în Valea Plângerii 
înseamnă, de fapt, necesitatea împlinirii condiției umane, circumscrierea acesteia 
limitelor fireşti. 


26 Adrian Alui Gheorghe, op. cit., 249. 
2% Maria Muthu şi Mircea Muthu, Făt-Frumos şi „vremea uitată”, Editura Libra, Bucureşti, 1998, p. 17. 

G. Spaţiul în basm 

Dimensiunea spațială reprezintă o coordonată fundamentală a epicului folcloric. Nu 
trebuie privită doar ca artificiu poetic, ci, mai ales, ca „ambianţă simbolică, propice eroului şi 
acțiunilor desfăşurate”? Ideea de spaţiu priveşte marca specifică a regiunii în care basmul circulă, 

În cartea Autorul şi umbra lui, Gaëtan Picon afirmă că „fiecare operă este o construcție 
mentală. Acţiunea se petrece într-un timp, într-un spațiu şi animă nişte personaje care sunt întruchipări 
limitate ale reflexelor sufleteşti obişnuite. "2% 

Există în basme un spaţiu extern universului existenţial al protagonistului, format din 
„țările” fiinţelor monstruoase, adesea lumea cealaltă, din păduri şi câmpuri, munţi care se bat în 
capete, grădini minunate amintind de cele ale Hesperidelor, pustiuri, insule etc. şi un spaţiu 
interior compus din case, palate, de unde pleacă eroul sau unde trebuie să ajungă la finele 
aventurii sale. 

De obicei, peisajul, elementele care sugerează ideea de spaţiu sunt sumar descrise în 
narațiune, atenția povestitorului concentrându-se pe evenimenţial. Totuşi, în unele basme, 
întâlnim şi descrieri mai ample, atunci când naratorul sugerează starea sufletească a actantului şi 
pregăteşte receptorul pentru întâmplările ce vor urma. Un exemplu de acest fel este următoarea 
prezentare peisagistică din basmul Cele douăsprezece fete de împărat şi palatul cel fermecat: 
„Într-o zi de primăvară, ostenit fiind tot umblând după vaci, se dete la umbra unui copaci mare 
şi stufos şi adormi; îşi şi alesese, vezi, loc pentru aşa ceva. Era o vâlcea împodobită cu fel de fel 
de floricele, toate înflorite, de părea că dă ghes omului să treacă printre ele. Ceva mai încolo un 
pârâiaş, a cărui obârşie venea dintr-un şipot de apă ce ieşea din coasta unui deluleţ, şerpuia 
printre brusturi şi alte buruieni, pe unde îşi făcuse loc, şi susurul apei parcă te îndemna la somn. 
Copaciul sub care se adumbrise era măreț şi parcă se lupta ca să ajungă la nouri. Printre 
crăcile lui întinse se giugiuleau păsărelele şi-şi făceau cuiburi; numai ascultând cineva ciripirile 
lor se aprindea într-însul focul dragostei. Desişul frunzelor sale făcea o umbră, de parcă 
râmneai la ea.” 

În acelaşi basm, detaliat este descris locul misterios, subteran, unde fetele de împărat 
mergeau în fiecare noapte, neştiute de nimeni: „7recură printr-o pădure cu frunzele de argint, 
trecură prin alta cu foile de aur, trecură prin altă pădure cu frunzele numai diamanturi şi pietre 
nestimate, cari sclipeau de-ţi luau ochii, şi ajunseră la un eleşteu mare. În mijlocul acelui 
eleşteu se ridica un dâmbuleţ şi pe dânsul nişte palaturi cum nu mai văzuse el până atunci. 
Palaturile împăratului rămăseseră jos de tot pe lângă acestea, cari străluceau de la soare te 
puteai uita, dară la dânsele ba. Şi aşa de cu meşteşug erau făcute, încât te urcai în ele şi fi se 
părea că te cobori, şi când te dedeai jos din ele ţi se părea că te urci.” 

De altfel, asemenea imagine este tipică prozei fantastice, naratorul reliefând măreţia, 
frumuseţea deosebită a locurilor din cealaltă lume sau dintr-un spaţiu în care numai „celor aleşi” 
le este permis să pătrundă. Cert este că orice descriere corespunde necesităţilor subiectului şi 
imprimă textului valoare artistică. Când spaţiul existenţial al eroului/eroinei este „pădurea 


268 Gheorghe Vrabie, op. cit., p. 159. 
209 Gaëtan Picon, Autorul şi umbra lui, Editura Univers, Bucureşti, 1973, p. 53. 

adâncă”, modul de viaţă relatat este specific vremurilor ancestrale. Alungată de acasă, pentru că, 
în mod miraculos, rămâne însărcinată şi, părăsită într-o pădure deasă, fata de împărat trăieşte 
într-o scorbură, iar copilului îi face leagăn din ramurile copacilor. După ce fiul creşte, ocupaţia 
lui devine pescuitul sau vânătoarea, până când descoperă un palat al zânelor sau al zmeilor. În 
acest context, ideii de spaţiu i se asociază ideea de muncă şi de obţinere a hranei. 

În basmul Tinerețe fără bătrâneţe şi viaţă fără de moarte, spaţiul primeşte şi o altă 
semnificație, de spaţiu interior, al fiinţării. Reîntors, după foarte mult timp, de pe tărâmul 
nemuririi în locul unde se născuse, Făt-Frumos cu adâncă durere constată degradarea spaţiului. 
De fapt, este sentimentul curgerii timpului pe care îl resimte. Descrierea reliefează starea lui 
sufletească în faţa conştientizării condiției ființei umane: „Văzând palaturile dărâmate şi cu 
buruieni crescute pe dânsele, ofta şi, cu lacrimi în ochi, căta să-şi aducă aminte cât era odată de 
luminate aste palaturi şi cum şi-a petrecut copilăria în ele; ocoli de vreo două-trei ori, cercetând 
fiecare cămară, fiecare colţuleţ, ce-i aducea aminte cele trecute; grajdul în care găsise calul, se 
pogori apoi în pivniţă, gârliciul căreia se astupase de dărâmăturile căzute. Căutând într-o parte 
şi în alta, cu barba albă până la genunchi, ridicându-şi pleoapele ochilor cu mâinile şi abia 
umblând, nu găsi decât un tron odorogit, îl deschise, dară în el nimic nu găsi (...)”. 

În basme, spaţiul se şterge, ca şi timpul, devenind nelimitat. Acelaşi, şi, totuşi, de fiecare 


dată altul, spațiul este cel al fiinţării, al devenirii. El este „casa” sufletului şi a imaginaţiei umane. 


H. Timpul în basm 


Basmul este un „text sacru”, „text revelat”, în care ab initio ideea de timp, ca şi cea de 
spaţiu, este anulată. Expresia de început „a fost odată ca niciodată” ne introduce într-un timp 
paradoxal, dar care, în mentalitatea ancestrală sugerează întoarcerea totală la origine. Aceasta nu 
înseamnă că timpul este lipsit de funcție în basm. Secvența narativă a călătoriei făcute de 
erou/eroină încălțat(ă) cu opinci din fier, care se tocesc până ajunge la destinaţie sugerează ideea 
de scurgere a timpului. În general, protagonistul resimte acut trecerea timpului tocmai prin 
încercarea de „evadare” din timp în locuri miraculoase, în tărâmul celălalt, în palatele zânelor 
etc., unde anii trec precum un minut în universul mundan obişnuit. Timpul nu este conceput 
static şi, de aceea, oricând se poate produce „căderea” în durată, în timp, aşa cum se întâmplă cu 
Făt-Frumos în Tinerețe fără bătrâneţe şi viaţă fără de moarte. 

Imaginea generaţiilor care se succed (tată-fiu/fu, fiul cel mai mic căutând armele 
ruginite şi calul tatălui, necesare îndeplinirii misiunii sale) revelează funcția de obstacol a 
timpului, care trebuie înlăturată pentru ca scopul să fie atins. Durata este anulată din momentul în 
care eroul intră în posesia calului năzdrăvan care se deplasează cu o viteză uluitoare. La fel, prin 
formulele finale tipice în care se exprimă ideea contemporaneităţii eroilor cu povestitorii (or mai 
fi trăind şi azi), este reliefată depăşirea temporalităţii. 

Singurul basm în care moartea intervine în competiţia eului cu timpul este Tinerețe fără 


bătrâneţe şi viaţă fără de moarte. Reîntors la locurile unde se născuse, de pe tărâmul nemuririi, 

după ce o dată intrat în Valea Plângerii simţea că se topeşte „d-a-n picioarele de dorul părinților” 
săi, Făt-Frumos se întâlneşte cu Moartea sa, căci „individualizarea naşterii, care e excepțională, duce 
şi la individualizarea morţii care nu e ca toate celelalte”, având ea însăşi un „destin” determinat de 
ființa umană căreia îi este „destinată”2”. Întrucât eroul este un iniţiat în momentul revenirii, îşi 
împlinise destinul, moartea trebuie văzută nu ca „sfârşit”, „înfrângere”, „finalitate”, ci ca 
asumare a condiţiei, iar în sens inițiatic ca regenerare. 

Protagoniştii basmelor pornesc în călătorie pentru a se iniţia, iar iniţierea nu presupune 
ieşirea din timp, ci identificarea cu el, transcenderea lui. De aceea, evenimenţialul se desfăşoară 
„acum”, într-un prezent continuu, în incidenţă cu timpul fizic în care se situează personajele şi 


oamenii lumii concrete. 

XI.b. Snoava 


1.Definire 


Una dintre categoriile epicii populare căreia cercetătorii folclorului românesc i-au 
acordat mai puţin importanţă este snoava. Cunoscute sub diverse denumiri — glume, poveşti, 
poveşti glumeţe, minciuni, bazaconii, jiţii, parascovenii, taclale, poveşti cu măscări, polojănii (în 
Moldova), bălăcărele (în nordul Moldovei), istorii, secături, trantii, dafii (în Muntenia), palavre, 
dăfii (în Oltenia), bancuri (în Maramureş) —, termenii întrebuințându-se, de obicei, la plural — 
snoavele sunt naraţiuni de dimensiuni scurte, prin care sunt reliefate aspecte negative din 
societate, defecte fizice şi comportamentale ale fiinţei umane, cu efecte moralizatoare. Prin 
afirmarea principiilor etice populare se urmăreşte îndreptarea viciilor, a unor abateri de la normă, 
a tot ceea ce omul din popor percepe ca element negativ. 

O definiție clară, cuprinzătoare a speciei folclorice aflate în discuţie, o formulează 
Ovidiu Bîrlea în studiul Folclorul românesc: „Snoava e o narațiune scurtă în genere cu un singur 
episod, în care sunt scoase în relief metehnele oamenilor. Ea răspunde unei necesităţi adânc resimțite de 
straturile populare de pretutindeni de a se amuza pe seama abaterilor de la normele de convieţuire şi 
manifestare. Omul simplu s-a arătat deosebit de sensibil la orice act sau trăsătură neconforme cu uzul 
local, a înregistrat deformarea şi s-a grăbit să facă haz de ea. Registrul abaterilor este foarte întins, de la 
deficienţele fiziologice înnăscute până la relaţiile sociale care au afectat satul românesc." 

Definirea acestei creaţii popularea a generat, de-a lungul timpului, controverse. 
Termenul folosit la început pentru acest tip de naraţiune este cel de anecdotă, propus de B. P. 
Hasdeu, care a făcut distincţia între anecdotă, tradiţiune şi basm. În studiul Basmele române în 
comparaţiune cu legendele antice şi în legătură cu basmele popoarelor învecinate şi ale 
tuturor popoarelor romanice (1895), Lazăr Şăineanu scrie despre poveştile glumeţe (snoave), 
care cuprind basme nuvelistice şi snoave. Confuzia a fost creată şi de către culegătorii de folclor, 
care au apropiat snoava de basmul despre animale, primul dintre aceştia fiind Petre Ispirescu, 
care şi-a intitulat o culegere Snoave sau poveşti populare. Cel dintâi care a adoptat în 
folcloristică termenul de snoavă, făcând disocierea între snoavă, poveste şi nuvelă, a fost Mozes 
Gaster, iar cel care l-a impus a fost Nicolae Iorga (Istoria literaturii româneşti, 1925, capitolul 
Poveştile şi snoavele). 

Originea termenului este slavă, ca şi a cuvântului iznoavă, cu care este sinonim, după 
cum precizau, |. A. Candrea şi Gh. Adamescu, în Dicţionarul enciclopedic ilustrat (1931), 
iznoavă provenind din izu nova care înseamnă „din nou”. Deci, snoavă, iznoavă înseamnă „lucru 
nou”, „născocitură”. Acelaşi înţeles îl are şi termenul anecdotă, provenit din limba greacă, cu 
care adeseori snoava a fost confundată. La început, s-a considerat că snoava şi anecdota 
denumesc „aceleaşi naraţiuni cu caracter hazliu despre cusururile omeneşti”?2, însă, treptat, în secolul 
trecut studiile de specialitate au reliefat că anecdota este o naraţiune ilariantă ai cărei „eroi” sunt 
71 Ovidiu Bîrlea, Folclorul românesc, vol. I, Editura Minerva, Bucureşti, 1981, p. 234. 

personalităţile unei anumite perioade istorice şi a cărei provenienţă este, fără îndoială, cultă. În 
concurență cu snoava s-a aflat nu numai anecdota, ci şi gluma, care este o narațiune de 
dimensiuni reduse, concentrată, finalizată cu o „poantă” savuroasă, inteligentă, ce constituie 
elementul surpriză pentru receptori. De cele mai multe ori, granița dintre glumă şi snoavă este 
aproape insesizabilă. Totuşi, originea livrescă şi intenția vădit umoristică, ilariantă a primeia o 
deosebesc de snoavă, creație prin excelență cu caracter satiric şi moralizator. Mai mult, 
funcționalitatea snoavei este precisă, prin intermediul ei urmărindu-se înlăturarea abaterilor de la 
normele etice, produse într-o anumită comunitate. Atitudinile reprobabile ale unor indivizi sunt 
semnalate ca un avertisment al colectivităţii. Ca atare, snoava poate fi considerată „un îndreptar 
etic”2%, ea fiind permanent adaptată realităţilor sociale ale fiecărei perioade istorice. 

ePrin caracterul ei tradiţional folcloric, snoava se diferenţiază de glumă, de 
anecdotă, în organizarea discursului narativ neputând fi vorba de intervenţia unor spirite 
cultivate şi, deci, de o uniformizare a stilului. 

Nota optimistă, reliefarea realistă a unor aspecte din existenţa cotidiană, încrederea în 
înţelepciunea şi forța morală a oamenilor simpli sunt trăsăturile definitorii ale acestei specii 
folclorice. 

Originea snoavei — spre deosebire de a anecdotei pe care o întâlnim în textele unor 
scriitori ai antichităţii greco-romane, precum Herodot, Plutarh, Tacitus, Plinius — trebuie căutată 
în epoca medievală, când se ironizau texte şi ritualuri religioase, se demitiza sacrul, în 
carnavalurile şi serbările populare ce constituiau cel mai bun prilej pentru rostirea povestirilor 
satirice, licenţioase, al căror scop era de a stârni hohote de râs prin relevarea abaterilor de la 
convenienţele, de la regulile stricte impuse de cler, de oficialitățile acelor vremuri. Probabil că 
atunci au apărut snoavele, principală formă de expresie satirică a maselor populare. 

În spaţiul european, primele snoave publicate la întâlnim în culegerea călugărului 
Johannes Pauli, Râs şi seriozitate (Schimpf und Ernst), apărută în Germania, în anul 1522. 
Câteva secole mai târziu, în epoca romantică, fraţii Grimm au inclus şi snoave în culegerea de 
basme publicată în 1812. În România, prima colecţie de proză populară în care sunt inserate 13 
snoave al căror personaj axial este Păcală, alături de basme şi legende, este cea realizată de fraţii 
Schott în 1845. Snoave vor fi apoi incluse în culegerile lui B. Stănescu Arădanul, I.C. Fundescu, 
Petre Ispirescu (Snoave sau povestiri populare, 1873-1874), Dumitru Stăncescu. Către sfârşitul 
secolului al XIX-lea şi începutul secolului al XX-lea, ele încep să fie publicate în cadrul 
rubricilor permanente cu diverse titluri (Jâtii, Taclale, Întâmplări cu haz, Glume, La gura sobei, 
La şezătoare), în paginile revistelor de folclor: „Şezătoarea”, „Comoara satelor”, „Ghiluşul”, 
„Izvoraşul”, „Ion Creangă”, la care colaborau Tudor Pamfile, Leon Mrejeriu, Şt. Şt. Tuţescu, H. 
Țapu, C. Beldie, N.I. Dumitraşcu, Gh. Fira, M. Lupescu ş.a. Petre Dulfu şi Theodor Sperantia au 
prelucrat livresc snoave, versificându-le. Cunoscută publicului larg este prelucrarea lui Petre 
Dulfu, I/sprăvile lui Păcală, publicată în 1894, pentru care Academia Română i-a conferit 
premiul „Elade-Rădulescu”. 


*% Mihai-Alexandru Canciovici, în Prefaţă, la Snoava populară românească, vol. I, Editura Minerva, București, 
1984, p. VIII. 

2.Universul tematic şi clasificare 

pPrin snoave, creatorul popular a pus în lumină numeroase aspecte negative, 
reprobabile din viaţa semenilor aparţinând diferitelor categorii sociale. Universul acestei specii a 
epicii populare fiind, în general, societatea umană cu toate tarele ei, este şi firesc ca tematica să 
se releve ca deosebit de vastă, de complexă. De aceea, această „Cenuşăreasă a basmului”? a 
generat dificultăţi în clasificarea ei şi a fost mult timp „cercetată în subsidiar.” O primă 
clasificare, realizată în 1910, îi aparţine lui Antti Aarne care, după ce trece snoavele după 
basmele despre animale şi cele propriu-zise, le grupează în funcţie de personajul axial în patru 
mari grupe: 

A) snoave despre proşti; 

B) snoave despre căsătoriţi; 

C) snoave cu femeie ca personaj central; 

D) snoave cu bărbat ca personaj central. 

Păstrând acest tip de clasificare, Smith Thompson o îmbogăţeşte, împărțind snoavele 
despre căsătoriţi în următoarele subgrupe: 

a) femeia nebunatică şi soţul ei; 

b) bărbatul nebunatic şi soția sa; 

c) cuplul nebunatic; 

d) snoave despre fete bătrâne. 

Aşa cum specialiştii au remarcat, tipologia Aarne-Thompson este lipsită de unitate, 
întrucât criteriul propus urmăreşte numai eroul pe care îl regăsim în două grupe în acelaşi timp, 
creându-se astfel suprapuneri. O altă clasificare, lipsită şi aceasta de unitate, a fost făcută de 
Siegfried Neumann, în 1963, care le grupa în: 

a) sociale (despre ţărani, domni etc.); 

b) ciclizate în jurul unui personaj (de exemplu Till Eulenspiegel, Bertoldo etc.); 

c) cu conţinut general uman (cele referitoare la căsnicie, iubire, dans, petrecere). 

p Pentru deosebit de vastul corpus al snoavelor româneşti folcloriştii au propus diverse 
clasificări, însă cea care s-a dovedit până în prezent operantă, unitară îi aparţine Sabinei 
Stroescu. În catalogul tipărit în 1969 cu titlul La typologie bibliographique des facéties 
roumaines, vol. I-II, cuprinzând 6029 de tipuri de snoave şi 201 de glume, iar în total 6084 de 
variante, cercetătoarea a grupat snoavele în funcție de subiecte, ţinând seama de personaje şi de 
relaţiile lor sociale, în şase grupe mari: 

1. snoave reliefând relaţii sociale 
snoave reliefând relaţii de familie 
snoave reliefând deficienţe psihologice 
snoave reliefând defecte fiziologice 
snoave privitoare la armată 


D E rai Sa 


glume 


274 Ovidiu Bîrlea, op. cit., p. 249. 
75 Ibidem. 

Clasificarea detaliată realizată de Sabina Stroescu este următoarea: 
I. Relații sociale 

1. Ciclul Păcală 

2.  Stăpân-slugă 

3. Autorităţi laice şi religioase 
II. Relații de familie 

1.  Soţ- soţie 

A. Bărbatul iubăreţ 


B. Femeia iubăreață 
C. Baba iubăreaţă 

D. Femeia vicleană 

E. Femeia îndărătnică 
F. Femeia rea 


2. Părinți — copii 
3. Frați — surori 
4. Alte neamuri 
5.  Naşi — fini 
III. Însuşiri şi deficienţe psihologice 


1. Prostie 
A. Soțul neghiob 
B. Nevasta neghioabă 
C. Tânărul prostănac 
D. Prostie 


2. Înţelepciune — isteţime 
3.  Ghiduşie — şiretenie 
4.  Laudă — îngâmfare 
A. Proastă educaţie 
B. Ipocrizie 
C. Minciună 
D. Înşelăciune — obicei prost 
5.  Lăcomie — avariţie 
6. Lene 
A. Bărbatul leneş 
B. Femeia leneşă 
7.  Murdărie trupească 
8.  Arţăgos — certăreţ 
9.  Beţie — hoţie 
10. Hoţul iscusit 
11. Hoţul nepriceput 
12. Batjocură — limbaj regional 
13. Snoave explicative (cu caracter legendar) 
14. Ignoranţă — naivitate 
15. Profesionişti necalificaţi 
16. Omul distrat 
17. Laşitate 
IV Defecte fiziologice 
Surzenie, bâlbâială, orbire 


125 


V Snoave privitoare la armată 
VI. Glume 
1. Glume diverse 
2. Glume privitoare la şcolari 
3. Glume şi anecdote privitoare la copii 
Din această detaliată clasificare se observă bogăţia tematică a snoavei, creaţie populară 
mereu actuală prin capacitatea ei de a demasca o multitudine de aspecte existențiale: conflicte 
sociale, relaţii familiale, interumane, carenţe comportamentale, defecte de caracter, deficienţe 
fiziologice. Totodată, aceasta dovedeşte şi că repertoriul snoavelor româneşti este cu mult mai 
bogat decât cel cuprins în catalogul internaţional alcătuit de Aarne şi Thompson. Probabil că, 
după cum afirmă Ovidiu Bîrlea, „mulțimea snoavelor atestă încă o dată înclinarea românului spre satiră 
şi pornirea de a specula situațiile pline de umor, foarte probabil o moştenire de la înaintaşii romani, 
deosebit de porniţi spre satiră, încât retorul Quintilian exclamase, nu fără orgoliu, «satira tota nostra 


esty”. 76 


3.Trăsături specifice şi structură textuală 


eCaracteristic snoavei este gradul maxim de esenţializare a unor trăsături şi aspecte 
general umane ridicole, reprobabile, într-o naraţiune redusă ca dimensiuni, cuprinzând, de obicei, 
unul sau două episoade, în care dominant este dialogul realizat din replici scurte, savuroase, 
generatoare ale comicului. Snoavele cele mai numeroase sunt acelea care cuprind două scene, 
două unităţi narative coroborate, a doua fiind „replica” celei dintâi, „după sistemul acțiune- 
contraacţiune.”2” În general, în prima unitate narativă personajul negativ îl păcăleşte pe celălalt, 
care are rol de victimă, urmând ca în a doua unitate narativă acesta din urmă să se răzbune, 
aplicându-i „păcălitorului” „sancţiunea” meritată. Atunci când apar în text doi sau mai mulți 
protagonişti negativi, aceştia se asociază în acţiunile lor. De exemplu, în snoava Jar te-ai făcut 
cal?*%, eroii negativi, un preot şi un dascăl, acţionează împreună pentru a păcăli un negustor: 

„Un negustor de la țară, mai din vechime, a cumpărat un cal de la iarmaroc, pe lângă cel de 
la trăsurica lui. Și cum venea obosit spre casă, cătră sară, cu calul cel nou legat dinapoia trăsurii, n-a 
băgat de samă ce se întâmplă pe lângă dânsul. Când își aruncă privirea într-un târziu să-și vadă calul, 
dă cu ochii de un popă ce mergea cu frâul în cap, legat de trăsura lui. 

- Vai de mine, ce-i asta, unde e calul meu? 

- Nu te teme, fiule, eu sunt calul ce l-ai cumpărat, zise popa. Am fost blestemat să fiu cal 
timp de șapte ani, și acuma mi s-a împlinit termenul și sunt iarăși ce am fost; fă cu mine ce vrei, căci 
ai dat bani pe mine! 

- Mergi sănătos, părinte, n-am crezut c-am să pierd așa de ușor o mulțime de bani... 


26 Ibidem, p. 252. 
27 Ibidem, p. 246. 
*% Din culegerea De-ale lui Păcală. Snoave populare. Ediţie îngrijită de V. Adăscăliţei şi P Ursache, Editura pentru 
Literatură, Bucureşti, 1964, pp. 240-241. 

Ce se întâmplase în realitate? Dascălul încălecase pe cal și fugise, și rămăsese popa, să se 
descurce în chip onorabil... 


Peste câtăva vreme, 


își vede negustorul calul din nou la iarmaroc, cum îl vindea cineva. 
Zâmbind, se apropie de urechea calului și îi șoptește: 

- Părinte, iar te-ai făcut cal... Acuma nu te mai cumpăr.” 

Se observă în snoava citată firescul cu care este relatată o situaţie, comicul de situație 
creat, arta cu care povestitorul popular dirijează receptorii către deficienţa satirizată. 

Majoritatea snoavelor reliefează aspecte din existenţa cotidiană, vicii obişnuite (prostia, 
lenea, lăcomia, zgârcenia), modalităţile de rezolvare a situaţiei conflictuale fiind specifice 
societăţii româneşti tradiționale. Astfel se motivează existenţa unor soluţii simple, dar, în acelaşi 
timp, ilare. În snoava despre gorjanul care l-a păcălit pe Dumnezeu, ruga adresată de un ţăran 
divinității de care îşi aminteşte într-un moment critic, de dezlănţuire a forțelor naturii, constituie 
un pretext pentru atingerea scopului, pentru ca apoi sacrul să fie coborât în derizoriu. Soluţia pe 
care protagonistul o găseşte pentru a-şi respecta promisiunea făcută lui Dumnezeu, fără însă ca el 
să fie păgubit, probează dominanta realistă a universului existenţial al omului simplu, capabil de 
şiretlicuri chiar şi atunci când este vorba de divinitate: 

„Un gorjan plecase la târg să vândă un cocoș și o vacă. Pe drum îl apucă o vreme rea și o 
ploaie, de nu știa ce prăpăd venise peste el. Ajunse la Jiu și nu mai avea mult până la târg, dar aici - 
alt prăpăd. Apa venea cu furie peste munte. Atunci își aduse aminte și de Dumnezeu, căruia îi făcu o 
rugă fierbinte: 

- Doamne, Doamne! Oprește-ţi potopul să ajung la târg, că de-oi vinde vaca și cocoșul, ţi-oi 
da tot ce oi lua pe vacă și mi-oi opri banii de pe cocoș! 

Potopul se potoli, și al ajunse la târg. Aci începu să strige: 

- De vânzare un cocoș și o vacă! Cocoșul 200 lei și vaca 3 lei, dar nu dau una făr cealaltă. 

Așa că vându pe amândouă, oprindu-și banii de pe cocoș, 200 lei, iar banii de pe vacă, pe 
care-i făgăduise lui Dumnezeu, îi dădu pe lumânări, pe care le dădu la biserică. 

Și-așa păcăli gorjanul pe Dumnezeu.” 

(Cum a păcălit gorjanul pe Dumnezeu”) 

Soluţia cea mai simplă — păcăleala —, evidențiind istețimea, capacitatea inventivă 
extraordinară a omului simplu, s-ar părea că era tipică pentru societatea arhaică, tradiţională, şi, 
cu siguranță, cu un deosebit impact în rândul ascultătorilor, prin umorul savuros pe care-l 
conţine. În snoava intitulată Smântâna popii, actantul — un ţigan ajuns dascăl în biserica dintr- 
un sat — fură din smântâna pe care preotul o ascunsese în altar: 

„Cum făcuse tiganul, cum dresese, ajunsese dascăl la biserica din sat. Avea, ce e drept, 
glas bun, striga de parcă să spargă bolta bisericii; până și protopopul îi lăudase darul. 

Popa avea o vacă. Din laptele ăstei vaci și din ăl de-l aduceau țăranii când și când, pe la zile 
mari, făcea smântână, și smântâna - unde s-o ţie el, să fie mai la răcoare? Hai s-o ție în altar! 

Într-o zi, nefiind popa acolo, nu știu ce cată țiganul, și iaca, dă de oalele cu smântână 
ascunse într-un colț. 


2 Ibidem, p. 137. 
2 Ibidem, pp. 193-195. 

Cum dădu cu ochii de ele, cum își vârî degetul în smântână să o guste; gustând, îi plăcu; 
plăcându-i, mai vâr? degetul o dată și încă o dată, până scăzu oala ca de vreun sfert, așa. Iar de aici 
înainte, de câte ori îi venea ţiganului gust de smântână, căuta câte un prilej; ori că să măture prin 
biserică, ori că să frece sfeșnicul ăl mare, de se mira și popa de atâta dărnicie. 

Fură țiganul azi, fură mâine. Într-o zi, cercetând popa oalele, băgă de seamă că scăzuse 
smântâna din ele. 

Bre, ce să fie? Nu-i trecu prin gând să bănuiască pe dascăl; ba, având încredere mare în el, 
că fiind tiganul dibaci tare, îl îmbrobodise cum era mai rău, îi spuse pricina și-l întrebă, el ce 
bănuiește? 

- De, sfinția-ta, răspunse tiganul, în altar cine să intre? Ori că e vreun hoț mare, și de o fi 
așa, apoi te pomenești că se întinde și la sfintele odoare! 

- Ba, zău, dascăle! Doamne păzeşte! 

Și-și făcu popa cruce.” 

Vicleanul ţigan, pentru a îndepărta din mintea popii orice urmă de bănuială asupra sa, se 
oferă să descopere hoţul: 

„- Eu zic, urmă țiganul, să mă pui să pândesc la noapte, să vedem, n-oi pune mâna pe el, cine 
o fi?! 

- Că bine zici, așa să faci! Pândim două-trei nopţi, poate îl prindem.” 

Ingenioasa soluţie la care protagonistul recurge scoate şi mai mult în evidenţă, în egală 
măsură, prostia şi marea diferenţă dintre propovăduirea preceptelor morale religioase şi modul de 
a trăi, de a gândi al reprezentanţilor de altădată ai bisericii: 

„Când se înnoptă, îi dădu ţiganului cheile bisericii și se duse să se culce; iar țiganul luă un 
codru de pâine, și până să puie mâna pe hoț, începu să întingă în smântâna popii. După ce se sătură 
bine, luă o oală și o duse la icoanele Maicii Domnului și a sfântului Nicolaie, ce erau alături, și-i unse 
pe amândoi cu smântână la gură, iar după aia lăsă oala jos lângă icoane și ieși din biserică încuind ușa. 

Când se lumină de ziuă bine, de se deosebeau toate în biserică, se duse la popa făcându-se a 
fi dat fuga, și-l deșteptă din somn. 

- Hai, părinte, că i-am prins. 

- Ce-ai prins, dascăle? întrebă popa, cu ochii jumătate închiși. 

- Hoţii de furau smântâna. 

- Așa! Cum sunt? 

- Vino de-i vezi și sfinția-ta, să te crucești! 

Puse popa repede o scurteică pe el, potcapul pe cap, papucii în picioare, și ieși, cu dascălul 
după el. 

Intrând în biserică, o luă tiganul înainte și ducându-l la icoanele Maicii Domnului și sfântului 
Nicolaie, zise: 

- Ia te uită, sfinția-tal! Sfântul Nicolaie e hoţul. S-a dat jos de unde era și s-a dus de a luat 
o oală din altar și a adus-o, și s-au pus amândoi, cu Maica Domnului, pe mâncare. Eu, văzând așa, o 
dată am ieșit de unde stam ascuns, iar sfântul Nicolaie a lăsat oala jos și s-a dus fuga la locul lui. Dar 


așa au încremenit amândoi când m-au văzut, încât, ia te uită, au uitat și la gură să se șteargă. 

Atunci, popa, dând din cap, mâhnit până în fundu sufletului, zise sfântului Nicolaie: 

- Bine, Maica Domnului ca Maica Domnului, minte de femeie, dar tu, om bătrân cu barba pân' 
la brâu, să furi smântâna din oale... Mai mare ocara, zăul” 
Cu o deosebită subtilitate şi cu un umor plin de vitalitate, povestitorul popular relevă în 


această snoavă dihotomia prost-deştept cu vădită intenţie moralizatoare. 


4.Universul uman al snoavelor românești 


În snoavele româneşti întâlnim o varietate de personaje comice: soţii infidele sau soţi 
infideli, violenţi, femei leneşe, amant sau amantă (în textele prin care creatorul anonim relevă 
avatarurile extraconjugale), ţigani — fie în ipostaza de robi, fie în cea de oameni liberi care 
p mimează naivitatea, prostia, pentru a-şi induce în eroare adversarul şi a-l neutraliza. 

În unele snoave, cititorul modem poate sesiza atitudinea subiectivă a creatorului 
anonim, mai ales când personajul central este omul-slugă, adesea aflat în conflict cu stăpânul. 
Însă, în cele mai multe cazuri, naratorul manifestă obiectivitate, apreciind corect, cu spirit 
„Justiţiar” caracterele umane şi conturând o imagine veridică a unui univers omenesc cu 
antagonismele sale ireductibile. Asupra acestui aspect cititorul se poate convinge din următoarele 
două snoave selectate din antologia elaborată de Sabina-Cornelia Stroescu%!: 

„Un boier vrând să cerce pe sluga sa dacă are să mai șadă la el și peste iarnă, îi zise într-o 
zi, când prin curte era o mâţă: 

- Măi Ioane, ia uită-te în curte ce-i acolo? 

- Mâţă, cucoane. 

- Măi Ioane, da nu-i mâţă, că-i urs. 

- Da-i mâţă, toată ziua, cucoane! 

- Măi Ioane, nu-i mâţă, și-i urs. 

- Vai de mine cucoane, doar nu-s chior, îi mâță ca toate mâțele, îi răspunse servitorul, 
neștiind gândul boierului. 

- Măi Ioane, dacă nu-i urs și-i mâţă, eu am să te dau afară în ies-toamnă, că nu ești 
ascultător. 

- Bine zici, cucoane, că-i urs, da-i mic. 

Boierul pricepu că argatul nu vrea să se ducă de la el și-l tocmi și pe iarnă. 

Pe la începutul primăverii, când muncitorii se plătesc bine, argatul voind să ispitească și el 
pe stăpân, ce gânduri are cu el, stând de vorbă cu dânsul, și văzând aceeași mâţă pe casă, zise către 
boier: 

- Ta uită-te, cucoane, ce mai urs pe casă! 

- Ce ești beat, măi Ioane? Acela nu-i urs, ci-i mâţă. 

- Ba-i urs cucoane, uită-te bine la el. 

- Măi da nu-i urs, îi spuse boierul, uitându-se holbat la el. 

- Cucoane, dacă nu-i urs și-i mâţă, eu te las și mă duc. 


281 xk Snoava populară românească, Editura Minerva, Bucureşti, 1984, vol. I-IV. 

Boierul care acum avea mare nevoie de servitor, îi răspunse: 


- Bine zici, măi Ioane, că-i urs, da-i mic."2%2 


„Mulți se plâng, că e cu neputinţă a o scoate cu unii oameni la cale. Trebuie însă să cunoști 
bine și pe dinlăuntru și pe din afară pe astfel de oameni și dacă știi să tractezi (să te porți) cu ei, 
ușor izbutești. Din întâmplarea de mai jos se poate vedea că așa e. 

Un servitor nicicând nu-i putea face domnului său pe plac. Mai totdeauna trebuia să sufere, 
pe nedrept. Într-o zi era tare necăjit stăpânul. Când să se puie la masă, luă blidul cu tot ce era-n el 
și-l aruncă pe fereastră-n curte. Va fi fost supa or prea caldă, or prea rece, or nici una, nici alta, ci 
mânia l-a împins la asta. Servitorul fără să se gândească mult nici una, nici două, ci aruncă și el pe 
fereastră carnea, pe care tocmai voia s-o pună pe masă, aruncă apoi pânea, vinul și-n sfârșit 
pânzătura cu tot ce era pe ea. 

- Îndrăzneţule, ce-nseamnă asta? îl întrebă domnul aprins de mânie, ridicându-se de pe 
scaun. 

Servitorul îi răspunse liniștit: 

- Tartă-mă stăpâne, dacă n-am gâcit gândul d-tale. Eu credeam că d-ta voiai să prânzești 
azi în curte. Aerul e curat, cerul e senin, pomii sunt înfloriți și albinele culeg din floarea lor miere. 

A doua oară n-a mai aruncat domnul nostru blidele pe fereastră. S-a rușinat și a rămas 
buimăcit uitându-se în curte, gândindu-se la vorbele servitorului.”2%% 

Defectele ființei umane sunt reliefate într-o succesiune de nuanţe, prezentate cu o 
deosebită subtilitate. Fireşte, nu toate trăsăturile negative au aceeaşi pondere, pregnante fiind 
acelea care erau des întâlnite într-o comunitate, în timp ce aspectele existenţiale izolate apar în 
subsidiarul unei trăsături de caracter semnificative. De exemplu, deficiența care apare cu 
evidenţă în snoave este prostia, relevată sub una dintre formele ei: simplă — a indivizilor care 
prin lipsa lor de judecată clară, comit tot felul de încurcături şi situaţii comice şi absolută — prin 
hiperbolizare depăşind limitele verosimilului, actantul acţionând ilogic, fără rațiune. În 
subsidiar întâlnim zgârcenia, hoţia, lenea. 

p În afara snoavelor care cuprind o scenă şi a celor cu două momente narative, corpusul 
snoavelor româneşti cuprinde şi un alt tip compozițional, şi anume cel serial. În aceste naraţiuni, 
mult mai puţine la număr decât celelalte tipuri, există cel puţin trei scene subordonate aceleiaşi 
idei. Dominant este comicul de situaţie, împrejurările în care se află protagoniștii fiind opuse 
celor normale, obişnuite. De exemplu, într-o snoavă care reliefează prostia omenească, un bărbat 
ajuns la exasperare din cauza soţiei care se văieta că drobul de sare de pe o policioară ar putea să 
cadă în capul copilului şi să-l omoare decide, să plece în lume şi să revină acasă numai dacă va 
întâlni alţi oameni mai proşti decât nevastă-sa. În satele pe unde călătoreşte, întâlneşte, pe rând 
doi ţărani care cărau lumina cu trocul într-o cameră fără ferestre, un om care voia să arunce 


282 Sabina-Cornelia Stroescu, op. cit., vol. I, pp. 122-123. 


23 Ibidem, pp. 140-141. 
24 Cf. Mihai-Alexandru Canciovici, Prefață, la ed. cit., p. XXXI. 

nucile în pod cu furca, altul care-şi făcuse carul în casă şi încerca să-l scoată întreg, doi bătrâni 
care mâncau supa cu beţişoare, un altul sărea din pod pentru a-şi îmbrăca pantalonii ţinuţi 
desfăcuţi de femeia lui; într-un sat îi vede pe ţărani alungând ziua şi noaptea cu biciul etc. 
Enumerarea situaţiilor atipice, uneori absurde, generează, prin tehnica numită de Bergson a 
„bulgărelui de zăpadă”, o maximă acumulare comică, pe care o întâlnim doar în snoavele despre 
Păcală. Acestea reprezintă un alt tip compozițional, cel ciclic, grupat în jurul arhicunoscutului 
personaj. În aceste texte numărul personajelor este variabil, fiind determinat în cea mai mare 
parte de dispoziţia celui care povestea. Unele dintre aceste snoave sunt reduse la un episod şi 
debutează firesc, direct în acţiune, ca în exemplele: 

„Păcală are o mulțime de musafiri la masă. 

După masă îi întreabă: 

- Aveţi obiceiul să luaţi cafea? 

- Da, răspunseră toți. 

- Dacă e așa, puteți pleca s-o luaţi, eu nu vă țin deloc.” 

(Păcală primitor de oaspeți”) 

„Se duce odată o babă la târg ca să vândă un tâlbăltoc cu făină. Și-n piață desface 
legătura, punându-se jos ca s-aștepte mușterii... 

Deodată însă se stârnește un vânt-vârtej, umflă legătura babei în sus și-i împrăștie făina în 
toate părțile! 

Atunci baba care era cam zăludă la minte, fuga la judecătorie ca să facă proces vântului 
spre a fi despăgubită. 

- Nu putem judeca procesul d-tale, mătușă, zise judecătorul, cine a mai auzit una ca asta? 

- Vai de mine și de mine! Să rămân eu păgubașă de făină? Numai unul Dumnezeu mă știe în 
ce sărăcie mă zbat eul 

Și unde nu începe a se sclifosi și a se văicăra biata babă, de ți s-ar fi rupt inima auzind-o! 

- Hai, du-te mătușă! se răsti judecătorul. Ce să-ți fac dacă aduci un proces ce nu se poate 
judeca? 

- Pot eu ca să judec acest proces, domnule judecător, zise un tânăr chipeș la față și cu 
plete lungi pe spate (era Păcală). Să mă lăsaţi pe mine să judec, și de n-a ieși baba împăcată, plătesc 
eu făina! 

A fost lăsat mai mult de haz, să judece el procesul babei. 

Lume multă venise la judecată - ba era acolo, se zice, și mai-marele peste judecători, ca să 
vadă și el cum are să se judece procesul cu vântul... 

- Ție, măi morare, cu moara de apă, când ti-i bine? când plouă, ori când bate vântul? 

- Când plouă, mi-i bine, d-le judecător că atunci am apă, îmi umblă moara și am folos! 

- Dar ţie, întreabă pe ista cu moara de vânt, ție când ți-i bine? 

- Mie, d-le judecător, atunci mi-i bine și am folos, când a bate vântul cât de tare... 


- Așa? Atunci, tu ai să plătești babei făina! 


285 Sabina-Cornelia Stroescu, op. cit., vol. I, pp. 111. 

- Așa, bravo! D-ta să plătești făina, strigă mulțimea, căci numai d-tale vântul ți-aduce 
folos... 

Și - spune povestea - cică ar fi rămas Păcală ca judecător în târgul acela...”. 

(Păcală judecător?%) 

Alte snoave al căror personaj axial este Păcală încep cu formule inițiale asemănătoare 
cu cele din basm, ca în Istoria lui Păcală, Femeia netoată din antologia Sabinei Stroescu sau în 
Păcală şi fraţii săi; Păcală şi popa, acestea din urmă fiind culese de Simion Florea Marian din 
Bucovina. Introduceri precum „A fost odată o babă şi un moşneag. Şi ei aveau trei feciori, dintre 
care cel mai mic, carele se chiema Păcală, era foarte prefăcut şi ajuns de cap”, „Erau odată trei 
fraţi şi mergând cel mare să se năimească undeva argat, se năimi la un popă” ne amintesc de 
universul basmelor. 

Tematica snoavelor care constituie ciclul Păcală este socială, simularea prostiei, 
incapacitatea de a stabili conexiuni şi vădita intenţie de a lua în considerare cuvintele cu 
semnificaţia lor proprie, de bază, fiind modalităţi specifice de creare a comicului. 

În ceea ce priveşte unităţile narative, acestea — spre deosebire de cele din basm — se 
succed liniar, fără ca protagonistul „să sufere vreun salt calitativ prin cumularea probelor de istețime 
dovedite de-a lungul episoadelor."2%7 

Păcală, pe care îl întâlnim în diverse variante ale snoavelor româneşti cu numele 
Pepelea, Petrea lu Păcală, Ivan, lanoş sau Neculai, acţionează, adeseori, în cuplu cu un alt 
cunoscut personaj comic, Tândală. Păcală (< vb. „a păcăli”) simbolizează isteţimea poporului 
român şi este completat de Tândală’ (< vb. „a tândăli”, < germ. „tăndelen = a glumi”), în care, 
de fapt, intuim un alter ego al personajului central. 


ePăcală, „om glumeţ, poznaş, care se ţine de farse”? 


„ reprezintă personificarea unui 
caracter fascinant, un trickster, cunoscut în mitologia greacă sub numele de Hermes, în cea 
romană drept Mercur, Loki în mitologia germanică, Peculis în mitologia popoarelor baltice, 
Bricriu la irlandezi, Pusan în mitologia indiană. În literaturile populare europene, el îi are 
corespondenţi pe Giufă (la italieni), Cadet Cruchon (la francezi), Puca (la irlandezi), Velnius (la 
popoarele din ţările baltice), Ivan (la ruşi), Nastratin Hogea (la popoarele balcanice), Till 
Eulenspiegel (la germani). În toate snoavele şi povestirile populare în care apare tricksterul este 
recunoscut prin maniera subtilă la care apelează, iniţial simulând prostia, inabilitatea, pentru a-şi 
păcăli şi a-şi anihila opozantul/opozanţii. De aceea, întotdeauna în final este relevat sentimentul 
superiorității sale faţă de cei cu care se confruntă. Aspiraţia lui permanentă spre adevăr şi spre 
libertatea de care trebuie să se bucure ființa umană în acţiune şi în gândire l-a determinat pe 
Ovidiu Papadima să îl considere — într-o anumită măsură exagerat — un erou romantic: „Păcală e 
un romantic deghizat în nebun, preferând însă în locul curţii feudale lumea largă. E adevărat că finalul 
farselor lui mai mult sau mai puţin sângeroase îl obligă să părăsească fiecare loc al noii sale isprăvi. Dar nu 


286 Ibidem, pp. 86-87. 

23837 Ovidiu Bîrlea, op. cit., pp. 247-248. 

288 În DEX, pentru Tândală este formulată generic, următoarea definiţie: „Om care nu este bun de nici o treabă, care 
lucrează fără rost sau care îşi pierde vremea umblând de colo până colo” (Editura Univers Enciclopedic, Bucureşti, 
1996). 

29 Ibidem. 

e mai puțin adevărat şi că în Păcală există şi altă fibră romantică; aceea a unei nestăvilite dorințe de 
libertate, care îl împinge mereu spre căutarea altor locuri de popas.” 

Dincolo de nestăvilita dorinţă de libertate, care îl determină să fie un fel de perpetuum 
mobile, există în acest personaj o ambivalenţă psihică, ce se evidenţiază din acţiunile sale 
derulate astfel: după moartea părinţilor, cel mai mic dintre cei trei fii, Păcală, intră în stăpânirea 
unei vaci (buhai în varianta bucovineană) pe care o vinde unui copac. Când merge să-şi ia banii, 
copacul trosneşte mereu şi Păcală înţelege că nu vrea să-i dea banii. De aceea îl taie şi la rădăcina 
lui găseşte o comoară. Motivul este foarte vechi, fiind întâlnit într-o fabulă a lui Esop, în 
povestirea napoletană Pentamerove, în povestiri orientale, franceze, italiene, ruseşti etc.2!. 

Secvența narativă generează alte întâmplări care se înlănţuie: Păcală, mergând la popa 
după baniţă ca să o împrumute pentru a măsura banii, îi destăinuie acestuia că a găsit o comoară. 
Popa, curios să vadă minunea, priveşte pe fereastra casei celor trei fraţi, este lovit şi ucis de către 
Păcală. Urmează episodul în care relevant devine motivul folcloric al celui ucis de mai multe ori: 
Păcală îl aşază pe popă pe creanga unui măr din curtea vecinului, apoi acesta în carul unui alt 
vecin, în care se află un vas cu miere, iar acesta crezând că el l-a ucis îl pune pe o scândură şi îi 
dă drumul pe un râu şi, în cele din urmă, „ucis” din nou de către nişte vânători, cadavrul cade în 
apă22. 

În fuga de acasă a fraţilor, Păcală cară o râşniţă căreia îi dă drumul dintr-un copac în 
capul unor hoţi (negustori în unele variante) ce poposiseră în pădure chiar sub copacul în care se 
ascunseseră cei trei. | Motivul obiectului lăsat să cadă de la înălțime — din acest episod — este de 
circulație universală.] Fraţii mai mari îşi însuşesc bogăţiile, în timp ce Păcală se mulţumeşte cu 
un sac de tămâie căreia îi dă foc, iar mirosul plăcut îl încântă pe Dumnezeu şi, drept recompensă, 
eroul primeşte un fluier (un cimpoi) fermecat. Păcală intră apoi slugă la un popă, unde săvârşeşte 
alte „năzbâtii”: face un pod din capre cu „o călcătură moale şi una tare” (după cum îi solicitase 
stăpânul), găteşte supa cu „mărar şi pătrunjel” punând în ea cozile câinilor cu aceste nume; trimis 
cu oile le cântă din fluierul fermecat şi ele joacă, însă joacă şi preotul care-l spionează. Când 
acesta hotărăşte să fugă în lume, Păcală se ascunde în sacul cu cărți şi noaptea îl aruncă în apă pe 
fiul popii (pe preoteasă în unele variante) şi, în cele din urmă potrivit contractului, îi taie popii 
nasul. 

Nu mai puţin umoristice sunt peripeţiile din snoavele despre Păcală argat la boier, 
militar sau ca om căsătorit, când îşi bate joc de femeia cicălitoare făcând totul pe dos, luând 
cuvintele în sensul lor de bază (pune acul în carul cu fân şi fierul plugului în buzunarul de la 
vestă, omoară copilul prin opărire, îşi leagă putina de gât etc.). 

Acestea sunt, rezumativ, câteva dintre cele mai cunoscute ipostaze în care ne este 
prezentat Păcală de către naratorul popular şi din aproape toate episoadele enumerate iese în 
evidenţă o anumită latură a isteţimii sale: cea malițioasă, „diabolică”, întrucât faptele sale având 
urmări fatale sunt săvârşite cu o „răutate conştientă”2%. 


2% Ovidiu Papadima, Prefăţă la Păcală şi Tândală, ediţie îngrijită de C. Buzinschi, Bucureşti, 1973, p. 12. 

%1 Cf. Gheorghe Vrabie, Proza populară românească. Studiu stilistic, Editura Albatros, Bucureşti, 1986, p. 110. 

22 V, Ciclul Păcală din Snoave populare din Bucovina, în Simion Florea Marian, Basme populare româneşti, vol. II, 
Editura Grai şi Suflet — Cultura Naţională, Bucureşti, 2004, pp. 402-403. 

23 Lazăr Şăineanu, Ciclul lui Păcală, în Basmele române, Editura Minerva, Bucureşti, 1978, p. 609. 

În alte texte, în care Păcală (Pepelea) apare împreună cu Tândală, acţiunile întreprinse 
sunt rezultatul isteţimii însoțite de simplitate, de nevinovăție, reliefând cealaltă latură a naturii 
sale umane. 

O ambivalenţă psihică întâlnim şi în naraţiunile indienilor din America de Nord la eroul 
păcălitor (care poate fi un om, dar şi un animal sau chiar demiurgul), acesta fiind înfățişat când în 
ipostaza isteţului, când în cea a prostului, de unde şi rezultatul diferit al aventurilor sale. 
Asemenea situaţii pot fi remarcate şi în povestirile, snoavele unor popoare europene (de 
exemplu, la ruşi, saşi, italieni), probând că este vorba de o reminiscență a unei concepţii foarte 
vechi, potrivit căreia lumea aşa cum este ea, plină de rele şi de imperfecțiuni, ar fi fost făcută şi 
prin aportul unui „Creator secund”. În acest sens, Ioan Petru Culianu notează: „Tricksterul «Creator 
secund» joacă cel mai important rol în această explicaţie [a originii răului în lume], el este cel care, prin 
acțiunile sale infantile, prosteşti, vanitoase sau imorale, face lumea imperfectă şi omul muritor şi 
nefericit. "24 

Acest „Creator secund”, care dejoacă planurile „primului” Creator, „este în acelaşi timp 
foarte deştept (de multe ori atât de deştept încât trage el însuşi ponoasele), dar şi infantil, vanitos, rebel, 
prost şi se face de râs în fel şi chip. Reprezintă întrucâtva cele mai primitive însuşiri umane. "2% 

Această opinie formulată de loan Petru Culianu, vizând tricksterul din spaţiul cultural 
american, de care însă Păcală „al nostru” nu este întru totul deosebit, poate constitui un punct de 
plecare în încercarea de a găsi e explicație duplicităţii cunoscutului şi îndrăgitului personaj din 
literatura folclorică românească. 

În mitologia greacă, simbolul tricksterului este zeul Hermes, şi el recunoscut prin 
caracterul său duplicitar, zeu care potrivit legendelor deţinea un băț „magic”, căci cu un capăt al 
lui învia oameni şi alte ființe, iar cu celălalt capăt îi ucidea. Guraliv, şiret, Hermes se vâra 
pretutindeni, era meşter în toate şi niciodată nu obosea să flecărească şi să alerge. 

Având în vedere aceste aspecte şi un străvechi fond mitologic comun din care s-au creat 
mitologiile lumii, am putea considera că eroul din snoavele de acest tip, ciclic (evident, nu numai 
din snoavele româneşti) este o „rămăşiţă” a unei zeități dualiste, care şi-a pierdut caracterul 
sacru, însă a păstrat ambivalenţa psihică. Probabil că nu întâmplător unii dintre primii noştri 
folclorişti, cunoscători ai teoriilor mitologice formulate de frații Grimm, au observat în esenţa 
snoavelor „vechi urme din legendele mitologice despre zei”2*%, astfel explicându-se existenţa în 
creaţiile orale ale multor popoare din lume a zricksterului, el devenind „0 figură pretutindenea 
familiară”. De exemplu, Simion Mangiuca era de părere că „faptele lui Păcală nu sunt lucruri 
deşerte, ci sunt unele criterii a ştiinţelor naturale de foarte mare vechitate. ”* Exagera însă văzând în 
protagonist „un erou de caracter, moral, cu o putere de ingeniu în precumpănire magico-instinctiv 


operatoare”, în vaca moştenită un simbol al lumii şi al pământului şi în copacul căruia i-o vinde 


4 Joan Petru Culianu, Cult, magie, erezii. Articole din enciclopedii ale religiilor, Editura Polirom, laşi, 2003, p. 
152. 

%5 Ibidem, p. 151. 

2 Apud Gheroghe Vrabie, op. cit., p. 111. 

27 Lazăr Şăineanu, op. cit., p. 604. 

28 Apud Ibidem. 

9 Ibidem. 

un „arbore al bucuriei”, arborele cosmic Ygdrasil. Categoric, ultima afirmaţie este greu de 
acceptat, fiind de-a dreptul fantezistă. 

În a doua jumătate a secolului al XX-lea, cei mai mulţi folclorişti au considerat că 
Păcală (Pepelea) şi Tândală, „sunt eroi creaţi de masele populare oprimate, din nevoia de a râde şi de 
a-şi bate joc de stăpânii lacomi şi proşti ori de unii dintre ai lor, creduli şi naivi.” Opinia, mult mai 
apropiată de esenţa textelor, mult mai realistă, nu o putem accepta decât parţial, deoarece, 
dincolo de numeroasele situaţii ilare generate de mimarea prostiei, nu motivează atitudinea 
malițioasă, cruzimea cu care actantul pedepseşte „imperfecţiunea” celor din jur. De aceea, 
considerăm că în universul narativ al snoavelor despre Păcală se reliefează, pe fondul realităilor 
sociale specific româneşti din veacurile anterioare, viziunea populară — cu reminiscenţe mitice — 
asupra dualității fiinţei umane şi a laturii sale „infernale”*!. 

Motivele des întâlnite — al păcălitorului păcălit, al gui-pro-quo-ului, al obiectului lăsat 
să cadă de sus, al celui ucis de mai multe ori etc. — apropie snoava de basm. Dacă formulele 
inițiale seamănă, uneori, cu cele din basme, formulele finale ale snoavelor sunt foarte concise şi 
pot fi grupate, cum consideră Mihai-Alexandru Canciovici, în următoarele tipuri de formule: 
rezumative ale conţinutului textului („Şi muri zgârcitul, iar femeia huzură de bine, căci avea cu 
ce, şi ştiuse să-i dea de leac”), dubitative („,De-o crăpat, de n-o crăpat, nu pot şti. Atâta mai ştiu, 
că din ziua aceea pe românul nostru nu l-a mai zăhăit prea mult”), conclusive (,,Vezi! frate 
moldovene, ce păţi prostia țigănească, căutând domnia cea nemţească!”) şi moralizatoare 
(„Secretul femeii îi secret şi foaie verde lobodă, gura lume-i slobodă”)*?. 

Dintre toate faptele de folclor, snoava este creaţia care în cel mai înalt grad sintetizează 
una dintre cele mai importante problematici ale fiinţei umane, cea socială, adaptându-se 
permanent  realităților societății şi evidențiind schimbările de forma mentis ale 
naratorilor/informatorilor. 


Bibliografie: 


1. *** De-ale lui Păcală. Snoave populare, ediţie îngrijită de V. Adăscăliţei şi P. Ursache, Editura pentru Literatură, 
Bucureşti, 1964 

2. *** Păcală şi Tândală, ediţie îngrijită de C. Buzinschi, Prefaţă de Ovidiu Papadima, Bucureşti, 1973 

3. *** Snoava populară românească, vol. I-IV, ediţie îngrijită de Sabina-Cornelia Stroescu, Prefaţă de Mihai- 
Alexandru Canciovici, Editura Minerva, Bucureşti, 1984 

4. Bîrlea, Ovidiu, Folclorul românesc, vol. I, Editura Minerva, Bucureşti, 1981 

5. Culianu, loan Petru, Cult, magie, erezii. Articole din enciclopedii ale religiilor, Editura Polirom, Iaşi, 2003 

7. Eretescu, Constantin, Folclorul literar al românilor. O privire contemporană, Editura Compania, Bucureşti, 2004 

8. Marian, Simion Florea, Snoave populare din Bucovina, în Basme populare româneşti, vol. II, ediţie îngrijită de 
Petru Rezuş, Editura „Grai şi Suflet — Cultura Naţională”, Bucureşti, 2004 

9. Pop, Mihai; Ruxăndoiu, Pavel, Folclorul literar românesc, Editura Didactică şi Pedagogică, Bucureşti, 1990 

10. Ruxăndoiu, Pavel, Folclorul literar în contextul culturii populare româneşti, Editura „Grai şi Suflet — Cultura 
Naţională”, Bucureşti, 2001 


300 Gheorghe Vrabie, op. cit, p. 112. 
31 Lazăr Şăineanu notează că etimologic, numele Păcală înseamnă „om infernal” (op. cit., p. 609). 
32 Cf. Mihai-Alexandru Canciovici, Prefaţă la op. cit., pp. XXXIX-XL. 

135 


11. Şăineanu, Lazăr, Ciclul lui Păcală, în Basmele române în comparaţiune cu legendele antice clasice şi în 
legătură cu basmele popoarelor învecinate şi ale tuturor popoarelor romanice, Editura Minerva, 
Bucureşti, 1978 

12. Vrabie, Gheorghe, Proza populară românească. Studiu stilistic, Editura Albatros, Bucureşti, 1986 


136 


